
PREFAŢĂ 


Jeffrey Archer este unul dintre cei mai citiţi scriitori 
britanici contemporani. Deşi nu a beneficiat în mod 
deosebit de adaptări cinematografice sau TV, cărţile sale se 
vând chiar mai repede decât cele ale lui John le Carré, 
Frederick Forsyth şi Stephan King. A fost publicat în peste 
70 de ţări, fiind cel mai tradus scriitor britanic al acestui 
sfârşit de mileniu. 

Secretul acestui succes trebuie căutat în talentul său de 
povestitor. Pete Murray îl numeşte pe Jeffrey Archer cel mai 
mare narator britanic al zilelor noastre, Los Angeles Times 
îl plasează printre primii zece povestitori din lume, iar 
Newcastle Evening Chronicle declara: „Dacă Premiul Nobel 
s-ar acorda pentru arta povestirii, Jeffrey Archer l-ar primi 
cu certitudine”. Unii critici literari îl pun alături de 
Galsworthy sau Somerset Maugham. Pe ultimul, Jeffrey 
Archer îl apreciază în mod deosebit: „Cred că Graham 
Green este cel mai bun scriitor de limbă engleză, dar 
Maugham este un povestitor mai bun”. 

Alţi critici literari, mai cu seamă aşa numiții „high brow”, 
îl tratează pe Jeffrey Archer ca pe un scriitor minor ale cărui 
cărţi se vând bine, dar nu sunt sortite a intra în istoria 
literaturii. Acestor critici Jeffrey Archer le-a răspuns în 1989, 
cu prilejul lansării cărţii sale A Twist în the Tale, astfel: 
„Trebuie să fii un bun povestitor ca să supravieţuieşti ca 
scriitor... Dacă eşti doar un scriitor şi nu un bun povestitor 
oamenii nu te citesc... Patrick White a câştigat Premiul 
Nobel pentru literatură, dar nimeni nu-şi mai aminteşte de 
el pentru că nimeni nu-l citeşte. De ce? Pentru că nu este 
un bun povestitor. Frazele lui sunt frumos construite, mai 
frumoase decât ale multora dintre noi, dar el nu ştie să 
povestească”. 

Jeffrey Archer s-a născut la 15 aprilie 1940 în Somerset, 

tatăl său a fost consul în Singapore, iar mama ziaristă. Şi-a 
făcut educaţia la Wellington şi Oxford. Ca student, a 
reprezentat culorile Marii Britanii la alergări, la Jocurile 
Olimpice din 1964. La vârsta de 29 de ani este ales în 
Camera Comunelor (din partea Partidului Conservator) fiind 
cel mai tânăr membru al Parlamentului Britanic. La 34 de 
ani demisionează în urma falimentului unei firme canadiene 
frauduloase în care învestise foarte mulţi bani, faliment ce-l 
lasă cu o datorie de 620.000$. Şi-a vândut casa din 
Kensington, maşina, a încercat să-şi găsească o slujbă, dar 
n-a reuşit. Fiind un tip pragmatic, a hotărât ca 
evenimentele ce l-au determinat să părăsească viaţa 
politică să le transpună într-o carte. Aşa că s-a aşezat la 
masa de lucru şi a scris Niciun ban în plus, niciun ban în 
minus, roman care a apărut în 1976 şi s-a bucurat de un 
succes neaşteptat. Au urmat apoi: Să-i spunem 
preşedintelui? (1977), Cain şi Abel (1979), care a făcut 
imediat înconjurul lumii, plasându-l pe Jeffrey Archer în 
eşalonul de vârf al romancierilor contemporani, O to/bă cu 
săgeți (1980), Fiica risipitoare (1982), Primul între egali 
(1984), O problemă de onoare (1986), Poveşti cu întorsături 
neaşteptate (1989), A patra putere (1995) şi A unsprezecea 
poruncă (1998). 

In anul 1985 Jeffrey Archer revine în politică, fiind unul 
din colaboratorii apropiaţi ai doamnei Thacher şi este ales 
vicepreşedinte al Partidului Conservator. Rămâne în 
această funcţie doar un an pentru că două ziare londoneze 
de scandal îl calomniază că ar fi avut relaţii cu o 
prostituată. Din nou este nevoit să demisioneze. Dă în 
judecată cele două ziare şi câştigă procesul în 1987. | se 
plătesc daune în valoare de un milion de lire sterline pe 
care le donează aproape în totalitate catedralei Ely. 

Ar fi avut toate şansele să ajungă ambasadorul Marii 
Britanii la Washington dacă n-ar fi căzut cabinetul Margaret 
Thacher. 

Politica şi scrisul sunt dominantele majore ale lui Jeffrey 

Archer. Viitorul va decide care din ele va atârna mai mult în 
balanţă, deşi opţiunile declarate nu o singură dată de 
scriitor par a înclina talerul spre politică. „Politica rămâne 
prima mea iubire” este fraza care revine ca un leit-motiv în 
interviurile acordate de Jeffrey Archer presei. 

Experienţa sa politică şi-a valorificat-o la superlativ în 
cea mai recentă carte a sa A unsprezecea poruncă apărută 
în Marea Britanie în 1998 şi care este oferită în acelaşi an şi 
cititorilor români de către editura Vivaldi. Acţiunea ei este 
plasată cam în anul 2002 şi se întinde pe un spaţiu vast, de 
la Biroul Oval din Casa Albă până la biroul succesorului 
preşedintelui Boris Elțîn din Kremlin şi locuinţa luxoasă din 
afara St. Petersburgului a şefului mafiei ruse. Eroul 
principal este Connor Fitzgerald, profesionistul 
profesioniştilor. Deţinător al Medaliei de Onoare în războiul 
din Vietnam. Bărbat devotat familiei. Slujitor al ţării sale. 
Arma cea mai de temut a C.I.A. Dar de 28 de ani Fitzgerald 
duce o viaţă dublă. Şi doar cu câteva zile înainte de 
pensionarea de la Agenţie se confruntă cu un duşman pe 
care nici chiar el nu-l poate contracara. Acesta este propriul 
lui şef, directorul C.I.A. — doamna Helen Dexter. lar ea nu 
are decât un singur scop: să-l distrugă, ca în acest fel să 
dispară martorul asasinatelor politice al căror iniţiator a 
fost. Între timp, Statele Unite trebuie să facă faţă unui 
duşman la fel de temut: un nou preşedinte rus, succesorul 
lui Boris Elțîn, hotărât să forţeze o confruntare militară între 
cele două superputeri. 

Perspectivele lumii noastre contemporane în viziunea lui 
Jeffrey Archer din această carte par sumbre. Să sperăm că 
timpul nu-i va da dreptate. Oricum, un semnal de alarmă în 
privinţa pericolului care ameninţă valorile democratice 
câştigate cu greu de omenire este tras. 


Doina Cerăceanu 

Cartea întâi . 
JUCATOR IN ECHIPA 


CAPITOLUL 1 


Cum a deschis uşa alarma s-a şi pornit. 

O asemenea greşeală te-ai aştepta s-o facă un amator şi 
nicidecum Connor Fitzgerald, care era considerat de colegii 
lui cel mai profesionist dintre profesionişti. 

Fitzgerald apreciase că aveau să treacă multe minute 
bune înainte ca policia locală să se deplaseze la o spargere 
în cartierul San Victorina. 

Mai erau câteva ore până începea meciul anual cu 
Brazilia, dar jumătate din televizoarele din Columbia 
fuseseră deja deschise. Dacă Fitzgerald ar fi intrat în casa 
de amanet după începerea meciului probabil că policia nu 
s-ar fi deranjat până la fluierul final al arbitrului. Era un 
lucru bine cunoscut că pentru infractorii locali meciul 
însemna o perioadă de nouăzeci de minute când puteau 
opera în voie. Dar planurile lui pentru cele nouăzeci de 
minute aveau să pună policia în alertă zile în şir. Vor trece 
însă săptămâni, probabil luni, până când cineva o să 
descopere adevărata semnificaţie a spargerii din acea 
după-amiază de sâmbătă. 

Alarma încă suna când Fitzgerald a închis uşa din spate, 
după care şi-a croit drum repede prin mica încăpere ce 
servea drept depozit îndreptându-se spre vitrina prăvăliei. 
N-a dat nici o atenţie ceasurilor aliniate pe micile rafturi, 
smaraldelor în pungi de celofan şi obiectelor de aur de 
diverse mărimi şi forme, expuse în spatele grilajului 
metalic. Toate erau meticulos etichetate cu nume şi date 
aşa că împovăraţii lor proprietari se puteau întoarce peste 
şase luni ca să-şi ceară înapoi moştenirile de familie. Puţini 
însă mai reveneau. 

Fitzgerald s-a strecurat prin perdeaua din şiraguri de 
mărgele ce separa spaţiul de depozitare de prăvălie şi s-a 
oprit în spatele galantarului cu ochii pironiţi pe o cutie din 
piele uzată ce se afla în mijlocul vitrinei. Pe capac erau 
imprimate cu litere aurii decolorate inițialele „D.V.R.”. A 
rămas complet nemişcat până a fost sigur că nu trecea 
nimeni pe stradă. 

Când Fitzgerald vânduse proprietarului această 
capodoperă artizanală ceva mai devreme, în cursul 
aceleiaşi zile, îi explicase că, de vreme ce nu avea nicio 
intenţie de a se mai reîntoarce la Bogota, putea fi pusă la 
vânzare imediat. Fitzgerald n-a fost deloc surprins când a 
văzut că acea piesă deja se afla în vitrină. N-avea să mai fie 
alta care să-i semene în Columbia. 

Era pe punctul de a păşi dincolo de galantar când a văzut 
un tânăr trecând prin faţa vitrinei. Fitzgerald a înţepenit, 
dar atenţia bărbatului era complet absorbită de un mic 
radio pe care îl ţinea lipit de urechea stângă. Pe Fitzgerald 
nu l-a băgat în seamă aşa cum nu s-ar fi uitat nici la un 
manechin. După ce tânărul s-a făcut nevăzut, Fitzgerald a 
trecut dincolo de tejghea şi s-a îndreptat spre vitrină. Şi-a 
aruncat privirile spre stradă măsurând-o în sus şi în jos ca 
să se asigure că nu este văzut, dar strada era pustie. Dintr- 
o singură mişcare a luat cutia de piele din vitrină şi s-a 
răsucit rapid pe călcâie. A făcut un salt peste tejghea şi a 
mai aruncat o privire spre vitrină ca să fie sigur că niciun 
ochi curios nu fusese martor la furt. 

Fitzgerald şi-a croit drum printre şiragurile de mărgele şi 
s-a îndreptat cu paşi mari spre uşa încuiată. Şi-a verificat 
ceasul. Alarma suna de nouăzeci şi opt de secunde. A ieşit 
pe alee şi a ascultat. Dacă ar fi auzit sunetul sirenei de la 
maşina poliţiei ar fi cotit-o la stânga şi s-ar fi făcut nevăzut 
în labirintul de străduţe din spatele casei de amanet. Dar în 
afară de alarmă nu se auzea nimic. A cotit-o la dreapta şi a 
pornit-o fără a se grăbi deloc spre Carrera Septima. 

Când Connor Fitzgerald a ajuns în bulevard, a aruncat o 

privire în stânga şi apoi în dreapta, a văzut că traficul nu 
era aglomerat şi fără a se mai uita înapoi a traversat 
strada. A intrat într-un restaurant ticsit de lume unde un 
grup zgomotos de fani ai fotbalului stătea în faţa unui ecran 
mare de televizor. 

Nimeni nu i-a dat nicio atenţie. Toţi erau interesaţi doar 
în a privi reluările la nesfârşit ale celor trei goluri pe care le 
marcase anul trecut naţionala Columbiei. El s-a aşezat la o 
masă din colţ. Deşi nu se putea uita prea bine la ecranul 
televizorului, avea o vedere perfectă asupra străzii. O firmă 
decolorată pe care scria J. Escobar. Monte de Piedad, 
establecido 1946 flutura în briza după-amiezii deasupra 
casei de amanet. 

Au trecut multe minute până când o maşină a poliţiei s-a 
oprit frânând brusc în faţa prăvăliei. Imediat ce Fitzgerald i- 
a văzut pe cei doi poliţişti întrând în clădire, s-a ridicat de la 
masă şi a pornit agale spre uşa din spate ieşind într-o altă 
stradă peste care domnea liniştea în acea după-amiază de 
sâmbătă. A urcat în primul taxi gol care i-a ieşit în cale şi a 
spus cu un pronunţat accent sud african: 

— El Belvedere în Plaza de Bolivar, por favor. 

Taximetristul a dat scurt din cap de parcă ar fi vrut să-i 
spună clar că nu are chef de conversaţie. Imediat ce 
Fitzgerald s-a aşezat pe bancheta din spate a taxiului 
galben şi ponosit, şoferul a dat radioul mai tare. 

Fitzgerald şi-a verificat din nou ceasul: unu şi şapte 
minute. Era cu câteva minute mai devreme faţă de 
program. Discursul probabil că deja începuse, dar cum ele 
întotdeauna ţin peste patruzeci de minute, el încă mai avea 
destul timp pentru a-şi duce la bun sfârşit treaba pentru 
care, de fapt, se afla în Bogota. S-a deplasat puţin spre 
dreapta ca să fie sigur că şoferul îl vedea clar în oglinda 
retrovizoare. 

După ce policia îşi începea cercetările, Fitzgerald avea 
nevoie ca toţi care-l văzuseră în acea zi să furnizeze, în 
mare, aceleaşi detalii: bărbat, caucazian, în jur de cincizeci 

de ani, un pic mai înalt de şase picioare, cam de 210 livre, 
nebărbierit, cu păr negru, vâlvoi, îmbrăcat ca un străin, cu 
accent străin, dar nu american. Spera ca măcar unul dintre 
ei să fi putut recunoaşte accentul nazal sud african. 
Fitzgerald întotdeauna fusese bun în privinţa accentului. In 
liceu mereu avusese probleme pentru că îi imita pe 
profesori. 

Radioul din taxi continua să reverse un noian de opinii 
ale unor experţi ce se succedau unul după altul în legătură 
cu meciul anului. Fitzgerald încerca mental să traducă 
dintr-o limbă faţă de care fusese foarte puţin interesat în a 
o învăţa, deşi recent mai adăugase vocabularului său 
limitat cuvinte ca: falta, fuera şi gol. 

Când după şaptesprezece minute micul Fiat s-a oprit în 
faţă la El Belvedere, Fitzgerald i-a dat şoferului o bancnotă 
de zece mii de pesos şi a coborât din taxi înainte ca acesta 
să apuce să-i mulţumească pentru un bacşiş atât de 
generos. 

Fitzgerald a urcat în fugă scările hotelului, a trecut glonţ 
pe lângă portarul în livrea şi a intrat în hol îndreptându-se 
direct spre lifturile ce erau vis ă vis de recepţie. A trebuit să 
aştepte doar câteva clipe până când unul din cele patru 
lifturi a revenit la parter. Când uşile s-au deschis, el a păşit 
înăuntru şi a apăsat pe „8” şi imediat pe butonul pe care 
scria „închis” pentru ca să nu mai dea nimănui şansa de a 
urca alături de el în lift. Când uşile s-au deschis la etajul 
opt, Fitzgerald s-a îndreptat pe coridorul acoperit cu un 
covor subţire spre camera 807. A introdus cartela din 
plastic în uşă şi a aşteptat să apară lumina verde, după 
care a apăsat pe clanţă. Imediat ce uşa s-a deschis, a luat 
plăcuţa cu Favor de no Molestar pe care a atârnat-o de 
clanţă, în exterior şi apoi a încuiat punând şi siguranţa. 

Şi-a verificat din nou ceasul: două fără douăzeci şi patru 
de minute. Pesemne că poliţia a părăsit casa de amanet 
ajungând la concluzia că a fost o alarmă falsă, şi-a zis el în 
gând. Ei au să-l sune pe domnul Escobar la casa lui de la 

ţară ca să-i spună că totul pare a fi în ordine şi să-i 
sugereze ca luni, când se va întoarce în oraş, să le 
comunice dacă lipseşte ceva. Dar cu mult timp înainte 
Fitzgerald avea să pună la loc în vitrină cutia din piele 
uzată. Luni dimineaţa singurele obiecte lipsă pe care le va 
raporta Escobar vor fi punguliţele cu smaralde neşlefuite 
mutate de la locul lor de policia. Cât va trece până se va 
descoperi unicul lucru care lipsea? O zi? O săptămână? O 
lună? Fitzgerald deja hotărâse ca să lase un indiciu clar 
care să grăbească cercetările. 

Fitzgerald şi-a scos jacheta, şi-a atârnat-o de cel mai 
apropiat scaun şi a luat telecomanda de pe noptiera de 
lângă pat. A apăsat pe butonul de deschidere şi s-a aşezat 
pe sofa, în faţa televizorului. Chipul lui Ricardo Guzman a 
umplut ecranul. 

Fitzgerald ştia că Guzman va împlini cincizeci de ani în 
aprilie viitor, dar cum era înalt de şase picioare, cu acel păr 
negru şi bogat şi fără nicio problemă cu greutatea, el putea 
să spună mulţimii de admiratori că încă nu împlinise 
patruzeci şi aceştia l-ar fi crezut. La urma urmelor, puţini 
columbieni se aşteptau ca politicienii lor să le spună 
adevărul despre ceva şi mai ales în privinţa vârstei. 

Ricardo Guzman, favoritul din campania prezidenţială, 
era şeful cartelului Cali care controla 80% din traficul cu 
cocaină şi câştiga peste un miliard de dolari pe an. 
Fitzgerald nu găsise această informaţie în niciunul din cele 
trei ziare naţionale columbiene probabil pentru că 
majoritatea presei din ţară era controlată de Guzman. 

„Prima măsură pe care o voi lua când voi ajunge 
preşedinte va fi să naţionalizez orice companie în care 
americanii deţin majoritatea acţiunilor”. 

Mica mulţime care înconjura treptele clădirii Congresului 
din Plaza de Bolivar şi-a ţipat în gura mare acordul. 

Consilierii lui Guzman îi spuseseră de nenumărate ori că 
ar fi o pierdere de timp să ţină un discurs în ziua meciului, 
dar el îi ignorase calculând că milioane de telespectatori se 

vor muta de pe un canal pe altul în căutarea meciului şi vor 
da peste chipul lui pe ecrane măcar pentru o clipă. Aceiaşi 
oameni aveau să fie surprinşi când doar peste o oră aveau 
să-l vadă intrând cu paşi mari pe stadionul ticsit de lume. 
Fotbalul îl plictisea pe Guzman, dar ştia că apariţia sa pe 
stadion doar cu câteva clipe înainte ca echipa naţională să 
intre în teren va abate atenţia mulţimii de la Antonio 
Herrera, vicepreşedintele Columbiei şi principalul său rival 
în cursa prezidenţială. Herrera va sta în tribuna V.I.P.-urilor, 
dar Guzman avea să fie în mijlocul mulţimii. Imaginea pe 
care voia să şi-o impună era a unui om alături de popor. 
Fitzgerald a estimat că discursul va mai dura încă şase 
minute. El deja auzise speech-urile lui Guzman de cel puţin 
zece ori: în holuri aglomerate, în baruri pe jumătate goale, 
la colţuri de stradă, chiar şi în staţia de autobuz unde 


candidatul li se adresa oamenilor de pe platforma din 
spate. El a luat cutia din piele de pe pat şi şi-a pus-o în 
poală. 


„.„„„Antonio Herrera nu este candidatul liberalilor, a 
şuierat Guzman, ci al americanilor. El nu este altceva decât 
o marionetă, un ventriloc ale cărui cuvinte sunt dictate de 
bărbatul care stă în Biroul Oval.” 

Mulțimea a aplaudat din nou. 

Cinci minute, a calculat Fitzgerald. A deschis cutia şi şi-a 
coborât privirile spre Remington-ul 700 de care se 
despărţise doar pentru câteva ore. 

„Cum îndrăznesc americanii să creadă că noi 
întotdeauna ne vom alinia la tot ceea ce este convenabil 
pentru ei?” a urlat Guzman. „Pur şi simplu din cauza 
dolarului atotputernic. La dracu' cu dolarul atotputernic!” 
Mulțimea a aplaudat şi mai zgomotos când candidatul a 
scos o bancnotă de un dolar din portmoneu şi a făcut chipul 
lui Washington bucăţi. 

„Vă pot asigura de un lucru”, a continuat Guzman, 
împrăştiind bucăţile verzi de hârtie deasupra mulţimii ca pe 
nişte confetti. 

„Dumnezeu nu este american...” a murmurat Fitzgerald. 

„Dumnezeu nu este american!” a strigat Guzman. 

Fitzgerald a scos încet din cutia de piele patul puştii din 
fibră de sticlă Mc Millan. 

„Peste două săptămâni cetăţenii din Columbia vor putea 
să-şi facă vocile auzite în toată lumea!”, a ţipat Guzman. 

„Patru minute”, a murmurat Fitzgerald în timp ce şi-a 
ridicat privirile spre televizor şi a imitat zâmbetul 
candidatului. A luat ţeava de oţel inoxidabil Hart din cutie şi 
a înşurubat-o cu gesturi sigure în patul puştii. Se potrivea 
ca o mănuşă. 

„Ori de câte ori se vor ţine întruniri la nivel înalt în lume, 
Columbia va sta la masa tratativelor, nu va citi despre ele 
în presă a doua zi. Într-un an de zile îi vom face pe 
americani să nu ne mai trateze ca o ţară din Lumea a treia, 
ci ca egalul lor”. 

Mulțimea a urlat în timp ce Fitzgerald a luat luneta 
Leupold 10 Power şi a fixat-o în cele două mici orificii din 
capătul ţevii. 

„Peste o sută de zile veţi vedea schimbări în ţara noastră 
despre care Herrera n-ar fi crezut că sunt posibile decât 
într-o sută de ani. Pentru că atunci când am să fiu 
preşedinte...” 

Fitzgerald a potrivit încet patul Remingtonului 700 în 
scobitura umărului. O simţea ca pe un vechi prieten. Dar 
aşa trebuia să fie: fiecare parte fusese confecţionată exact 
după specificaţiile lui. 

A îndreptat vizorul telescopic către chipul de pe ecranul 
televizorului şi şi-a potrivit elementele de reglaj până când 
au fost centrate la un ţol deasupra inimii candidatului. 

„Voi lichida inflaţia...” 

Trei minute. 

„Voi lichida şomajul...” 

Fitzgerald şi-a oprit respiraţia. 

„...Şi ca atare voi pune capăt sărăciei...” 

Fitzgerald a numărat: trei... doi... unu, apoi a apăsat uşor 

pe trăgaci. Abia a auzit declicul acoperit de zgomotul 
mulţimii. 

Fitzgerald a coborât puşca, s-a ridicat de pe sofa şi a pus 
jos cutia de piele care acum era goală. Vor mai trece încă 
nouăzeci de secunde până când Guzman va rosti obişnuita 
condamnare a preşedintelui Lawrence devenită deja ritual. 

El a scos unul din gloanţele cu vârful ascuţit din micul 
buzunar de piele de pe partea interioară a capacului cutiei. 
A rabatat patul puştii, a introdus glonţul în încărcător, apoi 
a armat cu o mişcare sigură. 

„Aceasta va fi ultima şansă pentru cetăţenii Columbiei de 
a pune capăt eşecurilor dezastruoase ale trecutului”, a 
tipat Guzman, vocea ridicându-i-se cu fiecare cuvânt: „Aşa 
că trebuie să fim siguri de un singur lucru...” 

„Un minut”, a murmurat Fitzgerald. El putea repeta 
cuvânt cu cuvânt ultimele şaizeci de secunde din discursul 
lui Guzman, aşa că a întors spatele televizorului şi a 
traversat încet camera către fereastra înaltă cât o uşă. 

„...Ca să nu ratăm această unică şansă...” 

Fitzgerald a tras perdeaua din dantelă care-l ascundea 
de privirile celor de afară şi şi-a aruncat ochii peste Plaza 
de Bolivar, spre latura de nord a pieţei unde pe treapta de 
sus a clădirii Congresului stătea candidatul prezidenţial 
uitându-se în jos spre mulţime. El era pe punctul de a-şi 
rosti încheierea, coup de grâce. 

Fitzgerald a aşteptat liniştit. Niciodată să nu rămâi în 
câmp deschis mai mult decât este necesar. 

„Viva la Colombia!” a strigat Guzman. „Viva la 
Colombia!”, a repetat mulţimea frenetic, deşi nu puţini 
dintre ei nu erau altceva decât lachei plătiţi, plasați 
strategic printre ceilalţi. 

„Îmi iubesc ţara”, a declarat candidatul. Mai erau treizeci 
de secunde din discurs. Fitzgerald a deschis larg fereastra 
înaltă ca să primească în plin vacarmul mulţimii care repeta 
cuvânt cu cuvânt vorbele lui Guzman. 

Candidatul şi-a coborât vocea, care a devenit aproape o 

şoaptă: 

„Şi daţi-mi voie să vă spun limpede un lucru — iubirea 
pentru ţara mea este singurul motiv care mă face să-mi 
doresc să vă slujesc ca preşedinte”. 

Pentru a doua oară Fitzgerald şi-a proptit încet patul 
puştii Remington 700 în scobitura umărului. Toţi ochii erau 
pironiţi pe candidatul care îşi trâmbiţa cuvintele: „Dios 
guarde a la Colombia!” Zgomotul a devenit asurzitor când 
el şi-a înălţat ambele mâini către cer spre a primi uralele 
suporterilor care strigau şi ei la rândul lor: „Dios guarde a la 
Colombia!” Mâinile lui Guzman au rămas triumfătoare în 
aer mai multe secunde, aşa cum făcea la finalul fiecărui 
discurs. Şi, ca întotdeauna, pentru câteva momente, el a 
rămas complet nemişcat. 

Fitzgerald a potrivit elementele de reglaj până când au 
fost centrate la un ţol deasupra inimii candidatului şi a dat 
aerul afară din piept când a strâns cu degetele de la mâna 
stângă patul puştii. „Trei... doi... unu”, a murmurat el 
înainte de a apăsa uşor pe trăgaci. 

Guzman încă zâmbea când glonţul cu formă 
aerodinamică i-a intrat în piept. O secundă mai târziu s-a 
prăbuşit la pământ ca o marionetă fără sfori, fragmente de 
oase, muşchi şi ţesuturi zburând în toate părţile. Sângele i- 
a împroşcat pe cei care stăteau în apropiere. Ultimul lucru 
pe care Fitzgerald l-a văzut la candidat au fost braţele lui 
întinse, de parcă s-ar fi predat unui duşman necunoscut. 

Fitzgerald a coborât puşca şi a închis repede fereastra. 
Misiunea lui era îndeplinită. 

Singura lui problemă acum era să aibă grijă să nu încalce 
cea de a Unsprezecea Poruncă. 

CAPITOLUL 2 


— Să-i trimit un mesaj de condoleanţe soţiei şi familiei? |- 
a întrebat Tom Lawrence. 

— Nu, domnule preşedinte, i-a răspuns secretarul de 
stat. Cred că ar trebui să lăsaţi asta în seama unui secretar 
adjunct pentru relaţii inter-americane. Acum pare sigur că 
Antonio Herrera va fi noul preşedinte al Columbiei, aşa că 
el va fi persoana cu care va trebui să trataţi. 

— Ai să mă reprezinţi la funeralii? Sau să-l trimit pe 
vicepreşedinte? 

— Sfatul meu ar fi ca niciunul din noi, i-a răspuns 
secretarul de stat. Ambasadorul nostru din Bogota vă poate 
reprezenta destul de bine. Cum funeraliile vor avea loc la 
sfârşitul acestei săptămâni, nu se pot aştepta ca să fim 
liberi într-un interval atât de scurt după ce am primit 
vestea. 

Preşedintele a dat din cap. El se obişnuise cu modul 
detaşat de a aborda orice al lui Larry Harrington, inclusiv 
moartea. Se întreba doar ce linie ar adopta Larry dacă el ar 
fi asasinat. 

— Dacă aveţi puţin timp, domnule preşedinte, cred că ar 
trebui să vă fac un rezumat ceva mai detailat în privinţa 
politicii noastre actuale în Columbia. S-ar putea ca presa să 
vrea să vă întrebe despre o posibilă implicare a... 

Preşedintele era pe punctul de a-l întrerupe când s-a 
auzit un ciocănit la uşă şi Andy Lloyd a intrat în birou. 

Trebuie să fie ora unsprezece, şi-a zis în gând Lawrence. 
El nu mai avusese nevoie de ceas de când îl numise pe 
Lloyd şeful său de cabinet. 

— Mai târziu, Larry, i-a spus preşedintele. La prânz am o 
conferinţă de presă despre Legea Reducerii Armelor 
Nucleare, Chimice, Biologice şi Convenţionale şi nu cred că 
mulţi jurnalişti vor fi interesaţi de moartea unui candidat la 
preşedinţia unei ţări pe care, hai s-o spunem drept, o mare 

parte din americani nici măcar nu pot s-o plaseze pe hartă. 

Harrington n-a spus nimic. S-a gândit că nu este 
responsabilitatea lui să-i atragă atenţia preşedintelui că 
mulţi americani nici Vietnamul încă nu ştiu să-l plaseze pe 
hartă. Dar, de vreme ce Andy Lloyd intrase în birou, 
Harrington ştia că el ar fi avut prioritate numai dacă ar fi 
anunţat declararea unui război mondial. Aşa că a dat scurt 
din cap spre Lloyd şi a părăsit Biroul Oval. 

— De ce l-am numit eu pe omul ăsta într-un post de 
primă importanţă? l-a întrebat Lawrence pe Lloyd cu ochii 
aţintiţi pe uşa care s-a închis. 

— Larry a putut să vă aducă voturile Texas-ului, domnule 
preşedinte, într-un moment când sondajele noastre de 
opinie arătau că majoritatea celor din sud vă considerau un 
nordic lipsit de voinţă, care ar fi destul de fericit să 
numească un homosexual drept preşedinte al Marelui Stat 
Major Inter-arme. 

— Probabil că aşa aş fi făcut, a spus Lawrence, dacă aş fi 
considerat că este omul potrivit pentru acel post... 

Unul din motivele pentru care Tom Lawrence îi oferise 
vechiului să coleg şi prieten postul de şef de cabinet la 
Casa Albă era că, după treizeci de ani, nu mai aveau niciun 
secret unul fată de celălalt. Andy spunea lucrurilor pe 
nume, aşa cum le vedea, fără nicio umbră de răutate sau 
şiretenie. Această calitate de preţ îl făcea să nu poată 
spera niciodată ca el însuşi să fie ales într-o funcţie înaltă 
şi, ca atare, n-avea să fie niciodată un rival. 

Preşedintele a răsfoit dosarul albastru pe care scria 
„URGENT” şi pe care Andy i-l lăsase în dimineaţa asta mai 
devreme. El bănuia că şeful său de cabinet nu dormise mai 
toată noaptea ca să i-l pregătească. A început să citească 
întrebările care Andy credea că, probabil, i se vor pune la 
conferinţa de presă de la prânz: 

Câţi din banii contribuabililor anticipati că veţi economisi 
prin această măsură? 

— Cred că Barbara Evans va pune prima întrebare, ca de 

obicei, a spus Lawrence înălţându-şi privirile. Ai idee ce ar 
putea fi? 

— Nu, domnule preşedinte, a răspuns Lloyd. Dar cum ea 
a presat pe Legea Reducerii Armelor încă din ziua în care |- 
aţi înfrânt pe Gore în New Hampshire acum cu greu s-ar 
putea plânge de ceva din moment ce legea este aproape 
gata. 

— Adevărat. Dar asta nu este musai ca s-o oprească de a 
pune întrebări incomode. 

Andy a încuviinţat dând din cap în timp ce preşedintele 
şi-a aruncat ochii peste întrebarea următoare. 

Câţi americani îşi vor pierde slujbele ca urmare a acestei 
măsuri? 

Lawrence şi-a ridicat privirile de pe dosar. 

— Este cineva anume pe care ai vrea să-l evit? 

— Restul de ticăloşi, a răspuns Lloyd cu o grimasă. Dar în 
final adresaţi-vă lui Phil Ansanch. 

— De ce Ansanch? 

— El a sprijinit această lege la fiecare etapă şi diseară 
figurează printre oaspeţii la dineu. 

Preşedintele a zâmbit şi a încuviinţat din cap în timp ce 
degetul îi cobora pe lista de presupuse întrebări. S-a oprit 
la numărul şapte. 

Nu este acesta un exemplu că America Îşi pierde drumul? 

Şi-a ridicat privirile spre şeful său de cabinet. 

— Uneori cred că încă mai trăim în Vestul Sălbatic după 
felul în care unii din membrii Congresului au reacţionat la 
această lege. 

— Aşa-i, domnule preşedinte. Dar, după cum ştiţi, 40% 
din americani încă îi mai consideră pe ruşi cea mai mare 
ameninţare pentru noi şi aproape 30% se aşteaptă să fie un 
război cu Rusia chiar în timpul vieţii lor. 

Lawrence a tras o înjurătură şi şi-a trecut mâna prin părul 
bogat, grizonat înainte de vreme, după care s-a reîntors la 
lista de întrebări, oprindu-se când a ajuns la cea de a 
nouăsprezecea. 

— Câtă vreme o să fiu întrebat despre faptul că mi-am 
ars ordinul de recrutare? 

— Aş zice că atâta vreme cât sunteţi comandantul 
suprem al forţelor armate americane, a răspuns Andy. 

Preşedintele a şoptit ceva în barbă şi a trecut la 
următoarea întrebare. Şi-a ridicat din nou privirile. 

— Eşti sigur că Victor Zerimski nu are nicio şansă să 
devină următorul preşedinte al Rusiei? 

— Probabil că nu, a spus Andy, dar el a ajuns pe locul al 
treilea la ultimul sondaj de opinie şi, deşi este cu mult în 
urma primului ministru Cernopov şi a generalului Borodin, 
poziţia pe care a luat-o împotriva crimei organizate a 
început să dea roade subminându-i pe cei doi. Probabil 
pentru că majoritatea ruşilor cred că Cernopov este 
finanţat de mafia rusească. 

— Dar generalul cum stă? 

— Pierde teren, mai cu seamă pentru că armata rusă nu 
şi-a mai primit salariile de luni de zile. Presa scrie că 
soldaţii îşi vând uniformele turiştilor pe străzi. 

— Mulţumesc lui Dumnezeu că până la alegeri mai sunt 
câţiva ani. Dacă fascistul acela, de Zerimski ar avea cele 
mai vagi şanse să devină următorul preşedinte al Rusiei, 
Legea Reducerii Armelor n-ar trece nici de prima etapă în 
fiecare din Camere. 

Lloyd a încuviinţat din cap în timp ce preşedintele mai 
dădea o pagină. Degetul lui continua să treacă de lao 
întrebare la alta. S-a oprit la a douăzeci şi noua. 

— Câţi din membrii Congresului au fabrici de armament 
şi baze pentru aparatură auxiliară în circumscripțiile lor? a 
întrebat el întorcându-şi privirile spre Lloyd. 

— Şaptezeci şi doi de senatori şi 211 membri ai Camerei, 
a răspuns Lloyd fără să trebuiască să se uite în dosarul lui 
pe care nu-l deschisese deloc. Va trebui să convingeţi cel 
puţin 60% dintre ei ca să vă sprijine pentru a avea garanţia 
majorităţii în ambele Camere. Şi asta presupune că putem 
să contăm pe votul senatorului Bedell. 

— Frank Bedell cerea o lege cu reduceri masive de 
armament încă de când eram în cursul superior la 
Wisconsin, a spus preşedintele. Nu are altă soluţie decât să 
ne sprijine. 

— S-ar putea ca el să fie încă în favoarea acestei legi, dar 
are sentimentul că n-aţi mers prea departe. Chiar a întrebat 
dacă reduceţi cheltuielile noastre militare cu peste 50%. 

— Şi cum crede el că am să reuşesc să obţin o asemenea 
cifră? 

— Prin retragerea din N.A.T.O. şi prin a-i lăsa pe europeni 
să fie răspunzători de propria lor apărare. 

— Dar asta-i complet nerealist, a spus Lawrence. Chiar şi 
americanii care sunt pentru acţiuni democrate ar fi 
împotriva unei asemenea măsuri. 

— Dumneavoastră o ştiţi, eu o ştiu şi cred că până şi 
bunul nostru senator o ştie. Dar asta nu-l împiedică să 
apară pe fiecare canal de televiziune, de la Boston la Los 
Angeles, şi să declare că o reducere cu 50% a cheltuielilor 
militare ar rezolva problemele asistenţei medicale şi 
pensiilor în toată America peste noapte. 

— Aş vrea ca Bedell să-şi facă tot atâtea griji în privinţa 
apărării poporului nostru câte îşi face în legătură cu 
asistenţa medicală, a spus Lawrence. Ce răspuns să-i dau? 

— Lăudaţi-l din belşug pentru efortul lui deosebit şi 
neostenit în apărarea intereselor celor în vârstă. Dar apoi 
accentuaţi că, atâta vreme cât veţi fi comandantul suprem, 
Statele Unite nu-şi vor neglija apărarea. 

Prioritatea  priorităţilor va fi întotdeauna pentru 
dumneavoastră ca America să rămână cea mai puternică 
naţiune de pe glob, etc. etc. In felul acesta veţi păstra votul 
lui Bedell şi poate veţi reuşi să-i convingeţi şi pe câţiva 
dintre cei hrăpăreţi. 

Preşedintele şi-a aruncat privirile spre ceas înainte de a 
întoarce cea de a treia pagină. A oftat adânc când a ajuns 
la întrebarea treizeci şi unu. 

Cum credeți că veţi reuşi să faceți această lege să 

treacă, de vreme ce democrații nu au majoritatea în 
niciuna din Camere? 

— O.K., Andy. Care-i răspunsul? 

— Le explicaţi că americanii care se preocupă de soarta 
ţării lor le-au spus-o clar reprezentanţilor lor aleşi că 
această lege a întârziat prea mult şi adoptarea ei este o 
chestiune de bun simţ. 

— Am mai folosit această frază data trecută, Andy. Când 
am cerut măsuri suplimentare în Legea Antidrog. 

— Da, îmi amintesc, domnule preşedinte. Şi poporul 
american v-a sprijinit tot timpul. 

Lawrence a oftat din nou înainte de a spune: 

— Of, să guvernezi o naţiune care nu are alegeri la 
fiecare doi ani şi este hingherită de presă, care este 
convinsă că ar putea să facă o treabă mai bună decât 
guvernul ales pe cale democratică! 

— Chiar şi ruşii au trebuit să capituleze în faţa puterii 
reprezentată de presă, a spus Lloyd. 

— Cine ar fi crezut că ajungem să trăim ca s-o vedem şi 
pe asta? a spus Lawrence în timp ce-şi arunca ochii peste 
ultima întrebare. Eu cred că, dacă Cernopov le promite 
alegătorilor ruşi că va fi primul preşedinte care va cheltui 
mai mult pe asistenţă medicală decât pentru apărare, va 
câştiga detaşat alegerile. 

— S-ar putea să aveţi dreptate, a spus Lloyd. Dar, de 
asemenea, puteţi fi sigur că, dacă este ales Zerimski, el va 
începe să reconstruiască arsenalul nuclear al Rusiei cu mult 
înainte de a se gândi să construiască noi spitale. 

— Asta-i mai mult ca sigur, a spus preşedintele. Dar cum 
nu este nicio şansă ca maniacul ăla să fie ales... 

Andy Lloyd a rămas tăcut. 

CAPITOLUL 3 


Fitzgerald ştia că următoarele douăzeci de minute îi vor 
decide soarta. 

A traversat rapid camera şi şi-a aruncat privirile spre 
televizor. Mulțimea din piaţă alerga în toate direcţiile. 
Exaltarea zgomotoasă se transformase într-o panică oarbă. 
Doi din consilierii lui Ricardo Guzman erau aplecaţi peste 
ceea ce mai rămăsese din trupul lui. 

Fitzgerald a recuperat tubul de la glonţul tras şi l-a pus la 
loc în buzunarul din interiorul cutiei de piele. Va observa 
proprietarul casei de amanet că unul din gloanţe fusese 
folosit? 

Din celălalt capăt al pieţei s-a auzit sunetul inconfundabil 
al sirenei poliţiei acoperind tipetele mulţimii. De data asta 
poliţia a răspuns mult mai prompt. 

Fitzgerald a demontat luneta şi a pus-o în lăcaşul anume 
făcut pentru ea în cutie. A demontat apoi ţeava şi ultima 
piesă pe care a pus-o în cutie a fost patul puştii. 

Şi-a îndreptat privirile spre ecranul televizorului pentru 
ultima oară şi a văzut policia locală revărsându-se în piaţă. 
A înşfăcat cutia de piele, a băgat în buzunar cutia de 
chibrituri din scrumiera de pe televizor, apoi s-a îndreptat 
spre uşă şi a deschis-o. 

A privit în sus şi în jos de-a lungul coridorului pustiu, 
după care a pornit-o cu paşi repezi spre liftul de 
aprovizionare folosit de personalul de serviciu. A apăsat de 
mai multe ori pe micul buton alb. El deschisese fereastra 
care dădea spre scara de incendiu doar cu câteva clipe 
înainte de a pleca spre casa de amanet, dar ştia că, dacă 
va trebui să apeleze la planul de rezervă, probabil că un 
detaşament de poliţişti în uniforme îl va aştepta la capătul 
scării metalice. Nu va fi niciun elicopter tip Rambo, niciun 
huruit de elice care să-i ofere o evadare spectaculoasă în 

timp ce gloanţele îi zboară pe lângă urechi, lovind orice şi 
pe oricine, în afară de el. Aceasta era lumea adevărată. 

Când uşile grele de la lift s-au deschis încet, Fitzgerald s- 
a trezit faţă în faţă cu un ospătar tânăr, cu o jachetă roşie, 
care ducea o tavă supraîncărcată cu tot felul de bucate 
pentru o masă de prânz. Era evident că el fusese 
ghinionistul care trăsese beţigaşul scurt şi nu i se dăduse o 
după-amiază liberă ca să privească meciul. 

Chelnerul nu şi-a putut ascunde surpriza când a văzut un 
oaspete ieşind din liftul de serviciu. 

— NO, señor, perdone, no puede entrar, a încercat el să-i 
explice lui Fitzgerald care a trecut ca o săgeată pe lângă el. 

Dar oaspetele deja apăsase butonul pe care scria Planta 
Baja şi uşile s-au închis înainte ca tânărul să apuce să-i 
spună că acel lift duce în bucătărie. 

Când a ajuns la parter, Fitzgerald s-a mişcat cu 
sprinteneală printre mesele din oţel inoxidabil încărcate cu 
platouri de hors d'oeuvres care aşteptau să fie comandate 
şi sticle de şampanie ce vor fi deschise doar dacă echipa 
naţională câştiga. El a ajuns în capătul bucătăriei, a împins 
uşile batante şi s-a făcut nevăzut înainte ca vreunuia din 
personalul îmbrăcat în alb să-i treacă prin cap să 
protesteze. A alergat de-a lungul unui coridor slab luminat 
— cu o noapte în urmă avusese grijă să deşurubeze 
majoritatea becurilor — îndreptându-se către o uşă masivă 
care dădea în parcajul subteran al hotelului. 

A scos o cheie mare din buzunarul de la haină şi a încuiat 
uşa în urma lui. S-a dus drept spre un mic Volkswagen 
negru parcat în cel mai întunecat colţ. A scos o a doua 
cheie, mai mică, din buzunarul de la pantaloni, a descuiat 
portiera, s-a strecurat la volan, a pus cutia de piele sub 
scaunul de alături şi a răsucit cheia în contact. Motorul a 
pornit imediat, chit că nu fusese folosit în ultimele trei zile. 
A apăsat pe acceleraţie câteva secunde înainte de a băga 
maneta în viteza întâi. 

Fitzgerald a manevrat vehiculul fără grabă printre şirurile 

de maşini parcate îndreptându-se spre ieşirea în pantă din 
garaj. A încetinit în vârful pantei. Po/icia dăduse năvală 
asupra unei maşini parcate şi nimeni n-a aruncat nici măcar 
o privire în direcţia lui. El a cotit-o la stânga şi s-a 
îndepărtat încet de Plaza de Bolivar. 

Şi apoi a auzit sirena poliţiei în urma lui. A privit în 
oglinda retrovizoare şi a văzut două motociclete ale poliţiei 
cu farurile aprinse îndreptându-se spre el. Fitzgerald a tras 
pe dreapta în timp ce motocicliştii şi ambulanţa în care se 
afla trupul neînsufleţit al lui Guzman au trecut în viteză pe 
lângă el. 

A cotit pe prima stradă la dreapta şi a început o lungă şi 
întortocheată rută spre casa de amanet verificând des dacă 
nu era urmărit. După douăzeci şi patru de minute a intrat 
pe o alee şi a parcat în spatele unui camion. A scos cutia de 
piele de sub scaun şi a părăsit maşina fără s-o încuie. 
Plănuise să fie înapoi în mai puţin de două minute. 

A verificat rapid aleea. Nici ţipenie de om. 

Când Fitzgerald a intrat în clădire din nou alarma a 
început să sune. Dar de data asta nu se mai temea de 
sosirea în grabă a unei patrule din zonă — mai toată policia 
fiind ocupată fie la stadion, unde meciul trebuia să se 
termine într-o jumătate de oră, fie arestând pe oricine se 
afla pe o rază de o milă de Plaza de Bolivar. 

Fitzgerald a închis uşa din spate a prăvăliei în urma lui. 
Pentru a doua oară în acea zi a traversat rapid camera ce 
servea drept depozit strecurându-se prin draperia formată 
din şiraguri de mărgele şi s-a oprit în spatele galantarului. A 
verificat să nu fie vreun trecător pe stradă, după care a pus 
la locul ei în vitrină cutia din piele. 

Când Escobar avea să se întoarcă la prăvălie luni 
dimineaţa, cât va trece până va descoperi că unul din cele 
şase gloanţe cu formă aerodinamică fusese tras şi că în 
locul lui rămăsese numai tubul? Şi chiar şi atunci, se va 
deranja el să anunţe poliţia? 

Fitzgerald a fost înapoi la volanul Volkswagen-ului în mai 

puţin de nouăzeci de secunde. Încă se mai auzea alarma 
sunând când a intrat pe strada principală şi a început să 
urmărească indicatoarele spre Aeropuerto El Dorado. 
Nimeni nu i-a dat nicio atenţie. De fapt, meciul încă nu se 
terminase. În orice caz, ce legătură putea fi între alarma ce 
s-a declanşat într-o casă de amanet din districtul San 
Victorina şi asasinarea unui candidat prezidenţial din Plaza 
de Bolivar? 

După ce Fitzgerald a ajuns pe autostradă, a rămas pe 
banda centrală având grijă să nu depăşească limita de 
viteză. Numeroase maşini ale poliţiei au trecut pe lângă el 
în drum spre oraş. Chiar dacă l-ar fi oprit cineva să-i verifice 
documentele ar fi descoperit că totul era în ordine. Valiza 
de pe bancheta din spate n-ar fi dat la iveală nimic 
neobişnuit pentru un om de afaceri care vizita Columbia 
spre a vinde instalaţii de foraj. 

Fitzgerald a părăsit autostrada când a ajuns la ramificaţia 
către aeroport. După un sfert de milă a cotit brusc spre 
dreapta şi a intrat în parcarea de la hotelul San Sebastian. 
A deschis torpedoul şi a scos un paşaport cu numeroase 
vize. Cu cutia de chibrituri pe care o luase de la El 
Belvedere i-a dat foc lui Dirk van Rensberg. Când degetele 
îi erau aproape gata să se ardă, a deschis portiera, a 
aruncat ce mai rămăsese din paşaport şi a stins flăcările 
având grijă ca ştampila sud africană să fie încă 
recognoscibilă. A pus cutia de chibrituri pe scaunul de 
lângă el, a înşfăcat valiza de pe bancheta din spate şi a 
trântit portiera lăsând cheile în contact. S-a îndreptat spre 
intrarea principală a hotelului şi a pus ce mai rămăsese din 
paşaportul lui Dirk van Rensberg, precum şi o cheie mare şi 
grea în coşul de gunoi de la capătul treptelor. 

Fitzgerald a intrat prin uşa rotativă după un grup de 
oameni de afaceri japonezi şi a mers în urma lor până la 
lift. A fost singurul care a coborât la etajul trei. S-a 
îndreptat direct spre camera 347, unde a scos o altă 
cartelă de plastic cu care a descuiat o altă cameră, 

rezervată pe un alt nume. Şi-a aruncat valiza pe pat şi şi-a 
verificat ceasul. Mai era o oră şi şaptesprezece minute 
până la decolare. 

Şi-a dezbrăcat jacheta şi a aruncat-o pe singurul scaun 
ce se afla în încăpere, apoi şi-a deschis valiza şi a scos din 
ea o trusă de toaletă după care a dispărut în baie. A trecut 
ceva timp până când apa a venit suficient de fierbinte 
pentru el ca să pună dopul la chiuvetă. Cât a aşteptat şi-a 
tăiat unghiile apoi şi-a spălat mâinile cu atâta minuţie ca un 
chirurg înainte de operaţie. 

l-au trebuit lui Fitzgerald douăzeci de minute până a 
îndepărtat orice urmă din barba nerasă timp de o 
săptămână şi când a trecut sub duşul cald a consumat mult 
şampon până ce părul a revenit la culoarea lui naturală de 
un blond roşcat. 

Fitzgerald s-a şters cât a putut cu prosopul subţire şi 
singurul existent în cameră, apoi s-a reîntors în dormitor şi 
şi-a pus o pereche de chiloţi curaţi. S-a îndreptat spre 
scrinul din celălalt capăt al încăperii, a tras sertarul al 
treilea şi a pipăit până a dat de pachetul lipit sub sertarul 
de deasupra. Deşi nu trecuse prin cameră de mai multe 
zile, era sigur că nimeni nu descoperise această 
ascunzătoare. 

Fitzgerald a rupt plicul maroniu şi i-a verificat rapid 
conţinutul. Un alt paşaport, pe un alt nume. Cinci sute de 
dolari în bancnote uzate şi un bilet de clasa întâi pentru 
Cape Town. Asasinii care fug nu călătoresc cu clasa întâi. 
După cinci minute a părăsit camera 347 lăsându-şi vechile 
haine împrăştiate peste tot şi pe uşă plăcuţa cu Favor de 
no Molestar. 

Fitzgerald a luat liftul pentru oaspeţi până la parter fiind 
sigur că nimeni nu va da nicio atenţie bărbatului de 
cincizeci şi unu de ani, îmbrăcat cu o cămaşă albastră, 
cravată în dungi, jachetă sport şi pantaloni de flanelă, gri. A 
ieşit din lift, a traversat cu paşi mari holul, fără a trece pe la 
recepţie să-şi anunţe plecarea. Când sosise în urmă cu opt 

zile plătise în avans, cu bani-gheaţă camera. Ţinuse mini- 
barul încuiat, nu chemase să fie servit în cameră, nu 
telefonase în exterior şi nici nu închiriase vreo casetă. N- 
avea să fie nicio notă de plată în plus pe numele acestui 
client al hotelului. 

El a trebuit să aştepte doar câteva minute până a venit 
autobuzul care făcea curse la aeroport. Şi-a verificat din 
nou ceasul. Mai erau patruzeci şi trei de minute până la 
decolare. Nu-şi făcea deloc griji că nu va prinde cursa 
Aeroperu 63 spre Lima. Era mai mult ca sigur că niciun 
avion nu va pleca la timp în ziua asta. 

După ce autobuzul l-a lăsat la aeroport el s-a îndreptat 
agale spre punctul de verificare a documentelor de 
călătorie unde n-a fost deloc surprins când i s-a spus că 
avionul spre Lima va pleca cu o întârziere de peste o oră. 
Numeroşi poliţişti aflaţi în holul de plecări supraaglomerat 
scrutau suspicioşi fiecare pasager şi, deşi el a fost oprit şi 
interogat de mai multe ori iar valiza i-a fost controlată de 
două ori, până la urmă i s-a permis să meargă la poarta 47. 

Şi-a încetinit pasul când a văzut cum au fost reţinuţi 
câţiva pasageri cu rucsacuri în spate de personalul ce 
asigură securitatea aeroportului. S-a întrebat inutil câţi 
bărbaţi caucazieni nebărbieriţi şi nevinovaţi îşi vor petrece 
noaptea în celule fiind interogaţi pentru ceea ce făcuse el 
în acea după-amiază mai devreme. 

Când Fitzgerald s-a aşezat la coadă pentru controlul 
paşapoartelor şi-a repetat în gând noul său nume. Era al 
treilea pe care îl folosea în această zi. Grănicerul în 
uniformă albastră i-a deschis paşaportul eliberat în Noua 
Zeelandă cercetându-i cu atenţie fotografia care semăna 
perfect cu bărbatul elegant ce stătea în faţa lui. l-a restituit 
paşaportul şi i-a permis lui Alistair Douglas, de profesie 
inginer constructor, să treacă în holul de îmbarcare. După o 
nouă amânare, în cele din urmă avionul lui a fost anunţat. 
O stewardesă l-a condus pe dl. Douglas la locul lui de la 
business class. 

— Doriţi un pahar cu şampanie, domnule? 

Fitzgerald a clătinat din cap. 

— Nu, mulţumesc. Doar un pahar cu apă, a răspuns el 
încercându-şi accentul neo-zeelandez. 

Şi-a pus centura de siguranţă, s-a rezemat de spătarul 
scaunului şi, în timp ce avionul înainta încet pe pista de 
decolare, s-a prefăcut a citi revista primită din partea 
companiei aviatice de fiecare pasager. Pentru că erau 
multe avioane care aşteptau să decoleze înaintea lor el a 
avut suficient timp să aleagă felurile pe care le va mânca şi 
filmul pe care-l va vedea înainte ca Boeing-ul 727 să-şi 
înceapă accelerarea pentru decolare. Când, în cele din 
urmă, roţile s-au desprins de sol, Fitzgerald a început să se 
relaxeze pentru prima oară în acea zi. 

Imediat ce avionul a atins altitudinea de zbor, el s-a 
descotorosit de revistă, şi-a închis ochii şi a început să se 
gândească la ce avea de făcut când va ateriza în Cape 
Town. 

— Vă vorbeşte căpitanul, s-a auzit o voce sumbră. Am să 
vă fac un anunţ care ştiu că o să vă producă o mare 
mâhnire. 

Fitzgerald a tresărit. Singura posibilitate la care nu se 
gândise era o reîntoarcere neplanificată la Bogota. 

— Îmi pare rău să vă aduc la cunoştinţă că o tragedie 
naţională s-a întâmplat azi în Columbia. 

Fitzgerald a strâns uşor braţul scaunului şi s-a concentrat 
să respire normal. 

Căpitanul a şovăit pentru o clipă. 

— Prietenii mei, a declarat el grav. Columbia a suferit o 
mare pierdere. A făcut o pauză. Echipa noastră naţională a 
fost învinsă de Brazilia cu doi la unu. 

Un geamăt a străbătut cabina de parcă ciocnirea de cel 
mai apropiat munte ar fi fost o alternativă de preferat. 
Fitzgerald a lăsat un vag surâs să-i mijească pe buze. 

Stewardesa a apărut iar lângă el. 

— Acum pot să vă aduc ceva de băut, domnule Douglas? 

— Mulţumesc, a răspuns Fitzgerald. Cred că am să iau, 
totuşi, un pahar de şampanie. 

CAPITOLUL 4 


Când Tom Lawrence a intrat în camera ticsită, ziariştii s- 
au sculat în picioare. 

— Preşedintele Statelor Unite, a anunţat secretarul de 
presă, doar în eventualitatea că s-ar fi aflat vreun vizitator 
de pe altă planetă. 

Lawrence a făcut un pas şi a urcat pe podium, apoi a pus 
dosarul albastru al lui Andy Lloyd pe pupitru. A fluturat 
mâna într-un gest de acum familiar pentru ziarişti spre a le 
spune că îşi pot relua locurile. 

— Sunt încântat să vă comunic, a început preşedintele 
părând relaxat, că voi trimite în Congres o lege pe care am 
promis-o poporului american în timpul campaniei 
electorale. 

Puţini din corespondenţii de presă acreditaţi la Casa Albă 
care se aflau în faţa lui şi-au notat vreun cuvânt pentru că 
majoritatea dintre ei ştiau că, dacă va fi ceva ce merită a fi 
tipărit, era mult mai probabil să fie atunci când se vor pune 
întrebări şi se vor da răspunsuri şi nu în timpul unor 
declaraţii dinainte pregătite. In orice caz, discursul de 
deschidere al preşedintelui li se va da într-un rezumat de 
presă când vor părăsi încăperea. Un asemenea text se 
tipărea doar atunci când ziarul avea spaţiu care trebuia 
umplut cu ceva. 

Asta nu l-a oprit pe preşedinte să le reamintească faptul 
că, adoptarea Legii Reducerii înarmărilor îi va permite să 
aloce fonduri mai mari, pe termen lung pentru sănătate 
astfel încât americanii în vârstă să poată spera într-un 
standard de viaţă mai bun în timpul pensiei. 

— Aceasta este o lege care va fi bine primită de orice 
cetăţean decent, căruia nu-i este indiferentă lumea în care 
trăieşte şi sunt mândru că eu voi fi preşedintele care o voi 
trece prin Congres. 

Lawrence şi-a înălţat privirile şi a zâmbit plin de speranţă 

şi simțindu-se mulţumit că măcar începutul mersese bine. 

Strigăte de „Domnule preşedinte” veneau din toate 
părţile în timp ce Lawrence şi-a deschis dosarul cu coperţi 
albastre şi şi-a aruncat ochii spre cele treizeci şi unu de 
întrebări posibile. Şi-a ridicat privirile şi a zâmbit spre un 
chip familiar din primul rând. 

— Barbara, a spus el arătând spre o veterană a U.P.I., 
care, ca decan de vârstă al presei, avea dreptul să pună 
prima întrebare. 

Barbara Evans s-a sculat încet în picioare. 

— Vă mulţumesc, domnule preşedinte. A făcut o scurtă 
pauză, după care a întrebat: Puteţi confirma că C.I.A. nu 
are nicio implicaţie în asasinarea candidatului columbian la 
preşedinţie, Ricardo Guzman, petrecută sâmbătă la 
Bogota? 

Un murmur de interes a străbătut încăperea. Lawrence 
şi-a coborât privirile în zadar spre cele treizeci şi unu de 
întrebări şi răspunsuri dorind să nu fi refuzat oferta lui Larry 
Harrington de a-i da mai multe detalii, pentru orice 
eventualitate. 

— Mă bucur că ai pus această întrebare, Barbara, i-a 
răspuns el stăpân pe sine. Pentru că vreau să ştiţi că atâta 
vreme cât sunt preşedinte, o asemenea sugestie nici măcar 
nu se poate face. Această administraţie, indiferent de 
circumstanţe, nu va interveni niciodată în procesul 
democratic al vreunui stat suveran. De fapt, chiar în 
dimineaţa, asta i-am cerut secretarului de stat s-o sune pe 
doamna Guzman şi să-i transmită condoleanţele mele 
personale. 

Lawrence a fost uşurat că Barbara Evans menţionase 
numele celui mort pentru că altfel nu ar fi fost în stare să 
şi-l amintească. 

— S-ar putea, de asemenea, să te intereseze, Barbara, 
că deja i-am cerut vicepreşedintelui să mă reprezinte la 
funeralii, care, din câte ştiu, se vor ţine la Bogota la 
sfârşitul acestei săptămâni. 

Pete Dowd, agent din Serviciul Secret, şeful corpului de 
pază a preşedintelui, a părăsit imediat încăperea spre a-l 
avertiza pe vicepreşedinte, înainte ca presa să ajungă la el. 

Barbara Evans părea puţin convinsă, dar înainte ca ea să 
poată pune cea de a doua întrebare preşedintele şi-a 
îndreptat atenţia spre un bărbat care stătea în rândul din 
spate şi care spera că n-avea niciun interes faţă de 
alegerile prezidenţiale din Columbia. Dar imediat ce acesta 
şi-a început întrebarea Lawrence ar fi vrut să aibă: 

— Ce şansă are proiectul dumneavoastră privind 
reducerea armelor să devină lege dacă Victor Zerimski o să 
devină viitorul preşedinte al Rusiei? 

În următoarele patruzeci de minute Lawrence a răspuns 
la numeroase întrebări privind proiectul reducerii armelor 
nucleare, biologice, chimice şi convenţionale, dar ele erau 
presărate cu cele despre rolul actual al C.I.A. în America de 
Sud şi despre cum va trata cu Victor Zerimski în cazul în 
care va fi viitorul preşedinte al Rusiei. Cum a devenit prea 
evident că Lawrence nu ştie cu mult mai multe decât ei 
despre fiecare subiect, jurnaliştii, simțind mirosul sângelui, 
au început să-l preseze cu ele, eliminându-le pe toate 
celelalte, inclusiv proiectul reducerii armamentului. 

Când, în sfârşit, Phil Ansanch, plin de înţelegere, i-a pus o 
întrebare despre acest proiect, el i-a dat un răspuns lung, 
discursiv şi apoi, fără a-i preveni, a încheiat conferinţa de 
presă zâmbind  condescendent spre ziariştii care-l 
încolţiseră şi spunând: 

— Vă mulţumesc, doamnelor şi domnilor. A fost o plăcere 
să vă întâlnesc, ca de obicei. 

Fără niciun alt cuvânt le-a întors spatele şi a plecat grăbit 
în direcţia Biroului Oval. 

În clipa când Andy Lloyd l-a prins din urmă, preşedintele 
a mârâit în surdină: 

— Trebuie să vorbesc cu Larry Harrington imediat. Cum 
dai de el sună la Langley. Vreau ca directorul C.I.A. să fie în 
biroul meu peste o oră. 

— Mă întreb, domnule preşedinte, dacă n-ar fi mai bine... 
a început şeful de cabinet. 

— Peste o oră, Andy, a spus preşedintele fără ca măcar 
să privească spre el. Dacă aflu că C.I.A. a avut vreun 
amestec în Columbia, am s-o spânzur pe Dexter. 

— Am să-i spun secretarului de stat să vină la 
dumneavoastră imediat, domnule preşedinte, a spus Lloyd, 
după care a dispărut într-un birou alăturat, a ridicat cel mai 
apropiat telefon şi l-a sunat pe Larry Harrington la 
Departamentul de Stat. Chiar la telefon, texanul n-a putut 
să-şi ascundă bucuria că se dovedise atât de repede că a 
avut dreptate. 

După ce Lloyd a pus telefonul în furcă, s-a întors în biroul 
lui, a închis uşa şi a rămas tăcut la masa lui câteva clipe. 
După ce a gândit exact ceea ce trebuia să spună a format 
un număr la care întotdeauna răspundea o singură 
persoană. 

— Directorul, a fost tot ce a spus Helen Dexter. 


Connor Fitzgerald i-a dat paşaportul oficialului australian 
de la vamă. Ar fi fost o ironie a sorții dacă documentul i-ar 
fi fost contestat deoarece era pentru prima oară în trei 
săptămâni când îşi folosea adevăratul nume. Ofiţerul în 
uniformă i-a trecut datele în computer, a verificat ecranul 
computerului, apoi a mai apăsat câteva taste. 

N-a apărut nimic suspect, aşa că i-a pus viza turistică şi i- 
a spus: 

— Sper că o să vă facă plăcere vizita în Australia, 
domnule Fitzgerald. 

Connor i-a mulţumit şi s-a îndreptat spre sala de bagaje 
unde s-a aşezat pe un scaun în faţa benzii nemişcate, 
aşteptându-şi valiza. Niciodată nu şi-a permis să fie primul 
care trece prin vamă, chiar dacă nu avea nimic de declarat. 

Când aterizase în ziua precedentă la Cape Town, Connor 
fusese întâmpinat la avion de vechiul său prieten şi coleg 
Carl Koeter. Carl îşi petrecuse următoarele câteva ore 

punându-i tot felul de întrebări după care luaseră prânzul 
împreună pe îndelete discutând despre divorţul lui Carl şi 
despre Maggie şi Tara. Cea de a doua sticlă de Rustenberg 
Cabernet Sauvignon 1982 aproape că îl făcuse pe Connor 
mai-mai să piardă avionul de Sydney. Cumpărase în grabă 
de la duty-free shop cadouri pentru soţie şi fiică având grijă 
să fie vizibil ştampilate cu „Made în South Africa”. Nici în 
paşaportul lui nu se găsea vreun indiciu că ajunsese în 
Cape Town via Bogota, Lima şi Buenos Aires. 

In timp ce aştepta ca banda rulantă să înceapă să se 
mişte gândurile lui s-au întors la viaţa pe care a dus-o în 
ultimii douăzeci şi opt de ani. 


Connor Fitzgerald fusese crescut într-o familie dedicată 
legii şi ordinii. 

Bunicul dinspre tată, Oscar, botezat astfel după un alt 
poet irlandez, emigrase din Kilkenny în America la sfârşitul 
secolului. La câteva ore după ce debarcase pe Ellis Island 
se îndreptase direct spre Chicago ca să i se alăture vărului 
său în Departamentul de Poliţie. 

In timpul Prohibiţiei Oscar Fitzgerald a fost printre puţinii 
poliţişti care au refuzat să accepte mită de la traficanţi. 
Drept urmare n-a reuşit să depăşească gradul de sergent. 
Dar Oscar a procreat cinci feciori crescuţi cu teamă de 
Dumnezeu şi a renunţat doar când preotul local i-a spus că 
era voia Celui Atotputernic ca el şi Mary să nu fie 
binecuvântaţi cu o fată. Soţia lui a fost mulţumită de 
cuvintele înțelepte ale părintelui O'Reilly pentru că era 
destul de greu să creşti cinci flăcăi viguroşi dintr-un salariu 
de sergent. Mai cu seama că, dacă Oscar i-ar fi dat 
vreodată cu un cent mai mult decât leafa lui săptămânală, 
Mary ar fi vrut să ştie cu lux de amănunte de unde 
proveneau. 

După ce au terminat cursul superior trei din băieţii lui 
Oscar au intrat în Departamentul de Poliţie din Chicago 
unde au primit rapid promovarea pe care o meritase tatăl 

lor. Un altul a îmbrăcat sutana preoțească, spre bucuria lui 
Mary, iar cel mai tânăr, tatăl lui Connor a studiat Dreptul 
Penal la De Paul. După absolvire a intrat în F.B.I. În 1949 s- 
a căsătorit cu Katherine O'Keefe, o fată care locuia la două 
case de ei, pe strada South Lowe. Ei au avut un singur 
copil, un băiat, pe care l-au botezat Connor. 

Connor s-a născut la Spitalul Municipal din Chicago în 8 
februarie 1951 şi, chiar înainte de a fi suficient de mare ca 
să meargă la şcoala catolică locală, nu mai era niciun dubiu 
că el va fi un fotbalist talentat. Tatăl lui Connor a fost 
încântat când fiul lui a devenit căpitanul echipei din Liceul 
Mount Carmel, dar mama lui îl punea, totuşi, să lucreze 
până noaptea târziu ca să fie sigură că-şi termina toate 
temele pentru acasă. „N-ai să faci fotbal tot restul vieţii”, îi 
amintea ea mereu. 

Combinația dintre un tată care se ridica în picioare ori de 
câte ori intra o femeie în cameră şi o mamă care l-ar fi vrut 
aproape un sfânt, a făcut ca, în ciuda robusteţii lui fizice, 
Connor să fie un timid în prezenţa sexului opus. Multe fete 
de la Liceul Mount Carmel îi dăduseră foarte de înţeles ce 
simțeau pentru el, totuşi, el nu şi-a pierdut virginitatea 
decât în anul al patrulea când o întâlnise pe Nancy. Într-o 
după-amiază de toamnă, la puţin timp după ce el îşi 
condusese echipa la o nouă victorie, Nancy îl dusese în 
spatele tribunelor şi îl sedusese. Ar fi fost pentru prima 
oară când vedea o femeie goală, dacă ea şi-ar fi scos toate 
hainele. 

Cam la o lună mai târziu Nancy îl întrebase dacă i-ar 
plăcea să încerce cu două fete deodată. 

„Până acum nici măcar nu m-am culcat cu două fete, aşa 
că ce să mai vorbesc ca să mă descurc cu amândouă 
deodată”, îi spusese el. Nancy n-a părut impresionată şi şi- 
a văzut de drum. 

Când Connor a câştigat bursa la Notre Dame n-a 
acceptat niciuna din numeroasele oferte ce erau făcute 
tuturor celor din echipa de fotbal. Colegii lui de echipă 

păreau foarte mândri să treacă numele fetelor care 
sucombau în faţa şarmului lor pe partea interioară a uşilor 
de la dulapurile din vestiare. Brett Coleman, fundaşul 
echipei, avea şaptesprezece nume trecute pe uşă la 
sfârşitul primului semestru. Regula era, l-a informat el pe 
Connor, că nu conta la numărare decât penetratul. „Uşa 
dulapului nu este suficient de mare ca să fie inclus şi sexul 
oral”. La sfârşitul anului, „Nancy” rămăsese singurul nume 
pe care Connor îl scrisese pe uşa dulapului său. Într-o seară 
după antrenament el verificase celelalte dulapuri şi 
descoperise că Nancy apărea aproape pe toate şi uneori 
era trecută în paranteză cu încă o fată. Echipa lui l-ar fi 
făcut de batjocură pentru un scor atât de scăzut dacă el n- 
ar fi fost cel mai bun atacant din anul întâi pe care l-a avut 
Notre Dame în ultimii zece ani. 

In primele zile ale anului doi totul s-a schimbat pentru 
Connor. 

Când şi-a făcut apariţia la reuniunea săptămânală de la 
Clubul Irlandez de Dans, ea tocmai îşi punea pantofii. El nu- 
i vedea faţa, dar asta nu conta prea mult pentru că nu 
putea să-şi mai desprindă ochii de pe acele picioare lungi şi 
suple. Ca erou al echipei de fotbal, el ajunsese să se 
obişnuiască cu privirile galeşe pe care i le aruncau fetele, 
dar acum, singura fată pe care voia s-o impresioneze nu-i 
dădea nici cea mai mică atenţie. Ca lucrurile să devină şi 
mai rele, când ea a păşit pe ringul de dans era însoţită de 
Declan O'Casey, care nu avea rival ca dansator. Amândoi 
îşi ţineau spatele drept şi picioarele li se mişcau cu o 
uşurinţă pe care Connor nu spera că o va putea avea 
vreodată. 

Când seara de dans s-a terminat, Connor încă nu reuşise 
să-i afle numele. Şi ca să le pună vârf la toate, ea şi Declan 
plecaseră înainte ca el să găsească vreun mod de a-i fi 
prezentat. In disperare se hotărâse să-i urmărească până la 
dormitorul fetelor păşind cam la cincizeci de iarzi în urma 
lor, având mereu grijă să nu fie observat, exact cum îl 

învățase tatăl lui. În timp ce ei se ţineau de mână şi 
discutau fericiţi, chipul lui se contorsiona de ciudă. Când au 
ajuns la Le Mans Hall ea l-a sărutat pe Declan pe obraz şi a 
dispărut înăuntru. De ce, s-a întrebat el, nu se concentrase 
mai mult asupra dansului şi mai puţin asupra fotbalului? 

După ce Declan se îndreptase spre dormitoarele 
băieţilor, Connor începuse să patruleze în sus şi în jos pe 
aleea de sub ferestrele fetelor întrebându-se dacă putea 
face ceva. În cele din urmă a zărit-o într-un capot în timp ce 
trăgea perdeaua după care el a mai zăbovit o vreme prin 
preajmă şi apoi s-a îndreptat fără tragere de inimă spre 
dormitorul său. S-a aşezat pe marginea patului şi a început 
să-i scrie o epistolă mamei sale spunându-i că văzuse fata 
cu care se va căsători deşi, de fapt, el încă nu schimbase 
nicio vorbă cu ea — şi unde mai pui că nici măcar nu ştia 
cum o cheamă. În timp ce lipea plicul, Connor încerca să se 
convingă pe sine că Declan O'Casey nu era pentru ea nimic 
altceva decât un partener de dans. 

În cursul săptămânii el încercase să afle cât putuse de 
multe despre ea, dar mare lucru nu reuşise decât că se 
numea Maggie Burke, că obținuse o bursă la St. Mary's şi 
era în anul doi la Istoria Artelor. El s-a ocărât pentru că nu 
intrase niciodată în viaţa lui în vreo galerie de artă; de fapt, 
singura tangenţă pe care o avusese cu pictura fusese când 
tatăl lui îi ceruse să vopsească gardul ce împrejmuia mica 
lor curte din spatele casei de pe South Lowe Street. După 
cum aflase, Declan se întâlnea cu Maggie de când ea era în 
ultimul an de liceu şi nu numai că era cel mai bun dansator 
din club, dar era considerat şi cel mai strălucit 
matematician din universitate. Multe instituţii îi oferiseră o 
bursă spre a urma cursuri postuniversitare chiar înainte de 
a fi cunoscute rezultatele examenului său de absolvire. 
Connor nu putea să spere decât că lui Declan i se va oferi 
cât de curând posibil un post irezistibil foarte departe de 
South Bend. 

În joia următoare Connor şi-a făcut apariţia primul la 

Clubul de Dans şi când Maggie a ieşit de la vestiar 
îmbrăcată într-o bluză crem, de bumbac şi o fustă neagră, 
scurtă singura întrebare pe care şi-a pus-o a fost dacă să se 
uite în ochii aceia verzi ai ei sau la picioarele-i lungi şi 
suple. Din nou l-a avut ca partener toată seara pe Declan 
iar el a stat taciturn pe o bancă încercând să se prefacă a 
nu fi observat deloc prezenţa ei. După ultimul dans cei doi 
s-au făcut nevăzuţi afară. Din nou Connor i-a urmărit până 
la Le Mans Hall, dar de data asta ela băgat de seamă că ea 
nu-l mai ţinea pe Declan de mână. 

După o discuţie lungă şi un alt sărut pe obraz, Declan a 
dispărut în direcţia dormitoarelor băieţilor. Connor s-a 
aşezat pe banca din faţa ferestrei ei şi şi-a pironit privirile 
spre balcon. El a hotărât să aştepte până o s-o vadă 
trăgând perdelele, dar când ea a apărut la fereastră el 
aţipise. 

Următorul lucru pe care şi l-a amintit a fost că se visase 
căzut într-un somn adânc şi când se deşteptase o văzuse 
pe Maggie stând în faţa lui îmbrăcată în pijama şi capot. 

S-a trezit brusc tresărind şi a rămas holbându-se la ea 
fără să-şi creadă ochilor. A sărit în picioare şi i-a întins 
mâna. 

— Bună, sunt Connor Fitzgerald. 

— Ştiu, i-a răspuns ea în timp ce-i strângea mâna. Eu 
sunt Maggie Burke. 

— Ştiu, i-a răspuns el. 

— Mai este un pic de loc pe banca aceea? l-a întrebat ea. 

Din acea clipă Connor nu s-a mai uitat niciodată la nicio 
altă femeie. 

În sâmbăta următoare Maggie a mers la un meci de 
fotbal pentru prima oară în viaţa ei şi l-a privit cum a 
marcat o serie de goluri remarcabile în faţa unui stadion 
plin, din care pentru el nu conta decât o singură persoană. 

În joia următoare ea şi Connor au dansat împreună toată 
seara în vreme ce Declan a stat într-un colţ neconsolat. El 
părea şi mai dezolat când cei doi au plecat împreună 

ţinându-se de mână. Când au ajuns la Le Mans Hall, Connor 
a sărutat-o pentru prima oară, apoi a căzut în genunchi şi a 
cerut-o în căsătorie. Maggie a râs, s-a făcut roşie ca mărul 
şi a fugit înăuntru. In drum spre dormitorul său a râs şi 
Connor, dar doar atunci când l-a zărit pe Declan ascuns 
după un pom. 

De atunci înainte Connor şi Maggie au petrecut fiecare 
clipă liberă împreună. Ea a învăţat despre punerea mingii în 
teren, zona de apărare şi pase laterale, iar el despre Bellini, 
Bernini şi Luini. În fiecare joi seara, în următorii trei ani, el a 
căzut în genunchi şi a cerut-o de nevastă. Când colegii lui 
de echipă l-au întrebat de ce numele ei nu este trecut pe 
interiorul uşii de la dulapul său din vestiar, el le-a răspuns 
simplu: „Pentru că am de gând să mă însorcu ea”. 

Când Connor a terminat ultimul an, Maggie, în cele din 
urmă, a acceptat să-i fie soţie — dar nu înainte de a-şi da şi 
ea examenele. 

— A trebuit să te cer de 141 ori până când tu mi-ai dat 
undă verde, i-a spus el triumfător. 

— O, nu fi stupid, Connor Fitzgerald, i-a răspuns ea. Am 
ştiut că am să-mi petrec tot restul vieţii cu tine încă din 
clipa când am stat lângă tine pe bancă. 

Ei s-au căsătorit la două săptămâni după ce Maggie a 
absolvit cu summa cum laude. Tara s-a născut zece luni 
mai târziu. 

CAPITOLUL 5 


— Te aştepţi să cred că C.I.A. nici măcar n-a ştiut că se 
pregătea o încercare de asasinat? 

— Exact, domnule preşedinte, a spus calm directorul 
C.I.A. În clipa în care am aflat de asasinat, adică în 
următoarele secunde după ce a avut loc, am luat legătura 
cu consilierul pe probleme de securitate naţională care, din 
câte înţeleg, v-a raportat direct la Camp David. 

Preşedintele a început să măsoare în lung şi în lat cu 
pasul Biroul Oval, ceea ce nu numai că îi dădea mai mult 
timp de gândire, dar, de obicei, îl făcea pe oaspetele său să 
se simtă stânjenit. Majoritatea celor care intrau în Biroul 
Oval deja erau nervoşi. Secretara îi spusese cândva că 
patru din cinci vizitatori se duceau la toaletă doar cu câteva 
clipe mai înainte de ora fixată pentru a-l întâlni pe 
preşedinte. Dar el se îndoia că femeia care stătea în faţa lui 
ar fi avut idee unde se află cea mai apropiată toaletă. Dacă 
o bombă ar fi explodat în Grădina cu Trandafiri, Helen 
Dexter probabil că n-ar fi făcut mai mult decât să-şi înalte o 
sprânceană bine pensată. Cariera ei depăşise până acum 
mandatul a trei preşedinţi, care cu toţii, după cum se 
zvonea, i-ar fi cerut să-şi dea demisia. 

— Şi când domnul Lloyd mi-a telefonat ca să-mi spună că 
aţi cerut mai multe detalii, a spus Helen Dexter, l-am 
instruit pe adjunctul meu, Nick Gutenburg să contacteze 
oamenii noştri din Bogota ca să facă cercetări amănunțite 
spre a şti exact ce s-a întâmplat în după-amiaza de 
sâmbătă. Gutenburg şi-a terminat raportul de ieri, a 
adăugat ea bătând darabana cu degetele pe dosarul ce-l 
avea în poală. 

Lawrence şi-a întrerupt patrulatul şi s-a oprit sub un 
portret al lui Abraham Lincoln ce atârna deasupra 
căminului. Şi-a coborât privirile spre ceafa lui Helen Dexter. 
Ea continua să se uite drept în faţă. 

Directoarea C.I.A. era îmbrăcată elegant, într-un costum 
de culoare închisă, cu o croială impecabilă şi o bluză crem 
gen cămaşă, simplă. Ea rareori purta bijuterii, nici măcar la 
ceremonii oficiale. Numirea ei de către preşedintele Ford ca 
director adjunct la vârsta de treizeci şi doi de ani fusese o 
măsură provizorie spre a domoli lobiul feminist cu câteva 
săptămâni înainte de alegerile din 1976. După o serie de 
directori pe termen scurt, care fie că au demisionat, fie că 
s-au pensionat, domnişoara Dexter a sfârşit în cele din 
urmă în postul pe care şi l-a dorit cu atâta ardoare. Multe 
bârfe circulau în atmosfera fierbinte de la Washington 
despre opiniile ei de extremă dreaptă şi despre metodele 
pe care le folosise pentru a obţine promovarea, dar niciun 
membru al Senatului n-a îndrăznit să pună vreo întrebare în 
legătură cu numirea ei. Ea absolvise Bryn Mawr cu summa 
cum laude, apoi urmase University of Pennsylvania Law 
School după care se angajase la o firmă importantă de 
avocatură din New York. După o serie de scandaluri cu 
consiliul de conducere în legătură cu perioada de timp 
necesară femeilor ca să poată deveni parteneri egali, 
scandaluri ce au sfârşit într-un litigiu rezolvat de tribunal, 
ea a acceptat oferta de a intra în C.I.A. 

Aici şi-a început cariera în Departamentul de Coordonare 
a Operaţiunilor ca, în cele din urmă, să ajungă în poziţia de 
director adjunct. De-a lungul acestei ascensiuni ea şi-a 
făcut mai mulţi duşmani decât prieteni, dar o dată cu 
trecerea anilor aceştia păreau să dispară, fie că erau 
concediaţi, fie că se pensionau înainte de vreme. Când a 
fost numită director ea abia ce împlinise patruzeci de ani. 
The Washington Post scrisese despre ea că reuşise să 
spargă gheaţa, dar asta nu-i oprise pe mulţi să parieze pe 
câte zile va izbuti să supravieţuiască în această funcţie. În 
curând ei îşi schimbaseră pariurile pe numărul de 
săptămâni şi mai apoi de luni. Acum puneau rămăşaguri 
dacă ea va rezista ca director C.I.A. mai mult decât 
rezistase J. Edgar Hoover ca director al F.B.I. 

Când Tom Lawrence ajunsese la Casa Albă a aflat destul 
de curând cât de departe va merge ea cu blocarea 
activităţii prezidenţiale dacă el va încerca să-i încalce 
teritoriul. Dacă el îi cerea rapoarte în privinţa unor subiecte 
sensibile, deseori treceau săptămâni până ce ele apăreau 
pe biroul lui şi când, în cele din urmă le avea, ele erau 
lungi, discursive, plictisitoare şi deja depăşite. Dacă el o 
chema în Biroul Oval spre a da explicaţii în legătură cu 
întrebări la care nu răspunsese, ea era în stare să facă 
dintr-o muţenie un factor pozitiv o dată cu trecerea 
timpului. Dacă el o presa, ea o lungea cât putea fiind sigură 
că-şi va păstra postul multă vreme după ce alegătorii vor fi 
decis să nu-l mai aleagă ca preşedinte. 

Dar el şi-a dat seama cât de departe poate să meargă 
Helen Dexter abia atunci când a făcut o propunere 
personală pentru un post vacant de la Curtea Supremă. In 
câteva zile ea i-a prezentat pe masă un dosar care arăta cu 
lux de amănunte de ce candidatul său nu putea fi acceptat. 

Lawrence a insistat în a-şi susţine candidatul, unul din cei 
mai vechi prieteni ai săi, dar acesta a fost găsit spânzurat 
în garajul său cu o zi înainte de a-şi lua postul în primire. 
Mai târziu el descoperise că fusese trimis un dosar 
confidenţial fiecărui membru din Comitetul de Selecţie al 
Senatului, dar niciodată n-a putut dovedi cine se făcea 
vinovat pentru aceasta. 

Andy Lloyd îl avertizase în numeroase ocazii că, dacă ar 
încerca vreodată s-o schimbe pe Dexter din postul ei, ar 
trebui să aibă acea dovadă cu care să poată convinge 
publicul că Maica Tereza ar avea un cont secret în Elveţia, 
alimentat cu regularitate de sindicatul crimei organizate. 

Lawrence acceptase raţionamentul şefului său de 
cabinet. Dar acum el avea sentimentul că, dacă ar putea 
dovedi că C.I.A. fusese implicată în asasinarea lui Ricardo 
Guzman fără a se fi deranjat ca măcar să-l informeze, ar fi 
putut s-o facă pe Helen Dexter să-şi părăsească biroul în 
câteva zile. 

El s-a reîntors spre scaunul său şi a apăsat pe butonul de 
sub masă care-i permitea lui Andy să asculte conversaţia 
sau să o înregistreze pe bandă, urmând a fi transcrisă în 
aceeaşi seară mai târziu. Lawrence şi-a dat seama că 
Dexter ştia exact ce punea el la cale şi bănuia că 
proverbiala ei geantă pe care întotdeauna o purta pe braţul 
stâng nu conţinea nici ruj, nici parfum şi nici alte obiecte 
asociate cu sexul ei şi că deja înregistra fiecare silabă care 
fusese schimbată între ei. In orice caz, el avea totuşi nevoie 
de propria lui înregistrare. 

— Din moment ce pari atât de bine informată, a spus 
preşedintele în timp ce se aşeza jos, poate că îmi dai mai 
multe detalii în legătură cu ceea ce s-a întâmplat, de fapt, 
la Bogota. 

Helen Dexter i-a ignorat tonul sarcastic şi a luat dosarul 
ce-i zăcea în poală. Pe coperta albă ce purta antet C.I.A. 
erau tipărite cuvintele: „Strict secret, în exclusivitate 
pentru preşedinte”. Lawrence s-a întrebat în sinea lui câte 
dosare pe care scria „Strict secret, în exclusivitate pentru 
director” erau tăinuite în clădirea de peste râu. 

Ea a deschis dosarul răsfoindu-l la repezeală. 

— „S-a confirmat din mai multe surse că asasinatul a fost 
comis de un trăgător care a acţionat de unul singur”, a citit 
ea. 

— Numiţi-mi una din aceste surse, i-a spus răstit 
preşedintele. 

— Ataşatul nostru cultural din Bogota, i-a răspuns 
directorul. 

Lawrence şi-a înălţat o sprânceană. Jumătate din ataşaţii 
culturali de la Ambasadele Americane din lume fuseseră 
numiţi de C.I.A, pur şi simplu, pentru a-i raporta direct lui 
Helen Dexter la Langley fără a se consulta cu ambasadorul 
local iar cu Departamentul de Stat nici atât. Majoritatea 
dintre ei ar fi fost în stare să considere Spărgătorul de Nuci 
drept numele unei mâncări din meniul unui restaurant de 
elită. 

Preşedintele a oftat. 

— Şi cine crede e/că ar fi responsabil de asasinat? 

Dexter a mai răsfoit câteva pagini din dosar, a scos o 
fotografie şi a pus-o pe masa din Biroul Oval. Preşedintele 
şi-a coborât privirea spre bărbatul din poză, de vârstă 
mijlocie, prosper şi bine îmbrăcat. 

— Şi cine este acesta? 

— Carlos Velez. Conduce cel de al doilea, ca mărime, 
cartel de droguri din Columbia. Guzman, bineînţeles, îl 
controla pe cel mai mare. 

— A fost acuzat Velez? 

— Din păcate, a fost omorât doar cu câteva ore înainte 
ca poliţia să obţină mandat de arestare împotriva lui. 

— Cât de convenabil! 

Directorul n-a roşit. Nici n-ar fi fost posibil în cazul ei, şi-a 
zis în gând Lawrence: pentru aşa ceva trebuie să-ţi curgă 
sânge prin vine. 

— Şi acest asasin care a acţionat de unul singur are 
vreun nume? Sau a murit şi el doar cu câteva clipe înainte 
ca mandatul de arestare să fie... 

— Nu, domnule preşedinte, el este încă în viaţă, i-a 
răspuns prompt directorul. Numele lui este Dirk van 
Rensberg. 

— Ce se ştie despre el? a întrebat Lawrence. 

— Că este sud african. Până nu demult a locuit în 
Durban. 

— Până nu demult? 

— Da. S-a dat la fund imediat după asasinat. 

— Asta ar fi destul de uşor de făcut, din moment ce 
niciodată n-a fost la suprafaţă, a spus preşedintele. A 
aşteptat ca directorul să reacționeze, dar ea a rămas 
impasibilă. În cele din urmă el a continuat: Autorităţile 
columbiene au aceeaşi opinie despre ceea ce s-a întâmplat 
sau ataşatul nostru cultural este singura ta sursă de 
informaţie? 

— Nu, domnule preşedinte. Noi ne-am adunat cea mai 

mare parte din date de la şeful poliţiei din Bogota. De fapt, 
el chiar a reţinut pe unul din complicii lui van Rensberg, 
care lucra ca ospătar la hotelul El Belvedere, clădirea din 
care s-a tras. A fost arestat pe coridor la câteva minute 
după ce l-a ajutat pe asasin să scape cu liftul de 
aprovizionare. 

— Şi ştim ceva despre mişcările lui van Rensberg după 
asasinat? 

— Se pare că a luat avionul spre Lima sub numele de 
Alistair Douglas, apoi a zburat spre Buenos Aires folosind 
acelaşi paşaport. După aceea i-am pierdut urma. 

— Şi mă îndoiesc c-o să-l mai găsiţi vreodată! 

— O, eu n-aş fi atât de pesimistă, domnule preşedinte, a 
spus Dexter ignorând tonul lui Lawrence. Asasinii plătiţi 
care acţionează solitari, deseori dispar pentru mai multe 
luni după ce duc la bun sfârşit o misiune de această 
importanţă. Apoi reapar atunci când cred ei că situaţia nu 
mai este fierbinte. 

— Ei bine, a spus preşedintele, dă-mi voie să te asigur că 
în acest caz am de gând să menţin situaţia fierbinte. Când 
ne vom întâlni data viitoare s-ar putea să am propriul meu 
raport asupra căruia va trebui să reflectezi. 

— Am să aştept cu nerăbdare să-l citesc, a răspuns 
Dexter pe tonul unui şcolar obraznic ce nu are nicio teamă 
de directorul liceului. 

Preşedintele a apăsat pe un buton de sub birou. O clipă 
mai târziu s-a auzit un ciocănit la uşă şi Andy Lloyd a intrat 
în cameră. 

— Domnule preşedinte, aveţi o întâlnire cu senatorul 
Bedell peste câteva minute, a spus el ignorând prezenţa lui 
Dexter. 

— Atunci, eu plec, domnule preşedinte, a spus Dexter 
ridicându-se de pe scaun. 

A lăsat dosarul pe masa preşedintelui, şi-a luat geanta şi 
a părăsit încăperea fără niciun alt cuvânt. 

Preşedintele n-a vorbit până când directorul C.I.A. n-a 

închis uşa. Apoi el s-a întors spre şeful său de cabinet: 

— Nu cred niciun cuvânt din ce e scris aici, a murmurat 
el aruncând dosarul într-un sertar. Lloyd şi-a zis în gând să-l 
ia de acolo imediat ce şeful său va pleca din birou. Cred că 
singurul lucru pe care-l putem spera este să băgăm teama 
în ea încât să nu-i mai treacă prin minte să facă o operaţie 
similară atâta vreme cât eu sunt la Casa Albă. 

— Ţinând cont de felul în care v-a tratat când eraţi 
senator, domnule preşedinte, eu n-aş pune mare bază pe 
asta. 

— Cum cu greu aş putea folosi un asasin ca să scap de 
ea, ce-mi sugerezi să fac? 

— După părerea mea, ea v-a lăsat două alternative, 
domnule preşedinte. Fie că o daţi afară şi veţi face faţă 
inevitabilei cercetări a Senatului, fie că acceptați 
înfrângerea, luaţi ca atare versiunea ei asupra ceea e s-a 
întâmplat în Bogota şi speraţi într-o şansă mai bună data 
viitoare. 

— S-ar putea să fie o a treia alternativă, a spus încet 
preşedintele. 

Lloyd a ascultat atent, fără a face nicio încercare să-şi 
întrerupă şeful. Curând i-a devenit clar că preşedintele 
reflectase îndelung asupra modului în care ar putea s-o 
îndepărteze pe Helen Dexter din postul de director al C.I.A. 


Connor şi-a adunat gândurile în timp ce şi-a ridicat 
privirile spre ecranul pe care se anunțau cursele de pe care 
soseau bagajele. Pe banda rulantă începuseră să apară 
valize de pe avionul său şi unii pasageri deja şi le ridicau. 

Şi acum încă îl mai întrista faptul că nu fusese prezent la 
naşterea fiicei sale. Deşi avusese dubii în privinţa 
înţelepciunii politicii Statelor Unite în Vietnam, Connor nu 
dezminţise patriotismul familiei sale. Se înrolase voluntar în 
armată şi urmase şcoala de ofiţeri în timp ce o aşteptase 
pe Maggie să-şi termine facultatea. Sfârşiseră prin a avea 
timp doar pentru nuntă şi o lună de miere care a ţinut patru 

zile, după care în iulie 1972 locotenentul de rangul doi 
Fitzgerald plecase în Vietnam. 

Acei doi ani din Vietnam acum erau o amintire 
îndepărtată. Că fusese promovat la rangul unu, că fusese 
capturat de Vietcong şi apoi scăpase salvând totodată şi 
viaţa altui om — toate acestea i se păreau atât de 
îngropate în negura vremurilor că aproape ajungea să 
creadă că nu se întâmplaseră niciodată. La cinci luni după 
ce s-a întors acasă, preşedintele i-a dat cea mai înaltă 
decorație militară, Medalia de Onoare, dar, după 
optsprezece luni ca prizonier de război în Vietnam, el a fost 
doar fericit că a rămas în viaţă şi s-a întors la femeia pe 
care a iubit-o. Şi în momentul în care a văzut-o pe Tara s-a 
îndrăgostit pentru a doua oară. 

După o săptămână de la întoarcerea sa în State, Connor 
a început să caute o slujbă. Deja avusese un interviu 
pentru un post în Departamentul C.I.A. din Chicago când 
fostul său comandant de pluton, căpitanul Jackson, a venit 
pe neaşteptate şi l-a invitat să facă parte dintr-o unitate 
specială care îşi avea sediul în Washington. Connor a fost 
avertizat că, dacă va fi de acord să se alăture echipei de 
elită a lui Jackson, vor fi aspecte ale slujbei pe care nu le va 
putea discuta niciodată cu nimeni, nici cu soţia sa. Când a 
aflat ce i se cerea, i-a spus lui Jackson că va avea nevoie de 
puţin timp de gândire înainte de a lua o hotărâre. A 
discutat problema cu părintele Graham, preotul familiei, 
care i-a spus simplu: „Niciodată să nu faci ceva ce crezi că 
este dezonorant, chiar dacă este în numele patriei". 

Când i s-a oferit un post lui Maggie la Biroul de admitere 
de la Georgetown University, Connor şi-a dat seama cât de 
hotărât era Jackson ca să-l recruteze. In ziua următoare i-a 
scris fostului său comandant şi i-a spus că va fi încântat să 
lucreze la Compania de Asigurări „Maryland”. 

Atunci a început decepţia. 

După câteva săptămâni Connor, Maggie şi Tara s-au 
mutat în Georgetown. Au găsit o casă mică în Avon Place a 

cărei primă rată a fost achitată din cecurile plătite de 
Armată pe care Maggie le depusese în contul lui Connor din 
bancă refuzând să creadă că el este mort. 

Singura lor amărăciune din timpul acelor zile din 
Washington a fost că Maggie pierduse două sarcini şi 
ginecologul ei o sfătuise să se obişnuiască cu gândul că nu 
poate avea decât un singur copil. A trebuit să mai piardă şi 
pe cea de a treia ca Maggie să accepte în cele din urmă 
sfatul lui. 

Deşi erau căsătoriţi de treizeci de ani, Maggie încă 
reuşea să-i trezească apetitul erotic lui Connor doar printr- 
un zâmbet şi prin a-şi plimba mâna pe spatele lui. El ştia că 
atunci când va ieşi din vamă şi o va vedea în sala de 
aşteptare va fi exact ca atunci când se despărţiseră pentru 
prima dată. A zâmbit la gândul că ea venise la aeroport cu 
cel puţin un ceas mai devreme decât era planificat să 
aterizeze avionul său. 

A apărut şi valiza lui pe bandă. Connor a înhăţat-o şi s-a 
îndreptat spre ieşire. 

A trecut nepăsător prin vamă fiind sigur că, în 
eventualitatea că bagajul său va fi controlat, vameşul n-o 
să fie deloc interesat de o gazelă din lemn pe copita căreia 
se vedea clar scris „Made în South Africa”. 

Când a păşit în sala de aşteptare şi-a zărit imediat în 
mulţime soţia şi fiica. Şi-a grăbit pasul şi i-a zâmbit femeii 
pe care o adora. De ce-şi oprise ochii asupra lui şi mai ales 
de ce fusese de acord să-i fie soţie? Zâmbetul i-a cuprins 
toată faţa când a îmbrăţişat-o. 

— Ce faci, scumpa mea? a întrebat-o el. 

— Nimic altceva decât să revin iar la viată când te întorci 
teafăr acasă dintr-o misiune, i-a spus ea în şoaptă. 

El a încercat să ignore cuvântul „teafăr” în timp ce-i 
dădea drumul din braţe, după care s-a întors spre cealaltă 
femeie ce ocupa un loc important în viaţa lui. Era puţin mai 
înaltă decât originalul, cu acelaşi păr lung, roşcat şi cu ochi 
verzi, scânteietori, dar cu un temperament mai calm. 

Unicul copil al lui Connor i-a dat un sărut imens pe obraz 
care l-a făcut să se simtă cu zece ani mai tânăr. 

La botezul Tarei, părintele Graham îl rugase pe Cel 
Atotputernic să binecuvânteze acel copil cu înfăţişarea lui 
Maggie şi cu mintea... lui Maggie. Pe măsură ce Tara 
creştea, notele ei de la liceu şi tinerii care îşi întorceau 
capetele după ea au dovedit că părintele Graham fusese nu 
numai preot ci şi profet. Curând Connor renunţase a mai 
lupta cu puhoiul de admiratori care băteau la uşa din faţă a 
micii lor case din Georgetown şi nici măcar nu se mai 
deranja să răspundă la telefon pentru că aproape invariabil 
era un alt tânăr cu limba legată, care spera ca fiica lui să se 
întâlnească cu el. 

— Cum a fost în Africa de Sud? a întrebat Maggie când s- 
a prins de braţul soţului ei. 

— De la moartea lui Mandela totul devine din ce în ce 
mai precar, i-a răspuns Connor — în timpul dejunului 
prelungit din Cape Town, Carl Koeter îi făcuse un rezumat 
complet asupra problemelor cu care se confrunta Africa de 
Sud, iar în avion spre Sydney citise presa locală din ultima 
săptămână. Rata criminalităţii este atât de ridicată în cele 
mai importante oraşe încât nici nu mai constituie un delict 
să traversezi pe roşu după lăsarea întunericului. Mbeki face 
tot ce poate, dar mă tem că am să recomand companiei să- 
şi retragă investiţiile din acea parte a lumii — cel puţin cât 
mai suntem siguri că războiul civil este sub control. 

— „Lucrurile se destramă; centrul nu mai are nicio 
putere; anarhia se răspândeşte în lume” a citat Maggie. 

— Nu cred că Yeats a fost vreodată în Africa de Sud, a 
spus Connor. 

De câte ori nu voise el să-i spună lui Maggie întregul 
adevăr şi să-i explice de ce trăise el în minciună atâţia ani. 
Dar nu era atât de uşor. Putea fi ea iubita lui, dar alţii îi 
erau stăpâni şi el acceptase codul tăcerii totale. De-a lungul 
anilor el încercase să se convingă că era spre binele ei să 
nu ştie întregul adevăr. Dar când ea folosea fără 

premeditare cuvinte ca „misiune” şi „teafăr” el era sigur că 
ea ştia mult mai mult decât ar fi recunoscut vreodată. 
Vorbea, oare, el în somn? Foarte curând, totuşi, el nu va 
mai fi nevoit s-o mintă. Maggie încă nu ştia, dar Bogota 
fusese ultima lui misiune. În timpul vacanței va face o 
aluzie la o posibilă promovare care va însemna mai puţine 
deplasări. 

— Şi afacerea? l-a întrebat Maggie, ai reuşit s-o duci la 
bun sfârşit? 

— Afacerea? O, da, totul a mers aproape conform 
planului, a spus Connor. Acesta era răspunsul cel mai 
aproape de adevăr pe care i-l putea da. 

Connor a început să se gândească la următoarele două 
săptămâni pe care şi le va petrece prăjindu-se la soare. 
Când au trecut pe lângă un stand cu ziare ochii i s-au oprit 
pe un mic titlu deasupra coloanei din dreapta de pe The 
Sydney Morning Herald: 


Vicepreşedintele american va participa la funeralii în 
Columbia. 


Maggie s-a desprins de braţul soţului ei când au ieşit din 
sala de aşteptare în aerul cald de vară de afară şi s-au 
îndreptat spre parcare. 

— Unde erai când a explodat bomba în Cape Town? l-a 
întrebat Tara. 

Koeter nu-i pomenise nimic despre vreo bombă în Cape 
Town. Oare, va putea el să se relaxeze vreodată? 

CAPITOLUL 6 


El i-a spus şoferului să-l ducă la The National Gallery. 

Când maşina a ajuns la intrarea personalului de la Casa 
Albă ofiţerul de la Serviciul Secret din ghereta de pază a 
deschis printr-o apăsare de buton poarta metalică şi şi-a 
ridicat o mână în semn că l-a recunoscut. Şoferul a virat-o 
spre State Place, apoi şi-a continuat drumul printre South 
Grounds şi The Elipse şi mai departe pe lângă 
Departamentul de Comerţ. 

După patru minute maşina s-a oprit în faţa intrării din 
partea de est a galeriei. Pasagerul a străbătut în grabă 
aleea pavată şi a urcat scările de piatră. Când a ajuns pe 
ultima treaptă şi-a aruncat privirea peste umăr ca să 
admire imensa sculptură a lui Henry Moore ce domina 
cealaltă latură a pieţei şi ca să verifice dacă îl urmărea 
cineva. Nu putea fi sigur de asta, mai cu seamă că nuera 
un profesionist. 

A intrat în clădire şi a făcut-o la stânga, apoi a urcat pe 
scara impozantă de marmoră care ducea la etajul al doilea 
al galeriei, unde el îşi petrecuse atâtea ore în tinereţea sa. 
Sălile mari erau pline cu elevi, ceea ce nu era ceva 
neobişnuit pentru o dimineaţă din weekend. Când a intrat 
în Sala 71 şi-a plimbat privirile peste tablourile atât de 
familiare ale lui Homer, Bellow şi Hopper şi a început să se 
simtă ca acasă — senzaţie pe care niciodată n-a avut-o la 
Casa Albă. S-a îndreptat spre Sala 66 spre a admira încă o 
dată În amintirea lui Shaw şi Regimentul 54 din 
Massachusetts de August Saint Gaudens. Prima oară când 
văzuse friza imensă, în mărime naturală, rămăsese fascinat 
în faţa ei mai bine de o oră. Astăzi nu putea sta decât 
câteva clipe. 

Pentru că n-a rezistat să nu se oprească i-a mai trebuit 
încă un sfert de oră ca să ajungă la rotonda din centrul 
clădirii. A trecut rapid pe lângă statuia lui Mercur, a coborât 

scările, a cotit-o brusc prin librărie, a mai coborât în fugă 
alte scări până la subsol ca în cele din urmă să lasă în aripa 
de est. A mai urcat un rând de trepte, a trecut pe sub 
mobilul imens al lui Calder atârnat de tavan, apoi a ieşit din 
clădire pe uşa turnantă după care şi-a continuat drumul pe 
aleea pavată. Acum era sigur că nu-l urmărea nimeni. A 
sărit în primul din taxiurile care aşteptau unul în spatele 
celuilalt. 

— La A.V.'s, pe New York Avenue. 

Taxiul a cotit-o la stânga pe Pennsylvania, apoi s-a 
îndreptat spre nord pe Sixth Street. El a încercat să-şi 
adune gândurile într-o ordine coerentă fiind mulţumit că 
şoferul nu voia să-şi petreacă drumul spunându-şi părerile 
despre Administraţie sau în mod special despre preşedinte. 

Au virat-o brusc spre stânga pe New York Avenue şi 
taxiul imediat a început să-şi reducă viteza. El i-a dat 
şoferului o bancnotă de zece dolari chiar înainte de a opri, 
apoi a coborât şi a închis uşa taxiului fără să mai aştepte 
restul. 

A trecut pe sub o marchiză vopsită în roşu, alb şi verde 
care nu lăsa niciun dubiu în privinţa originilor proprietarului 
şi a împins uşa. l-au trebuit câteva clipe ca ochii să i se 
obişnuiască cu lumina, sau cu lipsa ei. Când s-au 
acomodat, el a fost uşurat constatând că încăperea era 
goală, cu excepţia unei figuri solitare aşezată la o măsuţă 
în celălalt capăt al camerei având în faţă un pahar plin pe 
jumătate cu suc de roşii. Costumul său elegant, bine croit 
nu trăda prin nimic că el era şomer. Deşi bărbatul încă mai 
avea alura unui atlet, chelia prematură îl făcea să pară mai 
în vârstă decât în cartea de identitate. Ochii li s-au întâlnit 
şi bărbatul a dat din cap. El a traversat încăperea şi s-a 
aşezat pe scaunul de pe cealaltă parte a mesei. 

— Numele meu este Andy... a Început el. 

— Misterul, domnule Lloyd, nu este cine sunteţi, ci de ce 
şeful de cabinet al preşedintelui doreşte să mă vadă tocmai 
pe mine, a spus Chris Jackson. 

— Şi care este domeniul dumneavoastră de activitate? l- 
a întrebat Stuart McKenzie. 

Maggie a aruncat o privire spre soţul ei ştiind că o 
asemenea intruziune în viaţa lui profesională nu-i era pe 
plac. 

Connor şi-a dat seama că Tara nu-l putuse avertiza pe 
cel mai recent tânăr ce căzuse sub vraja ei să nu discute 
despre munca tatălui ei. 

Până în această clipă el nu-şi amintea să se fi bucurat 
mai mult de un prânz ca cel de azi. Peştele pesemne că 
fusese pescuit doar cu câteva ore mai înainte ca ei să se 
aşeze la masa din colţ din cafeneaua de pe plaja din 
Cronulla. Fructele nu cunoscuseră niciodată conservantul 
ori cutia de conserve, iar berea el spera să fie exportată şi 
în Washington. Connor a luat o gură zdravănă de cafea 
înainte de a se lăsa pe speteaza scaunului şi a-şi îndrepta 
privirile spre cei care făceau surfing doar la câteva sute de 
iarzi mai departe — sport pe care el ar fi vrut să-l fi 
descoperit cu douăzeci de ani mai demult. Stuart fusese 
surprins de cât de bine se descurcase tatăl Tarei când 
încercase surfboard-ul pentru prima oară. Connor îl minţise 
când îi spusese că el încă se mai antrena de două sau trei 
ori pe săptămână. De două sau trei ori pe zi ar fi fost mai 
aproape de adevăr. 

Deşi el n-ar fi considerat niciodată pe cineva destul de 
potrivit pentru fiica sa, Connor a trebuit să admită că în 
ultimele câteva zile ajunsese să se bucure de compania 
tânărului jurist. 

— Lucrez în domeniul asigurărilor, i-a răspuns el 
conştient că atâta lucru fiica lui trebuie să-i fi spus lui 
Stuart. 

— Da, Tara mi-a spus că sunteţi director executiv, dar 
alte amănunte nu mi-a dat. 

Connor a zâmbit. 

— Asta pentru că eu sunt specializat în răpiri şi 

răscumpărări şi confidenţialitatea faţă de client este 
aceeaşi ca în profesia ta, a răspuns el întrebându-se dacă 
asta îl va opri pe tânărul australian să mai atace subiectul. 
Dar nu l-a oprit. 

— Pare cu mult mai interesant decât cazurile banale în 
care eu trebuie să dau sfaturi, a spus Stuart încercând să-l 
facă să vorbească. 

— Nouăzeci la sută din ceea ce fac este rutină şi 
plictiseală, a spus Connor. De fapt, chiar bănui că eu mă 
ocup de mai multă hârţogărie decât tine. 

— Dar eu nu fac excursii în Africa de Sud. 

Tara a privit neliniştită în direcţia tatălui său ştiind că nu 
va fi încântat că această informaţie fusese furnizată 
aproape unui străin. Dar Connor nu dădea niciun semn că 
asta l-ar fi deranjat. 

— Da, trebuie să recunosc că slujba mea are una sau 
două compensaţii. 

— Aţi încălca confidenţialitatea faţă de client dacă m-aţi 
introduce într-un caz tipic? 

Maggie era pe punctul de a interveni cu o frază pe care o 
folosise de multe ori în trecut, dar Connor a oferit noi 
amănunte: 

— Compania la care lucrez reprezintă numeroşi clienţi 
care au interese peste hotare. 

— De ce acei clienţi nu folosesc companii din ţările 
respective? Bineînţeles acestea ar avea o mai bună 
percepţie a scenei locale. 

— Con, l-a întrerupt Maggie, cred că o să te ardă soarele. 
Poate că ar fi mai bine să ne întoarcem la hotel înainte de a 
arăta ca un rac. 

Connor a fost amuzat de intervenţia neconvingătoare a 
soţiei sale, mai cu seamă că ea îl determinase să-şi pună o 
pălărie pe cap în ultima oră. 

— Niciodată nu este atât de uşor, i-a spus el tânărului 
avocat. Să luăm, de pildă, o companie precum Coca-Cola — 
pe care, trebuie să subliniez că noi n-o reprezentăm. Ei au 

birouri pretutindeni în lume în care lucrează zeci de mii de 
persoane. În fiecare ţară au directori executivi şi mai toţi au 
familii. 

Maggie nu putea să creadă că soţul ei lăsase ca discuţia 
să meargă atât de departe. Ei se apropiau cu repeziciune 
de întrebarea care întotdeauna ducea într-un punct mort, 
dincolo de care nu mai existau alte întrebări. 

— Dar noi avem în Sydney oameni foarte bine calificaţi 
pentru o asemenea muncă, a spus Stuart aplecându-se în 
faţă ca să-i mai toarne lui Connor cafea. La urma urmelor 
răpirile şi răscumpărările nu sunt ceva necunoscut nici 
măcar în Australia. 

— Mulţumesc, i-a spus Connor. 

A mai luat o gură de cafea, timp în care a reflectat 
asupra acestei afirmaţii. Stuart nu l-a slăbit din ochi — ca 
un foarte bun avocat al acuzării, el a aşteptat liniştit în 
speranţa că martorul la un moment dat va oferi un răspuns 
nechibzuit. 

— Adevărul este că eu niciodată nu sunt chemat dacă nu 
există complicaţii. 

— Complicaţii? 

— Să spunem, de exemplu, că o companie are o mare 
prezenţă într-o ţară în care crima este frecventă iar răpirile 
şi răscumpărările ceva aproape obişnuit. Preşedintele 
acelei companii — deşi ar fi mai probabil ca soţia lui, pentru 
că ea are mai puţină protecţie zi de zi — este răpit. 

— Intr-o asemenea situaţie intervii dumneata? 

— Nu, nu este neapărat necesar. La urma urmelor, poliţia 
locală poate fi la fel de bine experimentată în rezolvarea 
unor asemenea probleme şi multe firme nu agreează o 
intervenţie din afară, mai cu seamă când aceasta vine din 
Statele Unite. Deseori eu nu fac mai mult decât să zbor în 
capitala acelei ţări şi să încep propriile mele cercetări. Dacă 
am mai fost altădată în acea parte de lume şi am stabilit o 
relaţie cu poliţia locală, s-ar putea să-mi fac prezenţa 
cunoscută, dar chiar şi atunci aştept ca ei să-mi ceară 

ajutorul. 

— Dar dacă ei nu-l cer? l-a întrebat Tara. 

Stuart a fost surprins că ea părea a nu fi pus niciodată 
până atunci această întrebare tatălui său. 

— Atunci trebuie să acţionez de unul singur, ceea ce face 
ca tot procesul să fie mult mai precar, a răspuns Connor. 

— Dar dacă poliţia nu reuşeşte să prindă niciun fir, de ce 
n-ar dori să recurgă la ajutorul dumitale? Ei trebuie să fie 
conştienţi de experienţa specială pe care o ai, a spus 
Stuart. 

— Pentru că nu este ceva neobişnuit ca poliţia însăşi, la 
anumite nivele, să fie implicată. 

— Eu nu cred că înţeleg, a spus Tara. 

— Poliţia locală ar putea primi o parte din răscumpărare, 
aşa că ei n-ar fi bucuroşi de o intervenţie din afară, a 
sugerat Stuart. În orice caz, nu este exclus ca ei să 
considere că acea companie străină implicată îşi poate 
permite să plătească răscumpărarea. ` 

Connor a dat din cap în semn aprobativ. li devenise 
limpede în scurt timp de ce Stuart obținuse o slujbă la una 
din cele mai prestigioase agenții din Sydney specializată în 
criminalistică. 

— Deci, cum procedezi dumneata dacă ajungi la 
convingerea că poliţia locală îşi are partea ei din 
răscumpărare? l-a întrebat Stuart. 

Tara a început să-şi spună că ar fi fost bine dacă l-ar fi 
avertizat pe Stuart să nu-şi împingă norocul prea departe, 
deşi ea ajunsese repede la concluzia că australienii habar 
n-au ce Înseamnă „prea departe”. 

— Când se întâmplă asta, trebuie să te gândeşti să 
porneşti tu însuţi negocierile, pentru că, dacă clientul tău 
este omorât, poţi să fii sigur că investigaţiile ulterioare n-o 
să fie chiar complete şi este foarte puţin probabil ca 
răpitorii să fie prinşi vreodată. 

— Şi din moment ce te-ai hotărât să negociezi care va fi 
mişcarea de deschidere? 

— Ei bine, să presupunem că răpitorul cere un milion de 
dolari — răpitorii întotdeauna cer o cifră rotundă, de obicei 
în dolari americani. Ca orice negociator profesionist, prima 
mea responsabilitate este să închei cea mai bună 
tranzacţie posibilă. Şi cel mai important element este să te 
asiguri că angajatul companiei nu va păţi nimic. Dar eu 
niciodată nu mi-aş permite ca lucrurile să atingă stadiul 
negocierilor dacă aş simţi că clientul meu ar putea fi 
eliberat fără ca compania să trebuiască să plătească vreun 
ban. Cu cât plăteşti mai mult, cu atât este mai probabil ca 
criminalul să repete exerciţiul câteva luni mai târziu, uneori 
răpind exact aceeaşi persoană. 

— Cât de des atingi stadiul negocierilor? 

— În proporţie de 50 la sută. Acesta este punctul când 
descoperi dacă tratezi cu profesionişti sau nu. Cu cât 
lungeşti mai mult negocierile cu atât este mai probabil ca 
amatorii să devină neliniştiţi şi să le fie teamă că vor fi 
prinşi. Şi după câteva zile ei deseori ajung chiar să aibă o 
anume simpatie faţă de persoana pe care au răpit-o, ceea 
ce face aproape imposibil ca ei să-şi ducă până la capăt 
planul original. În asediul Ambasadei Peruane, de exemplu, 
ei au sfârşit prin a ţine un concurs de şah şi teroriştii au 
câştigat. 

Toţi trei au râs, ceea ce a făcut-o pe Maggie să se mai 
relaxeze puţin. 

— Sunt profesionişti sau amatori cei care trimit urechi 
prin poştă? a întrebat Stuart cu un zâmbet crispat. 

— Sunt fericit să spun că eu n-am reprezentat compania 
care a negociat pentru nepotul domnului Getty. Dar chiar şi 
atunci când negociez cu profesionişti, cele mai bune cărți, 
în mare parte, sunt totuşi în mâinile mele. 

Connor nu observase că soţia şi fiica lui îşi lăsaseră 
cafeaua să se răcească. 

— Te rog, continuă, a spus Stuart. 

— Ei bine, majoritatea răpirilor sunt o afacere făcută fără 
prea multe pregătiri şi deşi aproape întotdeauna sunt 

îndeplinite de un profesionist, se poate ca el să aibă puţină 
experienţă sau chiar deloc în a negocia în situaţii ca 
aceasta. Criminalii profesionişti sunt de obicei 
supraîncrezători în ei. Îşi imaginează că se pot descurca în 
toate. Spre deosebire de un avocat care nu se gândeşte că 
ar putea deschide un restaurant pentru simplul motiv că 
mănâncă trei mese pe zi. 

Stuart a zâmbit. 

— Deci, ce fac ei în clipa când îşi dau seama că n-o să 
obţină miticul milion? 

— Eu nu pot decât să vorbesc din propria mea 
experienţă, a spus Connor. Eu, de obicei, sfârşesc prin a da 
cam un sfert din suma cerută — în bancnote uzate, uşor de 
urmărit. Doar în câteva ocazii am ajuns să dau jumătate din 
sumă. Numai o singură dată am fost de acord cu întreaga 
sumă. Dar, în apărarea mea, domnule avocat, îţi pot spune 
că în acel caz special chiar şi primul ministru al insulei îşi 
avea partea lui din răscumpărare. 

— Câţi dintre ei reuşesc să plece cu banii? 

— Din cazurile de care m-am ocupat în peste 
şaptesprezece ani doar trei, ceea ce înseamnă aproximativ 
8 la sută. 

Intrau acum pe un teritoriu în care nici măcar Maggie nu 
se aventurase până acum şi ea a început să se mişte 
neliniştită pe scaun. 

— Dacă, într-adevăr, pierzi un client, compania te sprijină 
până în pânzele albe, a spus Connor, după care a făcut o 
pauză. Dar nu se permite nimănui să piardă de două ori. 

Maggie s-a ridicat de pe scaun, s-a întors spre Connor şi 
a spus: 

— Eu merg să înot. Vrea cineva să vină cu mine? 

— Nu, dar eu aş vrea să fac surfing, a spus Tara dornică 
să-şi ajute mama în încercarea de a pune capăt 
interogatoriului. 

— De câte ori ai căzut în dimineaţa asta? a întrebat-o 
Connor confirmând că şi el era de părere că se mersese 

prea departe. 

— De vreo cinci-şase ori sau mai mult, a spus Tara. Asta 
a fost cea mai rea, a adăugat ea arătând cu mânarie spre o 
vânătaie mare de pe coapsa dreaptă. 

— De ce ai lăsat-o să ajungă la atâtea căzături, Stuart? |- 
a întrebat Maggie aşezându-se iar pe scaun ca să 
examineze mai de aproape vânătaia. 

— Pentru că mi-a oferit şansa s-o salvez şi să fac pe 
eroul, a răspuns Stuart. 

— Fii atent, Stuart, ea o să stăpânească surfingul până la 
sfârşitul săptămânii şi va sfârşi prin a te salva pe tine, i-a 
spus Connor zâmbind. 

— Sunt foarte conştient de aptitudinile ei, i-a răspuns 
Stuart. Dar în clipa când se va întâmpla asta am de gând s- 
o iniţiez în bungee jumping. 

Maggie s-a albit la faţă şi a privit rapid în direcţia lui 
Connor. 

— Nu vă îngrijoraţi, doamnă Fitzgerald, a adăugat 
imediat Stuart. Veţi fi cu toţii în America cu mult înainte de 
a se întâmpla asta. 

Niciunul dintre ei nu voia să li se reamintească acest 
lucru. 

Tara l-a prins pe Stuart de braţ. 

— Hai să mergem, Superman. Este timpul să găsim un 
alt val ca să mă poţi salva. 

Stuart a sărit în picioare. Întorcându-se spre Connor a 
spus: 

— Dacă o să descoperiţi vreodată că fiica v-a fost răpită, 
eu n-o să cer o răscumpărare şi nici n-o să vreau să 
negociez în dolari americani sau în altă monedă. 

Tara s-a înroşit. 

— Haide, a spus ea şi au plecat amândoi alergând spre 
plajă. 

— Şi pentru prima oară nu cred că am să încerc să 
negociez, i-a spus Connor lui Maggie zâmbind. 


1 Săritură de pe o clădire pe alta folosind centura de salvare 

— Este un tânăr drăguţ, a spus Maggie prinzându-l de 
mână. Păcat doar că nu este irlandez. 

— Ar fi putut să fie şi mai rău, i-a răspuns Connor. Ar fi 
putut fi englez. 

Maggie a zâmbit în timp ce au pornit spre ocean. 

— Ştii, ea s-a întors acasă abia la cinci dimineaţa. 

— Să nu-mi spui că încă mai stai trează toată noaptea ori 
de câte ori fiica ta merge la o întâlnire, i-a spus Connor cu 
un zâmbet larg. 

— Nu vorbi atât de tare, Connor Fitzgerald şi încearcă să- 
ţi aminteşti că ea este singurul nostru copil. 

— Ea nu mai este copil, Maggie, i-a spus el. Este o femeie 
în toată firea şi în mai puţin de un an va fi Dr. Fitzgerald. 

— Şi tu, bineînţeles, nu-ţi faci nicio grijă în privinţa ei. 

— Ştii că-mi fac, i-a răspuns Connor luând-o în braţe. Și 
dacă ea are o legătură serioasă cu Stuart — ceea ce nu 
este deloc treaba mea — gândeşte-te că ar fi putut să fie şi 
mai rău. 

— Eu nu m-am culcat cu tine până nu ne-am căsătorit şi 
nici măcar când mi-au spus că ai fost dat dispărut în 
Vietnam eu nu m-am uitat la alt bărbat. Şi nu pentru că n- 
aş fi avut oferte. 

— Ştiu, draga mea, i-a răspuns Connor. Dar pe atunci 
deja ştiai că sunt de neînlocuit. 

Connor s-a desprins de lângă soţia lui şi a alergat spre 
valuri asigurându-se că ea este doar la un pas în urma lui. 
Când a reuşit să-l prindă din urmă ea abia mai respira. 

— Declan O'Casey m-a cerut de nevastă cu mult 
înainte... 

— Ştiu, draga mea, i-a răspuns el coborându-şi privirile în 
ochii ei verzi şi îndepărtându-i o şuviţă de păr de pe frunte. 
Şi nu va trece niciodată o zi fără ca eu să nu-ţi fiu 
recunoscător că m-ai aşteptat. A fost singurul lucru care m- 
a ţinut în viaţă când am fost capturat în 'nam. Asta şi 
gândul de a o vedea pe Tara. 

Cuvintele lui Connor i-au reamintit lui Maggie de tristeţea 

pe care o simţise când pierduse sarcinile şi când aflase că 
nu mai poate să aibă alţi copii. Ea fusese crescută într-o 
familie numeroasă şi tânjea ca şi familia ei să fie la fel. 
Niciodată nu putuse să accepte filozofia simplă a mamei 
sale — aceasta este voia Domnului. 

Când Connor fusese în Vietnam, ea petrecuse multe 
ceasuri fericite cu Tara. Dar în clipa în care el se întorsese 
tânăra doamnă îşi transferase afecțiunea peste noapte şi 
deşi rămăsese apropiată de fiica ei, Maggie ştia că 
niciodată nu va putea avea aceeaşi relaţie cu Tara pe care 
o avea cu Connor. 

Când Connor semnase contractul cu compania Maryland 
Insurance pentru cursul de management Maggie fusese 
nedumerită de decizia lui. Ea întotdeauna crezuse că, la fel 
ca tatăl lui, Connor va dori să fie implicat în aplicarea legii. 
Nedumerirea ei ţinuse până când el îi explicase pentru cine 
va lucra în realitate. Deşi nu intrase în detalii, el îi spusese 
cine îl plătea şi ce însemna să fii ofiţer acoperit sau NOC?. 
Ea îi păstrase secretul cu loialitate de-a lungul anilor, deşi 
faptul că nu putea să discute cu prietenele şi colegele 
despre profesia soţului ei era uneori stânjenitor. Dar 
Maggie hotărâse că acesta era un inconvenient minor în 
comparaţie cu altele create de soţi care discutau bucuroşi 
şi la nesfârşit tot felul de amănunte despre munca lor 
pentru că voiau să ţină ascunse activităţile din afara orelor 
de program. 

Tot ceea ce spera Maggie, de fapt, era ca într-o bună zi 
fiica ei să găsească pe cineva dornic să aştepte pe o bancă 
în parc toată noaptea doar ca s-o zărească trăgând 
perdeaua. 


2 Non-official cover officer = ofiţer acoperit care nu figurează în nicio 
evidenţă CI.A. 

CAPITOLUL 7 


Jackson şi-a aprins o ţigară şi a ascultat cu atenţie fiecare 
cuvânt pe care bărbatul de la Casa Albă l-a avut de spus. N- 
a făcut nicio încercare ca să-l întrerupă. 

Când, în cele din urmă, Lloyd şi-a terminat partitura 
dinainte pregătită, a luat o înghiţitură din acqua minerale 
ce se afla în faţa lui şi a aşteptat să audă care va fi prima 
întrebare a fostului director adjunct C.I.A. 

Jackson şi-a stins ţigara în scrumieră. 

— Pot să vă întreb de ce v-aţi gândit la mine că aş fi 
persoana cea mai potrivită pentru această misiune? 

Lloyd n-a fost luat prin surprindere. El deja hotărâse că, 
dacă Jackson îi va pune această întrebare, pur şi simplu, îi 
va spune adevărul. 

— Noi ştim că ai demisionat din postul de la C.I.A. din 
cauza... diferenţei de opinii — a spus el accentuând 
cuvintele — faţă de cele ale lui Helen Dexter, în ciuda 
faptului că rezultatele dumitale la Agenţie erau exemplare 
şi până atunci toată lumea te considera succesorul ei firesc. 
Dar de când ai demisionat din motive care par oarecum 
bizare, cred că n-ai mai reuşit să-ţi iei o slujbă pe măsura 
calificării dumitale. Noi bănuim că Dexter are o oarecare 
legătură şi cu asta. 

— Nu trebuie decât un telefon, neoficial, bineînţeles, a 
spus Jackson şi dintr-o dată te trezeşti că nu mai eşti pe 
nicio listă cu cei rămaşi după preselecție. Nu mi-a plăcut 
niciodată să vorbesc de rău pe cei în viaţă, dar în cazul lui 
Helen Dexter sunt bucuros să fac o excepţie. Şi-a aprins 
altă ţigară. Ştiţi, Dexter este convinsă că Tom Lawrence 
ocupă locul al doilea ca importanţă în America, a continuat 
el. Ea este adevăratul apărător al credinţei, este ultimul 
bastion al acestei naţiuni şi în concepţia ei politicienii aleşi 
nu sunt altceva decât nişte inconveniente temporare care, 
mai devreme sau mai târziu, vor fi eliminaţi de electorat. 

— Preşedintele a avut nu una, ci mai multe ocazii ca să 
constate aceasta, a spus Lloyd cu amărăciune. 

— Preşedinţii vin şi pleacă, domnule Lloyd. Eu pariez că 
şeful dumneavoastră, la fel ca toţi dintre noi, este un om cu 
calităţi şi defecte şi ca atare puteţi să fiţi sigur că Dexter 
are un dosar plin cu motive pentru care Lawrence nu poate 
să mai candideze pentru al doilea mandat. Şi, apropo, ea 
cu siguranţă are unul la fel de gros şi în ceea ce vă 
priveşte. 

— Atunci va trebui să alcătuim şi noi propriul nostru 
dosar, domnule Jackson. Şi nu cred că este altcineva mai 
calificat decât dumneavoastră ca s-o facă. 

— Cu ce aţi dori să încep? 

— Prin a investiga cine s-a aflat în spatele asasinării lui 
Ricardo Guzman de luna trecută din Bogota, a spus Lloyd. 
Noi avem motive să credem că, direct sau indirect, C.I.A. s- 
ar putea să fie implicată. 

— Fără ştiinţa preşedintelui? a întrebat Jackson 
nevenindu-i să creadă. 

Lloyd a dat din cap, a scos un dosar din geanta diplomat 
şi l-a pus pe masă în faţa lui Jackson. Jackson a început să-l 
răsfoiască. 

— Nu vă grăbiţi, i-a spus Lloyd pentru că va trebui să 
memorati totul. 

Jackson a început să-l citească făcând unele observaţii 
chiar înainte de a termina prima pagină. 

— Dacă pornim de la premiza că a fost un trăgător cea 
acţionat de unul singur, va fi aproape imposibil să găsim 
vreo informaţie demnă de crezare. Acest gen de om nu-şi 
lasă o adresă la care poate fi găsit. Jackson a făcut o pauză. 
Dar dacă C.I.A. este implicată, atunci Dexter are zece zile 
avans faţă de noi. Ea pesemne că deja a transformat 
fiecare cale ce putea duce spre asasin într-o fundătură — 
numai dacă... 

— Numai dacă...? a repetat Lloyd. 

— Eu nu sunt singura persoană călcată în picioare de 

acea femeie de-a lungul anilor. S-ar putea să mai fie 
altcineva în Bogota... A făcut o pauză. Cât timp am la 
dispoziţie? 

— Noul preşedinte al Columbiei va face o vizită oficială la 
Washington peste trei săptămâni. Ar fi bine dacă am avea 
ceva până atunci. 

— Aproape că deja încep să mă simt ca pe vremuri, a 
spus Jackson stingându-şi ţigara în scrumieră. Afară doar că 
de data asta am bucuria ca Dexter să fie de cealaltă parte 
a baricadei. Şi-a aprins o nouă ţigară. Pentru cine voi lucra? 

— Oficial, sunteţi independent, dar neoficial lucraţi 
pentru mine. Veţi fi plătit cu aceeaşi sumă pe care o 
primeaţi când aţi părăsit Agenţia, lunar, deşi pentru motive 
lesne de înţeles numele dumneavoastră nu va apărea în 
niciun registru de plăţi. Am să vă contactez oricând... 

— Nu, nu mă veţi contacta, domnule Lloyd, a spus 
Jackson. Eu voi lua legătura cu dumneavoastră atunci când 
am ceva care să merite a fi raportat. Contacte luate de 
ambele părţi nu fac altceva decât să sporească şansele de 
a fi descoperiţi. Tot ce îmi trebuie este un număr de telefon 
care să nu poată fi interceptat. 

Lloyd a scris şapte cifre pe un şerveţel. 

— Acesta este pe biroul meu, răspund eu personal la el, 
fără ca secretara să-mi facă legătura. După miezul nopţii 
toate chemările sunt transferate automat la telefonul de 
lângă patul meu. Mă puteţi suna oricând, ziua şi noaptea. 
Nu vă faceţi probleme în privinţa diferenţei de fus orar când 
sunteţi în străinătate pentru că nu mă deranjează dacă mă 
sculaţi din somn. 

— Asta-i bine de ştiut, a spus Jackson. Pentru că nu cred 
că Helen Dexter doarme vreodată. 

Lloyd a zâmbit. 

— Aţi acoperit totul? 

— Nu chiar, a răspuns Jackson. Când plecaţi faceţi 
dreapta şi apoi din nou dreapta. Nu vă uitaţi înapoi şi nu 
luaţi niciun taxi până n-aţi ajuns cel puţin la cea de a patra 

intersecţie. De acum încolo trebuie să gândiţi la fel ca 
Dexter şi nu uitaţi că ea are o vechime în branşă de treizeci 
de ani. Nu există decât o singură persoană care este mai 
bună în meserie decât ea. 

— Sper că acela eşti dumneata, a spus Lloyd. 

— Mă tem că nu, a răspuns Jackson. 

— Să nu-mi spui că deja lucrează pentru Dexter. 

Jackson a dat din cap. 

— Chiar dacă el este cel mai bun prieten al meu, dacă 
Dexter i-a ordonat să mă omoare, nu există nicio companie 
de asigurări în oraş care să-mi facă o asigurare pe viaţă. 
Dacă vă aşteptaţi să-i înfrâng pe amândoi mai bine speraţi 
să nu-mi fi pierdut antrenamentul în ultimele opt luni. 

Cei doi bărbaţi s-au ridicat în picioare. 

— La revedere, domnule Lloyd, a spus Jackson, în timp 
ce-şi strângeau mâinile. Imi pare rău că aceasta va fi prima 
şi ultima noastră întâlnire. 

— Dar eu am crezut că ne-am înţeles... a spus Lloyd 
privind neliniştit la noul său recrut. 

— Să lucrăm împreună, domnule Lloyd, nu să ne 
întâlnim. Vedeţi, pentru Dexter două întâlniri nu ar fi o 
simplă coincidenţă. 

Lloyd a dat din cap. 

— Aştept veşti de la dumneata. 

— Şi, domnule Lloyd, a spus Jackson, să nu mai vizitaţi 
The National Gallery decât cu singurul scop de a vedea 
picturile. 

Lloyd s-a încruntat. 

— De ce? a Întrebat el. 

— Pentru că paznicul pe jumătate adormit din Sala 71 a 
fost pus acolo în ziua în care aţi fost numit în actuala 
funcţie. Totul este scris în dosarul dumneavoastră. Mergeţi 
acolo o dată pe săptămână. Artistul dumneavoastră 
preferat a rămas tot Hopper? 

Lloyd a simţit cum i se usucă saliva în gură. 

— Deci Dexter ştie deja despre această întâlnire? 

— Nu, a răspuns Jackson. De data asta sunteţi norocos. 
Astăzi paznicul este liber. 


Deşi Connor o văzuse pe fiica lui plângând de multe ori 
când era mică, pentru o julitură la picior, pentru că nu-i era 
respectată personalitatea sau, pur şi simplu, pentru a face 
ceea ce voia, de data asta era cu totul altceva. In timp ce 
ea se agăța strâns de braţul lui Stuart, Connor se prefăcea 
a fi absorbit de bestseller-urile de la un stand de cărţi şi se 
gândea la vacanţa pe care o avusese, una din cele mai 
plăcute din câte ţinea minte. Pusese câteva livre în 
greutate şi aproape că reuşise să stăpânească surfboard-ul 
deşi rareori fusese atât de mândru de căderile sale. In 
timpul celor două săptămâni el ajunsese mai întâi să-l placă 
şi apoi să-l respecte pe Stuart. Chiar şi Maggie încetase în 
a-i mai aminti în fiecare dimineaţă că Tara nu se întorsese 
în camera ei noaptea trecută. El considerase asta drept un 
acord tacit al soţiei sale. 

Connor a luat de pe standul de ziare un The Sydney 
Morning Herald. A răsfoit paginile citind doar titlurile până 
când a ajuns la rubrica „Ştiri Internaţionale”. Şi-a aruncat 
privirile spre Maggie care plătea pentru cele câteva 
suveniruri pe care ei niciodată nu le expuneau prin casă şi 
nici nu le făceau cadou şi care, fără doar şi poate, vor sfârşi 
la părintele Graham pentru tombola de Crăciun. 

Connor şi-a coborât iar privirile pe ziar. „Majoritate 
covârşitoare pentru Herrera în Columbia” era titlul ce se 
întindea pe trei coloane în partea de jos a paginii. El a citit 
despre victoria unilaterală a noului preşedinte asupra celui 
care l-a înlocuit în ultima clipă pe Ricardo Guzman drept 
candidat al Partidului Naţional. Herrera, continua să spună 
articolul, urma să facă o vizită în America în viitorul 
apropiat pentru a discuta cu preşedintele Lawrence 
problemele cu care se confruntă în momentul actual 
Columbia. Printre subiectele cele mai stringente... 

— Crezi că asta o să-i placă lui Joan? 

Connor şi-a ridicat privirile spre soţia sa care ţinea în 
mână o gravură de Ken Done cu portul Sydney. 

— Cred că este un pic cam modernă pentru ea. 

— Atunci va trebui să-i cumpărăm ceva de la duty free 
când vom fi în avion. 

„Aceasta este ultima chemare pentru United Airways 
816, destinaţia Los Angeles” s-a auzit o voce în megafon, 
care a răsunat în tot aeroportul. „Toţi cei care nu şi-au 
făcut formalităţile de îmbarcare sunt rugaţi să se prezinte 
imediat la Poarta 27”. 

Connor şi Maggie au început să se îndrepte în direcţia 
marcată de indicatoare încercând să rămână cu câţiva paşi 
înaintea fiicei lor şi a lui Stuart care mergeau strâns 
înlănţuiţi. După ce au trecut de controlul paşapoartelor, 
Connor a rămas pe loc în vreme ce Maggie s-a dus spre 
sala de plecare spre a-i spune funcţionarului de la poartă că 
ultimii doi pasageri vor veni în câteva clipe. 

Când, în cele din urmă, Tara şi-a făcut apariţia, Connor i- 
a pus cu blândeţe un braţ pe umăr. 

— Ştiu că nu este o mare consolare, dar eu şi mama ta 
credem că el este... i-a spus Connor şovăind. 

— Ştiu, i-a spus ea printre suspine. Imediat ce am să mă 
întorc la Stanford am de gând să-i întreb dacă-mi permit să- 
mi termin teza de doctorat la Sydney University. 

Connor şi-a zărit soţia discutând cu o stewardesă la 
poarta pentru îmbarcare. 

— Îi este frică să zboare? a întrebat-o stewardesa în 
şoaptă pe Maggie când a văzut-o pe tânăra femeie 
plângând. 

— Nu. Plânge pentru că a trebuit să lase aici ceva ce nui 
s-a permis să treacă prin vamă. 


Maggie a dormit aproape tot timpul în cele paisprezece 
ore de zbor de la Sydney la Los Angeles. Tara întotdeauna 
se minuna cum de reuşea. Ea niciodată nu izbutea decât să 
moţăie în avion, indiferent câte somnifere ar fi luat. Şi-a 

ţinut tatăl strâns de mână. El i-a zâmbit, dar n-a vorbit. 

Tara i-a întors zâmbetul. De când îşi putea aduce aminte 
el fusese centrul existenţei ei. Niciodată nu îşi făcuse griji 
că o să întâlnească un bărbat care să-i ia locul, ci mai 
degrabă că, atunci când se va întâmpla, el nu va putea să 
accepte acest fapt. Acum că se întâmplase, ea era uşurată 
să descopere cât de mult o sprijinea el. Cea care se 
dovedea a constitui acum o problemă era mama ei. 

Tara ştia că, dacă ar fi fost după mama ei, ea încă ar mai 
fi virgină şi probabil ar mai locui cu părinţii. Până în clasa a 
unsprezecea ea mai crezuse că, dacă te săruţi cu un 
bărbat, poţi să rămâi gravidă. Avusese această convingere 
până când o colegă de clasă îi dăduse un exemplar 
aproape ferfeniţă din Bucuria sexului. Îl citise noapte de 
noapte făcută covrig sub cearşaf şi la lumina lanternei. 

Dar ea şi-a pierdut virginitatea abia după ce a absolvit la 
Stone Ridge — şi s-ar putea să fi fost ultima din clasă, dacă 
colegele ei spuneau adevărul. Tara îşi însoţise părinţii într-o 
vizită demult promisă în locurile natale ale străbunicilor ei. 
Se îndrăgostise de Irlanda şi de oamenii ei chiar din clipa în 
care ajunsese la Dublin. Chiar în prima seară la cină în 
hotelul lor îi spusese tatălui ei că nu înţelegea de ce atâţia 
irlandezi nu erau mulţumiţi în patria lor şi au trebuit să 
emigreze. 

Tânărul ospătar care-i servea şi-a coborât privirile spre 
ea şi i-a recitat: 

— Irlanda n-a fost niciodată mulțumită 

— Aşa crezi tu? Eşti nebun. 

Irlanda a fost mulțumită atunci când 

Toți au putut să folosească sabia şi penita. 

— Walter Savage Landor, a spus Maggie. Dar ştii şi 
următorul vers? 

Ospătarul s-a înclinat. 

— ŞI când Tara s-a înălțat atât de sus... 

Tara s-a înroşit şi Connor a izbucnit în râs. Ospătarul s-a 
uitat la el nedumerit. 

— Este numele meu, i-a explicat Tara. 

El s-a înclinat din nou înainte de a strânge farfuriile, în 
timp ce tatăl ei achita nota de plată şi mama îşi lua jacheta, 
ospătarul a întrebat-o pe Tara dacă ar vrea să vină cu el la 
Gallagher's să bea ceva după ce-şi va termina orele de 
serviciu. Tara a încuviinţat bucuroasă. 

Ea şi-a petrecut următoarele ceasuri în camera ei privind 
un film de cinematecă la televizor şi imediat după miezul 
nopţii a coborât tiptil la parter. Cârciuma pe care i-o 
sugerase Liam era doar la câteva sute de iarzi mai jos de 
hotel şi când ea a intrat înăuntru l-a găsit aşteptând-o la 
bar. Ea n-a fost deloc surprinsă când a aflat că Liam îşi 
luase slujba de ospătar pe timpul vacanței, după care se va 
întoarce la Trinity College unde studia poeţii irlandezi, fiind 
în ultimul an. Nici Liam nu a fost surprins când a văzut cât 
de bine cita ea din Yeats, Joyce, Wilde şi Synge. 

Când a condus-o în camera ei, după câteva ore ela 
sărutat-o uşor pe gură şi a întrebat-o: 

— Cât o să stai în Dublin? 

— Încă două zile, i-a răspuns. 

— Atunci să nu pierdem nicio clipă. 

După trei nopţi în care aproape că n-a închis ochii, Tara a 
plecat la Kilkenny să viziteze locul de naştere al lui Oscar 
având sentimentul că este destul de calificată ca să adauge 
una sau două note de subsol la Bucuria Sexului. 

Când Liam le-a cărat valizele la maşina închiriată ce-i 
aştepta jos, Connor i-a dat un bacşiş substanţial şi i-a spus 
în şoaptă mulţumesc. Tara s-a înroşit. 

La Stanford în anul doi Tara a avut o combinaţie 
amoroasă cu un student medicinist. Dar abia când a cerut-o 
în căsătorie ea şi-a dat seama că nu voia să-şi petreacă tot 
restul vieţii cu el. În ceea ce-l priveşte pe Stuart nu-i 
trebuise un an ca să ajungă la o concluzie diametral opusă. 

Ei se cunoscuseră din întâmplare izbindu-se unul de 
celălalt în apă. Era vina ei — nu fusese atentă şi îi tăiase 
calea când el se scufundase ca să evite un val mare. 

Amândoi sfârşiseră prin a fi măturaţi de apă. Când el o 
scosese la suprafaţă, Tara se aşteptase să audă o lungă 
tiradă dojenitoare şi din plin meritată. 

EI, în schimb, îi zâmbise şi îi spusese: 

— Pe viitor încearcă să eviţi valurile foarte puternice. 

În după-amiaza aceea, mai târziu, ea repetase aceeaşi 
figură, dar dinadins. De data asta şi el ştiuse. El a râs şi i-a 
spus: 

— Cu tine nu am decât două alternative: Ori încep să-ţi 
dau lecţii, ori mergem împreună la o cafea. Altfel 
următoarea noastră ciocnire s-ar putea să se termine la 
spitalul local. Ce preferi? 

— Hai să începem cu o cafea. 

Tara voise să se culce cu Stuart în acea noapte şi când a 
trebuit să plece peste zece zile i-a părut rău că-l făcuse să 
aştepte trei zile. La sfârşitul săptămânii... 

— Vă vorbeşte căpitanul navei. Începem aterizarea pe 
aeroportul din Los Angeles. 

Maggie s-a trezit brusc, s-a frecat la ochi şi i-a zâmbit 
fiicei sale. 

— Am dormit? a întrebat-o ea. 

— Nu înainte de decolare, i-a răspuns Tara. 

După ce şi-au luat bagajele, Tara le-a spus la revedere 
părinţilor ei şi s-a dus ca să ia avionul spre San Francisco. 
În timp ce ea s-a făcut nevăzută printre călătorii care 
veneau şi plecau, Connor i-a şoptit lui Maggie: 

— Nu m-ar surprinde dacă ea s-ar întoarce şi ar lua 
următorul avion spre Sydney. 

Maggie a dat din cap. 

Ei s-au îndreptat în direcţia curselor interne şi au urcat în 
avion cu ochii umezi de lacrimi. De data asta Maggie a 
adormit chiar înainte de a se termina explicaţiile de pe 
ecranul televizorului referitoare la măsurile de securitate în 
eventualitatea unor accidente. În timp ce traversau Statele 
Unite, Connor a încercat să şi-i scoată din gând pe Tara şi 
Stuart şi să se concentreze asupra a ceea ce avea de făcut 

odată întors în Washington. Peste trei luni el trebuia să se 
retragă din rândul cadrelor active şi încă nu avea nicio idee 
în ce departament intenționau să-l transfere. Se temea să 
nu i se ofere o slujbă de birou, cu program de la ora nouă la 
cinci, la cartierul general şi care consta în a da lecţii 
tinerilor ce aveau să lucreze ca ofiţeri acoperiţi, 
împărtăşindu-le din experienţa lui. El deja o avertizase pe 
Joan că va demisiona dacă nu i se va oferi ceva interesant. 
El nu era croit ca să fie profesor. 

În timpul ultimului an fuseseră unele aluzii despre un 
post sau două în prima linie în ceea ce-l privea, dar asta se 
întâmplase înainte ca şeful lui să demisioneze fără nicio 
explicaţie. În ciuda celor douăzeci şi opt de ani de serviciu 
şi a numeroase misiuni, Connor era conştient că acum, 
când Chris Jackson nu mai lucra în Agenţie, s-ar putea ca 
viitorul lui să nu mai fie atât de sigur pe cât şi-l imaginase. 


73 


- A UNSPREZECEA PORUNCĂ - 


CAPITOLUL 8 


— Eşti sigur că putem avea deplină încredere în Jackson? 

— Nu, domnule preşedinte, nu sunt. Dar sunt sigur de un 
lucru: Jackson o detestă — repet, o detestă — pe Helen 
Dexter tot atât de mult ca şi dumneavoastră. 

— Bun, asta ar fi un fel de recomandare personală, a 
spus preşedintele. Ce altceva te-a determinat ca să-l alegi? 
Pentru că, dacă a o detesta pe Dexter a fost principalul 
criteriu de selecţie pentru această misiune, înseamnă că ai 
avut un număr destul de mare de candidaţi. 

— El mai are şi alte calităţi de care am ţinut cont. 
Dosarul lui ca ofiţer în Vietnam şi ca şef al serviciului de 
contrainformaţii, ca să nu mai amintesc de reputaţia lui ca 
director adjunct la C.I.A. 

— Atunci de ce şi-a dat demisia pe neaşteptate, de 
vreme ce încă mai avea o carieră atât de promițătoare în 
faţa lui? 

— Eu bănui că Dexter a simţit că era un pic cam prea 
promițătoare şi el începuse să fie un candidat serios la 
postul ei. 

— Dacă el dovedeşte că ea a dat ordinul ca să fie 
asasinat Ricardo Guzman, încă mai poate fi. Se pare că ai 
ales pe cel mai bun om pentru treaba asta, Andy. 

— Jackson mi-a spus că există un altul mai bun. 

— Atunci recrutează-l şi pe el, a zis preşedintele. 

— Şi eu am avut aceeaşi idee. Dar s-a dovedit că el deja 
lucrează pentru Dexter. 

— Ei bine, cel puţin el n-o să ştie că Jackson lucrează 
pentru noi. Ce altceva mai aveai să-mi spui? 

Lloyd a deschis un dosar şi a început să-i relateze în 
amănunţime conversaţia pe care a avut-o cu fostul director 
adjunct al C.I.A. 

După ce a terminat, singurul comentariu al lui Lawrence 
a fost: 

— Vrei să-mi spui că eu nu am altceva de făcut decât să 
stau cu mâinile în sân aşteptându-l pe Jackson să apară cu 
ceva? 

— Acestea au fost condiţiile lui, domnule preşedinte, 
dacă dorim ca el să-şi asume misiunea. Dar eu am 
sentimentul că domnul Jackson nu este genul de om care 
să stea cu mâinile în sân. 

— Ar face bine să nu stea, pentru că fiecare zi în plus pe 
care Dexter şi-o petrece la Langley pentru mine contează. 
Să sperăm că Jackson ne poate furniza suficientă frânghie 
cu care s-o spânzurăm în mod public pe Dexter. Şi dacă 
izbutim, execuţia să fie în Grădina cu Trandafiri. 

Şeful de cabinet a râs: 

— Asta ar putea avea un dublu avantaj: o să-i facă pe 
mulţi Republicani să voteze cu noi pentru Legea Securităţii 
Străzilor şi Reducerea Criminalităţii. 

Preşedintele a zâmbit. 

— Cine este la audienţă? 

Lloyd s-a uitat la ceas. 

— Senatorul Bedell aşteaptă în antecameră de o 
oarecare vreme. 

— Ce doreşte de data asta? 

— Speră să discute cu dumneavoastră şi să vă convingă 
în privinţa ultimelor amendamente pe care le-a propus la 
Legea Reducerii Armelor. 

Preşedintele s-a încruntat. 

— Ai observat câte procente a câştigat Zerimski în 
ultimele sondaje de opinie? 


Maggie a început să formeze prefixul 650 doar la câteva 
clipe după ce răsucise cheia în uşa casei lor modeste din 
Georgetown. Connor s-a apucat să despacheteze trăgând 
cu urechea la convorbirea telefonică dintre soţia şi fiica lui. 

— Am sunat doar ca să-ţi spun că am ajuns cu bine, a 
încercat Maggie să facă introducerea. 

Connor a zâmbit la pretextul neconvingător. Tara era 

prea deşteaptă ca să nu se prindă, dar el ştia că o să-i 
cânte în strună mamei sale. 

— Îţi mulţumesc că m-ai sunat, mamă. Mă bucur că te 
aud. 

— La tine totul este în ordine? a întrebat-o Maggie. 

— Da, totul este bine, a răspuns Tara după care în 
următoarele minute a încercat pe ocolite s-o asigure pe 
mama ei că nu era pe punctul de a face ceva necugetat. 
Când a fost sigură că a reuşit s-o convingă a întrebat: Tata 
este pe lângă tine? 

— Da, este aici, a răspuns ea întinzându-i telefonul peste 
pat lui Connor. 

— Poţi să-mi faci o favoare, tată? 

— Sigur. 

— Te rog explică-i mamei că nu am de gând să fac nicio 
prostie. Stuart a sunat deja de două ori de când m-am 
întors şi el plănuieşte să — a ezitat — să vină în State de 
Crăciun şi eu sunt destul de sigură că pot să aştept până 
atunci. Apropo, tată, m-am gândit că este mai bine să te 
avertizez că deja ştiu ce dar mi-aş dori de Crăciun. 

— Şi ce este, draga mea? 

— Ca tu să-mi plăteşti toate convorbirile internaţionale în 
următoarele opt luni. Am sentimentul că ele s-ar putea să 
coste mult mai mult decât maşina aceea uzată pe care mi- 
ai promis să mi-o cumperi dacă-mi iau doctoratul în 
Filozofie. 

Connor a râs. 

— Aşa că ai face bine să obţii acea promovare despre 
care ai amintit în Australia. La revedere, tată. 

— La revedere, draga mea! 

Connor a închis şi a zâmbit încurajator spre Maggie. Era 
pe punctul de a-i spune pentru a zecea oară să înceteze în 
a-şi mai face griji când telefonul a sunat din nou. El a ridicat 
receptorul presupunând că este tot Tara. N-a fost ea. 

— Îmi pare rău că vă sun când abia v-aţi întors, a spus 
Joan, dar adineaori mi-a telefonat boss-ul şi se pare că este 

o urgenţă. Cât de repede puteţi fi aici? 

Connor s-a uitat la ceas. 

— In douăzeci de minute, a spus el şi a pus receptorul în 
furcă. 

— Cine a fost? a întrebat Maggie continuând să 
despacheteze. 

— Joan. Are nevoie ca să-i semnez câteva contracte 
urgente. N-o să dureze mult. 

— La naiba, a spus Maggie. Am uitat ca să-i cumpăr un 
cadou în avion. 

— O să-i iau eu ceva în drum spre birou. 

Connor a plecat din cameră, a coborât în fugă scările şi a 
ieşit din casă înainte ca Maggie să apuce să-l mai întrebe 
ceva. A urcat în vechea Toyota a familiei, dar i-a trebuit 
ceva vreme până să poată porni motorul. În cele din urmă 
„vechiul tanc”, cum îi spunea Tara, a reuşit să ajungă pe 
Twenty-Ninth Street. După cincisprezece minute el a virat 
la stânga pe M Street, după care din nou stânga şi apoi a 
dispărut în jos pe o pantă ce ducea într-un garaj subteran 
nemarcat. 

Când Connor a intrat în clădire omul de pază şi-a dus 
mâna la chipiu şi a spus: 

— Bine v-aţi întors, domnule Fitzgerald. Credeam că am 
să vă văd abia luni. 

— Asta înseamnă că suntem doi care credeam acelaşi 
lucru, i-a răspuns Connor întorcându-i salutul şi s-a 
îndreptat spre lifturi. A luat unul până la etajul şapte. Când 
a ieşit pe coridor a fost întâmpinat de zâmbetul fetei de la 
recepţie care stătea la biroul ei de sub inscripţia cu litere 
aldine „Maryland Insurance Company”. Avizierul de la 
parter spunea că distinsa firmă ocupa etajele opt, nouă şi 
zece. 

— Ce bucurie să vă văd, a spus fata. Aveţi un oaspete. 

Connor a zâmbit şi a dat din cap continuându-şi drumul 
pe coridor. Când a făcut colţul a zărit-o pe Joan stând în 
faţa uşii biroului lui. Expresia de pe chipul ei îi spunea că 

aştepta de un oarecare timp. Apoi el şi-a reamintit 
cuvintele lui Maggie când a plecat de acasă — dar nu 
pentru că i s-ar fi părut că în acea clipă gândul cel mai 
arzător al lui Joan ar fi fost la un cadou. 

— Boss-ul a sosit acum câteva clipe, i-a spus Joan 
deschizându-i uşa. 

Connor a intrat cu paşi mari în încăpere. Pe scaunul din 
faţa biroului său stătea o persoană despre care nu ştia să-şi 
fi luat vreodată un concediu. 

— Îmi pare rău că v-am făcut să aşteptaţi, doamnă 
directoare, a spus el. Abia ce... 

— Avem o problemă, a fost tot ce a spus Helen Dexter şi 
i-a pus pe masă un dosar. 


— Dă-mi doar un fir care să ducă spre ceva şi de rest mă 
ocup eu, a spus Jackson. 

— Aş vrea să pot, Chris, i-a răspuns şeful poliţiei din 
Bogota. Dar unul sau doi dintre foştii tăi colegi mi-au dat să 
înţeleg foarte clar că acum eşti persona non grata. 

— N-am crezut niciodată despre tine că dai două parale 
pe asemenea fleacuri, i-a spus Jackson în timp ce-i mai 
turna şefului de poliţie încă un whisky. 

— Chris, trebuie să înţelegi că atunci când erai 
reprezentantul guvernului tău, totul era legal, fără 
probleme. 

— Inclusiv banii ce-ţi reveneau ţie, dacă îmi amintesc 
exact. 

— Dar, bineînţeles, a spus polițistul cu nonşalanţă, tu eşti 
primul care poţi aprecia că anumite cheltuieli, totuşi, 
trebuie acoperite. A tras pe gât o înghiţitură mare din 
paharul de cristal. Şi după cum ştii prea bine, Chris, inflaţia 
în Columbia se menţine la parametri extrem de mari. 
Salariul meu nu-mi ajunge nici măcar pentru cheltuielile 
zilnice. 

— Din această mică predică, a spus Jackson, să înţeleg 
că rata rămâne aceeaşi chiar dacă cineva este persona non 

grata? 

Şeful poliţiei a dat pe gât ultima picătură de whisky, şi-a 
şters mustaţa şi a spus: 

— Chris, preşedinţii vin şi pleacă atât în ţara ta cât şi în 
ţara mea, dar vechii prieteni rămân. 

Jackson a zâmbit uşor, apoi a scos un plic din buzunarul 
interior de la haină strecurându-l pe neobservate sub masă. 
Şeful poliţiei a aruncat o privire rapidă înăuntrul lui, şi-a 
desfăcut buzunarul de la tunică şi plicul s-a făcut nevăzut. 

— Văd că noii tăi stăpâni nu-ţi permit aceeaşi largheţe 
atunci când este vorba de cheltuieli. 

— Un singur fir care să ducă spre ceva rezonabil, asta-i 
tot ce-ţi cer, i-a repetat Jackson. 

Şeful poliţiei şi-a ridicat paharul gol şi a aşteptat până 
când barmanul i l-a umplut-ochi. A mai tras o înghiţitură 
zdravănă. 

— Întotdeauna am fost convins, Chris, că dacă umbli 
după un chilipir, nu există loc mai bun cu care să începi 
decât o casă de amanet. A zâmbit, a dat pe gât tot paharul 
şi s-a ridicat în picioare. Şi ţinând cont de dilema în care 
eşti, vechiul meu prieten, eu aş începe cu districtul San 
Victorina şi nu m-aş deranja mai mult decât cu examinarea 
vitrinelor. 


După ce Connor a terminat de citit detaliile din materialul 
confidenţial a înapoiat dosarul directorului C.I.A. Prima ei 
întrebare l-a luat prin surprindere: 

— Cât mai ai până când trebuie să te retragi din serviciul 
activ? 

— Până la 1 ianuarie anul viitor, dar bineînţeles sper să 
lucrez în continuare în cadrul Companiei. 

— S-ar putea să nu-ți fie atât de uşor să te acomodezi, 
ţinând cont de calităţile tale speciale, a spus Dexter cu 
nonşalanţă. Totuşi, am un post liber pe care ţi l-aş putea 
recomanda. A făcut o pauză. Director al biroului nostru din 
Cleveland. 

— Cleveland? 

— Da. 

— După douăzeci şi opt de ani de serviciu în cadrul 
Agenţiei în Washington? a spus Connor. Sunt sigur că ştiţi 
că soţia mea este decan la admiteri în Georgetown. Ar fi 
aproape imposibil ca ea să găsească, un post echivalent 
în... Ohio. 

A urmat o tăcere prelungită. 

— AŞ dori să te ajut, a spus Dexter pe acelaşi ton plat, 
dar în momentul de faţă nu există nimic potrivit pentru tine 
la Langley. Dacă crezi că poţi accepta postul din Cleveland 
nu este exclus ca să te aduc înapoi peste câţiva ani. 

Connor a rămas cu privirea pironită pe femeia pe care o 
slujise douăzeci şi şase de ani, dureros de conştient că ea 
folosea acum aceeaşi armă mortală pe care o folosise cu 
mulţi alţii dintre colegii lui în trecut. Dar de ce, când el îi 
îndeplinise ordinele literă cu literă? A tras cu coada ochiului 
spre dosar. Ceruse preşedintele ca cineva să fie sacrificat 
după ce el fusese chestionat atât de amănunţit în legătură 
cu activitatea C.I.A. în Columbia? Urma Cleveland-ul să fie 
recompensa lui pentru toţi aceşti ani de slujbă? 

— Mai există vreo altă alternativă? a întrebat el. 

Dexter n-a şovăit. 

— Ai putea opta pentru o pensionare înainte de termen, 
a spus ea pe un ton de parcă ar fi sugerat înlocuirea unui 
portar de şaizeci de ani din blocul în care locuia. 

Connor a rămas tăcut nevenindu-i să creadă ceea ce 
auzea. El îşi dedicase toată viaţa Agenţiei şi ca mulţi alţi 
ofiţeri şi-o pusese de nenumărate ori în pericol. 

Helen Dexter s-a ridicat de pe scaun. 

— Poate mă anunţi când iei o hotărâre. 

Apoi a părăsit încăperea fără niciun alt cuvânt. 

Connor a rămas tăcut la biroul lui o vreme încercând să 
înţeleagă toate implicaţiile cuvintelor lui Dexter. Şi-a 
amintit că şi Chris Jackson îi relatase că avusese o 
conversaţie aproape identică cu ea în urmă cu opt luni. În 

cazul lui, i se oferise un post în Milwaukee. „Asta mie nu mi 
s-ar putea întâmpla niciodată”, şi-a amintit că-i spusese 
atunci lui Chris. „La urma urmelor, eu sunt doar unul din 
echipă şi nimeni nu m-ar suspecta că aş dori să-i iau locul”. 
Dar Connor înfăptuise un păcat şi mai grav. Îndeplinind 
ordinele lui Dexter, fără voia lui, devenise cauza unei 
posibile căderi a ei. Dacă el nu mai era prin preajmă ca s-o 
incomodeze, atunci ar mai putea supravieţui iar. Câţi alţi 
foarte buni ofiţeri fuseseră sacrificați de-a lungul anilor pe 
altarul ego-ului ei? s-a întrebat în sinea lui. 

Gândurile lui Connor au fost întrerupte de Joan care a 
intrat în birou. Ea n-avea nevoie să i se spună că 
întrevederea decursese prost. 

— Pot să fac ceva? a întrebat ea încet. 

— Nu, nimic, mulţumesc Joan. După o scurtă pauză, a 
adăugat: Ştii, trebuie să mă retrag din rândul cadrelor 
active. 

— La 1 ianuarie, a spus ea. Dar cu rezultatele pe care le 
aveţi, cu siguranţă, Agenţia o să vă ofere un birou mare, 
ore civilizate de lucru şi probabil veţi avea în dotare şi o 
secretară cu picioare lungi. 

— Se pare că nu, a spus Connor. Singurul post pe care 
directoarea îl are în minte pentru mine este să fiu şeful 
biroului din Cleveland şi în mod cert n-a menţionat nimic 
despre o secretară cu picioare lungi. 

— Cleveland? a repetat Joan fără să-i vină a crede. 

Connor a dat din cap. 

— Bestia! 

Connor şi-a înălţat privirile spre secretara pe care o avea 
de atâta vreme fără a putea să-şi ascundă surprinderea. 
Aceasta era cea mai dură expresie pe care o auzise în gura 
ei în cei nouăsprezece ani de zile în legătură cu cineva, 
başca faptul că acum se referea nici mai mult nici mai puţin 
decât la directoare. Joan l-a privit în ochi şi l-a întrebat: 

— Ce-ai să-i spui lui Maggie? 

— Nu ştiu. Dar cum i-am fabricat tot felul de legende în 

ultimii douăzeci şi opt de ani sunt sigur că am să găsesc şi 
de data asta ceva. 


Când Chris Jackson a deschis uşa din faţă a prăvăliei un 
clopoțel a sunat spre a-l avertiza pe proprietar că cineva a 
intrat. 

Erau mai mult de o sută de case de amanet în Bogota, 
majoritatea dintre ele în districtul San Victorina. Jackson nu 
mai făcuse atâta alergătură pe jos de când era agent 
începător. El chiar începuse să se întrebe dacă vechiul său 
prieten, şeful de poliţie, nu-l trimisese în căutare de 
potcoave de cai morţi. Dar continua să meargă pentru că 
ştia că acest poliţist, în mod special, întotdeauna se asigura 
ca să mai fie încă un plic plin cu bancnote cândva în viitor. 

Escobar şi-a ridicat ochii spre el din dosul ziarului de 
seară. Bătrânul întotdeauna recunoștea, chiar înainte ca un 
client să se apropie de galantar, dacă era cumpărător sau 
avea ceva de vândut. Expresia din priviri, croiala hainelor, 
chiar felul în care clienţii se îndreptau spre el erau grăitoare 
pentru el. Nu i-a trebuit decât o aruncătură de ochi spre 
acest domn ca să fie bucuros că nu a închis mai devreme. 

— Bună seara, domnule, a spus Escobar ridicându-se de 
pe scaun. El întotdeauna adăuga un „domnule” când 
gândea că este un cumpărător. Cu ce vă pot fi de folos? 

— Arma din vitrină... 

— A, da. Văd că sunteţi un foarte bun cunoscător. Este, 
într-adevăr, un obiect de colecţie. 

Escobar a ridicat partea rabatabilă a tejghelei şi s-a 
îndreptat spre vitrină. A luat cutia, a pus-o pe tejghea şi l-a 
lăsat pe client să-i examineze îndeaproape conţinutul. 

Lui Jackson nu i-a trebuit decât o aruncătură de privire 
spre arma artizanală pentru a-şi da seama de proveniența 
ei. N-a fost surprins când a constatat că unul din gloanţe 
fusese tras. 

— Cât cereţi pentru ea? 

— Zece mii de dolari, i-a răspuns Escobar recunoscând 

accentul american. Nu pot s-o las cu nimic mai ieftin. Am 
primit deja mai multe oferte. 

După trei zile cât colindase străzile oraşului canicular şi 
cu multă umiditate, Jackson nu avea niciun chef să se 
târguiască. Dar nu avea atâţia bani-gheaţă la el şi nici nu 
putea să scrie un cec sau să-i prezinte o carte de credit. 

— Pot să las un avans? a întrebat el şi să trec mâine 
dimineaţă la prima oră cu restul? 

— Cu siguranţă, domnule, a răspuns Escobar. Dar pentru 
acest obiect special aş cere un avans de zece la sută. 

Jackson a încuviinţat din cap şi şi-a scos portmoneul din 
buzunarul interior al hainei. A luat din el câteva bancnote 
uzate şi le-a pus pe tejghea. 

Proprietarul casei de amanet a numărat încet cele zece 
bancnote de o sută de dolari, apoi le-a pus în casă şi a scris 
o chitanţă. 

Jackson şi-a coborât privirile spre cutie, a zâmbit, a luat 
cartuşul tras şi l-a băgat în buzunar. 

Bătrânul a fost surprins, nu de gestul lui Jackson, ci 
pentru că ar fi putut să jure că toate cele şase gloanţe 
fuseseră la locul lor când cumpărase puşca. 


— Aş împacheta totul şi aş veni la tine mâine, dacă n-ar fi 
vorba de părinţii mei, a spus ea. 

— Sunt sigur că ei ar înţelege, a spus Stuart. 

— Poate, a zis Tara. Dar asta nu m-ar opri să nu mă simt 
vinovată pentru toate sacrificiile pe care tatăl meu le-a 
făcut de-a lungul anilor ca eu să-mi pot da doctoratul în 
filozofie. Ca să nu mai vorbesc de mama. Ea probabil că ar 
face un atac de cord. 

— Dar ai zis că o să te interesezi dacă îndrumătorul 
pentru teza ta de doctorat ar fi de acord ca să-ţi termini 
doctoratul la Sydney. 

— Problema nu este îndrumătorul meu, a spus Tara. Ci 
decanul. 

— Decanul? 

— Da. Când îndrumătorul meu a discutat ieri cu el, a 
spus că nici vorbă nu poate fi despre aşa ceva. A urmat o 
tăcere prelungită după care Tara a întrebat: Mai eşti pe fir, 
Stuart? 

— Bineînţeles că sunt, a răspuns el, după care a urmat 
un suspin demn de un îndrăgostit shakespearian. 

— Nu este vorba decât de opt luni, i-a reamintit Tara. De 
fapt, pot să-ţi spun chiar şi câte zile. Şi nu uita că tu ai să 
vii aici de Crăciun. 

— Abia aştept, i-a spus Stuart. Sper doar să nu-i 
incomodez pe părinţii tăi. La urma urmelor, ei nu m-au 
văzut decât foarte puţin. 

— Nu fi stupid. Ei au fost încântați când le-am spus că ai 
să vii la noi. Mama te adoră, după cum bine ştii, şi tu eşti 
primul bărbat despre care tata a avut un cuvânt bun de 
spus. 

— El este un om remarcabil. 

— Ce vrei să spui? 

— Cred că înţelegi exact ce vreau să spun. 

— Aş face bine să închid, altfel tata chiar că are nevoie 
de o promovare ca să-mi achite notele telefonice. Apropo, 
data viitoare este rândul tău. 

Stuart s-a prefăcut că n-a băgat de seamă cât de brusca 
schimbat Tara subiectul. 

— Întotdeauna mi se pare ciudat, a continuat ea, că tu 
eşti încă la muncă în vreme ce eu m-am culcat demult. 

— Ei bine, cred că nu există decât un singur mod ca să 
schimbăm această situaţie, a spus Stuart. 


Când el a deschis uşa, alarma a început să sune. Un ceas 
de perete din încăperea alăturată a bătut de două ori când 
el s-a strecurat în prăvălie printre şiragurile de mărgele din 
care era formată perdeaua despărţitoare. Şi-a aruncat 
privirile spre vitrină. Puşca nu mai era la locul ei. 

l-au trebuit câteva minute ca s-o găsească ascunsă sub 
tejghea. 

A verificat fiecare piesă şi a constatat că un cartuş lipsea, 
şi-a pus cutia sub braţ şi a plecat tot atât de repede pe cât 
intrase. Nu că ar fi fost neliniştit că s-ar fi putut să fie prins: 
şeful poliţiei îl asigurase că spargerea nu va fi raportată cel 
puţin treizeci de minute de la comiterea ei. Şi-a aruncat 
privirile spre ceasul de perete înainte de a închide uşa. Era 
două şi douăsprezece minute. 

Şeful de poliţie cu greu ar fi putut fi învinuit pentru că 
vechiul său prieten nu a avut suficienţi bani gheaţă la el ca 
să cumpere puşca. Şi, în orice caz, el făcuse în aşa fel încât 
să fie plătit de două ori pentru aceeaşi informaţie. Şi pe 
deasupra, plata fusese în dolari. 


Ea i-a turnat a doua ceaşcă de cafea. 

— Maggie, mă gândesc să-mi dau demisia de la 
companie şi să caut o slujbă, ceea ce va însemna că nu va 
mai trebui să călătoresc atât de mult. 

El şi-a înălţat privirile şi a aşteptat să vadă care va fi 
reacţia soţiei lui. 

Maggie a pus ibricul de cafea jos şi a sorbit o înghiţitură 
din ceaşca ei de cafea înainte de a vorbi. 

— De ce acum? a întrebat ea, pur şi simplu. 

— Şeful mi-a spus că voi fi schimbat de la departamentul 
de răpiri şi răscumpărări, urmând a fi înlocuit cu un tânăr. 
Este o practică obişnuită a companiei pentru oameni de 
vârsta mea. 

— Dar trebuie să fie o mulţime de alte posturi în cadrul 
companiei pentru cineva cu experienţa ta. 

— Şeful a venit cu o sugestie, a spus Connor. Mi-a oferit 
şansa să conduc biroul nostru din Cleveland. 

— Cleveland? a întrebat Maggie fără să-i vină a crede. A 
rămas tăcută o vreme, după care a spus încet: De ce aşa 
dintr-o dată şeful tău a devenit atât de dornic să se 
descotorosească de tine? 

— O, situaţia nu este chiar atât de rea. La urma urmelor, 
dacă refuz, pot totuşi să mă pensionez, a spus Connor fără 

a încerca să-i răspundă la întrebare. În orice caz, Joan mă 
asigură că sunt o mulţime de companii de asigurări în 
Washington care ar fi prea fericiţi să folosească pe cineva 
cu experienţa mea. 

— Dar nu şi compania la care ai lucrat, a spus Maggie 
continuând să-şi privească soţul drept în ochi. 

Connor i-a susţinut privirea, dar n-a găsit un răspuns 
convingător. A urmat o tăcere şi mai lungă. 

— Nu crezi că a venit timpul să-mi spui tot adevărul? l-a 
întrebat Maggie. Sau, pur şi simplu, trebuie să continuu să 
cred fiecare cuvânt pe care mi-l spui ca o soţie 
ascultătoare? 

Connor şi-a coborât capul. Şi a rămas tăcut: 

— Tu nu mi-ai ascuns niciodată faptul că „Maryland 
Insurance" nu este altceva decât o acoperire pentru C.I.A. 
Şi eu niciodată nu te-am presat asupra acestui subiect. Dar 
în ultimul timp până şi excursiile tale bine deghizate au 
lăsat un pic de noroi pe pantofii tăi. 

— Nu cred că înţeleg, a spus Connor neconvingător. 

— Când ţi-am luat costumul de la curăţat, mi-au zis că au 
găsit asta în buzunar. Maggie a pus pe masă o mică 
monedă. Mi s-a spus că nu are valoare decât în Columbia. 

Connor a rămas holbându-se la moneda de zece pesos 
care nu acoperea decât o convorbire locală în Bogota. 

— Multe neveste ar fi sărit imediat la o singură concluzie, 
Connor Fitzgerald, a continuat Maggie. Dar nu uita că eute 
cunosc de peste treizeci de ani şi sunt foarte conştientă că 
tu n-ai fi capabil de o asemenea decepţie. 

— Îţi promit, Maggie, că... 

— Ştiu, Connor. Întotdeauna am acceptat faptul că 
trebuie să existe motive temeinice pentru care tu nu ai 
putut să fii total sincer faţă de mine de-a lungul anilor. S-a 
aplecat peste masă, a luat mâna soţului său într-a ei şi a 
spus: Dar dacă acum ţi se dă un şut în fund pentru niciun 
motiv aparent, nu crezi că am dreptul să-mi spui exact cu 
ce te-ai ocupat în ultimii douăzeci şi opt de ani? 

Jackson a rugat taximetristul să oprească în faţa casei de 
amanet şi să aştepte. l-a spus că nu va dura decât câteva 
minute şi după aceea voia să fie dus la aeroport. 

Imediat ce a intrat în prăvălie, Escobar a venit grăbit din 
încăperea alăturată. Părea agitat: Când a văzut cine era 
clientul şi-a înclinat capul şi fără niciun cuvânt a răsucit 
cheia de la casă, a tras un sertar din care a scos încet zece 
bancnote de o sută de dolari şi i le-a întins peste tejghea. 

— Trebuie să-mi cer scuze, domnule, a spus el ridicându- 
şi privirile spre americanul înalt, dar puşca a fost furată 
peste noapte. 

Jackson n-a făcut niciun comentariu. 

— Lucrul ciudat este, a continuat Escobar, că, indiferent 
cine a furat-o, nu a luat niciun ban din casă. 

Jackson tot n-a spus nimic. După ce clientul său a părăsit 
casa de amanet, Escobar n-a putut să nu se gândească la 
faptul că acesta nu păruse deloc surprins. 

In timp ce taxiul se îndrepta spre aeroport, Jackson şi-a 
băgat mâna în buzunarul de la haină şi a scos cartuşul 
folosit. S-ar putea ca să nu izbutească să dovedească cine 
a apăsat pe trăgaci, dar acum el nu mai avea niciun dubiu 
asupra persoanei care dăduse ordinul ca Ricardo Guzman 
să fie asasinat. 

CAPITOLUL 9 


Elicopterul a aterizat lin pe gazonul de lângă Reflecting 
Pool dintre Memorialele Washington şi Lincoln, în timp ce 
paletele rotorului încetineau, s-a derulat o scară scurtă. Uşa 
de la Nighthawk s-a deschis şi în cadrul ei a apărut 
preşedintele Herrera îmbrăcat în uniformă completă, care-l 
făcea să arate ca un personaj secundar dintr-un film 
mediocru. A luat poziţie de drepţi şi a răspuns la onorul dat 
de soldaţii din infanteria marină, apoi a parcurs pe jos 
scurta distanţă până la Cadillac-ul blindat care-l aştepta. În 
timp ce coloana de maşini înainta pe Seventeenth Street în 
fiecare portdrapel fluturau steagurile Columbiei, Americii şi 
districtului Columbia. 

Tom Lawrence, Larry Harrington şi Andy Lloyd îl aşteptau 
la porticul de sud al Casei Albe. „Cu cât mai bine sunt croite 
hainele, cu cât mai colorată eşarfa, cu cât mai numeroase 
medaliile, cu atât mai lipsită de importanţă este ţara”, 
reflecta în sinea lui Lawrence în timp ce a făcut câţiva paşi 
spre a-şi întâmpina oaspetele. 

— Antonio, dragul meu prieten, i-a spus Lawrence când 
Herrera l-a îmbrăţişat, deşi ei nu se întâlniseră decât o 
singură dată până atunci. 

După ce Herrera, în sfârşit, şi-a terminat îmbrăţişarea, 
Lawrence s-a întors spre Harrington şi Lloyd ca să facă 
prezentările. Aparatele de fotografiat ţăcăneau şi benzile 
din casetele video foşneau în timp ce grupul prezidenţial se 
îndrepta spre Casa Albă. Au fost făcute şi mai multe poze 
cu zâmbete largi aşternute pe chipuri pe coridorul lung, sub 
portretul în mărime naturală al lui George Washington. 

După cele trei minute de fotografii pentru presă, 
preşedintele şi-a condus oaspetele în Biroul Oval. In timp ce 
s-a servit cafea columbiană şi s-au făcut şi mai multe 
fotografii nu s-a discutat nimic important. Când, în cele din 
urmă, au fost lăsaţi singuri, secretarul de stat a început să 

dirijeze conversaţia spre relaţiile curente dintre cele două 
ţări. Lawrence era recunoscător pentru rezumatul pe care-l 
primise în acea dimineaţă mai devreme de la Larry. El 
putea să vorbească cu autoritate despre acorduri de 
extrădare, despre recolta de cafea din acest an, despre 
problema drogurilor, chiar şi despre noul metrou ce se 
construia în Bogota de către o companie americană în 
cadrul pachetului de măsuri de ajutorare a altor ţări. 

În timp ce secretarul, de stat lărgea discuţia spre a 
cuprinde achitarea unor vechi împrumuturi în dolari şi 
disparitatea dintre importurile şi exporturile celor două ţări, 
mintea lui Lawrence o luase razna către probleme cărora 
trebuia să le facă faţă în cursul zilei, mai târziu. 

Proiectul legii reducerii tuturor tipurilor de arme se 
împotmolea în comitet şi Andy deja îl avertizase că n-o să 
fie prea mulţi congresmeni care s-o voteze. Probabil că va 
trebui să aibă întrevederi cu cât mai mulţi dintre ei în parte 
ca legea să aibă vreo şansă spre a fi aprobată. El era 
conştient că aceste vizite rituale la Casa Albă nu erau 
altceva decât un prilej de autolăudare pentru congresmeni, 
astfel încât reprezentanţii aleşi să se poată întoarce în 
districtele lor şi să-şi informeze alegătorii — dacă erau 
democrați — cât de strânsă era relaţia lor cu preşedintele, 
sau — dacă erau republicani — cât de mult depindea 
preşedintele de ajutorul lor pentru aprobarea legilor pe 
care le propunea. Cum până la alegerile de la mijlocul 
mandatului era mai puţin de un an, Lawrence şi-a dat 
seama că în săptămânile următoare vor fi doar câteva 
întâlniri în afară de cele deja planificate. 

El a fost brusc readus la momentul prezent când Herrera 
a spus: 

— ...Şi pentru asta, domnule preşedinte, trebuie să-ţi 
mulţumesc în mod special. 

Un zâmbet larg a apărut pe faţa preşedintelui columbian 
în timp ce ceilalţi trei, cei mai puternici bărbaţi din America, 
se holbau spre el fără a le veni să-şi creadă urechilor. 

— Ai vrea să mai repeţi, Antonio, a spus preşedintele 
nefiind sigur că auzise exact vorbele oaspetelui său. 

— Din moment ce suntem doar noi în Biroul Oval, Tom, 
am vrut să spun doar cât de mult apreciez rolul pe care l-ai 
avut, personal, în alegerea mea. 


— De câtă vreme lucraţi pentru Maryland Life, domnule 
Fitzgerald? l-a întrebat preşedintele consiliului de 
administrație. Era prima întrebare pe care o punea în 
cadrul interviului care dura deja de o oră. 

— De douăzeci şi opt de ani, împliniţi în mai, domnule 
Thompson, a răspuns Connor privind direct spre bărbatul 
ce stătea la mijlocul mesei mari din faţa lui. 

— Palmaresul dumneavoastră este foarte impresionant, a 
spus femeia din dreapta preşedintelui. Şi referinţele sunt 
impecabile. Trebuie să vă întreb de ce doriţi să părăsiţi 
actuala slujbă? Şi poate, cel mai important, de ce Maryland 
Life pare dispusă să vă lase să plecaţi? 

Connor discutase cu Maggie la cină, seara trecută, cum 
ar trebui să răspundă la această întrebare. „Pur şi simplu, 
spune-le adevărul” îl sfătuise ea. „Şi nu-ţi bate capul cu 
nicio minciună. Niciodată n-ai fost bun la asta”. Nici el nu se 
aşteptase la un altfel de sfat. 

— Singura mea şansă imediată de promovare ar fi 
însemnat să mă mut la Cleveland şi am considerat că n-aş 
putea să-i cer soţiei să renunţe la slujba ei de la 
Georgetown University, a răspuns el. Ar fi fost foarte dificil 
pentru ea să-şi găsească un post echivalent în Ohio. 

Cel de al treilea membru al comisiei de intervievare a dat 
din cap încuviinţându-l. Maggie îi spusese că unul din 
membrii comisiei avea un fiu care era în ultimul an la 
Georgetown University. 

— Nu cred că trebuie să vă mai reținem, a spus 
preşedintele. Vreau doar să vă mulţumesc, domnule 
Fitzgerald, că aţi venit la noi în această după-amiază. 

— Plăcerea a fost de partea mea, a răspuns Connor 

ridicându-se în picioare ca să plece. 

Spre surprinderea lui, preşedintele s-a sculat de la masa 
lungă şi a venit spre el. 

— Aţi putea veni cu soţia la cină într-una din zilele 
săptămânii viitoare? l-a întrebat el în timp ce-l conducea pe 
Connor spre uşă. 

— Am fi încântați, domnule, a răspuns Connor. 

— Spune-mi Ben, a zis preşedintele. Nimeni de la 
Washington Provident nu mi se adresează cu domnule şi cu 
atât mai mult directorii mei executivi. l-a zâmbit şi i-a 
strâns cu căldură mâna lui Connor. Am să-i spun secretarei 
să telefoneze la biroul dumitale mâine dimineaţă şi să 
fixeze întâlnirea. Aştept cu nerăbdare să-ţi cunosc soţia — 
Maggie, nu-i aşa? 

— Da, domnule, a răspuns Connor. A făcut o pauză. Şi eu 
aştept cu nerăbdare ca s-o cunosc pe doamna Thompson, 
Ben. 


Şeful de cabinet de la Casa Albă a ridicat telefonul roşu, 
dar n-a recunoscut imediat vocea. 

— Am unele informaţii care s-ar putea să le găsiţi 
folositoare. Îmi pare rău că a durat atât de mult. 

Lloyd a luat repede un bloc notes cu pagini galbene şi 
goale şi a scos repede capacul pixului. N-a trebuit să apese 
pe niciun buton pentru că toate convorbirile care se purtau 
la acel telefon erau înregistrate automat. 

— Abia ce m-am întors după zece zile din Bogota şi 
cineva acolo a luat toate măsurile ca uşile nu numai să-mi 
fie trântite în nas, dar şi încuiate şi ferecate cu şapte 
zăvoare. 

— Deci Dexter trebuie să fi aflat la ce lucrezi. 

— Aş putea paria că la câteva minute doar după ce am 
vorbit cu şeful poliţiei locale. 

— Asta înseamnă că ea ştie şi pentru cine lucrezi? 

— Nu, mi-am acoperit acel front, tocmai din această 
cauză mi-a trebuit atât de mult ca să vă dau un semn. Şi vă 

pot asigura că, după ce l-am făcut pe unul din tinerii ei 
ofiţeri să umble după potcoave de cai morţi, ea n-o să 
poată niciodată să-şi dea seama pentru cine lucrez. 
Ataşatul nostru cultural din Bogota urmăreşte acum fiecare 
barosan cunoscut din domeniul drogurilor, fiecare oficial 
novice din departamentul narcoticelor şi jumătate din 
poliţia locală. Raportul lui va cuprinde atâtea pagini că le va 
trebui o lună doar ca să-l citească, ca să nu mai vorbesc de 
harababura pe care am făcut-o acolo. 

— Ai găsit ceva cu care s-o punem la zid pe Dexter? l-a 
întrebat Lloyd. 

— Nimic ce ea n-ar putea să explice prin obişnuitele 
perdele de fum. Dar toate probele dovedesc că C.I.A. a fost 
în spatele evenimentului... 

— Noi deja ştim asta, a spus Lloyd. Problema 
preşedintelui este aceea că, deşi scrisorile de recomandare 
ale informatorului nostru sunt impecabile, el n-o să poată 
niciodată să apară ca martor pentru că este persoana care 
a beneficiat direct de asasinat. Aveţi ceva care să poată 
rezista în cazul unul proces? 

— Doar şeful de poliţie din Bogota şi scrisorile lui de 
recomandare, categoric, nu sunt impecabile. Dacă ar fi să 
apară ca martor, niciodată n-ai putea fi sigur care va fi 
partea pe care o va sprijini până la urmă. 

— Atunci cum poţi să fii atât de sigur că este implicată 
C.I.A.? 

— Am văzut arma care a fost folosită în mod cert pentru 
a fi omorât Guzman. Chiar am cartuşul de la glonţul cu care 
a fost împuşcat. Ba mai mult, sunt aproape sigur că ştiu 
cine a făcut puşca. El este cel mai bun în branşă şi lucrează 
pentru un mic număr din N.O.C. 

— N.O.C? 

— Ofiţeri acoperiţi, care nu figurează în nicio evidenţă 
C.I.A.. În acest mod C.I.A. poate nega că ar avea vreo 
cunoştinţă de activităţile lor în cazul în care ceva iese prost. 

— Deci asasinul este un ofiţer care lucrează pentru C.I.A., 

a spus Lloyd. 

— Aşa pare. Numai dacă nu se dovedeşte a fi cel pe care 
l-a pensionat Dexter acum câteva zile. 

— Ei bine, atunci acea persoană ar trebui să figureze pe 
listele noastre de plată. 

A urmat o tăcere mai lungă, după care, în cele din urmă, 
Jackson a spus: 

— Acesta s-ar putea să fie modul în care rezolvaţi 
lucrurile la Casa Albă, domnule Lloyd, numai că omul ăsta 
nu şi-ar trăda fostul patron indiferent cât de mare ar fi mita 
pe care i-aţi oferi-o. Nici ameninţarea nu merge în cazul lui: 
nu v-ar cere păsuire nici măcar o zi. Chiar dacă i-aţi pune 
pistolul la tâmplă. 

— Cum puteţi fi atât de sigur? 

— A fost sub comanda mea în 'nam şi nici măcar 
Vietcong-ul n-a putut scoate nimic de la el. Dacă chiar vreţi 
să ştiţi, datorită lui eu sunt încă în viată. În orice caz, 
Dexter l-a şi convins deja că ordinele ei au venit direct de la 
Casa Albă. 

— Am putea să-i spunem că minte, a sugerat Lloyd. 

— Asta nu va face decât să-i pună viaţa lui în pericol. Nu, 
va trebui să dovedesc implicarea lui Dexter, fără ca el să 
afle ceea ce facem noi. Şi asta nu va fi uşor. 

— Şi cum ai de gând să procedezi? 

— Mă voi duce la petrecerea pe care o dă cu ocazia 
pensionării. 

— Vorbiţi serios? 

— Da, pentru că acolo se va afla o persoană care-l 
iubeşte chiar mai mult decât îşi iubeşte ţara. Şi s-ar putea 
ca ea chiar să vrea să vorbească. O să ţinem legătura. 

Telefonul s-a închis. 


Când Nick Gutenburg, adjunctul directorului C.I.A., a 
intrat în salonul casei Fitzgerald, prima persoană pe care a 
văzut-o a fost predecesorul său, Chris Jackson, cufundat în 
conversaţie cu Joan Benett. Oare, îi spunea el pentru cine 

lucrase în Bogota? Lui Gutenburg i-ar fi plăcut să audă 
despre ce vorbeau, dar mai întâi trebuia să salute gazdele. 

— Am să mai rămân nouă luni la companie, îi spunea 
Joan. Atunci mă voi putea pensiona primind întreaga 
pensie. După aceea sper să lucrez cu Connor la noua lui 
slujbă. 

— Doar ce-am auzit şi eu despre asta, a spus Jackson. Mi 
se pare ideal. Din ceea ce mi-a zis Maggie el n-o să mai 
trebuiască să călătorească atât de mult. 

— Aşa-i, dar numirea lui nu este încă oficială, a spus 
Joan. Şi dumneata îi ştii părerea lui Connor despre lucrurile 
care nu sunt definitiv stabilite. Dar cum preşedintele de la 
Washington Provident i-a invitat pe el şi Maggie mâine 
seară la cină, cred că putem presupune că slujba este ca şi 
primită. Bineînţeles, numai dacă domnul Thompson nu 
doreşte decât să facă un bridge în patru. 

— Drăguţ din partea ta că ai venit, Nick, i-a spus Connor 
cu căldură directorului adjunct dându-i un pahar cu Perrier. 
Lui nu trebuia să i se reamintească faptul că Gutenburg nu- 
şi atingea niciodată buzele de alcool. 

— Pentru nimic în lume n-aş fi lipsit, Connor, i-a răspuns 
Gutenburg. 

Întorcându-se spre soţia sa, Connor a spus: 

— Maggie, ţi-l prezint pe Nick Gutenburg, un coleg al 
meu. El lucrează la... 

— Reglări de despăgubiri, l-a întrerupt Gutenburg rapid. 
Cu toţii o să simţim lipsa soţului dumneavoastră la 
Maryland Life, doamnă Fitzgerald, a spus el. 

— Ei bine, sunt sigură că drumurile o să vi se mai 
întâlnească de vreme ce Connor o să-şi ia o slujbă în 
aceeaşi branşă, a spus Maggie. 

— Încă nu este confirmată, a spus Connor. Dar când se 
va întâmpla, tu vei fi primul care o să afle, Nick. 

Gutenburg a tras cu coada ochiului spre Jackson şi când 
l-a văzut plecând de lângă Joan Benett a traversat 
încăperea spre ea. 

— Am fost încântat când am aflat că ai să rămâi la 
companie, Joan, au fost primele lui cuvinte. Credeam că s- 
ar putea să ne părăseşti ca să lucrezi cu Connor în noua lui 
slujbă. 

— Nu, voi rămâne la firmă, a răspuns Joan nefiind sigură 
cât de multe ştia directorul adjunct. 

— M-am gândit că, de vreme ce Connor va lucra tot în 
branşă... 

Ai pornit la adulmecat, şi-a zis în gând Joan. 

— Deocamdată nu ştiu nimic, a spus ea fără şovăire. 

— Cine sunt cei cu care vorbeşte Chris Jackson? a 
întrebat-o Gutenburg. 

Joan a privit spre celălalt capăt al camerei. l-ar fi plăcut 
să poată spune că habar nu are, dar ştia că n-o să scape cu 
asta. 

— Acela este părintele Graham, preotul din parohia 
familiei Fitzgerald din Chicago şi Tara, fiica lui Connor. 

— Şi ea cu ce se ocupă? a întrebat-o Gutenburg. 

— Îşi dă doctoratul în filozofie la Stanford. 

Gutenburg şi-a dat seama că îşi pierdea timpul încercând 
să obţină o informaţie adevărată de la secretara lui Connor. 
La urma urmelor, ea lucrase pentru Connor aproape 
douăzeci de ani, aşa că nu prea existau dubii faţă de cine 
era ea loială — deşi în dosarul ei nu se găsea nimic care să 
sugereze că relaţia lor era altceva decât profesională. Şi, 
uitându-se la domnişoara Benett, el bănuia că era ultima 
virgină de patruzeci şi cinci de ani care mai exista în 
Washington. Când fiica lui Connor s-a dus la masa cu 
băuturi ca să-şi umple paharul, Gutenburg a părăsit-o pe 
Joan fără niciun alt cuvânt. 

— Mă numesc Nick Gutenburg, i-a spus el întinzându-i 
mâna. Sunt coleg cu tatăl tău. 

— Eu sunt Tara, a spus ea. Lucraţi în biroul din centru? 

— Nu, la periferie. Sunteţi încă pe Coasta de Vest, unde 
vă pregătiţi teza de doctorat? 

— Exact, i-a răspuns Tara părând uşor surprinsă. Dar 

dumneavoastră? La care din ramurile companiei lucraţi? 

— Reglări de despăgubiri. Este destul de plictisitor în 
comparaţie cu ceea ce face tatăl dumitale, dar cineva 
trebuie să stea acasă ca să se ocupe de hârţogărie, a spus 
el dând drumul unui râs scurt. Apropo, am fost încântat 
când am auzit de noua slujbă a tatălui dumitale. 

— Da, şi mama a fost bucuroasă că o firmă atât de 
prestigioasă l-a înşfăcat atât de repede. Deşi numirea nu 
este încă oficială. 

— Va lucra în afara Washingtonului? a întrebat 
Gutenburg sorbind o înghiţitură din Perrier. 

— Sediul companiei este doar la câteva străzi de vechiul 
lui birou... 

Tara s-a oprit când a auzit un zgomot strident. Şi-a întors 
capul şi l-a văzut pe Chris Jackson bătând în masă ca 
oaspeţii să facă linişte. 

— Vă rog să mă scuzaţi, a spus ea în şoaptă. Trebuie să- 
mi îndeplinesc îndatoririle de gazdă. S-a îndepărtat cu paşi 
repezi şi Gutenburg a început să-l asculte pe predecesorul 
său la Langley. 

— Doamnelor şi domnilor, a început Chris. A aşteptat 
până s-a făcut linişte, după care a continuat. Este privilegiul 
meu să propun un toast în cinstea a doi dintre cei mai vechi 
prieteni ai mei, Connor şi Maggie. De-a lungul anilor, 
Connor s-a dovedit a fi omul care mai tot timpul mă băga în 
belele. 

Oaspeţii au râs. Unul a strigat: „Foarte adevărat” şi altul 
a adăugat; „Cunosc problema”. 

— Dar, odată intrat în bucluc, nu cunosc pe altul mai bun 
care să te scoată din el. Au urmat aplauze călduroase. 
Prima oară ne-am întâlnit... 

Gutenburg şi-a auzit pager-ul bâzâind şi l-a scos repede 
de la curea: „Troia, sună urgent”, a citit el. L-a închis şi s-a 
strecurat din cameră în hol. A ridicat cel mai apropiat 
telefon de parcă ar fi fost la el acasă şi a format un număr 
ce nu exista înregistrat în nicio carte telefonică. Aproape că 

nici n-a sunat şi s-a auzit o voce: „Directorul”. 

— Am primit mesajul, dar nu sunt pe o linie sigură. 

N-a mai trebuit să precizeze unde era. 

— Ceea ce îţi voi spune eu toată lumea va afla în 
următoarele câteva ceasuri. 

Gutenburg n-a vorbit. Era o pierdere de timp. 

— Elțîn a murit în urmă cu şaptesprezece minute din 
cauza unui atac de cord, a spus Helen Dexter. Prezintă-te la 
mine în birou imediat şi amână tot ce ai de făcut în 
următoarele patruzeci şi opt de ore. 

Telefonul a amuţit. Nicio convorbire cu biroul lui Dexter 
pe o linie nesigură nu dura niciodată mai mult de patruzeci 
şi cinci de secunde. Ea îşi ţinea pe masă un ceas anume în 
acest scop. 

Gutenburg a pus telefonul în furcă şi s-a strecurat afară 
pe uşa din faţă fără a se deranja să-şi ia rămas bun de la 
gazde. Şoferul îl ducea înapoi spre Langley în timp ce Chris 
ridica paharul şi spunea: 

— Pentru Connor şi Maggie şi pentru tot ceea ce le va 
rezerva viitorul. 

Toţi oaspeţii şi-au ridicat paharele. 

CAPITOLUL 10 


— Am să-ţi spun exact de unde am informaţiile, a zis 
Tom Lawrence. De la preşedintele Columbiei însuşi. El mi-a 
mulţumit personal pentru „rolul pe care l-am jucat în 
alegerea lui”. 

— Asta cu greu poate constitui o dovadă, a spus Dexter 
fără a arăta niciun semn de emoție. 

— Te îndoieşti de cuvântul meu? 

Preşedintele n-a făcut nicio încercare de a-şi ascunde 
mânia. 

— Cu siguranţă, nu, domnule preşedinte, a spus Dexter 
calm. Dar dacă acuzaţi Agenţia că ar fi efectuat operaţiuni 
acoperite fără cunoştinţa dumneavoastră, sper că n-o s-o 
faceţi, pur şi simplu, în baza cuvântului unui politician sud- 
american. 

Preşedintele s-a aplecat în faţă. 

— Îţi sugerez să asculţi cu atenţie înregistrarea unei 
convorbiri ce a avut loc în acest birou destul de recent, a 
spus el. Pentru că ceea ce vei auzi eu consider că are o 
mare doză de adevăr — o dezvăluire, în ceea ce te 
priveşte, cum bănui că nu există în ultimii ani. 

Helen Dexter a rămas impasivă, cu toate că Nick 
Gutenburg, ce se afla în dreapta ei, s-a mişcat neliniştit pe 
scaun. Preşedintele a dat din cap în direcţia lui Andy Lloyd 
care s-a aplecat şi a apăsat pe tasta unui casetofon ce se 
afla pe colţul biroului preşedintelui. 

— Ați vrea să intrați mai amănunțit în detalii? 

— Bineînţeles, deşi sunt sigur că nu îti pot spune nimic 
ceea ce dumneata să nu ştii deja. Singurul meu rival real, 
Ricardo Guzman, a fost îndepărtat în mod oportun din 
competiţie doar cu două săptămâni înainte de alegeri. 

— Cu siguranță că nu sugerezi... Era vocea lui Lawrence. 

— Ei bine, dacă n-au fost oamenii dumitale, cu siguranță 
ai mei n-au fost, a intervenit Herrera înainte ca 

preşedintele să-şi termine fraza. 

A urmat o pauză atât de lungă încât Gutenburg a început 
să se întrebe dacă conversaţia se sfârşise, dar cum nici 
Lawrence nici Lloyd nu s-au mişcat, a presupus că va mai 
urma. 

— Aveţi vreo dovadă clară care să lege asasinatul de 
C.I.A.? a întrebat în cele din urmă Lloyd. 

— Glonţul care l-a omorât a fost identificat ca provenind 
de la o armă care a fost vândută unei case de amanet 
înainte ca asasinul să părăsească țara. Mai târziu puşca a 
fost luată de acolo de unul din ofițerii operativi ai Domniilor 
voastre şi trimisă înapoi în America prin curier diplomatic. 

— Cum poti să fii atât de sigur de asta? 

— Şeful meu de poliție categoric este mult mai onest cu 
mine decât este C.I.A. fată de dumneata. 

Andy Lloyd a oprit casetofonul. Helen Dexter şi-a înălţat 
privirile întâlnind ochii sfredelitori ai preşedintelui. 

— Ei bine? a întrebat Lawrence. Ce explicaţie ai de data 
asta? 

— Din acea conversaţie nu se desprinde absolut nicio 
dovadă privind implicaţia C.I.A. în asasinarea lui Guzman, a 
spus ea pe un ton plat. Tot ceea ce îmi sugerează mie este 
că Herrera încearcă să acopere persoana care i-a dus la 
îndeplinire ordinul. 

— Presupun că te referi la „asasinul care a lucrat de unul 
singur” şi care, atât de convenabil, a dispărut undeva în 
Africa de Sud, a spus preşedintele sarcastic. 

— În clipa în care o să reapară la suprafaţă, domnule 
preşedinte, o să-l găsim şi atunci o să pot să vă aduc 
dovada pe care mi-aţi cerut-o. 

— Un om nevinovat împuşcat pe o stradă dosnică din 
Johannesburg nu va fi o dovadă suficientă pentru mine, a 
spus Lawrence. 

— Nici pentru mine, a replicat Dexter. Când voi aduce 
omul care este răspunzător de asasinat n-o să fie niciun 
dubiu în privinţa celui pentru care lucrează. 

Se simţea o uşoară nervozitate în vocea ei. 

— Dacă n-ai să reuşeşti s-o faci, eu n-aş fi mirat dacă 
această bandă — a spus preşedintele arătând casetofonul 
— ar sfârşi în mâinile unui anume reporter de la The 
Washington Post care este cunoscut că nu se omoară cu 
dragostea faţă de C.I.A. l-o putem lăsa ca el sa decidă dacă 
Herrera se acoperă pe sine sau, pur şi simplu, spune 
adevărul. Indiferent ce va hotări, tu va trebui să răspunzi la 
o mulţime de întrebări stânjenitoare. 

— Dacă aceasta se va întâmpla vreodată, s-ar putea ca şi 
dumneavoastră personal, domnule preşedinte, să 
trebuiască să răspundeţi la una sau două, a spus Dexter 
fără nicio teamă. 

Lawrence s-a ridicat furios de pe scaun şi şi-a coborât 
privirile spre ea. 

— Dă-mi voie să-ţi spun foarte clar că, totuşi, insist să 
am o dovadă certă a existenţei sud africanului tău dispărut 
în ceaţă. Dacă nu reuşeşti să mi-o aduci în douăzeci şi opt 
de zile, aştept să am ambele voastre demisii pe masă. 
Acum plecaţi din biroul meu. 

Directorul şi adjunctul ei s-au ridicat de pe scaune şi au 
părăsit încăperea fără niciun cuvânt. Niciunul n-a vorbit 
până nu s-au aşezat pe bancheta din spate a maşinii lui 
Dexter. După ce au depăşit terenurile Casei Albe ea a 
apăsat un buton de pe braţul banchetei şi un geam fumuriu 
i-a separat de şofer — un ofiţer operativ cu grad superior — 
ca acesta să nu mai poată auzi conversaţia ce se derula în 
spatele lui. 

— Ai aflat ce companie i-a luat interviu lui Fitzgerald? 

— Da, a răspuns Gutenburg. 

— Atunci va trebui să-i dai un telefon preşedintelui 
companiei. 


— Mă numesc Nick Gutenburg. Sunt directorul adjunct al 
C.I.A. S-ar putea să doriţi să mă sunaţi. Numărul de la 
Agenţie este 703 482 1100. Dacă-i spuneţi centralistei 

numele dumneavoastră, ea vă va face legătura în biroul 
meu. După ce a lăsat mesajul, a închis telefonul. 

De-a lungul anilor Gutenburg constatase că la asemenea 
telefoane nu numai că se răspundea, de obicei, în mai puţin 
de un minut, dar îi confereau şi o poziţie avantajoasă. 

A rămas la biroul său aşteptând. Au trecut două minute, 
dar nu era îngrijorat. El ştia că acest gentleman va voi să 
verifice numărul. Odată confirmat că era al centralei C.I.A. 
Gutenburg avea să fie într-o poziţie şi mai puternică. 

Când, în sfârşit, telefonul a sunat peste trei minute, 
Gutenburg l-a mai lăsat o vreme să sune înainte de a 
răspunde. 

— Bună dimineaţa, domnule Thompson, a spus el fără să 
mai aştepte să audă cine era. Mă bucur că mi-aţi telefonat 
atât de prompt. 

— Plăcerea este de partea mea, domnule Gutenburg, a 
spus preşedintele de la Washington Provident. 

— Mă tem că problema pe care trebuie s-o discut cu 
dumneata, domnule Thompson, este delicată. N-aş fi dat un 
asemenea telefon dacă n-aş fi considerat că este în 
interesul dumitale. 

— Vă apreciez foarte mult gestul, a spus Thompson. Care 
este problema? 

— Recent aţi intervievat mai multe persoane pentru 
conducerea departamentului de răpiri şi răscumpărări. Un 
post care cere cele mai înalte standarde de integritate. 

— Bineînţeles, a spus Thompson. Dar cred că am găsit 
persoana ideală pentru această funcţie. 

— Nu am idee pe cine aţi selectat pentru post, dar 
trebuie să vă fac cunoscut că în momentul de faţă noi 
cercetăm pe unul dintre solicitanţii dumneavoastră şi, dacă 
acest caz se va sfârşi în tribunal, s-ar putea să aibă 
consecinţe nu prea bune asupra firmei dumneavoastră. 
Totuşi, domnule Thompson, dacă sunteţi convins că aţi 
găsit omul potrivit, C.I.A., cu siguranţă, nu doreşte să stea 
în calea lui. 

— Aşteptaţi o clipă, domnule Gutenburg. Dacă aveţi 
cunoştinţă de ceva despre care ar trebui să ştiu şi eu, aş fi 
foarte fericit să vă ascult. 

Gutenburg a făcut o pauză după care a spus: 

— Pot să vă întreb sub cea mai strictă confidenţialitate, 
numele candidatului la care vă gândiţi să-i oferiţi postul? 

— Cu siguranţă da, pentru că nu am niciun dubiu în 
privinţa reputației sau pregătirii lui. Suntem pe punctul de a 
semna un contract cu domnul Connor Fitzgerald. A urmat o 
tăcere îndelungată, după care Thompson a spus: Mai 
sunteţi pe fir, domnule Gutenburg? 

— Da, domnule Thompson. Mă întreb dacă am putea găsi 
o oră ca să treceţi pe la mine, la Langley. Cred că ar trebui 
să vă prezint un rezumat mai detailat asupra investigaţiei 
de fraudă pe care o facem în momentul de faţă. Poate că 
aţi dori, de asemenea, să examinaţi unele hârtii 
confidenţiale care au intrat în posesia noastră. 

De data asta a fost rândul lui Thompson să rămână tăcut. 

— Îmi pare rău că aud aceste lucruri. Nu cred că o vizită 
va fi necesară, a spus preşedintele încet. El părea un om 
atât de bun. 

— Şi mie îmi pare tot atât de rău că a trebuit să dau 
acest telefon, domnule Thompson. Dar aţi fi fost şi mai 
supărat pe mine dacă n-aş fi făcut-o şi întreaga poveste s- 
ar fi terminat pe prima pagină din The Washington Post. 

— Nu pot să nu fiu de acord cu dumneavoastră, a spus 
Thompson. 

— Pot să mai adaug, a spus directorul adjunct, deşi nu 
este pertinent pentru cazul pe care îl investigăm, că eu am 
o poliţă de asigurare la Washington Provident încă din ziua 
în care am început să lucrez la C.L.A. 

— Mă bucur să aud asta, domnule Gutenburg. Aş dori 
doar să vă spun cât de mult apreciez modul desăvârşit în 
care dumneavoastră cei de acolo vă duceţi la îndeplinire 
misiunea. 

— Eu nădăjduiesc că v-am fost de un oarecare folos, 

domnule Thompson. La revedere, domnule. 

Gutenburg a pus jos receptorul şi imediat a apăsat pe 
butonul „1” de pe telefonul ce se afla cel mai aproape de 
el. 

— Da? s-a auzit o voce. 

— Nu cred că Washington Provident îi va mai oferi până 
la urmă postul lui Fitzgerald. 

— Bine. De ce n-am aştepta trei zile, apoi tu poţi să-l suni 
şi să-i spui despre noua lui misiune. 

— De ce să aştept trei zile? 

— Se vede că nu l-ai citit pe Freud şi opinia lui despre 
maxima vulnerabilitate. 


Ne pare rău că trebuie să vă informăm... 

Connor citea scrisoarea pentru a treia oară când 
telefonul de pe biroul lui a sunat. Nu-şi credea ochilor şi-şi 
simţea toate mădularele înţepenite. Ce-ar fi putut merge 
prost? Cina de la familia Thompson fusese mai mult decât 
agreabilă. Când el şi Maggie plecaseră cu câteva minute 
înainte de miezul nopţii, Ben îi sugerase o partidă de golf la 
Burning Tree în weekend-ul următor şi Elizabeth Thompson 
o invitase pe Maggie la o cafea în timp ce bărbaţii 
urmăreau micile mingi albe. Ziua următoare avocatul lui îl 
sunase ca să-i spună că în contractul ce-i fusese trimis de 
Washington Provident pentru aprobare nu trebuiau făcute 
decât câteva modificări minore. 

Connor a ridicat receptorul. 

— Da, Joan. 

— Directorul adjunct este pe fir. 

— Fă-mi legătura, a spus el plictisit. 

— Connor, a spus vocea în care el n-a avut niciodată 
încredere. S-a ivit ceva important şi directorul mi-a cerut să 
te pun la curent imediat. 

— Bineînţeles, a spus Connor, fără a lua prea mult în 
seamă vorbele lui Gutenburg. 

— Ce zici, ora trei, la locul obişnuit? 

— Bineînţeles, a repetat Connor. El încă a mai rămas o 
vreme cu receptorul în mână după ce a auzit declicul de 
închidere de la celălalt capăt al firului. A citit scrisoarea 
pentru a patra oară şi a hotărât să nu-i spună nimic lui 
Maggie până nu va fi pe lista finală de selecţie pentru un alt 
post. 


Connor a fost primul care a ajuns în Lafayette Square. A 
stat pe o bancă ce dădea cu faţa spre Casa Albă. Câteva 
minute mai târziu, la celălalt capăt al băncii s-a aşezat Nick 
Gutenburg. Connor a avut grijă să nu arunce nicio privire în 
direcţia lui. 

— Preşedintele însuşi a cerut ca tu să te ocupi de 
această misiune, a murmurat Gutenburg privind fix în 
direcţia Casei Albe. A vrut cel mai bun om pe care-l avem. 

— Dar eu trebuie să părăsesc compania peste zece zile, 
a spus Connor. 

— Da, directorul i-a precizat asta. Dar preşedintele a zis 
să facem tot ce ne stă în puteri ca să te convingem să mai 
rămâi până când această misiune este dusă la capăt. 

Connor a rămas tăcut. 

— Connor, rezultatul alegerilor din Rusia ar putea afecta 
viitorul lumii libere. Dacă un nebun ca Zerimski este ales, 
ar însemna o reîntoarcere peste noapte la războiul rece. 
Preşedintele ar putea să uite de Legea Reducerii 
Înarmărilor şi Congresul va cere o creştere a bugetului 
pentru apărare ceea ce ne-ar putea duce la faliment. 

— Dar Zerimski este încă cu mult în urmă în sondajele de 
opinie, a spus Connor. Nu se aşteaptă toată lumea ca 
Cernopov să câştige la o marjă confortabilă? 

— Aşa pot să pară lucrurile acum, a spus Gutenburg. Dar 
mai sunt încă trei săptămâni până la alegeri iar 
preşedintele — el a accentuat cuvântul în timp ce continua 
să-şi tină privirile pironite pe Casa Albă — crede că, cu un 
electorat atât de volatil, orice se poate întâmpla. El ar fi 
mult mai fericit dacă ar şti că tu te afli acolo, doar pentru 

cazul în care va fi nevoie de priceperea ta cu totul specială. 

Connor n-a răspuns. 

— Dacă îţi faci griji în privinţa noii tale slujbe, a continuat 
Gutenburg, aş fi fericit să am o scurtă discuţie cu 
preşedintele companiei unde te angajezi şi să-i explic că nu 
este vorba decât de o misiune pe termen scurt. 

— Nu va fi necesar, a spus Connor. Dar îmi trebuie puţin 
timp de gândire. 

— Bineînţeles, a spus Gutenburg. Când te hotărăşti sună, 
te rog, la director şi spune-i ce decizie ai luat. S-a ridicat şi 
a plecat în direcţia Farragut Square. 

După trei minute a pornit-o şi Connor cu paşi mari în 
direcţie opusă. 


Andy Lloyd a ridicat telefonul roşu. De data asta a 
recunoscut vocea imediat. 

— Sunt aproape sigur că ştiu cine a dus la îndeplinire 
misiunea din Bogota, a spus Jackson. 

— Lucrează pentru C.I.A.? a întrebat Lloyd. 

— Da, a lucrat. 

— Ai suficiente dovezi ca să convingi comitetele din 
Congres care se ocupă de Serviciul de Informaţii? 

— Nu, nu am. Aproape toate probele pe care le deţin pot 
fi înlăturate ca circumstanţiale. Dar când sunt puse cap la 
cap, sunt prea multe coincidenţe ca să-mi placă. 

— De exemplu? 

— Agentul pe care îl suspectez că a apăsat pe trăgaci a 
fost concediat la scurtă vreme după ce preşedintele a avut 
o întâlnire cu Dexter în Biroul Oval şi i-a cerut să afle cine 
este răspunzător pentru asasinarea lui Guzman. 

— Nici măcar nu se poate admite ca probă. 

— Poate că nu. Dar acelaşi agent a fost pe punctul de a- 
şi lua o nouă slujbă la Washington Provident ca şef al 
departamentului lor de răpiri şi răscumpărări şi dintr-o 
dată, fără nicio explicaţie, oferta i-a fost retrasă. 

— O a doua coincidenţă. 

— Există şi a treia. Trei zile mai târziu Gutenburg s-a 
întâlnit cu agentul respectiv pe o bancă în parc, în 
Lafayette Square. 

— De ce ar dori ei să-l reangajeze? 

— Ca să ducă la îndeplinire o misiune care să-l ţină cât 
mai departe de aici. 

— Ai idee despre ce misiune poate fi vorba? 

— Nu. Dar să nu fiţi surprins dacă ea îl va duce foarte 
departe de Washington. 

— Ai vreo posibilitate ca să afli unde? 

— Nu, în momentul de faţă. Nici măcar soţia lui nu ştie. 

— O.K., hai s-o examinăm din punctul lor de vedere, a 
spus Lloyd. Ce crezi că face Dexter chiar acum ca să fie 
sigură că fundul îi este acoperit? 

— Ca să pot răspunde la asta ar trebui să ştiu rezultatul 
ultimei ei întâlniri cu preşedintele, a spus Jackson. 

— Preşedintele le-a dat, ei şi lui Gutenburg, douăzeci şi 
opt de zile ca să dovedească faptul că Agenţia n-a fost 
implicată în asasinarea lui Guzman şi să aducă o probă- 
beton în legătură cu cel care /-a omorât. El le-a mai făcut 
foarte clar că, dacă nu reuşesc, le va cere demisia şi va 
pune toate probele pe care le deţine la dispoziţia celor de 
la The Washington Post. 

A urmat o tăcere lungă, după care Jackson a spus; 

— Asta înseamnă că agentul în chestiune are mai puţin 
de o lună de trăit. 

— Ea niciodată n-a eliminat pe niciunul din propriii ei 
oameni, a spus Lloyd nevenindu-i a crede ceea ce auzise. 

— Nu uitaţi că el este un N.O.C. Departamentul C.I.A. în 
care el lucrează nici măcar nu există oficial, domnule Llyod. 

— Omul acesta este un bun prieten al dumitale, nu-i aşa? 
a întrebat Lloyd. 

— Da, a răspuns Jackson încet. 

— Atunci ai face bine să te asiguri că el rămâne în viaţă. 


— Bună ziua, doamnă director. Sunt Connor Fitzgerald. 

— Bună ziua, Connor. Ce plăcere să te aud, a spus 
Dexter pe un ton mai cald decât cel pe care-l folosise la 
întâlnirea anterioară. 

— Directorul adjunct mi-a spus să vă sun imediat ce iau o 
hotărâre în problema pe care am discutat-o noi doi luni. 

— Da, a spus Dexter revenind la obişnuitul ei stil 
monosilabic. 

— Accept misiunea. 

— Mă bucur să aud asta. 

— Cu o singură condiţie. 

— Şi care e asta? 

— Vreau o dovadă că operaţiunea a fost cerută de 
preşedinte. 

A urmat o tăcere lungă, după care Dexter a spus: 

— Am să-l informez pe preşedinte de cererea ta. 


— Deci, cum funcţionează? a întrebat Dexter. Ea nu-şi 
putea aminti când fusese ultima oară la laboratorul O.T.S. 
de la Langley. 

— Este destul de simplu, a spus profesorul Ziegler, 
directorul Serviciilor Tehnice din cadrul C.I.A. El s-a întors 
spre un şir de computere şi a apăsat câteva taste. Chipul 
lui Tom Lawrence a apărut pe un ecran. 

După ce Dexter şi Nick Gutenburg au ascultat cuvintele 
preşedintelui câteva minute, ea a spus: 

— Ce este atât de remarcabil în asta? Noi toţi l-am auzit 
pe Lawrence ţinând un discurs. 

— Se poate, dar nu l-aţi auzit pe acesta anume, a spus 
Ziegler. 

— Ce vrei să spui? l-a întrebat Gutenburg. 

Un zâmbet aproape copilăresc, de satisfacţie s-a 
răspândit pe faţa profesorului. 

— Am depozitat în computerul meu — sub numele de 
cod „Tommy” — peste o mie de discursuri, interviuri la 
radio şi televiziune precum şi convorbiri telefonice pe care 
preşedintele le-a avut în ultimii doi ani. Fiecare cuvânt sau 

frază pe care le-a folosit în acest timp sunt în memoria 
acestor computere. Asta înseamnă că eu pot să-l fac să ţină 
un discurs pe orice subiect doriţi. Pot chiar să decid ce 
poziţie să ia într-o problemă dată. 

Dexter a început să reflecteze asupra posibilităţilor. 

— Dacă lui Tommy i s-ar pune o întrebare, ar putea să 
dea un răspuns convingător? a întrebat ea. 

— Nu spontan, a recunoscut Ziegler. Dar dacă aţi avea 
idee în privinţa întrebărilor la care ar trebui să răspundă, 
cred că aş putea s-o fac chiar pe propria lui mamă să-i 
creadă răspunsurile. 

— Aşa că tot ceea ce trebuie noi să facem, a spus 
Gutenburg, este să anticipăm cam ce va spune cealaltă 
parte. 

— Ceea ce s-ar putea să nu fie atât de dificil pe cât vă 
imaginaţi, a spus Ziegler. In fond, dacă dumneavoastră ar fi 
să primiţi un telefon de la preşedinte, este puţin probabil 
să-l întrebaţi despre cotaţia dolarului sau despre ce a 
mâncat la micul dejun, nu-i aşa? În majoritatea cazurilor 
cunoaşteţi motivul pentru care vă sună. Nu am idee la ce v- 
ar putea folosi Tommy, dar dacă ar fi să pregătiţi remarci 
de deschidere sau de închidere, precum şi — să zicem — 
cincizeci de întrebări sau declaraţii la care este foarte 
probabil ca el să răspundă, aş putea aproape să garantez 
că el este în stare să poarte o conversaţie plauzibilă. 

— Sunt sigur că putem să facem asta, a spus Gutenburg. 

Dexter a dat din cap în semn de încuviinţare, apoi l-a 
întrebat pe Ziegler: 

— Pentru ce ne-a trebuit nouă la început acest gen de 
aparatură? 

— Pentru cazul în care preşedintele ar muri în timp ce 
America ar fi în război şi noi ar trebui să-l facem pe duşman 
să creadă că el este încă în viaţă. Dar Tommy poate fi 
folosit în multe alte feluri, doamnă directoare, de 
exemplu... 

— Sunt sigură că poate, l-a întrerupt Dexter. Ziegler a 

părut dezamăgit, fiind conştient că minutele pe care i le 
acordase directoarea se apropiau de sfârşit. 

— Cât timp ţi-ar trebui ca să pregăteşti un program 
anume? l-a întrebat Gutenburg. 

— Cât timp v-ar trebui dumneavoastră ca să decideţi ce- 
ar trebui să spună preşedintele? a răspuns Ziegler, 
zâmbetu-i copilăresc revenindu-i pe chip. 


Ea a ţinut degetul pe tastă până când, în sfârşit, Connor 
a ridicat telefonul de pe biroul lui. 

— Care-i problema, Joan? Nu sunt surd. 

— Ruth Preston, secretara personală a preşedintelui, este 
pe fir. 

Vocea următoare pe care Connor a auzit-o a fosta unei 
femei. 

— Sunteţi Connor Fitzgerald? 

— Da, a răspuns Connor. 

A simţit transpiraţia în palma care ţinea receptorul. Asta 
nu i s-a întâmplat niciodată când aştepta să apese pe 
trăgaci. 

— Vă fac legătura cu preşedintele. 

A auzit un declic. 

— Bună ziua, a spus o voce familiară. 

— Bună ziua, domnule preşedinte. 

— Cred că ştii de ce te sun. 

— Da, domnule preşedinte, ştiu. 

Profesorul Ziegler a apăsat pe „Fraza de deschidere”. 
Dexter şi directorul adjunct şi-au ţinut respiraţia. 

— Mi-am dat seama că trebuie să te sun şi să-ţi spun cât 
de importantă consider că este această misiune. Pauză. 
Pentru că nu am nicio îndoială că dumneata eşti persoana 
cea mai potrivită ca s-o ducă la capăt. Pauză. Aşa că sper 
că ai să fii de acord să-ţi asumi responsabilitatea. 

Ziegler a apăsat pe tasta pe care scria „Aşteaptă”. 

— Mă bucură încrederea pe care o aveţi în mine, 
domnule preşedinte, a spus Connor, şi vă sunt 

recunoscător că v-aţi luat din timpul dumneavoastră pentru 
a-mi telefona personal... 

— Numărul 11, a spus Ziegler care ştia toate replicile pe 
dinafară. 

— Am considerat că cel puţin asta aş putea face ţinând 
cont de împrejurări. Pauză. 

— Vă mulţumesc, domnule preşedinte. Deşi domnul 
Gutenburg m-a asigurat de implicarea dumneavoastră şi 
doamna directoare însăşi m-a sunat mai târziu în aceeaşi 
după-amiază spre a confirma, după cum ştiţi, eu totuşi, am 
considerat că nu pot să-mi asum această misiune dacă nu 
sunt sigur că ordinul vine direct de la dumneavoastră. 

— Numărul 7. 

— Îţi înţeleg foarte bine neliniştea. Pauză. 

— Numărul 19. 

— Poate când toate astea se vor termina, dumneata şi 
soţia veţi veni ca să-mi faceţi o vizită la Casa Albă — 
bineînţeles dacă directoarea o va permite. Pauză. 

— Numărul 3, a spus Ziegler scurt. A urmat un hohot de 
râs. 

Connor şi-a îndepărtat puţin receptorul de ureche. 

— Am fi onorati, domnule preşedinte, a spus el când 
râsul s-a stins. 

— Fraza de închidere, a spus Ziegler. 

— Bun. Aştept cu nerăbdare să te văd imediat ce te 
întorci. Pauză. Adeseori mă gândesc că este trist că 
America nu-şi apreciază întotdeauna eroii anonimi. Pauză. 
Mi-a făcut plăcere să vorbesc cu dumneata. La revedere. 

— La revedere, domnule preşedinte. 

Connor încă mai ţinea receptorul în mână când a intrat în 
birou Joan. 

— Deci încă un mit s-a spulberat, a spus ea în timp ce 
Connor a pus telefonul în furcă. 

El şi-a înălţat privirile spre ea întrebător. 

— Acela că preşedintele întotdeauna i se adresează celui 
cu care vorbeşte cu numele mic... 

CAPITOLUL 11 


Gutenburg i-a înmânat un plic mare, maroniu în care se 
găseau patru paşapoarte, trei bilete de avion şi un teanc de 
bancnote în diverse valute. 

— Nu trebuie să semnez pentru toate astea? l-a întrebat 
Connor. 

— Nu. Cum totul s-a făcut în grabă, o să ne ocupăm de 
hârtii când te întorci. Imediat ce ajungi în Moscova, te duci 
la sediul electoral al lui Zerimski şi le arăţi documentele de 
acreditare ca reporter, corespondent extern pentru Africa 
de Sud. Ei îţi vor da un material destinat presei cu 
programul lui în detaliu până la alegeri. 

— Ţin cu cineva legătura în Moscova? 

— Da. Cu Ashley Mitchell. Gutenburg a şovăit. Este prima 
lui misiune importantă şi a fost instruit riguros asupra 
elementelor de bază pe care trebuie să le ştie. De 
asemenea, i s-a precizat să ia legătura cu tine numai dacă 
este undă verde, caz în care îţi va furniza şi arma. 

— Ce model şi ce fabricaţie? 

— Obişnuita Remington 700, a spus Gutenburg. Dar dacă 
Cernopov continuă să rămână în frunte la sondajele de 
opinie, nu cred că va mai fi nevoie de serviciile tale şi 
atunci te vei întoarce la Washington a doua zi după alegeri. 
Mă tem că această misiune va fi un pic lipsită de 
evenimente. 

— Să sperăm că aşa o să fie, a spus Connor şi l-a părăsit 
pe directorul adjunct fără a-şi strânge mâinile. 


— Ştii, am fost atât de tare strâns cu uşa că n-am putut 
să spun nu, îi explica Connor lui Maggie în timp ce-şi punea 
încă o cămaşă albastră în valiză. 

— Ai fi putut să refuzi, i-a spus Maggie. Noua slujbă la 
care trebuie să te prezinţi pe data de întâi a lunii ar fi fost o 
scuză destul de convingătoare. A făcut o pauză. Care a fost 

reacţia lui Ben Thompson? 

— El a fost foarte înţelegător, i-a răspuns Connor. Nu-l 
deranjează că încep cu o lună mai târziu. Se pare că 
decembrie este o perioadă liniştită. 

Connor şi-a îndesat lucrurile în valiză întrebându-se unde 
o să mai găsească un loc şi pentru trusa de toaletă. Deja ar 
fi vrut s-o fi lăsat pe Maggie să împacheteze în locul lui, dar 
nu voia ca ea să dea peste o mulţime de obiecte care nu se 
potriveau cu povestea pe care i-o spusese. S-a aşezat pe 
capacul valizei. Maggie a încuiat-o şi au căzut amândoi pe 
pat râzând. El a luat-o în braţe şi a ţinut-o un pic mai mult. 

— Totul e-n ordine, Connor? l-a întrebat ea încet. 

— Totu-i bine, scumpa mea, i-a răspuns el dându-i 
drumul din braţe. 

El a luat valiza şi a dus-o jos. 

— Îmi pare rău că n-o să fiu aici de Ziua Recunoștinței. 
Nu uita să-i spui Tarei că abia aştept s-o văd de Crăciun, a 
adăugat el în timp ce Maggie îl conducea spre uşă. El s-a 
oprit lângă o maşină pe care ea n-o văzuse niciodată până 
atunci. 

— Şi pe Stuart, i-a reamintit ea. 

— Da, bineînţeles, i-a spus el în timp ce-şi punea valiza în 
portbagaj. Îmi va face plăcere să-l văd din nou. 

Şi-a luat iar soţia în braţe. De data asta a avut grijă să n- 
o ţină prea mult. 

— Dumnezeule, ce cadou o să-i facem Tarei de Crăciun? 
a spus Maggie dintr-odată. Nici măcar nu m-am gândit la 
asta. 

— Dacă i-ai fi văzut ultima notă de plată la telefon, nici n- 
ai fi mai avut de ce să te gândeşti, i-a spus Connor 
urcându-se la volan. 

— Nu-mi amintesc maşina asta, a spus Maggie. 

— Este una din maşinile companiei, i-a răspuns el 
răsucind cheia în contact. Apropo, ai putea să-i spui 
părintelui Graham că va trebui să găsească pe altcineva 
pentru bridge-ul de sâmbătă? La revedere, scumpa mea. 

Fără niciun alt cuvânt a pornit cu maşina pe alee 
încetinind la ieşirea în şosea. Nu-i plăcea să-şi ia rămas bun 
de la Maggie şi întotdeauna făcea ca momentele lor de 
despărţire să fie cât mai scurte cu putinţă. A privit în 
oglinda retrovizoare. Ea stătea la capătul celălalt al aleii 
făcându-i semn cu mâna în timp ce el a dat colţul în 
Cambridge Place şi s-a îndreptat spre aeroport. 

Când a ajuns la capătul drumului de acces spre 
aeroportul Dulles el n-a trebuit să caute săgeata ce indica 
parcarea în care maşinile puteau fi lăsate pentru mai multă 
vreme. A coborât rampa, a luat un tichet de la automat, 
apoi a parcat în cel mai îndepărtat colţ. A încuiat maşina şi 
s-a îndreptat spre intrarea în aeroport, apoi a luat liftul care 
ducea la punctul de verificare a documentelor de călătorie 
pentru United Airlines. 

— Vă mulţumesc, domnule Perry, a spus funcţionara în 
uniformă care i-a verificat biletul. Cursa 918 este aproape 
gata de îmbarcare. Vă rog, mergeţi la poarta C 7. 

In sala de aşteptare el şi-a ales un scaun în colţul cel mai 
îndepărtat şi când pasagerii au fost chemaţi pentru 
îmbarcare, s-a aşezat pe locul lui obişnuit de la fereastră şi 
cât mai în spate. Peste douăzeci de minute, el asculta 
explicaţiile căpitanului care le spunea că, deşi vor decola 
cu o oarecare întârziere, totuşi, cumva în chip miraculos, 
vor ajunge la destinaţie conform programului. 

În acest timp, în terminalul de la aeroport, un tânăr 
îmbrăcat într-un costum albastru închis forma un număr pe 
celularul său. 

— Da, a spus o voce. 

— Agent Sullivan. Sun din „Şopronul pentru trăsuri”. 
Pasărea şi-a luat zborul. 

— Bun. Raportezi din nou imediat ce ţi-ai îndeplinit rostul 
misiunii. 

Telefonul a amuţit. 

Tânărul a închis telefonul şi a luat liftul către parter. S-a 
îndreptat spre o maşină din colţul cel mai îndepărtat al 

parcării, a descuiat-o, s-a urcat la volan, a demarat,a plătit 
biletul de parcare şi s-a îndreptat spre est. 

După treizeci de minute el a restituit cheile la garaj şi a 
semnat în registrul de evidenţă. Acolo apărea că maşina 
fusese scoasă din garaj pe numele lui şi adusă înapoi tot pe 
numele lui. 


— Eşti absolut sigur că nu va fi nicio urmă care să arate 
că el ar fi existat vreodată? l-a întrebat Helen Dexter. 

— Absolut nicio urmă, a răspuns Gutenburg. Nu uitaţi că 
în calitatea lui de N.O.C. el, din capul locului, n-a figurat în 
nicio evidentă a Agenţiei. 

— Dar cum rămâne cu soţia lui? 

— De ce ar bănui ea ceva? Plata lui lunară a fost achitată 
în contul lor comun din bancă. Aşa că n-are niciun motiv de 
suspiciune. În ceea ce o priveşte, el şi-a dat demisia din 
actuala slujbă şi urmează să se angajeze la Washington 
Provident începând cu 1 ianuarie. 

— Dar mai este şi fosta lui secretară. 

— Am transferat-o la Langley ca s-o pot supraveghea. 

— Ce sector? 

— Orientul Mijlociu. 

— De ce Orientul Mijlociu? 

— Pentru că ea va trebui să fie la birou în timpul orelor 
lor de program, de la şase seara până la trei dimineaţa. Şi 
în următoarele opt luni am de gând să-i dau atât de mult de 
lucru că o să fie prea obosită ca să se mai gândească la 
altceva decât la ce va face când se va pensiona. 

— Bun. Unde este Fitzgerald în momentul ăsta? 

Gutenburg şi-a verificat ceasul. 

— La jumătatea drumului deasupra Atlanticului. O să 
aterizeze la Londra pe Heathrow cam peste patru ore. 

— Şi maşina? 

— Deja s-a reîntors la garaj. A fost revopsită şi i s-au 
montat plăcute cu alt număr. 

— Dar biroul lui de pe M Street? 

— La noapte va fi evacuat şi luni acel etaj va ajunge pe 
mâinile unor adevăraţi agenţi imobiliari. 

— Se pare că te-ai gândit la toate, cu excepţia a ceea ce 
se va întâmpla când el se va întoarce la Washington, a spus 
directorul C.I.A. 

— El n-o să se mai întoarcă la Washington, i-a răspuns 
Gutenburg. 


Connor s-a aşezat la coada lungă pentru controlul 
paşapoartelor. Când, în sfârşit, i-a venit rândul, un oficial i-a 
verificat paşaportul şi i-a spus: 

— Sper că veţi petrece două săptămâni în mod plăcut în 
Marea Britanie, domnule Perry. 

În mica rubrică unde i se cerea să răspundă: „Cât 
intenţionaţi să staţi în Regatul Unit?”, domnul Perry 
scrisese: „Paisprezece zile”. Dar în dimineaţa următoare cel 
care se va reîntoarce la aeroport va fi domnul Lilystrand. 

Doi bărbaţi l-au urmărit când el a părăsit Terminalul 3 şi 
a luat autobuzul către Victoria Coach Station. După 
patruzeci şi două de minute aceiaşi bărbaţi l-au văzut când 
s-a aşezat la coadă pentru un taxi. Au urmărit separat 
taxiul negru până la hotelul Kensington Park unde unul din 
ei deja lăsase un pachet pentru el la recepţie. 

— Este vreun mesaj pentru mine? a întrebat Connor în 
timp ce semna documentul de înregistrare. 

— Da, domnule Lilystrand, i-a răspuns recepţionerul. Un 
domn v-a lăsat asta în cursul dimineţii. l-a întins lui Connor 
un plic mare, maroniu. Camera dumneavoastră este 211. 
Băiatul vă va duce bagajele. 

— Mulţumesc, mă descurc singur, a spus el. 

_ Imediat ce Connor a intrat în cameră, a rupt plicul. 
lnăuntru era un bilet de avion pentru Geneva pe numele 
Theodore Lilystrand şi o sută de franci elveţieni. Şi-a scos 
haina şi a pus-o pe pat, dar, deşi era obosit, nu putea să 
doarmă. A dat drumul la televizor încercând diverse 
programe — ceea ce Tara numea surfing pe canale — dar 

n-a fost de niciun folos. 

Întotdeauna i-a displăcut jocul de-a aşteptatul. Acesta 
era singurul timp când îl apucau îndoielile. Şi-a reamintit că 
aceasta va fi ultima lui misiune. A început să se gândească 
la Crăciunul pe care-l va petrece cu Maggie şi Tara — şi, da, 
şi cu Stuart. Îi displăcea că nu i se permitea să poarte 
fotografii cu el, totdeauna trebuind să vizualizeze cu ochii 
minţii. Dar cel mai mult detesta faptul că nu putea să ridice 
telefonul şi să vorbească cu fiecare din ele când i se făcea 
dor. 

Connor nu s-a mişcat din pat până nu s-a lăsat 
întunericul. Apoi a părăsit celula lui de peste noapte ieşind 
pentru a mânca ceva. A cumpărat un Evening Standard de 
la chioşcul de ziare din colţ şi a pornit cu paşi mari spre 
micul restaurant italian de pe High Street, Kensington, care 
nu era plin decât pe jumătate. 

Ospătarul l-a condus la o masă liniştită din colţ. Lumina 
abia dacă-i permitea să citească ziarul. A comandat o coca- 
cola dietetică cu multă gheaţă. Britanicii n-o să înţeleagă 
niciodată ce înseamnă „multă gheaţă”, aşa că n-a fost 
surprins când chelnerul s-a întors peste câteva minute cu 
un pahar înalt în care pluteau trei cubuleţe de gheaţă şi o 
mică felie de lămâie. 

A comandat cannelloni şi salată. Era ciudat cum alegea 
mâncărurile preferate ale lui Maggie ori de câte ori se afla 
în străinătate. Făcea orice ca să-şi amintească de ea. 

„Primul lucru de care va trebui să te ocupi înainte de a 
începe noua ta slujbă este să-ţi găseşti un croitor ca 
lumea”, îi spusese Tara când vorbiseră ultima oară la 
telefon. „Şi aş vrea ca să vin cu tine să-ţi aleg cămăşile şi 
cravatele”. 

„Noua ta slujbă”. Din nou s-a gândit la acea scrisoare. Ne 
pare rău că trebuie să vă informăm... Deşi o citise de 
atâtea ori, totuşi el nu putea găsi un motiv pentru care 
Thompson se răzgândise. Pur şi simplu, nu se lega. 

A început să citească prima pagină a ziarului: nouă 

candidaţi pentru postul de primar general al Londrei. Asta-i 
ciudat, şi-a zis în sinea lui Connor: n-au avut ei întotdeauna 
un primar — ce s-a întâmplat cu Dick Whittington? A privit 
pozele şi numele candidaţilor, dar ele nu-i spuneau nimic. 
Unul dintre ei va conduce Capitala Angliei peste câteva 
săptămâni. S-a întrebat unde va fi el atunci. 

A achitat nota de plată cu bani gheaţă lăsând un bacşiş 
care nu-i va oferi ospătarului niciun motiv ca să-l ţină 
minte. Când s-a întors în camera de la hotel a deschis 
televizorul şi s-a uitat la o comedie care nu l-a făcut deloc 
să râdă. După ce a mai încercat câteva filme a reuşit să 
aţipească cu intermitențe. Dar s-a consolat cu gândul că 
pentru el cel puţin era mai bine decât pentru cei doi bărbaţi 
postați pe trotuar, care n-o să doarmă deloc. El îi reperase 
la doar câteva minute după ce aterizase pe Heathrow. 

S-a uitat la ceas. Trecuseră câteva minute după miezul 
nopţii — la Washington era şapte şi câteva minute. Se 
întreba ce făcea Maggie în acesta seară. 


— Şi ce face Stuart? a întrebat-o Maggie. 

— Incă insistă să-mi dau doctoratul acolo, i-a răspuns 
Tara. Va sosi la Los Angeles peste cincisprezece zile. Abia 
aştept să-l văd. 

— O să veniţi amândoi direct aici? 

— Nu, mamă, a spus Tara încercând să nu pară 
exasperată. Aşa cum ţi-am mai spus deja de mai multe ori, 
o să închiriem o maşină şi mergem pe Coasta de Vest. 
Stuart n-a fost niciodată în America şi vrea să vadă Los 
Angeles-ul şi San Francisco. Îţi aminteşti? 

— Să conduceţi cu grijă. 

— Mamă, şofez de nouă ani fără nicio amendă, ceea ce 
nu s-ar putea spune despre tine şi tata. 

— Am de gând să merg să-l ascult pe Placido Domingo în 
La Bohème. Am hotărât s-o fac atunci când tatăl tău este 
plecat din oraş pentru că ştiu că adoarme înainte de a se 
termina primul act. 

— Ai să te duci singură? 

— Da. 

— Ei bine, să fii atentă, mamă şi să ai grijă să nu te aşezi 
în primele şase rânduri. 

— De ce? a întrebat Maggie inocent. 

— Pentru că s-ar putea ca vreun bărbat bine şi bogat să 
sară din vreo lojă şi să te răpească. 

Maggie a râs. 

— Cred că ai dreptate. 

— De ce n-o inviţi pe Joan să meargă cu tine? apoi aţi 
putea amândouă să vorbiţi despre tata toată noaptea. 

— Am sunat-o mai devreme la birou, dar se pare că 
telefonul ei este defect. O să încerc mai târziu acasă. 

— La revedere, mamă. Vorbim mâine, i-a spus Tara. 

Ea ştia că Maggie o s-o sune în fiecare zi cât Connor este 
plecat. 

Ori de câte ori Connor era în străinătate sau îşi lua o 
seară liberă ca să meargă cu părintele Graham la clubul de 
bridge, Maggie se îndeletnicea cu diverse activităţi 
universitare. Orice, începând cu G.U.L.P.?, unde se număra 
printre membrii fondatori, până la Societatea de Poezie a 
Femeilor şi clasele de dans irlandez unde dădea lecţii. Când 
îi vedea pe tinerii studenţi dansând, cu spatele drept şi abia 
atingând duşumeaua cu picioarele îşi aducea aminte de 
Declan O'Casey. El era acum un distins profesor, cu catedră 
la University of Chicago. Nu se căsătorise niciodată şi încă îi 
mai trimitea o felicitare de fiecare Crăciun şi o alta 
nesemnată de ziua Sfântului Valentin. Vechea maşină de 
scris cu „e”-ul deformat îi trăda întotdeauna identitatea. 

Ea a ridicat din nou receptorul şi a format numărul de 
acasă al lui Joan, dar n-a răspuns nimeni. Şi-a făcut o salată 
uşoară pe care a mâncat-o singură în bucătărie. După cea 
pus farfuria în maşina de spălat vase a sunat-o din nou pe 
Joan. Nici acum n-a răspuns nimeni, aşa că a pornit-o 

singură spre Kennedy Center. Un bilet era întotdeauna uşor 
de găsit, oricât de celebru ar fi fost tenorul oaspete. 

Maggie a fost vrăjită de primul act din La Boheme şi ar fi 
vrut să aibă pe cineva cu care să schimbe impresii. Când 
cortina a coborât, la pauză, ea a plecat laolaltă cu toată 
lumea spre foaier. Când s-a apropiat de barul aglomerat 
Maggie a avut impresia că a zărit-o pe Elizabeth Thompson. 
Şi-a amintit că o chemase la o cafea, dar acea invitaţie n-a 
mai venit. Fusese surprinsă pentru că atunci gestul ei 
păruse atât de sincer. 

Când Ben Thompson şi-a întors capul şi i-a prins privirea, 
Maggie a zâmbit şi s-a îndreptat spre ei. 

— Ce plăcere să te văd, Ben, a spus ea. 

— Şi pentru noi este la fel, doamnă Fitzgerald, i-a 
răspuns el, dar nu pe tonul cald pe care şi-l amintea de la 
cina din urmă cu două săptămâni. Şi de ce nu i se adresase 
cu Maggie? 

Fără a se da bătută, ea a conţinut: 

— Domingo este magnific, nu-i aşa? 

— Da şi am fost extrem de norocoşi că l-am ademenit pe 
Leonard Slatkin din St. Louis, a spus Ben Thompson. 

Maggie a fost surprinsă că el nu s-a oferit să-i cumpere o 
băutură şi când ea, în cele din urmă, a comandat un juice 
de portocale, a fost şi mai uimită că el n-a făcut niciun gest 
spre a-l plăti. 

— Connor abia aşteaptă ca să vină la Washington 
Provident, a spus ea luând o înghiţitură din suc. 

Elizabeth Thompson a părut surprinsă, dar n-a comentat. 

— EI îţi este deosebit de recunoscător, Ben, că i-ai permis 
să se prezinte mai târziu cu o lună ca să-şi poată încheia un 
control neterminat cu vechea lui firmă. 

Elizabeth era tocmai pe punctul de a spune ceva când a 
sunat soneria care anunţa că peste trei minute se ridică 
cortina. 

— Ei bine, să ne întoarcem la locurile noastre, a spus Ben 
Thompson, deşi soţia lui nu-şi băuse nici jumătate din 

pahar. Mi-a făcut plăcere să vă revăd, doamnă Fitzgerald. 
Şi-a luat cu hotărâre soţia de braţ şi a pornit spre sală. Sper 
să vă placă actul al doilea. 

Maggie nu s-a bucurat de cel de al doilea act. Nu s-a 
putut concentra pentru că conversaţia ce tocmai avusese 
loc în foaier îi revenea mereu în minte. Dar ori de câte ori 
şi-o reamintea nu putea înţelege atitudinea lui raportând-o 
la ceea ce se petrecuse la familia Thompson doar cu două 
săptămâni în urmă. Dacă ar fi ştiut cum să ia legătura cu 
Connor ar fi încălcat regula de o viaţă şi l-ar fi sunat. Aşa că 
ea a făcut cel de al doilea lucru care îi era cu putinţă. Cum 
a ajuns acasă a sunat-o din nou pe Joan. 


În dimineaţa următoare Connor s-a trezit devreme. 

Şi-a achitat nota de plată în bani gheaţă, a luat un taxi şi 
era în drum spre Heathrow înainte ca portarul să-şi dea 
măcar seama că el plecase. La ora şapte şi patruzeci de 
minute a luat avionul Swissair, cursa 839 către Geneva. 
Zborul a durat mai puţin de două ore şi el şi-a potrivit 
ceasul la zece treizeci când roţile avionului au atins solul. 

În timpul opririi a profitat de oferta companiei Swissair şi 
a făcut un duş. A intrat la duş ca Theodore Lilystrand, un 
bancher din Stockholm, şi a ieşit după patruzeci de minute 
ca Piet de Villiers, reporter la Johannesburg Mercury. 

Deşi mai avea peste o oră de aşteptat, Connor n-a intrat 
în niciun duty-free shop, ci şi-a cumpărat doar un croissant 
şi o ceaşcă de cafea dintr-unul din cele mai scumpe 
restaurante din lume. 

În cele din urmă s-a îndreptat spre poarta 23. Nu era o 
coadă lungă pentru cursa Aeroflot către St. Petersburg. 
Când pasagerii au fost invitaţi peste câteva minute el şi-a 
croit drum spre partea din spate a avionului. A început să 
se gândească la ceea ce avea de făcut în dimineaţa 
următoare după ce trenul va sosi în gara Raveltay din 
Moscova. A examinat din nou mental instrucţiunile finale 
ale directorului adjunct, întrebându-se de ce Gutenburg îi 

repetase cuvintele: „Nu te lăsa prins. Dar dacă eşti, neagă 
total ca ai avea vreo legătură cu C.I.A. Nu-ţi face griji — 
Agenţia va avea întotdeauna grijă de tine”. 

Numai proaspeţilor recruți li se reamintea Cea de a 
Unsprezecea Poruncă. 


— Avionul spre St. Petersburg abia a decolat şi pachetul 
nostru este la bord. 

— Bun, a spus Gutenburg. Mai ai altceva de raportat? 

— Cred că nu, a răspuns tânărul agent C.I.A. Doar că... 

— Doar că ce? Haide, dă-i drumul. 

— Doar că mi s-a părut că am recunoscut pe altcineva 
care a luat acelaşi avion. 

— Cine a fost? i-a retezat-o scurt Gutenburg. 

— Nu-mi amintesc numele şi nu sunt sigur că a fost el. N- 
am putut să risc să-mi iau ochii de pe Fitzgerald mai mult 
de câteva secunde. 

— Dacă îţi aminteşti cine era, sună-mă imediat. 

— Da, domnule. 

Tânărul şi-a închis telemobilul şi s-a îndreptat spre Poarta 
9. Peste câteva ore va fi înapoi în biroul său din Berna 
reluându-şi rolul de ataşat cultural la Ambasada Americană. 


— Bună dimineaţa. Sunt Helen Dexter. 

— Bună dimineaţa, i-a răspuns şeful de cabinet de la 
Casa Albă rigid. 

— M-am gândit că preşedintele ar dori să ştie imediat că 
bărbatul pe care ne-a cerut să-l urmărim în Africa de Sud 
acum este din nou în mişcare. 

— Nu cred că v-am înţeles, i-a spus Lloyd. 

— Şeful biroului nostru din Johannesburg abia ce ne-a 
informat că ucigaşul lui Guzman s-a îmbarcat pe un avion 
sud-african spre Londra în urmă cu două zile. Avea un 
paşaport pe numele Martin Perry. La Londra a stat doar 
peste noapte. În dimineaţa următoare a luat o cursă 
Swissair către Geneva folosind un paşaport suedez pe 

numele Theodore Lilystrand. 

Lloyd n-a întrerupt-o de data asta. În fond, el putea să 
dea banda de la capăt dacă preşedintele voia să audă 
exact ce spusese Helen Dexter. 

— La Geneva s-a îmbarcat pe un Aeroflot către St. 
Petersburg. De data asta are un paşaport sud-african pe 
numele Piet de Villiers. Din St. Petersburg a luat trenul de 
noapte către Moscova. 

— Moscova? De ce Moscova? a întrebat Lloyd. 

— Dacă îmi amintesc exact, a spus Dexter, Rusia este pe 
punctul de a avea alegeri. 


Când avionul a aterizat la St. Petersburg ceasul lui 
Connor arăta ora cinci şi cincizeci de minute. A căscat, şi-a 
dezmorţit oasele şi a aşteptat oprirea motorului şi şi-a 
potrivit ceasul după ora locală. A privit pe fereastra 
avionului spre aeroportul care era în semiîntuneric pentru 
că jumătate din becuri lipseau. Ningea uşor, dar fără să se 
depună. Cei o sută de pasageri obosiţi au trebuit să mai 
aştepte douăzeci de minute până a venit autobuzul ca să-i 
ducă la terminal. Unele lucruri, pur şi simplu, nu s-au 
schimbat, fie că erau la conducere K.G.B.-ul sau crima 
organizată. Americanii, când vorbeau despre ei, îi numeau 
mafya spre a evita confuzia cu versiunea italiană. 

Connor a fost ultimul care a părăsit avionul şi ultimul 
care s-a urcat în autobuz. 

Un bărbat care călătorise cu acelaşi avion la business 
class a ţâşnit primul la coadă spre a fi printre cei dintâi care 
o să treacă prin vamă. Era mulţumit că, mai mult decât 
sigur, Connor o să urmeze literă cu literă instrucţiunile. 
Când bărbatul s-a dat jos din autobuz n-a aruncat nicio 
privire înapoi. El ştia că ochii lui Connor sunt întotdeauna în 
alertă. 

Când Connor a ieşit din aeroport după treizeci de minute 
în strada plină de gropi a luat primul taxi liber şi i-a cerut 
să-l ducă la gara Protsky. 

Călătorul de la business class l-a urmat pe Connor în sala 
de bilete care arăta mai degrabă ca un foaier de la Operă 
decât ca o staţie de cale ferată. L-a urmărit îndeaproape ca 
să vadă la ce tren făcea rezervare, însă mai exista încă un 
alt bărbat câre se ţinea în umbră, dar care o să ştie chiar şi 
numărul de vagon de dormit pe care îl va ocupa Connor. 

Ataşatul cultural american din St. Petersburg renunţase 
la o invitaţie la Baletul Kirov pentru seara aceea ca să-l 
poată informa pe Gutenburg cu ce tren de noapte pleca 
Fitzgerald spre Moscova. Nu va fi necesar să-l însoţească 
până acolo de vreme ce colegul său din capitală, Ashley 
Mitchell, îl va aştepta pe peronul 4 în dimineaţa următoare 
spre a confirma că Fitzgerald ajunsese la destinaţie. | se 
spusese foarte clar că aceasta este operaţiunea lui Mitchell. 

— Un bilet pentru Moscova la clasa întâi, la vagonul de 
dormit, i-a spus Connor în engleză funcţionarului de la casa 
de bilete. 

Bărbatul i-a dat biletul prin ghişeul de lemn şi a fost 
dezamăgit când clientul i-a înmânat o bancnotă de zece mii 
de ruble. El sperase că acest pasager — al doilea în acea 
noapte — îi va oferi şansa unui mic chilipir prin rotunjirea 
ratei de schimb. 

Connor şi-a verificat biletul înainte de a-şi croi drum spre 
expresul de Moscova. A mers de-a lungul peronului 
aglomerat trecând pe lângă numeroase vagoane verzi şi 
vechi, care arătau de parcă ar fi fost făcute înainte de 
Revoluţia din 1917, s-a oprit la vagonul de dormit K şi a 
prezentat biletul unei femei care stătea lângă uşa deschisă. 
Ea i l-a perforat şi s-a dat la o parte ca să-i facă loc să urce. 
Connor a străbătut coridorul cu paşi mari căutând cuşeta 
Nr. 8. După ce a găsit-o, a aprins lumina şi s-a închis 
înăuntru, nu pentru că i-ar fi fost teamă că va fi prădat, aşa 
cum se scria atât de des în presa americană, ci pentru că 
trebuia să-şi schimbe din nou identitatea. 

El îl văzuse pe tânărul cu faţa proaspătă care stătea sub 
panoul cu sosiri pe aeroportul din Geneva şi se întrebase de 

unde erau recrutaţi acum. În St. Petersburg nu se deranjase 
să încerce să-l repereze pe agent: el ştia că cineva va fi 
acolo ca să-i verifice sosirea şi altcineva îl va aştepta pe 
peron la Moscova. Gutenburg deja îl informase în detaliu 
despre agentul Mitchell pe care i-l descrisese ca destul de 
neexperimentat şi că habar nu avea de statutul de N.O.C. 
al lui Fitzgerald! 

Trenul a plecat din St. Petersburg cu exact un minut 
înainte de miezul nopţii şi sunetul ritmic al roţilor l-a făcut 
pe Connor să adoarmă. S-a trezit brusc şi s-a uitat la ceas, 
patru şi treizeci şi şapte de minute. Era intervalul cel mai 
lung de somn din ultimele trei nopţi. 

Apoi şi-a amintit visul. Stătea pe o bancă în Lafayette 
Square cu faţa spre Casa Albă şi vorbea cu cineva care nu 
privea deloc în direcţia lui. Întâlnirea pe care o avusese cu 
directorul adjunct săptămâna trecută se repeta cuvânt cu 
cuvânt, dar nu-şi putea aminti subiectul conversaţiei şi asta 
îl sâcâia. Chiar în clipa în care Gutenburg a ajuns la fraza 
pe care el ar fi vrut să o mai audă o dată, se trezise. 

El tot nu reuşise să rezolve problema când trenul a intrat 
în staţia Raveltay la ora opt şi treizeci şi trei de minute în 
acea dimineaţă. 


— Unde eşti? l-a întrebat Andy Lloyd. 

— Intr-o cabină telefonică din Moscova, i-a răspuns 
Jackson. Via Londra, Geneva şi St. Petersburg. Imediat ce a 
coborât din tren s-a descotorosit de filaj. A reuşit să scape 
de individ în Moscova în mai puţin de zece minute. Dacă nu 
eu l-aş fi învăţat de la bun început această tehnică l-aş fi 
pierdut şi eu. 

— Unde a ajuns până la urmă? l-a întrebat Lloyd. 

— A luat o cameră într-un hotel mic în partea de nord a 
oraşului. 

— A rămas acolo? 

— Nu, a plecat după o oră, dar atât de bine deghizat că 
aproape şi eu era să-l scap. Dacă nu i-aş fi recunoscut 

mersul m-ar fi dus şi pe mine de nas. 

— Unde a plecat? l-a întrebat Lloyd. 

— A făcut o altă rută ocolită şi a sfârşit la sediul 
campaniei electorale a lui Victor Zerimski. 

— De ce Zerimski? 

— Nu ştiu încă, dar a ieşit de acolo cu broşurile de 
campanie electorală ale lui Zerimski. Apoi a cumpărat o 
hartă de la un stand de ziare şi a mâncat de prânz într-un 
restaurant din apropiere. După-amiaza a închiriat o maşină 
mică şi s-a întors la hotel. De atunci n-a mai părăsit 
clădirea. 

— O, Dumnezeule! a spus Lloyd brusc. De data asta o să 
fie Zerimski. 

A urmat o pauză lungă la celălalt capăt al firului, după 
care Jackson a spus: 

— Nu, domnule Lloyd, asta nu se poate. 

— De ce nu? 

— El niciodată n-ar fi de acord să ducă la îndeplinire o 
misiune atât de delicată dacă ordinul n-ar veni direct de la 
Casa Albă. Îl cunosc de prea mult timp ca să nu fiu sigur de 
asta. 

— Incearcă să nu uiţi că prietenul dumitale a îndeplinit 
aceeaşi misiune în Columbia. Fără nicio îndoială, Dexter l-a 
putut convinge că acţiunea are aprobarea preşedintelui. 

— S-ar putea să mai fie încă un scenariu, a spus Jackson 
încet. 

— Adică? 

— Să nu fie Zerimski cel pe care vor să-l omoare, ci 
Connor. 

Lloyd a notat numele pe bloc notesul său cu file galbene. 

Cartea a doua 
SINGUR 


CAPITOLUL 12 


— Eşti AMERICAN? 

— Da, a spus Jackson fără a-şi cobori privirile spre locul 
de unde venea vocea piţigăiată. 

— Ai nevoie de ceva? 

— Nu, mulţumesc, a spus el fără a-şi desprinde ochii de 
pe uşa din faţă a hotelului. 

— Trebuie să ai nevoie de ceva. Americanii întotdeauna 
au nevoie de ceva. 

— N-am nevoie de nimic. Acum pleacă, i-a spus Jackson 
cu fermitate. 

— Caviar? Păpuşi ruseşti? Uniformă de general? Căciulă 
de blană? Femeie? 

Jackson şi-a coborât privirile spre băiat pentru prima 
oară. Era înfăşurat din cap până-n picioare într-un cojoc de 
oaie, mai mare cu trei numere decât măsura lui. Pe cap 
purta o căciulă din blană de iepure, care i-ar fi prins foarte 
bine şi lui Jackson. Zâmbetul băiatului a dat la iveală doi 
dinţi care-i lipseau. 

— O femeie? La cinci dimineaţa? 

— Cel mai bun timp pentru o femeie. Dar poate că preferi 
un bărbat? 

— Cât ceri pentru serviciile tale? 

— Ce fel de servicii? l-a întrebat băiatul suspicios. 

— Ca alergător. 

— Alergător? 

— Ajutor, atunci. 

— Ajutor? 

— Secund. 

— A, vrei să spui partener, ca în filmele americane. 

— O.K., de vreme ce eşti băiat deştept şi am căzut de 
acord asupra calităţii slujbei tale, cu cât vrei să fii plătit? 

— Pe zi? Pe săptămână? Pe lună? 

— Pe oră. 

— Cât oferi? 

— Ca pentru un mic antreprenor, e bine? 

— Noi învăţăm de la americani, a spus băiatul cu un 
zâmbet ce i se întindea de la o ureche la cealaltă. 

— Un dolar, a spus Jackson. 

Băiatul a început să râdă. 

— S-ar putea ca eu să fiu un tip deştept, dar tu eşti 
comedian. Zece dolari. 

— Asta-i adevărată jecmăneală. 

Băiatul a părut surprins pentru prima oară. 

— Îți dau doi. 

— Şase. 

— Patru. 

— Cinci. 

— De acord, a spus Jackson. 

Băiatul a ridicat palma de la mâna dreapta în aer, încă 
ceva ce văzuse în filmele americane. Jackson i-a lovit-o. 
Înțelegerea era pecetluită. Imediat băiatul a verificat ora pe 
ceasul său Rolex. 

— Deci, cum te cheamă? l-a întrebat Jackson. 

— Serghei, i-a răspuns băiatul. Dar pe tine? 

— Jackson. Câţi ani ai, Serghei? 

— Cât de mare vrei să fiu? 

— Lasă minciunile şi spune-mi câţi ani ai. 

— Paisprezece. 

— N-ai mai mult de nouă. 

— Treisprezece. 

— Zece. 

— Unsprezece. 

— O.K., a spus Jackson. Fie unsprezece. 

— Şi tu câţi ani ai? l-a întrebat băiatul. 

— Cincizeci şi patru. 

— Accept cincizeci şi patru, a spus Serghei. 

Jackson a râs pentru prima oară după atâtea zile. 

— Cum de engleza ta este atât de bună? l-a întrebat el 
încă ţinându-şi ochii pe uşa de la hotel. 

— Mama a trăit cu un american multă vreme. El s-a 
întors în State anul trecut, dar pe noi nu ne-a luat. 

De data asta Jackson l-a crezut că spunea adevărul. 

— Deci, ce trebuie să fac, partenere? l-a întrebat Serghei. 

— Urmărim pe cineva care stă în acel hotel. 

— lţi este prieten sau duşman? 

— Prieten. 

— Din Mafya? 

— Nu, lucrează pentru tipi buni. 

— Nu mă trata ca pe un copil, i-a spus Serghei cu o voce 
uşor iritată. Nu uita, suntem parteneri. 

— O.K., Serghei. El îmi este prieten, a spus Jackson chiar 
în clipa în care Connor a apărut în cadrul uşii. Nu te mişca, 
i-a spus punând o mână fermă pe umărul băiatului. 

— El este? l-a întrebat Serghei. 

— Da, el este. 

— 1 se citeşte bunătatea pe chip. Poate că ar fi mai bine 
să lucrez pentru el. 


Ziua lui Victor Zerimski nu a început bine şi nu era decât 
ora opt şi câteva minute a.m. El prezida o întrunire a 
Comitetului Central al Partidului Comunist la care Dmitri 
Titov, şeful său de cabinet, făcea o scurtă prezentare a 
situaţiei. 

— Un corp de observatori internaţionali a sosit la 
Moscova, le spunea Titov. Ei caută în principal nereguli la 
secţiile de votare, dar preşedintele lor deja a trebuit să 
recunoască faptul că la un electorat atât de mare şi larg 
răspândit este cu neputinţă să  reperezi orice 
neregularitate. 

Titov şi-a încheiat expunerea spunând că acum, dat fiind 

faptul că tovarăşul Zerimski urcase pe locul al doilea în 
sondajele de opinie, Mafya pompa şi mai mulţi bani în 
campania electorală a lui Cernopov. 

Zerimski şi-a mângâiat mustaţa-i stufoasă în timp ce-şi 
plimba privirile de la unul la celălalt din bărbaţii aşezaţi în 
jurul mesei. 

— Când eu am să fiu preşedinte, a spus el ridicându-se în 
picioare de pe locul lui din capul mesei, am să-i arunc pe 
toţi ticăloşii aceia din Mafya în închisoare, unul câte unul. 
Atunci singurul lucru care va mai conta pentru tot restul 
vieţii lor va fi ocna. 

Membrii Comitetului Central îşi auziseră conducătorul 
criticând dur Mafya de multe ori până acum, deşi el 
niciodată nu-i menţionase pe nume în public. 

Bărbatul scurt şi îndesat a lovit cu pumnul în masă. 

— Rusia trebuie să se reîntoarcă la vechile valori pentru 
care lumea obişnuia să ne respecte. 

Cei douăzeci şi unu de bărbaţi din faţa lui au dat 
aprobativ din cap, chit că auziseră aceste cuvinte repetate 
mereu şi mereu în ultimele câteva luni. 

— De zece ani nu facem altceva decât să importăm 
lucrurile cele mai rele pe care America le are de oferit. 

Ei au continuat să-l aprobe ţinându-şi ochii pironiţi 
asupra lui. 

Zerimski şi-a trecut o mână prin păru-i negru şi bogat, a 
oftat şi s-a aşezat cu o buşitură iar pe scaun. S-a uitat spre 
şeful său de cabinet şi a întrebat: 

— Ce am de făcut în dimineaţa asta? 

— O vizită la Muzeul Puşkin, a spus Titov. Ei vă aşteaptă 
la ora zece. 

— Contramandeaz-o. O totală pierdere de vreme când nu 
mai sunt decât opt zile până la alegeri. A bătut iar în masă. 
Eu ar trebui să fiu afară, pe străzi, unde oamenii pot să mă 
vadă. 

— Dar directorul muzeului a cerut o subvenție de la 
guvern pentru a restaura lucrările celor mai importanţi 

artişti ruşi, a spus Titov. 

— O risipă din banii poporului, a spus Zerimski. 

— Şi Cernopov a fost criticat pentru că a redus fondurile 
pentru artă, a continuat şeful de cabinet. 

— Bine. Am să-i acord cincisprezece minute. 

— Douăzeci de mii de ruşi vizitează Muzeul Puşkin în 
fiecare săptămână, a adăugat Titov coborându-şi privirile 
spre notele bătute la maşină pe care le avea în faţă. 

— Să fie treizeci de minute. 

— Şi  Cernopov v-a acuzat săptămâna trecută la 
televiziune că sunteţi un gangster needucat. 

— Ce-a zis? A urlat Zerimski. Eu studiam Dreptul la 
Universitatea din Moscova pe când Cernopov încă mai lucra 
pe ogor. 

— Asta, bineînţeles, este adevărat, tovarăşe preşedinte, 
a spus Titov, dar sondajele noastre de opinie arată că 
percepţia publicului nu este aceasta şi că mesajul lui 
Cernopov are priză. 

— Sondajele noastre de opinie? Asta-i încă ceva pentru 
care trebuie să le mulţumim americanilor. 

— Ele au fost cele care l-au adus pe Tom Lawrence 
preşedinte. 

— Când am să fiu ales n-o să mai am nevoie de sondaje 
de opinie ca să mă ţină în această funcţie. 


lubirea lui Connor pentru artă începuse de pe vremea în 
care Maggie îl târa prin galerii, când încă mai erau studenţi. 
La început se dusese doar pentru a-şi petrece mai mult 
timp în compania ei, dar peste câteva săptămâni fusese 
convertit. Ori de câte ori călătoreau împreună în alt oraş el 
o însoțea fericit la orice galerie pe care ea o alegea şi 
imediat după ce s-au mutat la Washington au devenit 
prieteni ai Corcoranului şi membri ai Phillipsului. În timp ce 
Zerimski era condus prin Muzeul Puşkin de director, Connor 
a trebuit să fie cu mare grijă ca atenţia să nu-i fie distrasă 
de numeroasele capodopere şi să se concentreze asupra 

conducătorului comunist. 

Când Connor fusese trimis pentru prima oară în Rusia la 
începutul anilor '80, un politician de rang înalt se afla cel 
mai aproape de popor în timpul paradelor de 1 Mai, când îi 
privea de la înălţimea tribunelor pe cei care defilau. Dar 
acum, că masele puteau să aleagă folosindu-şi buletinul de 
vot, dintr-o dată a devenit necesar pentru acei care sperau 
să fie votaţi să se mişte în mijlocul mulţimii, chiar să le 
asculte punctele de vedere. 

Muzeul era tot atât de plin precum Stadionul Cooke când 
jucau cei de la Redskins şi oriunde apărea Zerimski 
mulţimea se retrăgea de o parte şi alta făcându-i loc de 
parcă ar fi fost Moise apropiindu-se de Marea Ro-şie. 
Candidatul înainta încet printre moscoviți ignorând picturile 
şi sculpturile în favoarea mâinilor întinse. 

Zerimski era mai scund decât apărea în fotografii şi 
ciracii săi care-l înconjurau erau chiar mai mici decât el ca 
scurtimea lui să nu iasă în evidenţă. Connor şi-a amintit 
comentariul preşedintelui Truman în privinţa înălţimii: 
„Când vine vorba de țoli, băiete, ar trebui să ai în vedere 
doar înălţimea frunţii”, îi spusese el odată unui student din 
Missouri. „Mai bine să ai un ţol în plus între baza nasului şi 
linia părului decât între gleznă şi genunchi”. Connor a 
observat că vanitatea lui Zerimski nu-i afectase şi gustul 
vestimentar. Costumul lui era prost croit, iar cămaşa uzată 
la guler şi manşete. Connor s-a întrebat dacă era înţelept 
ca directorul de la Puşkin să poarte un costum făcut la o 
casă de modă, care se vedea de la o poştă că nu era din 
Moscova. 

Deşi Connor era conştient că Victor Zerimski era un om 
abil şi educat, în curând i-a devenit clar că vizitele lui la 
galeriile de artă de-a lungul anilor trebuie să fi fost foarte 
sporadice. În timp ce-şi croia drum prin mulţime, din când 
în când arăta cu un deget în direcţia unei pânze şi-i informa 
pe privitori asupra numelui pictorului cu voce tare. A reuşit 
s-o dea în bară de câteva ori, dar mulţimea tot a aprobat 

din cap. El a ignorat un Rubens superb, arătând mai mult 
interes faţă de o mamă cu un copil din mulţime decât faţă 
de aceeaşi scenă care era pictată în tabloul din spatele lui. 
Când el a ridicat în braţe copilul pentru a face o poză 
împreună şi cu mama, Titov i-a sugerat să se dea un pas 
mai spre dreapta, în acest fel va fi prinsă în fotografie şi 
Fecioara Maria. Niciun ziar nu va rezista ca să nu publice 
această poză pe prima pagină. 

După ce a parcurs cam jumătate din săli şi s-a asigurat 
că toţi care vizitau Muzeul Puşkin sunt conştienţi de 
prezenţa lui, Zerimski a devenit plictisit şi şi-a îndreptat 
atenţia spre jurnaliştii care veneau în urma lui. La primul 
etaj el a început să ţină o conferinţă de presă ad-hoc. 

— Daţi-i drumul, întrebaţi-mă orice doriţi, a spus el 
privind încruntat mulţimea. 

— Cum comentaţi ultimele sondaje de opinie, domnule 
Zerimski, l-a întrebat corespondentul de presă de la 7he 
Times la Moscova. 

— Se îndreaptă în direcţia corectă. 

— Dumneavoastră păreţi a fi acum pe locul doi şi ca 
atare domnul Cernopov a rămas singurul rival adevărat, a 
strigat un alt ziarist. 

— Până la ziua alegerilor el va fi singurul meu rival real, a 
spus Zerimski. 

Anturajul lui a râs cu obedienţă. 

— Credeţi că Rusia va redeveni un stat comunist, 
domnule Zerimski? a venit inevitabila întrebare rostită cu 
un accent american. 

Politicianul viclean era prea versat ca să cadă în 
capcană. 

— Dacă prin asta înţelegeţi reîntoarcerea la o rată înaltă 
de folosire a forţei de muncă, la o scădere a ratei inflaţiei şi 
la un standard mai bun de viaţă, răspunsul trebuie să fie 
da. Vorbele lui sunau ca ale unui candidat republican în 
timpul preliminariilor americane. 

— Dar asta este exact ceea ce susţine Cernopov că ar fi 

politica guvernului actual. 

— Politica guvernului actual, a spus Zerimski, este să 
aibă grijă să pompeze bani în contul primului ministru din 
banca Elveţiei. Acei bani aparţin poporului rus şi de aceea 
el nu poate fi viitorul nostru preşedinte. Mi s-a spus că în 
numărul viitor al revistei Fortune se va publica lista celor 
mai bogaţi zece oameni din lume, iar Cernopov este pe 
locul şapte. Alegeţi-l ca preşedinte şi în cinci ani îl va 
detrona pe Bill Gates de pe primul loc. Nu, dragii mei 
prieteni, a adăugat el. Sunteţi pe punctul de a afla că 
poporul rus va vota în chip răsunător pentru reîntoarcerea 
la acele zile când noi eram cea mai respectată naţiune de 
pe glob. 

— Şi cea mai temută? a sugerat un alt ziarist. 

— Prefer asta decât să continui actuala situaţie când, pur 
şi simplu, suntem ignoraţi de restul lumii, a spus Zerimski. 

Acum ziariştii îşi notau fiecare cuvânt pe care-l rostea. 

— De ce prietenul tău este atât de interesat de Victor 
Zerimski? a întrebat în şoaptă Serghei în celălalt capăt al 
galeriei. 

— Pui prea multe întrebări, i-a răspuns Jackson. 

— Zerimski este un om rău. 

— De ce? l-a întrebat Jackson fără a-şi dezlipi ochii de pe 
Connor. 

— Dacă ar fi ales, el îi va băga pe cei ca mine în închisori 
şi noi ne vom întoarce cu toţii spre „vremurile bune de 
altădată”, în timp ce el o să mănânce caviar şi o să bea 
vodcă la Kremlin. 

Zerimski a pornit glonţ către ieşirea din muzeu, directorul 
şi cei din anturajul lui încercând să ţină pasul cu el. 
Candidatul s-a oprit pe ultima treaptă pentru a fi fotografiat 
în faţa imensei pânze a lui Goya, Coborârea lui Christos de 
pe cruce. Connor era atât de impresionat de pictură că era 
mai-mai să fie călcat în picioare de mulţimea care-l urma 
pe Zerimski. 

— Îţi place Goya, Jackson? l-a întrebat în şoaptă Serghei. 

— N-am văzut prea multe din tablourile lui, a recunoscut 
americanul. Dar, da, a spus el, ăsta este de-a dreptul 
magnific. 

— Ei au şi mai multe în subsol, a spus Serghei. Aş putea 
oricând să aranjez pentru unul... 

Jackson i-ar fi altoit o palmă băiatului dacă asta n-ar fi 
atras atenţia asupra lor. 

— Omul tău se mişcă din nou, a spus brusc Serghei. 

Jackson şi-a înălţat privirile şi l-a văzut pe Connor 
dispărând pe o uşă laterală a muzeului, cu Ashley Mitchell 
în urma lui. 


Connor stătea singur în restaurantul grecesc de pe 
Precinstenka şi reflecta la ce văzuse în această dimineaţă. 
Deşi Zerimski era tot timpul înconjurat de o mână de 
zdrahoni care-şi plimbau ochii în toate direcţiile, el totuşi nu 
era la fel de bine apărat ca majoritatea liderilor din Vest. 
Mulţi dintre oamenii săi cu braţe puternice puteau să fie 
bravi şi plini de forţă, dar numai trei dintre ei păreau a avea 
o experienţă anterioară în paza şi protecţia unui om de stat 
de rang înalt. Şi ei nu aveau cum să fie de serviciu tot 
timpul. 

El a încercat să mănânce din musacaua destul de 
proastă în timp ce a parcurs cu ochii restul itinerarului lui 
Zerimski până în ziua alegerilor. Candidatul va fi văzut în 
public în alte douăzeci şi şapte de ocazii în următoarele opt 
zile. Când ospătarul i-a pus în faţă o ceaşcă de cafea, 
Connor deja alesese singurele trei locuri care meritau a fi 
luate în consideraţie dacă numele lui Zerimski ar fi trebuit 
să fie şters de pe buletinele de vot. 

S-a uitat la ceas. In seara asta candidatul se va adresa 
unei adunări a membrilor de partid din Moscova. În 
dimineaţa următoare va pleca cu trenul la Iaroslavl, unde 
va inaugura o fabrică, după care se va reîntoarce în 
capitală spre a participa la un spectacol dat de trupa de 
balet de la Bolşoi. De acolo va pleca cu un tren de noapte 

spre St. Petersburg. Connor deja hotărâse să meargă după 
Zerimski la laroslavil. El îşi rezervase bilete şi pentru balet şi 
pentru trenul către St. Petersburg. 

În timp ce-şi sorbea cafeaua, el s-a gândit la Ashley 
Mitchell cum se ascundea pe după cea mai apropiată 
coloană la Muzeul Puşkin ori de câte ori Connor se uitase în 
direcţia lui şi încercase să nu râdă. El hotărâse că o să-l 
lase pe Mitchell să-l urmărească în cursul zilei — s-ar putea 
ca la un moment dat chiar să-i fie util — dar n-avea să-l 
lase să afle unde dormea noaptea. Şi-a aruncat privirea pe 
fereastră şi l-a văzut pe ataşatul cultural stând pe o bancă 
şi citind Pravda. A zâmbit. Un profesionist trebuia să-şi 
poată urmări întotdeauna prada fără a fi văzut. 


Jackson şi-a scos portmoneul din buzunarul hainei, a luat 
din el o bancnotă de o sută de ruble şi i-a dat-o băiatului. 

— Adu ceva să mâncăm, dar să nu te duci nicăieri în 
preajma acelui restaurant, i-a spus el făcând semn cu capul 
peste drum. 

— N-am intrat niciodată într-un restaurant. Ce-ai vrea să- 
ţi aduc? 

— Ce iei şi pentru tine. 

— Înveţi repede, Jackson, i-a spus Serghei luând-o la 
fugă. 

Jackson şi-a aruncat ochii în susul şi în josul străzii. 
Bărbatul aşezat pe bancă şi care citea Pravda nu purta 
niciun pardesiu. Era evident că el îşi imaginase că 
supravegherea putea fi făcută doar din locuri confortabile, 
la căldură, dar cum cu o zi înainte îl pierduse pe Fitzgerald, 
acum nu putea să rişte şi să se mişte de pe bancă. Urechile 
şi faţa îi erau roşii ca focul din cauza frigului şi nici nu avea 
pe cine să trimită să-i aducă ceva să mănânce. Jackson se 
îndoia că aveau să-l vadă a doua zi. 

Serghei s-a întors după câteva minute cu două pungi de 
hârtie. Una i-a dat-o lui Jackson. 

— Un hamburger mare cu cartofi pai şi ketchup. 

— De ce am eu sentimentul că, dacă Zerimski devine 
preşedinte, o să închidă toate McDonald-urile? a spus 
Jackson după care a luat o îmbucătură mare din 
hamburger. 

— Şi m-am gândit că asta o să-ţi prindă bine, a spus 
Serghei dându-i o căciulă de ofiţer, făcută din blană de 
iepure. 

— Ţi-au ajuns cele o sută de ruble pentru toate? l-a 
întrebat Jackson. 

— Nu. Căciula am furat-o, a spus Serghei cu nonşalanţă. 
M-am gândit că ţie îţi face mai multă trebuinţă decât lui. 

— Pentru asta am putea amândoi să fim arestaţi. 

— E foarte puţin probabil, a spus Serghei. Sunt peste 
două milioane de soldaţi în Rusia. Jumătate din ei nu şi-au 
primit lefurile de luni de zile şi mai toţi şi-ar vinde şi pe 
soră-sa pentru o sută de ruble. 

Jackson a probat căciula — i se potrivea perfect. Niciunul 
din ei n-a mai scos nicio vorbă cât şi-au înfulecat prânzul 
iar ochii nu şi i-au dezlipit de pe restaurant. 

— Îl vezi pe bărbatul ăla de pe bancă, care citeşte 
Pravda, Jackson? 

— Da, i-a răspuns Jackson printre înghiţituri. 

— El a fost şi la muzeu în dimineaţa asta. 

— Şi tu înveţi repede, i-a spus Jackson. 

— Nu uita că eu am o mamă rusoaică, i-a răspuns 
Serghei. Apropo, de ce parte este omul de pe bancă? 

— Ştiu cine-l plăteşte, a spus Jackson, dar nu ştiu de 
partea cui este. 

CAPITOLUL 13 


Connor a sosit printre ultimii în Sala Memorială Lenin. S-a 
aşezat pe un scaun de pe rândurile din spate, din zona 
rezervată presei şi a încercat, pe cât posibil să nu se facă 
observat. Nu-şi putea aduce aminte când participase ultima 
oară la o întrunire politică în Rusia. Şi cu acea ocazie el 
trebuise să-l asculte pe candidatul comunist, dar asta se 
întâmplase în vremurile în care nu era decât un singur 
nume trecut pe buletinul de vot. Ceea ce probabil şi explică 
de ce participarea în ziua alegerilor nu fusese decât de 17 
la sută. 

Connor şi-a plimbat privirile prin sală. Deşi mai erau 
cincisprezece minute până când candidatul trebuia să vină, 
toate locurile fuseseră deja ocupate, iar culoarele dintre 
rânduri erau aproape pline. Câţiva oficiali se mişcau 
încoace şi încolo pe scenă pentru a se asigura că totul era 
aşa cum se aştepta conducătorul. Un bătrânel a aşezat un 
scaun impozant pe scenă, mai în spate. 

Adunarea celor fideli Partidului nu ar fi putut să 
contrasteze mai mult faţă de o Convenţie politică 
americană. Delegații, dacă asta erau într-adevăr, purtau 
haine ponosite. Arătau subnutriţi şi, în timp ce-l aşteptau 
pe Zerimski să apară, păstrau o tăcere deplină. 

Connor şi-a plecat capul şi a început să-şi facă nişte 
însemnări în blocnotes; nu avea niciun chef să se antreneze 
într-o conversaţie cu ziarista din stânga lui. Aceasta deja îi 
spusese celuilalt vecin că reprezintă The Istanbul News, 
singurul ziar de limbă engleză din Turcia, şi că redactorul ei 
şef considera că ar fi un dezastru dacă Zerimski ar ajunge 
vreodată preşedinte. Ea a mai spus că transmisese că s-ar 
putea chiar să câştige candidatul comunist. Dacă ea i-ar fi 
cerut părerea lui Connor, el ar fi trebuit să fie de acord. Cu 
fiecare oră care trecea şansele ca el să-şi ducă la 
îndeplinire misiunea creşteau. 

Câteva minute mai târziu, ziarista din Turcia a început să 
schiţeze portretul lui Zerimski. Evident, hârtia nu-i permitea 
acurateţea unei fotografii, totuşi el a trebuit să recunoască 
faptul că desenul ei prezenta o mare asemănare cu 
originalul. 

Connor a mai cercetat încă o dată încăperea. Ar fi posibil 
să asasinezi pe cineva într-o cameră atât de plină ca 
aceasta? Nu, dacă sperai să scapi. O altă opţiune ar fi să-l 
atace pe Zerimski când se afla în maşină, cu toate că, în 
mod cert, era bine apărat. Niciun profesionist nu ar recurge 
la o bombă care adesea sfârşea prin a omori oameni 
nevinovaţi şi nu pe cel căruia îi era destinată. Dacă voia să 
aibă o şansă de scăpare, trebuia să se bazeze pe o armă 
puternică şi să acţioneze în spaţiu deschis. Nick Gutenburg 
îl asigurase că un Remington 700 se va afla în Ambasada 
S.U.A. cu mult înainte ca el să sosească în Moscova — o 
altă folosire abuzivă a valizei diplomatice. Dacă Lawrence 
dădea ordinul, ei îl vor lăsa pe el să hotărască timpul şi 
locul. 

Capetele au început să se întoarcă spre partea din spate 
a sălii şi Connor a privit în jur. Un grup de bărbaţi în 
costume prost croite şi cu bastoane de cauciuc sub braţ 
umpluse spațiul liber care mai rămăsese şi scruta 
încăperea înainte ca liderul lor să-şi facă apariţia. 

Connor îşi dădea seama că metodele lor erau primitive şi 
ineficace, dar, ca toate forţele de securitate, ei sperau 
probabil că simpla lor prezenţă şi numărul mare vor face pe 
oricine să mai reflecteze înainte de a întreprinde ceva. Le-a 
cercetat chipurile — toţi cei trei profesionişti reveniseră la 
datorie. 

Brusc au izbucnit aplauze din fundul sălii, urmate de 
ovaţii. Când a intrat Zerimski, membrii de partid s-au sculat 
cu toţii în picioare la unison spre a-şi aclama conducătorul. 
Chiar şi jurnaliştii au trebuit să se ridice ca să-l poată zări. 
Înaintarea lui Zerimski spre podium era mereu întreruptă 
pentru că se oprea la fiecare pas să strângă mâinile întinse 

spre el. Când, în cele din urmă, a ajuns lângă podium, 
zgomotul a devenit aproape asurzitor. 

Bătrânelul care-l aşteptase liniştit în capătul sălii, l-a 
condus pe Zerimski pe scenă dirijându-l spre scaunul 
imens. După ce Zerimski a luat loc, el s-a îndreptat încet 
către microfon. Auditoriul şi-a reluat locurile şi s-a făcut 
linişte. 

El n-a procedat bine când l-a prezentat ca „viitorul 
preşedinte al Rusiei” şi cu cât se lungea la vorbă cu atât 
sala îşi pierdea răbdarea. Anturajul lui Zerimski, care stătea 
în picioare în spatele lui, a început să se foiască şi să dea 
semne de enervare. Înfloritura finală a bătrânelului a fost în 
a-l numi pe candidat „succesorul firesc al tovarăşului 
Vladimir Ilici Lenin”. A făcut apoi un pas lateral spre a-i da 
posibilitatea să se apropie de microfon liderului său, care 
nu părea deloc sigur că Lenin era cea mai bună comparaţie 
care putea fi aleasă. 

Când Zerimski s-a ridicat în picioare şi s-a îndreptat încet 
către microfon mulţimea a prins din nou viaţă. El şi-a înălţat 
braţele în aer iar ei au aclamat mai tare ca oricând. 

Ochii lui Connor nu s-au dezlipit de pe Zerimski. li studia 
cu atenţie fiecare mişcare, ţinuta, gestica. Ca toţi oamenii 
energici, cu greu rămânea liniştit o clipă. 

Când Zerimski a simţit că aclamaţiile au durat destul de 
mult, a făcut semn auditoriului să-şi reia locurile. Connor a 
observat că întregul proces, de la început până la 
terminare, durase puţin mai mult de trei minute. 

Zerimski nu a început să vorbească până când nu s-au 
aşezat toţi şi până n-a fost linişte deplină. 

— Tovarăşi, a spus el cu o voce fermă, este o mare 
onoare pentru mine să mă aflu în faţa voastră în calitate de 
candidat al vostru. Cu fiecare zi ce trece, îmi dau din ce în 
ce mai mult seama că poporul rus cere schimbarea. Deşi 
câţiva dintre cetăţenii noştri doresc reîntoarcerea la vechiul 
regim totalitar al trecutului, majoritatea vrea să vadă o mai 
bună distribuire a avuţiei care a fost creată prin truda şi 

priceperea lor. 

Sala a început iar să bată din palme. 

— Să nu uităm, a continuat Zerimski, că Rusia poate din 
nou să devină cea mai respectată naţiune de pe pământ. 
Dacă unele ţări vor mai avea unele dubli în privinţa asta, 
sub preşedinţia mea o vor face pe riscul lor. 

Jurnaliştii scriau cu furie şi auditoriul aplauda şi mai tare. 
Au trecut aproape douăzeci de secunde până când 
Zerimski a putut să vorbească din nou. 

— Uitaţi-vă pe străzile Moscovei, tovarăşi. Da, veţi vedea 
Mercedes-uri, B.M.W.-uri şi Jaguar-uri, dar cine stă la 
volanul lor? Doar câţiva privilegiați. Şi aceşti câţiva sunt cei 
care speră ca să fie ales Cernopov, ca ei să se poată bucura 
în continuare de un stil de viaţă pe care nimeni din această 
sală nici măcar nu visează că-l va atinge vreodată. A venit 
timpul, prietenii mei, ca această bogăţie — bogăţia voastră 
— să fie împărţita între cei mulţi, nu între cei puţini. Aştept 
cu nerăbdare ziua în care în Rusia nu vor mai fi mai multe 
limuzine decât maşini de familie, mai multe iahturi decât 
bărci de pescuit şi mai multe conturi secrete în băncile 
Elveţiei decât spitale. 

Din nou sala i-a întâmpinat vorbele cu aplauze 
prelungite. 

Când, în cele din urmă, zgomotul a încetat, Zerimski şi-a 
coborât vocea, dar fiecare cuvânt i se auzea până în 
celălalt capăt al încăperii. 

— Când am să devin preşedintele vostru eu n-am să 
deschid conturi bancare în Elveţia, ci fabrici pe tot cuprinsul 
Rusiei. N-am să-mi petrec timpul relaxându-mă în vile 
luxoase, ci muncind zi şi noapte în biroul meu. Imi voi pune 
viaţa în slujba voastră şi voi fi mai mult decât mulţumit cu 
salariul de preşedinte decât să iau mită de la oameni de 
afaceri  necinstiţi ale căror singure interese sunt să 
jefuiască avuţia naţională. 

De data aceasta aplauzele au fost atât de entuziaste că a 
durat mai bine de un minut până când Zerimski a putut să 

continue. 

— În fundul sălii, a spus el arătând cu un deget 
butucănos spre jurnalişti, sunt reprezentanţii presei 
internaţionale. A făcut o pauză, şi-a ţuguiat buzele şi a 
adăugat: Pot să vă spun cât de bineveniţi sunt. 

N-au urmat aplauze după această remarcă specială. 

— Totuşi, daţi-mi voie să le reamintesc că atunci când voi 
fi preşedinte, ei vor trebui să fie în Moscova nu numai pe 
fugă, când au loc alegeri, ci permanent. Pentru că atunci 
Rusia nu va mai sta cu mâna întinsă la pomeni date la 
întâlnirile Grupului Celor Şapte, ci din nou va fi o mare 
putere în lume. Dacă Cernopov ar fi ales, americanii ar fi 
mult mai interesaţi de opiniile Mexicului decât de cele ale 
Rusiei. În viitor, preşedintele Lawrence va trebui să asculte 
glasul vostru şi nu doar să declare jurnaliştilor cât de mult îl 
place el pe Boris. 

Râsetele au cuprins întreaga sală. 

— El n-are decât să se adreseze oricui cu numele mic, 
dar mie mi se va adresa cu „Domnule Preşedinte”. 

Connor ştia că mass media americană va relata această 
remarcă de la Atlantic la Pacific şi că fiecare cuvânt al 
acestui discurs va fi analizat pe toate feţele în Biroul Oval. 

— Nu mai sunt decât opt zile, prietenii mei, până când 
poporul va decide, a spus Zerimski. Să petrecem fiecare 
clipă până atunci luându-ne toate măsurile ca să avem o 
victorie zdrobitoare în ziua alegerilor. O victorie care va 
trimite un mesaj întregii lumi că Rusia este din nou o 
putere recunoscută pe glob. Vocea a început să i se ridice 
cu fiecare cuvânt. Dar să n-o faceţi pentru mine. Să n-o 
faceţi nici măcar pentru Partidul Comunist. S-o faceţi 
pentru viitoarea generaţie de ruşi care vor putea să-şi joace 
rolul lor de cetăţeni ai celei mai măreţe naţiuni de pe 
pământ. În acest fel, atunci când vă veţi da votul, o veţi 
face ştiind că din nou poporul va fi în spatele naţiunii. A 
făcut o pauză şi şi-a plimbat privirile peste sală. Nu vă cer 
decât un singur lucru — privilegiul de a mi se permite să 

conduc acel popor. Coborându-şi vocea aproape până la 
şoaptă, a încheiat cu cuvintele: Mă ofer să fiu slujitorul 
vostru. 

Zerimski a făcut un pas înapoi şi şi-a înălţat braţele în 
aer. Toţi ca unul s-au sculat în picioare. Ultima peroraţie 
durase patruzeci şi şapte de secunde şi el nu stătuse liniştit 
nici măcar o clipă. Se mişcase mai întâi spre dreapta şi apoi 
spre stânga, de fiecare dată ridicând şi brațul 
corespunzător, dar niciodată mai mult de câteva secunde. 
Apoi s-a înclinat adânc şi după ce a rămas nemişcat 
douăsprezece secunde brusc a ţâşnit în sus, drept, şi a 
început să bată din palme alături de ceilalţi. 

A rămas în mijlocul scenei încă unsprezece minute 
repetând multe din aceleaşi gesturi iar şi iar. Când a simţit 
că adunase toate aplauzele posibile de la auditoriu, a 
coborât de pe podium treaptă cu treaptă urmat de suita sa. 
Când a ajuns spre mijlocul sălii ropotul de aplauze a depăşit 
orice fusese până atunci şi mâinile care i se întindeau erau 
tot mai multe. Zerimski a strâns câte a putut în timp ce-şi 
croia drum spre ieşire. Connor nu şi-a desprins ochii de pe 
el nicio clipă. Chiar şi după ce Zerimski a părăsit sala 
ovaţiile au continuat. N-au încetat decât atunci când lumea 
a început să plece. 

Connor observase numeroase mişcări caracteristice ale 
capului şi mâinilor, mici manierisme care erau adeseori 
repetate. Deja văzuse că anumite gesturi erau cu 
regularitate acompaniate de anumite fraze şi ştia că în 
curând va putea să i le anticipeze. 

— Prietenul tău a plecat, a spus Serghei. Să-l urmez? 

— N-o să fie necesar, i-a răspuns Jackson. Noi ştim unde 
îşi petrece noaptea. la aminte că acel biet ticălos care 
merge la câţiva paşi după el, în următoarea oră o să umble 
de bezmetic că nici n-o să mai ştie pe ce lume se află. 

— Noi ce-o să facem în continuare? a întrebat Serghei. 

— Tragem un pui de somn. Am sentimentul că mâine o 
să fie o zi lungă. 

— Pentru astăzi încă nu mi-ai plătit, a spus Serghei 
întinzându-şi mâna. Nouă ore a şase dolari fiecare fac 56$. 

— Dacă mai socotim o dată o să vezi că sunt opt ore a 
5$, a spus Jackson şi i-a dat 40$ lui Serghei. 

— Şi mâine? l-a întrebat tânărul său partener după ce a 
numărat bancnotele şi le-a băgat în buzunar. La ce oră ai 
nevoie de mine? 

— Ne întâlnim în faţa hotelului lui la ora cinci şi să nu 
întârzii. Bănuiala mea este că-l vom urma pe Zerimski în 
drumurile lui spre laroslavl şi apoi ne vom reîntoarce la 
Moscova, după care vom pleca la St. Petersburg. 

— Eşti norocos, Jackson. Eu m-am născut în St. 
Petersburg şi nu există nimic care să nu ştiu despre acel 
loc. Dar nu uita, taxez dublu în afara Moscovei. 

— Ştii, Serghei, dacă o ţii tot aşa, în scurtă vreme preţul 
pe care ţi-l fixezi o să te scoată de pe piaţă. 

CAPITOLUL 14 


Maggie a ieşit din parcarea de la universitate la unu şi un 
minut. Ea a virat-o brusc la stânga pe Prospect Street 
apăsând scurt pe frână doar la primul stop, după care a 
accelerat. Nu avea decât o oră pentru prânz şi dacă nu va 
găsi un loc să parcheze în apropierea restaurantului timpul 
cât vor putea sta împreună se va reduce mult. lar astăzi ea 
avea nevoie de fiecare minut din acea oră. 

Nu pentru că cineva din personalul de la Biroul de 
Admiteri ar avea ceva de obiectat dacă ea şi-ar lua o după- 
amiază liberă. După douăzeci şi opt de ani de când lucra la 
Universitate — şi ultimii şase ca decan la Admiteri — dacă 
ea ar fi cerut să fie plătită pentru toate orele suplimentare, 
Georgetown University ar fi trebuit să lanseze o chetă 
specială pentru adunare de fonduri. 

Cel puţin astăzi, zeii au fost de partea ei. O femeie 
tocmai pleca dintr-un loc la câţiva iarzi de restaurantul 
unde stabiliseră să se întâlnească. Maggie a pus patru 
monezi de 25 de cenți în automat ca să acopere o oră de 
parcare. 

Când a intrat în Cafe Milano, Maggie i-a spus şefului de 
sală numele său. 

— Da, doamnă Fitzgerald, i-a spus el şi a condus-o spre o 
masă de lângă fereastră unde o aştepta cineva despre care 
se ştia că nu ar fi întârziat niciodată, pentru nimic în lume. 

Maggie a sărutat-o pe femeia care fusese secretara lui 
Connor în ultimii nouăsprezece ani şi s-a aşezat pe locul din 
faţa ei. Joan probabil că îl iubea pe Connor cum nu iubise 
pe niciun alt bărbat şi pentru acea iubire ea nu fusese 
niciodată răsplătită cu mai mult decât o ocazională 
sărutare pe obraz şi un cadou de Crăciun, pe care, în mod 
inevitabil, Maggie trebuia să-l cumpere. Deşi Joan încă nu 
avea cincizeci de ani, costumul ei din tweed, pantofii cu toc 
jos şi păru-i castaniu, adunat în coc arătau că ea renunţase 

de multă vreme la gândul de a atrage sexul opus. 

— Eu deja am ales, a spus Joan. 

— Şi eu ştiu ce voi lua, a spus Maggie. 

— Ce face Tara? a întrebat Joan dând la o parte meniul 
din faţa ei. 

— Nu-şi mai găseşte locul acolo, ca să folosesc propriile 
ei cuvinte. Sper doar că o să-şi termine teza de doctorat. 
Deşi Connor n-o să-i spună niciodată nimic, ar fi foarte 
dezamăgit dacă n-ar face-o. 

— El vorbeşte cu multă căldură despre Stuart, a spus 
Joan când şi-a făcut apariţia ospătarul. 

— Da, a spus Maggie cu o uşoară tristeţe. Se pare că va 
trebui să mă obişnuiesc cu ideea că singurul meu copil va 
locui la treisprezece mii de mile depărtare. Şi-a ridicat 
privirile spre chelner. Cannelloni şi salată pentru mine. 

— Şi eu voi lua budincă de macaroane, a spus Joan. 

— Doriţi ceva de băut, doamnelor? a întrebat plin de 
solicitudine ospătarul. 

— Nu, mulţumesc, a răspuns Maggie pe un ton ferm. 
Doar un pahar cu apă. 

Joan a dat din cap în semn de încuviinţare. 

— Da, Connor şi Stuart se înţeleg bine, a spus Maggie 
după ce ospătarul a plecat. Stuart o să vină la noi de 
Crăciun, aşa că o să-l cunoşti. 

— Abia aştept, a spus Joan. 

Maggie a simţit că Joan voia să mai adauge ceva, dar 
după atâţia ani ea învățase că n-are rost s-o preseze. Dacă 
era important, Joan îi va spune atunci când va considera ea 
că este bine. 

— Am încercat să te sun de mai multe ori în ultimele 
câteva zile. Speram că ai să poţi să vii cu mine la operă sau 
să luăm cina împreună într-o seară, dar se pare că am 
nimerit tot când erai plecată. 

— Acum, întrucât Connor nu mai este la companie, ei au 
închis biroul din M Street şi pe mine m-au mutat înapoi la 
sediul central, a spus Joan. 

Maggie a admirat felul în care Joan şi-a ales cuvintele cu 
atâta grijă. Nicio aluzie la locul în care lucra, nimic care să 
sugereze pentru cine, niciun indiciu privind noile ei 
responsabilităţi, acum când numai era secretara lui Connor. 

— Nu e niciun secret că soţul meu speră ca în cele din 
urmă să vii să lucrezi cu el la Washington Provident, i-a 
spus Maggie. 

— Mi-ar plăcea. Dar n-are rost să ne facem planuri până 
nu ştim exact ce se întâmplă. 

— Ce vrei să spui cu „ce se întâmplă”? a întrebat Maggie. 
Connor deja a acceptat oferta lui Ben Thompson. El trebuie 
să se întoarcă înainte de Crăciun, aşa că o să-şi poată 
începe noua slujbă din ianuarie. 

A urmat o lungă tăcere, după care Maggie a spus încet: 

— Deci până la urmă el nu a mai primit postul de la 
Washington Provident. 

A sosit ospătarul, cu comenzile lor. 

— Doriţi puţin parmezan, doamnă? a întrebat el în timp 
ce punea farfuriile pe masă. 

— Mulţumesc, a spus Joan cu ochii pironiţi pe budinca de 
macaroane. 

— Deci din cauza asta a fost atât de distant faţă de mine 
Ben Thompson la operă joia trecută. El nici măcar nu s-a 
oferit ca să-mi cumpere un juice. 

— Îmi pare rău, a spus Joan după ce a plecat chelnerul. 
Am presupus că ştii. 

— Nu-ţi face griji. Connor mi-ar fi spus în clipa în care ar 
fi avut un nou interviu şi atunci mi-ar fi zis că este o slujbă 
mult mai bună decât cea oferită de Washington Provident. 

— Cât de bine îl cunoşti, a spus Joan. 

— Uneori mă întreb dacă îl ştiu cât de cât, a spus 
Maggie. De pildă, chiar acum habar n-am unde este. 

— Nici eu nu ştiu mai mult decât tine, i-a spus Joan. 
Pentru prima oară în nouăsprezece ani nu mi-a spus nimic 
înainte de a pleca. 

— De data asta este ceva diferit, nu-i aşa, Joan? a 

întrebat-o Maggie privind-o drept în ochi. 

— Ce te face să spui asta? 

— Mi-a zis că pleacă în străinătate, dar şi-a lăsat acasă 
paşaportul. Bănuiala mea este că el se află încă în America. 
Dar de ce... 

— Că nu şi-a luat paşaportul cu el nu dovedeşte că nu 
este în străinătate, a spus Joan. 

— Probabil că nu, a spus Maggie. Dar este pentru prima 
oară când îl ascunde într-un loc unde ştie că o să dau de el. 

După câteva minute chelnerul a reapărut şi a luat 
farfuriile. 

— Doriţi desert? le-a întrebat el. 

— Pentru mine, nu, a spus Joan. Doar cafea. 

— Şi pentru mine la fel, a spus Maggie. Fără zahăr. 

S-a uitat la ceas. Nu mai avea decât şaisprezece minute. 
Şi-a muşcat buzele. 

— Joan, niciodată până acum nu te-am rugat să-mi spui 
ceva ce nu era cazul să ajungă la urechile mele, dar de 
data asta este ceva ce trebuie să ştiu. 

Joan s-a uitat pe fereastră şi a zărit un tânăr chipeş care 
stătea pe celălalt trotuar rezemat de un zid de peste 
patruzeci de minute. S-a gândit că-l mai văzuse undeva. 

Când Maggie a părăsit restaurantul la două fără şapte 
minute, ea n-a observat că acelaşi tânăr şi-a scos celularul 
din buzunar şi a format un număr ce nu figura în nicio carte 
de telefon. 

— Da? a spus Nick Gutenburg. 

— Doamna Fitzgerald abia ce a terminat prânzul cu Joan 
Benett la Cafe Milano pe Prospect Street. Au stat împreună 
patruzeci şi şapte de minute. Am înregistrat toată 
conversaţia, cuvânt cu cuvânt. 

— Bine. Adu-mi banda la birou imediat. 

Când Maggie urca în fugă treptele de la Biroul de 
Admiteri ceasul din curtea universităţii arăta două fără un 
minut. 

La Moscova era zece fără un minut. Connor se bucura de 
partea finală din Giselle, interpretată de baletul de la 
Bolşoi. Dar spre deosebire de majoritatea spectatorilor el 
nu-şi ţinea binoclul pe prima balerină care era într-adevăr 
de excepţie. Din când în când el trăgea cu coada ochiului 
spre dreapta să vadă daca Zerimski se mai află în loja lui. 
Connor ştia cât de mult i-ar fi plăcut lui Maggie Dansu/ 
Ielelor, duhurile celor treizeci şi şase de fecioare îmbrăcate 
în rochii de mireasă şi făcând piruete sub clar de lună. Ela 
încercat să nu se lase vrăjit de arabescurile şi p/ies-urile lor 
şi să se concentreze pe ceea ce se petrecea în loja lui 
Zerimski. Maggie deseori se ducea la spectacole de balet 
când el era plecat din oraş şi ar fi fost amuzată dacă ar fi 
aflat că liderul comunist rus reuşise într-o singură seară 
ceea ce ea nu izbutise să facă în treizeci de ani. 

Connor studia bărbaţii din lojă. În dreapta lui Zerimski 
stătea Dmitri Titov, şeful lui de cabinet. În stânga bătrânul 
care-l prezentase la adunarea din seara trecută. În spatele 
lui, în umbră, trei gărzi de corp. Connor bănuia că mai sunt 
cel puţin o duzină afara, pe coridor. 

Locurile din teatrul imens, cu balcoanele lui frumoase şi 
cu stalurile cu scaune aurii, tapiţate cu pluş roşu 
întotdeauna erau vândute cu multe săptămâni înainte. Dar 
teoria lui Maggie — că poţi face rost de un bilet chiar şi în 
ultimul moment — era valabilă şi în Moscova. 

Cu câteva clipe înainte de a sosi dirijorul orchestrei, o 
parte din spectatori a început să aplaude. Connor şi-a 
ridicat ochii de pe program şi a văzut unul sau doi oameni 
care arătau spre o lojă de la balconul doi. Zerimski îşi 
potrivise intrarea la perfecţie. El stătea în picioare în lojă 
făcând semn cu mâna şi zâmbind. Ceva mai puţin de 
jumătate din sală s-a ridicat în picioare şi a început să 
ovaţioneze puternic, în timp ce ceilalţi au rămas pe locurile 
lor, unii  aplaudând  politicoşi, alţii  continuându-şi 
conversaţia făcând totală abstracţie de prezenţa lui. 
Aceasta părea să confirme acurateţea sondajelor de opinie 

— că acum Cernopov nu era înaintea rivalului său decât cu 
câteva procente. 

Imediat ce s-a ridicat cortina, Connor a descoperit rapid 
că Zerimski era interesat de balet tot atât de mult cât era şi 
de pictură. Fusese încă o zi lungă pentru candidat şi Connor 
n-a fost surprins să-l vadă înăbuşindu-şi câte un căscat. In 
această dimineaţă plecase cu trenul devreme la laroslavil 
şi-şi începuse imediat programul cu o vizită la o fabrică de 
confecţii în suburbiile oraşului. După o oră, când părăsise 
întrunirea cu oficialii, înfulecase în grabă un sanaviş, apoi 
se oprise puţin într-o piaţă de fructe, la o şcoală, la o secţie 
de poliţie şi la un spital, urmate de o scurtă plimbare ce nu 
figura în program, în piaţa oraşului. In cele din urmă, fusese 
condus cu maşina în mare viteză la gară şi sărise într-un 
tren care îşi întârziase plecarea special pentru el. 

Sloganurile pe care le debita Zerimski oricui care 
catadicsea să-l asculte nu se schimbaseră cine ştie ce faţă 
de ziua precedentă, afară doar că „Moscova” fusese 
înlocuită cu „laroslavl”. Gorilele care-l însoțeau când făcuse 
turul fabricii păreau şi mai amatori decât cei care fuseseră 
cu el când ţinuse discursul în Sala Memorială Lenin. Era clar 
că oligarhia locală n-avea de gând să permită moscoviţilor 
să le încalce teritoriul. Connor a ajuns la concluzia că 
încercarea de a-i lua viaţa lui Zerimski avea şanse cu mult 
mai mari de reuşită în afara capitalei. Avea nevoie de un 
oraş suficient de mare în care să dispară şi destul de 
mândru ca să nu permită celor trei profesionişti de la 
Moscova să dea tonul. 

Vizita lui Zerimski de peste câteva zile la şantierul naval 
din Severodvinsk totuşi îi părea cea mai bună ocazie. 

Chiar şi în tren, înapoi spre Moscova, Zerimski nu s-a 
odihnit. l-a chemat pe ziariştii străini în vagonul său pentru 
altă conferinţă de presă. Dar înainte ca cineva să poată 
pune vreo întrebare, el a spus: 

— Aţi văzut ultimele sondaje de opinie care arată că l-am 
depăşit pe generalul Borodin şi că acum nu mă mai 

desparte de Cernopov decât un procent? 

— Dar în trecut întotdeauna ne-aţi spus să ignoram 
sondajele, a intervenit curajos unul dintre jurnalişti. 

Zerimski l-a privit încruntat. 

Connor stătea în spate, pierdut în mulţime şi continua să- 
| studieze pe viitorul preşedinte. El ştia că trebuia să 
anticipeze fiecare expresie a lui Zerimski, fiecare mişcare şi 
automatism precum şi fiecare cuvânt din discursul lui. 

Când trenul a intrat în gara Protsky patru ore mai târziu, 
Connor a avut senzaţia că cineva îl urmărea, altul decât 
Mitchell. După douăzeci şi opt de ani el rareori se înşela 
asupra unor asemenea lucruri. A început să se întrebe dacă 
nu cumva Mitchell n-o făcea într-un chip prea evident şi 
dacă, în afara lui, nu mai era şi altcineva mult mai 
profesionist. Dacă, într-adevăr, aşa stăteau lucrurile, atunci 
ce doreau ei? Ceva mai devreme în acea zi, a avut 
sentimentul că-i ieşise în cale cineva pe care îl mai 
observase înainte. Nu voia să devină paranoic, dar, ca toţi 
profesioniştii, nu credea în coincidente. 

A părăsit gara şi în drum spre hotel s-a verificat de mai 
multe ori ca să fie sigur că nu-l urmăreşte nimeni. Dar, 
dacă ei ştiau unde stă, atunci nu mai aveau nevoie să se 
ţină după el. În timp ce-şi făcea valiza a încercat să-şi 
îndepărteze aceste gânduri din minte. În seara asta o să 
scape de cel care îl fila, indiferent cine era — numai dacă, 
bineînţeles, ei nu ştiau deja unde anume se ducea el. În 
fond, dacă ei ştiau pentru ce se afla el în Rusia, atunci nu 
aveau decât să urmeze itinerarul lui Zerimski. După câteva 
minute el a părăsit hotelul achitând nota de plată cu bani 
gheaţă. 

Schimbase taxiurile de cinci ori înainte ca ultimul să-l 
lase în faţa teatrului. A dat valiza unei femei în vârstă de la 
garderobă şi a închiriat un binoclu pentru spectacol. Valiza 
constituise o garanţie suficientă că binoclul va fi returnat. 

Când în cele din urmă cortina s-a lăsat la sfârşitul 
spectacolului, Zerimski s-a sculat în picioare şi şi-a fluturat 

din nou mâna spre spectatori. Răspunsul nu a mai fost la 
fel de entuziast ca înainte, dar Connor şi-a zis că el trebuie 
să fi avut sentimentul că a meritat să facă vizita la Bolşoi. 
În timp ce cobora cu paşi mari scările teatrului, Zerimski 
spunea cu voce tare, ca să fie auzit de cei care plecau, cât 
de mult îi plăcuse interpretarea magnifică a Ecaterinei 
Maximova. Un şir de maşini îl aştepta pe el şi pe cei care-l 
însoțeau, iar el a urcat pe bancheta din spate a celei de a 
treia. Motocicletele şi escorta poliţiei l-au dus în sunet de 
sirene spre un alt tren care-l aştepta în altă gară. Connor a 
observat că numărul de motociclete ce precedau coloana 
de maşini crescuse de la două la patru. 

Era evident că oamenii începuseră să creadă că s-ar 
putea ca el să fie viitorul preşedinte. 


Connor a sosit în gară cu câteva minute înaintea lui 
Zerimski. A arătat legitimaţia sa de presă unui poliţist 
înainte de a-şi cumpăra biletul pentru trenul de unsprezece 
şi cincizeci şi nouă către St. Petersburg. 

Imediat ce a ajuns în cuşeta lui, a încuiat uşa pe 
dinăuntru, a aprins lumina de deasupra patului şi a început 
să studieze itinerarul lui Zerimski în St. Petersburg. 

Într-un vagon de la celălalt capăt al trenului şi candidatul 
îşi revedea itinerarul împreună cu şeful său de cabinet. 

— lar o luăm de la capăt cu primul-lucru-dis-de-di- 
mineaţă — până-la-ultimul-lucru-din-noapte, a mârâit el. Şi 
asta înainte ca Titov să fi adăugat vizita de la Ermitaj. 

— De ce să mă deranjez să merg la Ermitaj, de vreme ce 
nu stau în St. Petersburg decât câteva ceasuri? 

— Pentru că aţi fost la Puşkin şi a nu merge la cel mai 
mare muzeu al Rusiei ar fi o insultă pentru cetăţenii St. 
Petersburgului. 

— Să fim mulţumiţi că plecăm înainte de a se ridica 
cortina la Kirov. 

Zerimski ştia că cea mai importantă întâlnire a zilei va fi 
categoric cea cu generalul Borodin şi cu statul major de la 

barăcile Kelskow. Dacă va putea să-l convingă pe general 
să se retragă din cursă şi să-i acorde lui sprijinul, atunci 
militarii — aproape două milioane şi jumătate — cu 
siguranţă îl vor urma şi preşedinţia va fi a lui. El plănuise 
să-i ofere postul de secretar de stat cu problemele apărării, 
dar descoperise că Cernopov îi propusese exact aceeaşi 
funcţie. Ştia că Cernopov se întâlnise cu generalul lunea 
trecută, dar plecase cu mâinile goale. Zerimski luase asta 
ca un semn bun. El intenţiona să-i ofere ceva lui Borodin la 
care să nu poată rezista. 

Şi Connor şi-a dat seama că întâlnirea de a doua zi cu 
conducătorul militar s-ar putea să hotărască soarta lui 
Zerimski. El a stins lumina de deasupra patului la două şi 
câteva minute a.m. şi a adormit. 

Mitchell stinsese lumina în cuşeta lui în clipa când trenul 
plecase din staţie, dar nu reuşise să adoarmă. 

Serghei nu putuse să-şi ascundă încântarea la gândul că 
va călători cu expresul Protsky. El îşi urmase partenerul 
spre cuşeta lor ca un căţeluş mulţumit. Când Jackson 
deschisese uşa, Serghei declarase: „Este mai mare decât 
apartamentul meu”. A sărit într-unul din paturi, şi-a aruncat 
pantofii din picioare şi şi-a tras pătura peste el fără a se 
mai deranja să-şi scoată hainele. 

— Nu mai trebuie să mă spăl şi să mă schimb, i-a 
explicat el lui Jackson care îşi punea pantalonii şi haina pe 
cel mai şubred umeraş pe care-l văzuse vreodată. 

În timp ce americanul se pregătea de culcare, Serghei a 
şters cu cotul fereastra aburită făcând un cerc prin care să 
se poată uita afară. N-a mai scos niciun cuvânt până când 
trenul s-a pus încet în mişcare. 

Jackson a urcat în patul lui şi a stins lumina. 

— Câţi kilometri sunt până la St. Petersburg, Jackson? 

— Şase sute treizeci. 

— Şi în cât timp o să fim acolo? 

— Opt ore şi jumătate. Ne aşteaptă o altă zi lungă, aşa că 
încearcă să dormi. 

Serghei a stins lumina de la patul lui, dar Jackson a 
rămas treaz. Acum el era sigur că ştia de ce prietenul lui 
fusese trimis în Rusia. Era evident că Helen Dexter voia să-l 
elimine pe Connor, dar Jackson încă nu ştia cât de departe 
avea ea să meargă pentru a-şi salva propria piele. 

El încercase mai devreme, în cursul după-amiezii, să-l 
sune pe Andy Lloyd pe celularul său, dar nu reuşise să 
obţină legătura. Nu voia să rişte şi să-i telefoneze de la 
hotel, aşa că hotărâse să încerce din nou după ce Zerimski 
îşi va ţine discursul din Piaţa Libertăţii în ziua următoare. 
Când Lloyd o să afle ce se petrece, Jackson era sigur că o 
să i se ceară să oprească întreaga operaţie înainte de a fi 
prea târziu. Şi-a închis ochii. 

— Eşti însurat, Jackson? 

— Nu. Sunt divorţat, a răspuns el. 

— Acum în fiecare an în Rusia sunt şi mai multe divorţuri 
decât în America. Ai ştiut asta, Jackson? 

— Nu. Dar am ajuns să-mi dau seama în ultimele câteva 
zile că asta este una din informaţiile inutile cu care tu îţi 
burduşeşti capul. 

— Dar copii? Ai vreunul? 

— Niciunul, a spus Jackson. Am pierdut... 

— De ce nu mă adopţi pe mine? Atunci m-aş întoarce cu 
tine în America. 

— Nu cred că Ted Turner şi-ar putea permite să te înfieze 
pe tine. Acum culcă-te, Serghei. 

A urmat o perioadă mai lungă de tăcere. 

— Pot să mai pun o întrebare, Jackson? 

— Spune-mi cum pot să te opresc. 

— De ce acest om este atât de important pentru tine? 

Jackson a aşteptat o vreme înainte de a răspunde. 

— Acum douăzeci şi nouă de ani el mi-a salvat viaţa în 
Vietnam, aşa că aş putea spune că toţi aceşti ani i-i datorez 
lui. Are asta vreun sens pentru tine? 

Serghei i-ar fi răspuns, dar adormise. 

CAPITOLUL 15 


Vladimir Bolcenkov, şeful Poliţiei din St. Petersburg avea 
destule pe cap fără a mai trebui să-şi facă griji în legătură 
cu cele patru telefoane misterioase. Cernopov vizitase 
oraşul luni şi circulaţia fusese oprită pentru că ceruse să 
aibă o coloană de maşini la fel de mare ca fostul 
preşedinte. 

Borodin refuzase să-şi lase militarii să părăsească 
barăcile până nu li se plăteau salariile şi acum, că el părea 
a fi ieşit din cursa prezidenţială, circulau zvonuri că ar fi 
posibilă o lovitură militară. „Nu este greu de înţeles care va 
fi oraşul pe care Borodin o să vrea să-l ia primul” îl 
avertizase Bolcenkov pe primar. El stabilise ca un întreg 
departament să se ocupe de amenințările teroriste din 
perioada campaniei electorale. Dacă vreunul din candidaţi 
urma să fie asasinat, asta n-avea să se întâmple pe 
teritoriul său. Numai în aceasta săptămână departamentul 
primise douăzeci şi şapte de ameninţări în legătură cu viaţa 
lui Zerimski. Şeful Poliţiei nu le dăduse nicio atenţie 
considerându-le ca venind din partea unor nebuni sau a 
altora puşi pe glume — asta până în clipa când un tânăr 
locotenent dăduse buzna în biroul lui puţin mai devreme în 
această dimineaţă, alb la faţă ca varul şi vorbind foarte 
precipitat. 

Şeful Poliţiei a stat şi a ascultat înregistrarea de pe 
bandă făcută de locotenent cu câteva minute mai înainte. 
Primul telefon fusese la nouă şi douăzeci şi patru de 
minute, la cincizeci de minute după ce Zerimski sosise în 
oraş. 

„Va fi un atentat asupra lui Zerimski în această după- 
amiază”, spunea o voce de bărbat cu un accent pe care 
Bolcenkov nu-l putea recunoaşte. Poate că era din Europa 
Centrală; în mod sigur individul nu era rus. 

„În timp ce Zerimski va vorbi la marea întrunire politică 

din Piaţa Libertăţii, un asasin plătit de Mafya va încerca să-l 
împuşte. Am să revin cu detalii peste câteva minute, dar nu 
voi vorbi decât cu Bolcenkov”. 

Telefonul a amuţit. Scurtimea conversaţiei excludea orice 
posibilitate de a fi localizată. Bolcenkov a ştiut imediat că 
de data asta avea de-a face cu un profesionist. 

După unsprezece minute telefonul a sunat din nou. 
Locotenentul a lungit conversaţia cât a putut, spunând că 
încearcă să-l găsească pe şef, dar tot ce a zis cel carea 
sunat a fost: „Voi suna iar peste câteva minute. Dar atunci 
Bolcenkov să fie lângă tine. Voi aveţi de pierdut, nu eu”. 

După acest telefon locotenentul a dat buzna în biroul 
şefului. Bolcenkov tocmai îi explica unuia din oamenii lui 
Zerimski de ce coloana lui oficială nu putea fi precedată de 
acelaşi număr de motociclete şi maşini ale poliţiei câte 
avusese Cernopov. El şi-a stins imediat ţigara şi s-a dus la 
oamenii săi din brigada antiteroristă. Au mai trecut nouă 
minute până când telefonul a sunat din nou. 

— Bolcenkov este acolo? 

— Bolcenkov la telefon. 

— Bărbatul pe care îl căutaţi se dă drept jurnalist străin, 
reprezentând un ziar sud african care nu există. A sosit în 
St. Petersburg cu expresul în dimineaţa asta de la Moscova. 
Lucrează singur. Am să sun din nou peste trei minute. 

După trei minute tot departamentul era adunat ca să-l 
asculte. 

— Sunt sigur că acum toată brigada antiteroristă a 
Poliţiei din St. Petersburg se agaţă de fiecare cuvânt pe 
care-l spun, a început ca o rafală de mitralieră cel care a 
sunat. Aşa că permiteţi-mi să vă dau o mână de ajutor. 
Asasinul este înalt de şase picioare şi un ţol, are ochi 
albaştri şi păr blond-roşcat şi des. Însă probabil se va 
deghiza. Nu ştiu cu ce se va îmbrăca, dar trebuie să faceţi 
şi voi ceva ca să vă meritaţi lefurile. 

Telefonul a amuţit. 

Întreaga subunitate a ascultat benzile iar şi iar timp de o 

jumătate de oră. Brusc, şeful Poliţiei şi-a stins altă ţigară şi 
a spus: 

— Pune banda a treia din nou. 

Tânărul locotenent a apăsat o tastă întrebându-se ce 
observase şeful iar celorlalţi le scăpase. Au ascultat cu toţii 
foarte atent. 

— Opreşte, a spus şeful după doar câteva secunde. Asta 
este. Dă înapoi şi începi să numeri. 

Ce să număr? voia locotenentul să întrebe în timp ce 
apăsa pe tasta de dat înapoi. De data asta, s-a auzit abia 
perceptibil în fundal bătaia unui ceas. 

A mai dat o dată caseta înapoi şi au ascultat cu toţii. 

— Două bătăi, a spus locotenentul. Dacă ar fi două după- 
amiaza ar însemna că cel care ne-a sunat se află în 
Extremul Orient. 

Şeful a zâmbit. 

— Nu cred, a spus el. Este mult mai probabil să fie două 
noaptea şi telefonul a fost dat de pe coasta de est a 
Americii. 


Maggie a ridicat telefonul de lângă pat şi a format un 
număr cu prefixul 650. Telefonul nu a sunat decât de două 
sau trei ori şi a fost ridicat. 

— Tara Fitzgerald, a spus o voce repezită. Niciun „bună” 
sau „bună seara” ori vreo confirmare că cel care a sunata 
nimerit unde trebuie. 

La fel ca tatăl ei, şi-a zis Maggie în gând. 

— Eu sunt, scumpo. 

— Bună, mamă. i s-a stricat iar maşina sau este ceva 
serios? 

— Nimic, scumpa mea, atâta doar că îmi este dor de 
tatăl tău, a răspuns ea râzând. Speram că ai timp ca să 
stăm de vorbă. 

— Ei bine, cel puţin ţie ţi-e dor de un singur bărbat, a 
spus Tara încercând să o dea pe glumă. Mie mi-e dor de 
doi. 

— Se poate. Dar măcar tu ştii unde este Stuart şi poţi să-l 
suni oricând vrei. Problema este că eu habar nu am unde 
poate fi tatăl tău. 

— Nu e nimic nou în asta, mamă. Noi ştim regulile când 
tata este plecat. Femeile trebuie să stea acasă cuminţi şi 
să-şi aştepte stăpânul să se întoarcă. Tipic irlandez... 

— Da, ştiu. Dar am un sentiment de nelinişte în legătura 
cu această călătorie, a spus Maggie. 

— Sunt sigură că nu ai de ce să-ţi faci griji, mamă. La 
urma urmelor, el nu este plecat decât de o săptămână. 
Adu-ţi aminte de câte ori în trecut el şi-a făcut apariţia când 
nici măcar nu gândeai. Întotdeauna am fost convinsă că 
este un complot mişelesc pentru a se asigura că nu ai 
cumva vreun iubit. 

Maggie a râs neconvingător. 

— Altceva te îngrijorează, nu-i aşa, mamă? a întrebat 
Tara încet. Vrei să-mi spui despre ce e vorba? 

— Am descoperit un plic ce-mi este adresat, ascuns într- 
unui din sertarele lui. 

— Vechi romantic, a spus Tara. Ce spune? 

— N-am idee. Nu l-am deschis. 

— De ce nu, pentru Dumnezeu?! 

— Pentru că scrie pe el clar: „A nu fi deschis înainte de 
17 decembrie”. 

— Mamă, probabil că este o felicitare de Crăciun, a spus 
Tara uşurată. 

— Mă îndoiesc, i-a răspuns Maggie. Nu cunosc mulţi soţi 
care să scrie nevestelor felicitări de Crăciun şi categoric nu 
în plicuri maronii, ascunse într-un sertar. 

— Dacă eşti atât de neliniştită în privinţa acelui plic, 
mamă, sunt sigură că tata ar vrea să-l deschizi. Atunci o să 
afli că ţi-ai făcut griji din nimic. 

— Nu până la 17 decembrie, a spus Maggie încet. Dacă 
Connor vine acasă până atunci şi află că l-am deschis... 

— Când l-ai găsit? 

— În dimineaţa asta. Era printre hainele lui de sport, într- 

un sertar pe care eu aproape că nu-l deschid niciodată. 

— Eu l-aş fi deschis imediat dacă mi-ar fi fost adresat 
mie, a spus Tara. 

— Ştiu că aşa ai face, i-a spus Maggie, dar eu încă cred 
că este mai bine să-l mai las aşa câteva zile. O să-l pun 
înapoi în sertar în caz că el se întoarce pe neaşteptate. 
Atunci nici măcar n-o să ştie că am dat vreodată peste el. 

— Poate că ar fi mai bine să iau avionul şi să vin la 
Washington. 

— De ce? a întrebat Maggie. 

— Ca să te ajut să-l deschizi. 

— Nu fi stupidă, Tara. 

— Nu mai mult decât tine care stai acolo şi te perpeleşti 
gândindu-te ce-ar putea să fie înăuntru. 

— Poate că ai dreptate. 

— Dacă eşti atât de nesigură, mamă, de ce n-o suni pe 
Joan şi să-i ceri sfatul? 

— Deja am făcut-o. 

— Şi ce-a zis? 

— Deschide-l. 


Bolcenkov stătea pe biroul din capătul încăperii şi-şi 
plimba privirile peste cei douăzeci de bărbaţi aleşi unul şi 
unul. Şi-a aprins cea de a şaptea ţigară în dimineaţa asta. 

— Câţi oameni se aşteaptă a fi în piaţă în această după- 
amiază? a întrebat el. 

— Este doar o presupunere, şefu', a spus ofiţerul 
îmbrăcat în uniformă, cel mai mare în grad dintre cei 
prezenţi, dar s-ar putea să fie o sută de mii. 

Un murmur s-a răspândit în toată sala. 

— Linişte, a spus autoritar şeful Poliţiei. De ce atât de 
mulţi, căpitane? Cernopov de-abia dacă a reuşit să strângă 
şaptezeci de mii. 

— Zerimski este o figură mult mai carismatică şi acum că 
sondajele se îndreaptă spre el, eu aş zice că o să atragă şi 
mai mulţi. 

— Câţi ofiţeri poţi să-i răspândeşti în teren? 

— Fiecare om disponibil va fi în piaţă, şefu', şi am anulat 
toate concediile. Deja am dat tuturor descrierea individului 
în speranţa că-l vom putea prinde înainte de a ajunge în 
piaţă. Dar nu mulţi dintre ei au experienţă în aşa ceva. 

— Dacă vor fi, într-adevăr, o sută de mii de oameni în 
piaţă, a spus Bolcenkov, şi pentru mine va fi prima 
experienţă de acest gen. Toţi ofiţerii au primit descrierea 
lui? 

— Da, dar el poate fi deghizat. În orice caz, sunt o 
mulţime de străini înalţi, cu ochi albaştri şi cu păr blond- 
roşcat. Şi nu trebuie să creăm panică. 

— De acord. Dar nu vreau să-l speriem acum, doar să-i 
oferim a doua şansă mai târziu. Mai are cineva vreo 
informaţie în plus? 

— Da, şefu', a răspuns un tânăr rezemat de perete. 

Şeful Poliţiei şi-a stins ţigara şi a dat din cap. 

— Sunt trei ziarişti din Africa de Sud care se ocupă de 
alegeri. Din descrierea dată de informatorul nostru sunt 
aproape sigur că este vorba de cel cu numele de Piet de 
Villiers. 

— Este ceva pe computer în legătură cu el? 

— Nu, a spus tânărul ofiţer. Dar poliţia din Johannesburg 
a fost extrem de cooperantă. Ei au trei bărbaţi cu acest 
nume în dosarele lor cu delicte, de la furturi minore până la 
bigamie, dar niciunul nu corespunde descrierii şi, în orice 
caz, doi dintre ei sunt în momentul de faţă după gratii. 
Habar nu au unde ar putea fi cel de al treilea. De 
asemenea, ei au menţionat o conexiune columbiană. 

— Ce conexiune columbiană? 

— Cu câteva săptămâni în urmă C.I.A. a pus în circulaţie 
un material confidenţial ce cuprindea detalii în legătură cu 
asasinatul candidatului prezidenţial din Bogota. Se pare că 
au mers pe urmele asasinului până în Africa de Sud, apoi l- 
au pierdut. Am sunat legătura mea la C.I.A. şi tot ce a putut 
el să-mi spună a fost că omul este acum din nou în mişcare 

şi că ultima dată a fost văzut îmbarcându-se pe un avion cu 
destinaţia Geneva. 

— Asta-i tot de ce am nevoie, a spus şeful Poliţiei. Cred 
că n-a fost niciun Villiers când Zerimski a vizitat în 
dimineaţa asta Ermitajul, nu-i aşa? 

— Nu, şefu', a spus altă voce, n-a fost în grupul de presă. 
Acolo n-au fost decât douăzeci şi trei de ziarişti şi doar doi 
se potriveau vag cu descrierea. Unul este Clifford Symonds, 
de la CNN şi pe celălalt îl cunosc de ani de zile. Joc şah cu 
el. 

Toţi din încăpere au râs, tensiunea destinzându-se puţin. 

— Clădirile şi  acoperişurile sunt supravegheate? a 
întrebat şeful Poliţiei. 

— Am vreo zece oameni care se ocupă de acoperişurile 
din jurul pieţei, a spus şeful unei alte subunități. 
Majoritatea clădirilor sunt birouri publice, aşa că voi plasa 
ofiţeri în uniformă la fiecare intrare şi ieşire. Dacă cineva 
care se potriveşte descrierii încearcă să intre în piaţă sau în 
vreuna din clădirile ce o înconjoară va fi arestat pe loc. 

— Să fiţi atenţi, să nu arestaţi vreun demnitar străin şi să 
dăm de un bucluc şi mai mare. Mai sunt întrebări? 

— Da, şefu'. V-aţi gândit să anulaţi întrunirea? 

— Da, m-am gândit şi am hotărât că nu. Dacă aş anula o 
întrunire de fiecare dată când aş primi un telefon de 
ameninţare faţă de o figură publică, ar însemna ca liniile 
noastre telefonice să fie blocate de cei care nu au altceva 
mai bun de făcut decât să creeze turbulenţă. În orice caz, 
s-ar putea, totuşi, să fie o alarmă falsă. Şi chiar dacă Villiers 
dă târcoale prin oraş, când o să vadă prezenţa noastră în 
teren, s-ar putea să se răzgândească. Mai sunt întrebări? 

N-a mai răspuns nimeni. 

— Dacă vreunul din voi adulmecă ceva, adică absolut 
orice, vreau să mi se aducă la cunoştinţă imediat. 
Dumnezeu să-i ajute celui care o să vină să-mi spună după 
aceea: „Ştiţi, şefu', nu v-am raportat pentru că atunci am 
crezut că nu este important”. 

Connor a lăsat televizorul deschis în timp ce se 
bărbierea. Hillary Bowker prezenta ultimele ştiri din Statele 
Unite. Legea Reducerii Armelor trecuse în Cameră cu chiu 
cu vai, trei voturi fuseseră în plus care-i deciseseră soarta. 
În orice caz, Tom Lawrence proclamase rezultatul ca un 
triumf al raţiunii şi bunului simţ. Analiştii, pe de altă parte, 
deja avertizau că Legea va avea de înfruntat multe 
obstacole în Senat. 

„Absolut deloc”, îi asigurase preşedintele pe jurnaliştii 
adunaţi la conferinţa sa de presă din cursul dimineţii. 
Connor a zâmbit. „Camera, pur şi simplu, a dus la 
îndeplinire voinţa poporului şi sunt încrezător că şi 
Senatorul va dori să facă exact la fel”. 

„Şi acum, ca să aflăm mai multe despre alegerile ce vor 
avea loc în Rusia, îi dăm legătura lui Clifford Symonds, 
corespondentul nostru în St. Petersburg”. 

Connor s-a oprit din bărbierit şi şi-a pironit ochii în 
televizor. 

„Sondajele de opinie arată că principalii doi candidaţi, 
primul ministru, Grigori Cernopov şi conducătorul Partidului 
Comunist, Victor Zerimski sunt acum într-o competiţie 
foarte strânsă, fiecare cu şanse aproximativ egale. 
Candidatul comunist va vorbi în această după-amiază la o 
întrunire din Piaţa Libertăţii la care poliţia estimează că vor 
participa o sută de mii de oameni. In această dimineaţă 
domnul Zerimski a avut o întâlnire particulară cu generalul 
Borodin, care se pare că în curând îşi va anunţa retragerea 
din cursa electorală date fiind procentele mici obţinute în 
ultimele sondaje de opinie. Nu se cunoaşte la care dintre 
ceilalţi doi candidaţi va da voturile sale şi se poate ca 
rezultatul alegerilor să depindă de această decizie. Sunt 
Clifford Symonds, CNN International, St. Petersburg”. 

Chipul lui Hillary Bowker a reapărut pe ecran: „Şi acum 
buletinul meteo”, a spus ea cu un zâmbet larg. 

Connor a închis televizorul pentru că nu-l interesa ce 
temperatură este în Florida şi a continuat să se 

bărbierească. El deja hotărâse că n-o să participe la 
conferinţa de presă din această dimineaţă a lui Zerimski, 
care nu va fi nimic altceva decât un panegiric făcut de 
secretarul său de presă. Nu se va duce nici la Ermitaj şi-şi 
va petrece timpul evitându-l pe Mitchell cât mai mult 
posibil. Se va concentra pe principala apariţie publică a lui 
Zerimski din acea zi. Deja găsise un restaurant cu o poziţie 
convenabilă pe latura de vest a pieţei. Nu era renumit 
pentru preparatele lui culinare, dar avea avantajul de a se 
afla la etajul doi şi a da cu faţa spre Piaţa Libertăţii. Şi cel 
mai important era că avea o uşă prin spate, aşa că el nu va 
trebui să intre în piaţă înainte de a fi necesar. 

După ce a părăsit hotelul, a sunat la restaurant de la cea 
mai apropiată cabină telefonică şi a rezervat o masă în colţ, 
lângă fereastră pentru ora douăsprezece. Apoi a plecat în 
căutarea unei maşini de închiriat, ceea ce a fost mai greu 
de găsit în St. Petersburg decât în Moscova. Patruzeci de 
minute mai târziu, el se afla la volanul unei maşini în 
centrul oraşului, pe care apoi a lăsat-o într-o parcare 
subterană la doar câteva sute de iarzi de Piaţa Libertăţii. El 
hotărâse să se întoarcă la Moscova cu maşina imediat după 
discurs. În felul acesta va afla curând dacă îl fila cineva sau 
nu. A ieşit în stradă, a intrat în cel mai apropiat hotel şi i-a 
strecurat portarului o bancnotă de douăzeci de dolari 
explicându-i că are nevoie de o cameră pentru vreo oră ca 
să-şi facă un duş şi să-şi schimbe hainele. 

Când a coborât cu liftul la parter la douăsprezece fără 
câteva minute, portarul nu l-a recunoscut. Connor i-a lăsat 
o sacoşă şi i-a spus că o să se întoarcă s-o ia în jurul orei 
patru. Când portarul a pus sacoşa sub tejghea a observat şi 
servieta pentru prima oară. Cum pe eticheta de la 
amândouă era trecut acelaşi nume, le-a aşezat împreună. 

Connor a pornit cu paşi agale pe strada de lângă Piaţa 
Libertăţii. A trecut pe lângă doi poliţişti care chestionau un 
străin înalt şi cu păr blond-roşcat. Lui nu i-au dat nicio 
atenţie când a intrat în clădire şi a luat liftul pentru 

restaurantul de la etajul doi. l-a spus şefului de sală numele 
şi a fost imediat condus spre masa din colţ. S-a aşezat în 
aşa fel ca să fie văzut cât mai puţin de ceilalţi consumatori, 
în schimb el avea o privire panoramică asupra pieţei. 

Tocmai se gândea la Tom Lawrence întrebându-se cât va 
mai trece până va lua decizia, când a apărut lângă el un 
ospătar şi i-a dat lista de bucate. Connor şi-a aruncat 
privirea pe fereastră şi a fost surprins când a văzut că piaţa 
deja se umpluse deşi mai erau două ore bune până când 
Zerimski îşi va ţine cuvântarea. Prin mulţime a zărit 
numeroşi poliţişti în uniformă. Unul sau doi dintre cei mai 
tineri deja se cocoţaseră pe statui şi examinau cu atenţie 
piaţa. Dar ce căutau? Era şeful Poliţiei prevăzător din cale 
afară sau se temea că va fi vreo demonstraţie în timpul 
discursului lui Zerimski? Şeful de sală s-a reîntors. 

— Puteţi să daţi comanda, domnule? Poliţia ne-a cerut să 
închidem restaurantul înainte de ora două. 

— Atunci mai bine iau un grătar, a spus Connor. 

CAPITOLUL 16 


— Unde crezi că este el acum? a întrebat Serghei. 

— Acolo undeva, în piaţă, dar dacă-l cunosc eu bine, va fi 
aproape imposibil de găsit în această mulţime, a spus 
Jackson. Este ca şi cum ai căuta un ac în carul cu fân. 

— Cine a pierdut vreodată un ac în carul cu fân? 

— Încetează cu remarcile filozofice şi fă-ţi îndatoririle 
pentru care eşti plătit, i-a spus Jackson. Am să-ţi dau o 
gratificaţie de zece dolari dacă reuşeşti să-l găseşti. la 
aminte, este foarte probabil ca el să fie foarte bine 
deghizat. 

Brusc, Serghei a cercetat cu mai mult interes mulţimea 
adunată în piaţă. 

— Vezi bărbatul acela pe treapta de sus din colţul de 
nord? a întrebat el. Cel care vorbeşte cu un poliţist. 

— Da, i-a răspuns Jackson. 

— Acela e Vladimir Bolcenkov, şeful Poliţiei. Un om 
cinstit, chit că este al doilea ca putere în St. Petersburg. 

— Cine este primul? l-a întrebat Jackson. Primarul? 

— Nu, fratele lui, losif. El este şeful Mafyei din oraş. 

— Asta nu generează un uşor conflict de interese? 

— Nu. In St. Petersburg eşti arestat doar dacă nu eşti din 
Mafya. 

— De unde ai toate aceste informaţii? l-a întrebat 
Jackson. 

— De la mama. Ea s-a culcat cu amândoi. 

Jackson a râs în timp ce a continuat să-l privească pe 
şeful Politiei care discuta cu un ofiţer în uniformă. l-ar fi 
plăcut să audă conversaţia lor. Dacă ar fi avut loc în 
Washington, C.I.A. ar fi putut înregistra fiecare cuvânt care 
se rostea. 


— Îi vedeţi pe tinerii aceia cocoţaţi pe statui? a întrebat 
ofiţerul superior de poliţie ce stătea lângă Bolcenkov. 

— Ce este cu ei? a spus şeful Poliţiei. 

— Dacă cumva v-aţi întrebat de ce nu i-am arestat, să 
ştiţi că toţi sunt din echipa mea şi au cea mai bună 
privelişte asupra mulţimii decât oricine. Priviţi în spatele 
dumneavoastră, şefu': vânzătorul de crenvurşti, cei doi 
bărbaţi de pe tonetele de flori şi cei patru vânzători de 
ziare sunt tot oamenii mei. Şi mai am douăsprezece 
autobuze cu poliţişti pe o stradă la doi paşi de aici care pot 
să intre în piaţă cât ai clipi din ochi. Va mai fi altă sută de 
poliţişti care îşi va face apariţia în piaţă în următoarea oră. 
Fiecare ieşire este acoperită şi oricine are o casă cu 
vederea spre piaţă va avea şi pe unul din oamenii mei în 
preajmă. 

— Dacă el este tot atât de bun pe cât cred eu, a spus 
şeful Poliţiei, o să-şi găsească un loc pe undeva la care nici 
măcar nu ţi-a trecut prin minte să te gândeşti. 


Connor a comandat o cafea şi a continuat să urmărească 
ce se petrecea în piaţă. Deşi mai erau încă treizeci de 
minute până trebuia să-şi facă apariţia candidatul, piaţa era 
deja plină, începând cu admiratorii lui Zerimski şi 
terminând cu simplii curioşi. Îl amuza cât se străduia 
vânzătorul de crenvurşti să ascundă faptul că era poliţist. 
Bietul om abia ce primise o plângere vehementă — 
pesemne că uitase să pună ketchup-ul. Connor şi-a întors 
atenţia spre celălalt capăt al pieţei. Mica tribună pentru 
presă era acum singura zonă care rămăsese neocupată. El 
s-a întrebat de ce mişunau atât de mulţi poliţişti prin piaţă, 
cu mult mai mulţi decât era necesar pentru a reţine vreun 
trecător ocazional de a pătrunde în zona rezervată. Ceva 
nu era în ordine. Gândurile i-au fost întrerupte de cafeaua 
fierbinte ce i-a fost pusă în faţă. S-a uitat la ceas. Zerimski 
pesemne că-şi terminase întâlnirea cu generalul Borodin. 
Rezultatul acesteia va ţine capul de afiş al ştirilor de pe 
toate canalele de televiziune din această seară. Connor s-a 
întrebat dacă va putea descifra din comportamentul lui 

Zerimski dacă se ajunsese la o înţelegere. 

A chemat ospătarul să-i facă plata şi în timp ce aştepta s- 
a concentrat pentru ultima oară asupra ceea ce se 
petrecea în piaţă. Niciun profesionist n-ar fi considerat 
vreodată Piaţa Libertăţii ca o zonă potrivită În afară de 
toate problemele pe care deja le identificase, priceperea 
profesională a şefului Poliţiei era evidentă pentru oricine. In 
ciuda tuturor acestor lucruri, Connor avea sentimentul că 
însăşi această mare aglomerare de oameni îi va da totuşi 
cea măi bună posibilitate ca să-l studieze pe Zerimski 
îndeaproape şi din această cauză hotărâse ca acum să nu 
stea printre jurnalişti. 

Şi-a achitat nota de plată în bani gheaţă, a plecat încet 
spre garderobă şi i-a dat fetei tichetul. Aceasta i-a întins 
haina şi pălăria iar el i-a dat o bancnotă de cinci ruble. El 
citise pe undeva că bătrânii întotdeauna lasă mici bacşişuri. 

La parter s-a alăturat unui grup de muncitori care se 
vedea limpede că primiseră liber spre a participa la 
întrunire. Orice manager de pe o rază de o milă în jurul 
pieţei probabil că acceptase ideea că în acea după-amiază 
n-o să se lucreze cine ştie ce. Doi poliţişti în uniformă care 
stăteau la câţiva paşi de uşă au privit atenţi grupul de 
muncitori. Connor s-a trezit luat de valul mulţimii. 

Piaţa Libertăţii era deja ticsită şi Connor cu greu se 
strecura printre trupuri croindu-şi drum spre podium. 
Pesemne că erau cu mult peste şaptezeci de mii de 
oameni. El ştia că şeful Poliţiei ar fi fost bucuros să fie 
furtună, cu tunete şi fulgere, dar era o tipică zi de iarnă în 
St. Petersburg — senină şi geroasă. A privit spre zona 
rezervată presei unde părea a se desfăşura o activitate 
intensă. A zâmbit când l-a reperat pe Mitchell pe locul 
obişnuit, cam la vreo zece paşi de unde ar fi trebuit să stea 
el. Numai că astăzi n-o să fiu acolo, amice. Cel puţin de 
data asta Mitchell purta o haină călduroasă şi o pălărie pe 
cap. 

— Este o zi bună pentru hoţii de buzunare, a spus 
Serghei scrutând mulţimea. 

— Riscă ei cu atâta poliţie prin preajmă? l-a întrebat 
Jackson. 

— Intotdeauna dai de un poliţist când n-ai nevoie de el, a 
spus Serghei. Eu deja i-am văzut pe câţiva plecând cu 
portofele. Dar poliţia nu pare a fi interesată. 

— Probabil că au destule pe cap cu această mulţime de 
aproape o sută de mii de oameni şi cu Zerimski trebuind să 
vină dintr-o clipă în alta. 

Serghei a rămas cu ochii pironiţi pe şeful Poliţiei. 

— Unde este el acum? îl întreba Bolcenkov pe un sergent 
cu un radio-emiţător în mână. 

— A plecat de la întâlnirea cu Borodin de optsprezece 
minute şi cu câteva clipe mai înainte m-au anunţat că 
maşina este pe strada Preiti. Ar trebui să fie aici în şapte 
minute. 

— Deci peste şapte minute încep şi problemele noastre, 
a spus şeful Poliţiei uitându-se la ceas. 

— Nu credeţi că omul nostru s-ar putea să încerce să-l 
împuşte pe Zerimski când se află în maşină? 

— Nicio şansă, a spus şeful Poliţiei. Avem de-a face cu un 
profesionist. El n-ar lua în consideraţie o ţintă în mişcare, 
mai cu seamă când este vorba de o maşină blindată. In 
orice caz, el nici n-ar şti în care maşină este Zerimski. Nu, 
omul nostru se află acolo, undeva în mulţime, o simt în 
oasele mele. Nu uita că ultima dată când a făcut ceva 
similar era o ţintă stând în picioare şi în spaţiu deschis. In 
acest mod este aproape imposibil ca să nimereşti pe 
altcineva; şi cu atâta lume câtă este aici are şanse mai 
mari ca să scape. 

Connor încă îşi croia drum încet către podium. Şi-a 
aruncat un ochi peste mulţime şi a observat şi mai mulţi 
poliţişti în uniformă. Pe Zerimski n-avea de ce să-l 
deranjeze, de vreme ce se adăugau la numărul celor veniţi 
să-l asculte. Pe el nu-l interesa decât să aibă un auditoriu 

mai mare decât al lui Cernopov. 

Connor a verificat acoperişurile. Cam vreo zece oameni 
îşi plimbau binoclurile peste mulţime. Prezenţa lor nu putea 
fi mai evidentă nici măcar dacă ar fi purtat salopete 
galbene. De asemenea, mai erau cel puţin câteva sute de 
poliţişti în uniformă care înconjurau piaţa. Era vădit că şeful 
Poliţiei credea în factorul descurajare. 

Ferestrele clădirilor ce străjuiau piaţa erau ticsite cu cei 
care lucrau în birourile respective şi care încercau să aibă 
cea mai bună panoramă asupra ceea ce se petrecea sub ei. 
Din nou Connor şi-a ridicat privirile spre tribuna presei care 
acum începuse să se umple. Poliţiştii verificau documentele 
fiecăruia cu minuţie — nimic neobişnuit în asta, în afară de 
faptul că unii dintre ziarişti erau rugaţi să-şi scoată pălăria. 
Connor a mai privit câteva clipe. Toţi cărora li se cerea 
aceasta aveau în comun două lucruri: erau bărbaţi şi erau 
înalţi. Asta l-a făcut să se oprească. Apoi, cu coada ochiului, 
l-a zărit pe Mitchell la câţiva paşi de el în mulţime. S-a 
încruntat. Cum reuşise tânărul agent să-l recunoască? 

Brusc, fără nicio avertizare, un ropot puternic de aplauze 
s-a auzit din spatele lui de parcă o stea a muzicii rock ar fi 
apărut pe scenă. S-a întors şi a văzut convoiul de maşini al 
lui Zerimski înaintând încet spre piaţă şi oprindu-se în colţul 
de nord-vest. Mulțimea aplauda entuziastă, deşi ei nu-l 
puteau vedea pe candidat pentru că geamurile tuturor 
maşinilor erau negre. Uşile limuzinelor Zil au fost deschise, 
dar nu aveai cum să ştii care dintre cei care au coborât din 
ele putea fi Zerimski, mai cu seamă că el era înconjurat de 
atâtea gărzi personale, unul mai zdrahon decât celălalt. 

Când candidatul, în cele din urmă, a urcat scările 
podiumului, mulţimea a început să aplaude şi mai tare 
atingând punctul culminant când el s-a îndreptat spre 
partea din faţă a scenei. S-a oprit şi şi-a fluturat mâinile 
întâi într-o direcţie, apoi în cealaltă. Acum Connor deja 
putea spune câţi paşi o să mai înainteze până când se va 
întoarce şi va face din nou semn cu mâna. 

Oamenii se înălţau pe vârful picioarelor ca să poată 
vedea mai bine, dar Connor n-a dat nicio atenţie agitaţiei 
din jurul lui. El îşi ţinea ochii pironiţi asupra poliţiştilor care 
în marea lor majoritate nu priveau spre scenă. Ei căutau 
ceva sau pe cineva anume. Un gând i-a fulgerat deodată 
prin minte, dar l-a îndepărtat imediat. Nu, nu era posibil. 
Paranoia se instala. Mai demult un agent veteran îi spusese 
că întotdeauna este cel mai rău în ultima misiune. 

Dar dacă aveai unele îndoieli, regula era întotdeauna 
aceeaşi: pleci din aria periculoasă. Şi-a rotit privirile peste 
piaţă cântărind rapid ce ieşire să apuce. Mulțimea începuse 
să se domolească aşteptându-l pe Zerimski să vorbească. 
Connor a hotărât că va începe să se deplaseze spre capătul 
de nord al pieţei în clipa în care va fi un ropot de aplauze 
prelungite. În acea direcţie va fi mai puţin probabil ca să fie 
observat că se strecoară prin mulţime. A privit, aproape ca 
un act reflex, să vadă unde era Mitchell. 

Se afla tot la câţiva iarzi în dreapta lui, poate ceva mai 
aproape decât atunci când îl reperase prima dată. 

Zerimski s-a apropiat de microfon cu mâinile ridicate ca 
mulţimea să ştie că era pe punctul să-şi înceapă 
cuvântarea. 

— Am văzut acul, a spus Serghei. 

— Unde? l-a întrebat Jackson. 

— Acolo, cam la douăzeci de paşi de scenă. Are altă 
culoare la păr şi merge ca un bătrân. Îmi datorezi zece 
dolari. 

— Cum l-ai recunoscut de la această distanţă? l-a 
întrebat Jackson. 

— Este singurul care încearcă să plece din piaţă. 

Jackson i-a dat bancnota de zece dolari când Zerimski s-a 
oprit în faţa microfonului. Bătrânul care îl prezentase la 
Moscova stătea singur în partea din spate a scenei. 
Zerimski nu a mai permis ca acea greşeală să se întâmple 
a doua oară. 

— Tovarăşi, a început el răsunător, este o mare onoare 

pentru mine să mă aflu în faţa voastră în calitate de 
candidat al vostru. Cu fiecare zi care trece îmi dau din ce în 
ce mai mult seama... 

În timp ce Connor îşi plimba privirile peste mulţime, 
dintr-o dată l-a zărit din nou pe Mitchell. Mai făcuse încă un 
pas spre el. 

— Deşi câţiva dintre cetăţenii noştri doresc reîntoarcerea 
la vechiul regim totalitar al trecutului, marea majoritate... 

Doar câte un cuvânt banal schimbat ici-colo, şi-a zis 
Connor în gând. A observat că Mitchell mai făcuse încă un 
pas spre el. 

— „..vrea să vadă o mai bună distribuire a avuţiei care a 
fost creată prin truda şi priceperea lor. 

Când mulţimea a început să ovaţioneze, Connor a făcut 
rapid câţiva paşi spre dreapta. Când aplauzele au încetat, 
el a înţepenit, fără a-şi mai mişca nici măcar un muşchi. 

— De ce bărbatul de pe bancă îl urmăreşte pe prietenul 
tău? l-a întrebat Serghei. 

— Pentru că este un amator, i-a răspuns Jackson. 

— Sau un profesionist care ştie exact ce face, i-a sugerat 
Serghei. 

— Măi, măi, să nu-mi zici că m-am ramolit, i-a spus 
Jackson. 

— Până acum el a făcut orice, doar că nu l-a pupat, a 
spus Serghei. 

— Uitaţi-vă pe străzile St. Petersburgului, tovarăşi, a 
continuat Zerimski. Da, veţi vedea Mercedes-uri, B.M.W.-uri 
şi Jaguar-uri, dar cine stă la volanul lor? Doar câţiva 
privilegiați... 

Când mulţimea a izbucnit din nou în aplauze, Connor a 
mai făcut câţiva paşi spre latura de nord a pieţei. 

— Aştept cu nerăbdare ziua când aceasta nu va mai fi 
singura ţară de pe faţa pământului în care limuzinele 
depăşesc ca număr maşinile de familie... 

Connor a privit în urmă şi a văzut că Mitchell mai făcuse 
câţiva paşi în direcţia lui. Ce joc joacă? 

— „..şi unde sunt mai multe conturi bancare în Elveţia 
decât spitale. 

La următorul ropot de aplauze va trebui să scape de el. 
S-a concentrat asupra cuvintelor lui Zerimski spre a 
anticipa exact când va putea face următoarea mişcare. 

— Cred că l-am reperat, a spus un poliţist în uniformă 
care cerceta mulţimea printr-un binoclu. 

— Unde, unde? l-a întrebat Bolcenkov înhăţându-i 
binoclul. 

— La nord, cincizeci de iarzi în spate, nu-şi mişcă niciun 
muşchi. Este în faţa unei femei cu eşarfă roşie. Nu semăna 
cu descrierea pe care o avem, dar ori de câte ori este un 
ropot de aplauze el se mişcă prea repede pentru un bărbat 
de vârsta lui. 

Bolcenkov a început să-l caute cu binocilul. 

— L-am găsit, a spus el. După câteva secunde a adăugat: 
Da, s-ar putea să fie el. Spune-le celor doi din apropierea lui 
să-l aresteze iar ceilalţi doi ce se află la douăzeci de iarzi în 
faţa lui să-i acopere. Să terminăm cât mai repede posibil. 

Tânărul ofiţer l-a privit neliniştit. 

— Dacă am făcut o greşeală, a spus şeful Poliţiei, eu îmi 
voi asuma responsabilitatea. 

— Să nu uităm niciodată, a continuat Zerimski, că Rusia 
poate din nou să fie cea mai importantă naţiune de pe 
glob... 

Mitchell se afla acum doar la un pas de Connor care-l 
ignora cu perseverenţă. Doar peste câteva secunde va 
urma un ropot prelungit de ovaţii când Zerimski va spune 
mulţimii ce intenţiona să facă atunci când vă fi preşedinte. 
Niciun cont bancar nu va fi alimentat prin mită de la 
oamenii de afaceri necinstiţi — această frază întotdeauna 
primea cele mai puternice aplauze din toate. Atunci el o să 
reuşească să se facă nevăzut şi va avea grijă ca Mitchell să 
fie transferat într-o muncă de birou undeva într-o ţară 
infestată de țânțari. 

— „Îmi voi pune viaţa în slujba voastră şi voi fi mai mult 

decât mulţumit cu salariul de preşedinte decât să iau mită 
de la oameni de afaceri necinstiţi ale căror singure interese 
sunt să jefuiască avuţia naţională. 

Mulțimea a izbucnit în ovaţii. Connor s-a răsucit brusc şi 
a început să se mişte spre dreapta. Făcuse cam trei paşi 
mari când primul poliţist l-a înhăţat de braţul stâng, O 
secundă mai târziu, altul a venit în dreapta lui. A fost trântit 
la pământ, dar n-a făcut nicio mişcare de împotrivire. 
Regula numărul unu: când nu ai nimic de ascuns, nu te 
opune arestării. Mâinile i-au fost răsucite la spate şi o 
pereche de cătuşe i-a ţăcănit la încheieturi. Mulțimea a 
început să formeze un mic cerc în jurul celor trei bărbaţi 
îngenuncheaţi la pământ. Acum ei erau mai interesaţi de 
ceea ce se petrecea în preajmă decât de cuvintele lui 
Zerimski. Mitchell s-a tras uşor înapoi şi a aşteptat 
inevitabila întrebare: „Cine este?” 

— Ucigaşul plătit de Mafya, a şoptit în urechile celor de 
lângă el. A început să-şi croiască drum înapoi spre zona 
presei murmurând periodic cuvintele: Ucigaşul plătit de 
Mafya. 

— Daţi-mi voie, bunilor cetăţeni, să vă garantez că, dacă 
voi fi ales preşedinte, puteţi fi siguri de un singur lucru... 

— Sunteţi arestat, i-a spus cel de al treilea bărbat pe 
care Connor nu-l putea vedea pentru că faţa îi era ţinută cu 
forţa lipită de pământ. 

— Scoateţi-l de aici, a apus aceeaşi voce autoritară şi 
Connor a fost dus pe sus spre capătul de nord al pieţei. 

Zerimski zărise turbulenţa în mulţime, dar ca un vechi 
profesionist a ignorat-o. 

— Dacă Cernopov va fi ales, americanii vor fi mult mai 
interesaţi de opiniile Mexicului decât de cele ale Rusiei, a 
continuat el neabătut. 

Jackson nu şi-a mai dezlipit privirea de pe Connor în timp 
ce mulţimea s-a dat repede la o parte făcând loc poliţiei să 
treacă. 

— Prieteni, nu mai sunt decât şase zile până când 

poporul o să decidă. 

Mitchell s-a îndepărtat grăbit de zona incidentului 
înaintând spre tribuna presei. 

— Să n-o faceţi pentru mine. Să n-o faceţi nici măcar 
pentru Partidul Comunist. S-o faceţi pentru viitoarea 
generaţie de ruşi. 

Maşina poliţiei flancată de patru motociclişti a început să- 
şi croiască drum afară din piaţă. 

— ...Care vor putea să-şi joace rolul de cetăţeni ai celei 
mai măreţe naţiuni de pe pământ. Nu vă cer decât un 
singur lucru — privilegiul de a mi se permite să conduc acel 
popor. De data asta a rămas tăcut până a fost sigurcă a 
captat atenţia tuturor din piaţă, după care, aproape în 
şoaptă a încheiat cu cuvintele: Tovarăşi, mă ofer să fiu 
slujitorul vostru. 

A făcut un pas înapoi şi dintr-o dată uralele sutei de mii 
de voci au acoperit sirenele poliţiei. 

Jackson a privit spre tribuna presei. Şi-a dat seama că 
ziariştii erau mult mai interesaţi de dispariţia maşinii poliţiei 
decât de cuvintele repetate de atâtea ori ale lui Zerimski. 

— Ucigaşul plătit de Mafya, îl informa ziarista din Turcia 
pe un coleg — un „fapt” pe care ea îl aflase de la cineva din 
mulţime şi pe care mai târziu avea să-l citeze ca „sursă 
autorizată”. 

Mitchell şi-a înălţat privirile spre camerele de luat vederi 
care urmăreau maşina poliţiei cu luminile albastre ale 
girofarului şi care în curând s-a făcut nevăzută. Ochii i s-au 
oprit apoi pe persoana cu care trebuia să vorbească. A 
aşteptat răbdător până când Clifford Symonds a privit în 
direcţia lui şi i-a făcut semn cu mâna că este ceva urgent. 
Reporterul CNN şi-a croit repede drum prin mulţimea care 
ovaţiona până la ataşatul cultural american. 

Zerimski a rămas în centrul scenei îmbibându-se de 
adulaţia mulţimii. Nu avea nicio intenţie de a pleca, de 
vreme ce ei continuau să-şi urle aprobarea. 

Symonds a ascultat atent ce i-a spus Mitchell. El trebuia 

să transmită ştirile peste douăsprezece minute. Zâmbetul i 
se lărgea pe chip cu fiecare secundă care trecea. 

— Eşti absolut sigur? a întrebat el când Mitchell a 
terminat de vorbit. 

— Ţi-am vândut eu vreodată gogoşi până acum? l-a 
întrebat Mitchell încercând să pară ofensat. 

— Nu, i-a răspuns Symonds pe un ton apologetic. 
Niciodată. 

— Dar tu trebuie să ţii această informaţie la un milion de 
mile departe de ambasadă. 

— Bineînţeles. Dar de la cine să spun că am informaţia? 

— De la un oficial al poliţiei care îşi face cu zel datoria. 
Acesta este ultimul lucru pe care şeful Poliţiei o să vrea să-l 
nege. 

Symonds a râs. 

— Acum aş face bine să plec dacă am de gând să dau 
asta la ştirile de dimineaţă. 

— O.K., a spus Mitchell. Dar ia aminte — să fii sigur că 
niciun fir nu poate să ducă spre mine. 

— Te-am înşelat eu vreodată în trecut? i-a replicat 
Symonds, după care s-a răsucit pe călcâie şi a pornit glonţ 
spre tribuna presei. 

Mitchell s-a făcut nevăzut în cealaltă direcţie. Mai era 
încă o ureche în care trebuia să toarne povestea şi asta 
trebuia făcut înainte ca Zerimski să plece de pe scenă. 

O linie proteguitoare de bodyguarzi oprea orice suporter 
supraentuziast de a veni mai aproape de candidat. Mitchell 
l-a zărit pe secretarul de presă al lui Zerimski doar la câţiva 
paşi mai încolo scăldându-se în ovaţiile pe care şeful său le 
primea. 

Mitchell i-a spus unui bodyguard într-o rusă perfectă cu 
cine voia să stea de vorbă. Zdrahonul s-a rotit pe călcâie şi 
a strigat spre secretarul de presă. Dacă va fi ales Zerimski, 
a gândit în sinea lui Mitchell, n-o să fie o administraţie prea 
subtilă. Secretarul de presă i-a făcut imediat semn ca să-l 
lase pe american să treacă şi acesta a intrat în zona păzită 

de gărzile personale şi s-a îndreptat spre unul din partenerii 
lui de şah. l-a povestit repede că de Villiers se deghizase ca 
bătrân şi i-a precizat şi hotelul din care fusese văzut ieşind 
chiar înainte de a intra în restaurant. 

Până la sfârşitul zilei şi Fitzgerald şi Jackson se vor lămuri 
că avuseseră de-a face cu un adevărat profesionist. 

CAPITOLUL 17 


Preşedintele şi şeful său de cabinet stăteau singuri în 
Biroul Oval urmărind primele ştiri ale dimineţii la televizor. 
Niciunul din ei n-a scos niciun cuvânt cât timp Cilifford 
Symonds şi-a făcut relatarea. 

„Un terorist internaţional a fost arestat în Piaţa Libertăţii 
în această după-amiază în timp ce liderul comunist Victor 
Zerimski îşi ţinea cuvântarea. Bărbatul al cărui nume încă 
nu a fost divulgat se află în faimoasa închisoare Crucifix din 
centrul St. Petersburgului. Poliţia locală nu exclude 
posibilitatea ca acesta să fie acelaşi bărbat care ar fi fost 
implicat în recenta asasinare a lui Ricardo Guzman, 
candidatul prezidenţial din Columbia. Bărbatul pe care l-a 
arestat ieri poliţia, se crede, că l-ar fi urmărit pe Zerimski 
de mai multe zile pe când îşi făcea campania electorală 
prin ţară. Nu mai mult decât săptămâna trecută revista 
Time îl descria ca asasinul cel mai scump plătit din vest. Se 
bănuie că Mafya rusă i-ar fi oferit un milion de dolari ca să-l 
înlăture pe Zerimski din campania electorală. Când l-a 
arestat poliţia au fost necesari patru oameni ca să-l 
imobilizeze”. 

Au urmat câteva imagini cu un bărbat care era arestat în 
mulţime şi scos de acolo, dar în cea mai reuşită poză nui 
se vedea decât ceafa acoperită cu o căciulă de blană. 
Chipul lui Symonas a reapărut pe ecran. 

„Candidatul comunist şi-a continuat cuvântarea în ciuda 
faptului că arestarea a avut loc doar la câţiva iarzi în faţa 
lui. Mai târziu Zerimski a lăudat poliţia din St. Petersburg 
pentru promptitudine şi profesionalism şi a jurat că oricât 
de multe atentate asupra vieţii lui s-ar face nimic n-o să-l 
oprească din lupta sa împotriva crimei organizate. În 
momentul de faţă sondajele de opinie îl declară pe Zerimski 
la egalitate cu primul ministru Cernopov, dar mulţi 
observatori cred că incidentul de azi îi va spori foarte mult 

popularitatea. 

Cu câteva ore înainte ca Zerimski să-şi ţină cuvântarea a 
avut o întâlnire particulară cu generalul Borodin la cartierul 
general al acestuia, în partea de nord a oraşului. Nimeni nu 
cunoaşte rezultatul acelor convorbiri, dar purtătorii de 
cuvânt ai generalului nu neagă faptul că el va face în 
curând o declaraţie spre a preciza dacă intenţionează să-şi 
continue campania pentru preşedinţie şi, poate cel mai 
important, pe care dintre cei doi candidaţi rămaşi în cursă îl 
va sprijini, în cazul în care se retrage. Sunt Clifford 
Symonds, CNN International, transmisie din Piaţa Libertăţii, 
St. Petersburg”. 

„Luni Senatul îşi va continua dezbaterile asupra Legii 
Reducerii Armelor Nucleare,  Biologice, Chimice şi 
Convenţionale...” 

Preşedintele a apăsat pe telecomandă şi ecranul 
televizorului s-a făcut negru. 

— Deci tu crezi că bărbatul pe care l-au arestat nu are 
nicio legătură cu Mafya rusă şi că este agent CIA? 

— Da. Aştept să mă sune Jackson şi să-mi confirme că 
este aceiaşi bărbat care l-a omorât pe Guzman. 

— Ce să spun presei dacă mă întreabă despre asta? 

— Va trebui să le aruncaţi praf în ochi pentru că nu avem 
nevoie ca cineva să ştie că bărbatul arestat este unul de-al 
nostru. 

— Dar asta o s-o termine pe Dexter şi cariera ei de rahat, 
de director C.I.A. 

— Nu, dacă o să spuneţi că n-aţi ştiut nimic despre asta, 
pentru că atunci jumătate din populaţie o să vă considere o 
marionetă C.I.A. şi o să vă ceară demisia. Dar, dacă 
recunoaşteţi că eraţi la curent, cealaltă jumătate o să vrea 
să vă acuze de înaltă trădare. Aşa că eu vă sugerez să vă 
mărginiţi în a spune că aşteptaţi cu interes rezultatul 
alegerilor din Rusia. 

— Poţi să pui pariu că da, a spus Lawrence. Ultimul lucru 
de care am nevoie este ca micul fascist Zerimski să devină 

preşedinte. Ne vom întoarce peste noapte la Războiul 
Stelelor. 

— Bănui că exact din cauza asta Senatul încă nu dă 
drumul Legii Reducerii Armelor. Ei nu vor să ia o decizie 
finală până nu ştiu rezultatul alegerilor din Rusia. 

Lawrence a încuviinţat din cap. 

— Dacă unul din oamenii noştri se află în afurisita aia de 
închisoare, va trebui să facem ceva şi rapid. Pentru că, 
dacă Zerimski ajunge preşedinte, atunci numai Dumnezeu 
o să-l poată ajuta, pentru că eu cu siguranţă n-am să pot. 


Connor n-a scos o vorbă. Era înghesuit pe bancheta din 
spate a maşinii poliţiei între doi ofiţeri. El ştia că aceşti 
tineri nu aveau nici gradul, nici autoritatea să-l chestioneze. 
Asta va veni mai târziu şi va fi făcută de cineva cu mult mai 
multe trese pe umăr. 

În timp ce intrau pe porţile imense ale închisorii Crucifix 
şi în curtea pavată cu pietre, primul lucru pe care l-a văzut 
Connor a fost recepţia de primire. Trei zdrahoni în uniforma 
închisorii au făcut câţiva paşi înainte, aproape că au scos 
din balamale portiera din spate a maşinii şi l-au tras afară. 
Cei doi tineri poliţişti care-l flancaseră păreau îngroziţi. 

Cei trei zdrahoni l-au luat rapid pe sus pe noul sosit, au 
traversat curtea şi au intrat pe un coridor lung şi întunecat. 
Acolo au început loviturile cu pumnii şi picioarele. Connor 
ar fi protestat dar vocabularul lor părea a consta doar din 
icnituri. Când au ajuns la capătul coridorului unul dintre ei a 
deschis o uşă de fier grea şi ceilalţi doi i-au dat brânci în 
celula mică. El n-a făcut niciun efort de a se împotrivi când 
i-au luat mai întâi pantofii, apoi ceasul, verigheta şi 
portmoneul — din care n-aveau să afle nimic. Ei au plecat 
trântind uşa celulei şi încuind-o. 

Connor s-a ridicat încet în picioare şi şi-a întins precaut 
mădularele încercând să vadă dacă-i fusese rupt vreun os. 
Loviturile nu păreau a avea consecinţe permanente, a 
hotărât el, chit că vânătăile începuseră să apară. A cercetat 

încăperea care nu era mai mare decât cuşeta în care 
călătorise de la Moscova. Pereţii verzi de cărămidă arătau 
de parcă n-ar mai fi fost văruiţi de la începutul secolului. 

Connor petrecuse optsprezece luni într-un loc cu mult 
mai rău în Vietnam. Atunci ordinele lui fuseseră clare: Când 
eşti interogat de duşman îţi dai doar numele, gradul şi 
numărul de înmatriculare. Aceste reguli nu erau valabile 
pentru acei care trăiau sub comandamentul Celei de a 
Unsprezecea Porunci: 

Să nu te laşi prins. Dar dacă eşti, neagă total că ai vreo 
legătură cu C.I.A. Nu-ţi face griji — Agenția intotdeauna va 
avea grijă de tine. 

Connor şi-a dat seama că în cazul lui trebuie să uite 
„obişnuitele canale diplomatice”, în ciuda asigurărilor lui 
Gutenburg. Aşa cum zăcea pe patu-i din celula mică, acum 
toate i se limpezeau. 

Nu i se ceruse ca să semneze pentru banii lichizi primiţi 
şi nici pentru maşină. Şi acum îşi reamintea şi fraza pe care 
încercase s-o aducă la suprafaţă din ascunzişurile minţii 
sale. A repetat-o. Cuvânt cu cuvânt: 

Dacă iți faci griji în legătură cu noua ta slujbă aş fi fericit 
să discut cu preşedintele companiei la care te angajezi şi 
să-i explic că nu este decât o misiune scurtă. 

De unde ştia Gutenburg că el fusese intervievat pentru o 
nouă slujbă şi că discutase direct cu preşedintele 
companiei? Ştia, pentru că deja vorbise cu Ben Thompson. 
Din cauza asta ei îşi retrăseseră oferta. „Ne pare rău să vă 
informăm...” 

În ceea ce-l priveşte pe Mitchell, el ar fi trebuit să-şi dea 
seama ce se ascundea sub chipul acela angelic. 

Dar el era încă nedumerit de telefonul de la preşedinte. 
De ce Lawrence nu i-a spus niciodată pe nume? lar frazele 
păreau puţin trunchiate şi râsul puţin cam prea tare. 

Chiar şi acum cu greu îi venea să creadă până unde voia 
să meargă Dexter ca să-şi salveze pielea. El a rămas cu 
ochii pironiţi în tavan. Dacă preşedintele nu dăduse deloc 


179 


- A UNSPREZECEA PORUNCĂ - 


acel telefon însemna că nu mai este nicio speranţă ca să fie 
scos din această închisoare, şi-a dat el seama. Dexter 
reuşise cu succes să se descotorosească de singura 
persoană care o putea expune şi Lawrence nu putea face 
nimic în legătură cu asta. 

Acceptarea orbească din partea lui Connor a codului 
agentului C.I.A. îl făcuse un pion din proprie voinţă în planul 
ei de supravieţuire. Niciun ambasador nu va face nici un 
protest diplomatic în favoarea lui. Nu vor fi mici pachete cu 
mâncare. El va trebui să-şi aibă singur de grijă, aşa cum îşi 
avusese în Vietnam. Şi unul dintre tinerii ofiţeri care-l 
arestaseră deja îi menţionase una din problemele căreia 
trebuia să-i facă faţă de data asta: nimeni nu scăpase din 
închisoarea Crucifix în optzeci şi patru de ani. 

Uşa de la celulă s-a deschis brusc şi un bărbat îmbrăcat 
în uniformă albastră şi cu fireturi aurii a intrat înăuntru. Şi-a 
aprins o ţigară. Era a cincisprezecea în acea zi. 


Jackson a rămas în piaţă până când maşina poliţiei nu s-a 
mai văzut deloc. Era furios pe el însuşi. În cele din urmă s-a 
răsucit pe călcâie şi a plecat lăsând în urma lui mulţimea 
care ovaţiona. Mergea atât de repede că Serghei a trebuit 
să alerge ca să ţină pasul cu el. Tânărul rus deja hotărâse 
că acum nu era timpul de pus întrebări. Cuvântul „Mafya” 
era pe buzele tuturor pe lângă care treceau. Serghei a fost 
uşurat când Jackson s-a oprit şi a luat un taxi. 

Jackson nu putea decât să admire cât de bine dusese la 
îndeplinire întreaga operaţiune Mitchell — fără nicio 
îndoială ghidat de Dexter şi Gutenburg. Era un procedeu 
tipic C.I.A., dar cu o diferenţă: de data asta era unul de-al 
lor pe care-l lăsau fără milă să putrezească într-o închisoare 
străină. 

A încercat să nu se gândească la torturile la care va fi 
supus Connor. In schimb s-a concentrat asupra raportului 
pe care i-l va da lui Andy Lloyd. Dacă măcar ar fi reuşit să 
ia legătura cu el noaptea trecută poate că ar fi primit 

dezlegarea ca să-l scoată pe Connor din toată povestea. 
Celularul lui tot nu funcţiona aşa că o să rişte şi o să 
folosească telefonul din camera de la hotel. După douăzeci 
şi nouă de ani i se oferise şansa să-şi onoreze datoria. Şi el 
nu fusese pe fază. 

Taxiul s-a oprit în faţa hotelului lui Jackson. A plătit şi a 
alergat înăuntru. Nu a mai aşteptat pentru lift şi a pornit-o 
cu paşi mari pe scări până la etajul unu, apoi a ţâşnit pe 
coridor ca din puşcă spre camera 132. Serghei l-a ajuns din 
urmă abia când răsucea cheia şi deschidea uşa. 

Tânărul rus s-a aşezat jos într-un colţ al camerei şi a 
ascultat ce-i spunea Jackson la telefon cuiva cu numele de 
Lloyd. Când, în cele din urmă, a pus receptorul în furcă, 
Jackson era alb ca varul şi tremura de mânie. 

Serghei a vorbit pentru prima oară de când părăsiseră 
piaţa: 

— Poate că este timpul să-l sun pe unul din clienţii 
mamei. 


— Felicitări, i-a spus Dexter în clipa când Gutenburg a 
intrat în birou. 

Directorul adjunct a zâmbit când s-a aşezat pe scaunul 
din faţa şefului său şi i-a pus un dosar pe masă. 

— Abia ce am văzut ştirile de la ABC şi CBS, a spus ea. 
Amândouă posturile merg pe versiunea lui Symonds în 
legătură cu cele petrecute în Piaţa Libertăţii. Ai idee cât o 
să mai relateze presa povestea mâine? 

— Ei deja şi-au pierdut interesul. Nu s-a tras niciun foc, 
nici măcar un pumn, iar suspectul s-a dovedit a fi 
neînarmat. Şi nimeni n-a făcut nicio aluzie că omul arestat 
ar fi american. Mâine pe vremea asta povestea nu va ocupa 
prima pagină decât în ziarele din Rusia. 

— Ce vom răspunde la întrebările presei? 

— Le spunem că este o problemă internă a Rusiei şi că în 
St. Petersburg ucigaşii plătiţi au ajuns mai ieftini decât un 
ceas de mână decent. Am să le spun că nu au decât să 

citească articolul de luna trecută din Time despre Naşul din 
Rusia ca să aprecieze problemele cu care se confruntă 
această ţară. Dacă mă presează, am să-i trimit în direcţia 
Columbia. Dacă continuă să mă strângă cu uşa am să arunc 
pe tapet Africa de Sud. Asta le va asigura o sumedenie de 
coloane lungi cu care să-şi hrănească redactorii flămânzi. 

— A arătat vreunul din canale imagini cu Fitzgerald după 
ce a fost arestat? 

— Nu i s-a văzut decât ceafa şi chiar şi atunci era 
înconjurat de poliţie. Altfel puteţi fi sigură că i-ar fi dat 
chipul de o sută de ori. 

— Ce şanse sunt ca el să apară în public şi să facă o 
declaraţie care să ne compromită şi pe care presa s-o ia de 
bună? 

— Virtual niciuna. Dacă ei vor ţine vreodată un proces 
presa străină, cu siguranţă, nu va fi acceptată. Dacă va fi 
ales Zerimski, Fitzgerald nu va mai ieşi de după gratiile 
Crucifixului niciodată. 

— Ai pregătit raportul pentru Lawrence? l-a întrebat 
Dexter. Pentru că poţi să fii sigur că el va încerca să facă 
astfel încât doi şi cu doi să fie şase. 

Gutenburg s-a aplecat în faţă şi şi-a trecut palma peste 
dosarul pe care îl pusese pe biroul directorului. 

Ea l-a deschis şi a început să-l citească fără a da niciun 
semn de emoție pe măsură ce întorcea paginile. Când a 
ajuns la capăt l-a închis şi a lăsat un zâmbet fugar să-i 
lumineze faţa, după care i l-a restituit. 

— Vezi să poarte semnătura ta şi trimite-l la Casa Albă 
imediat, a spus ea. Pentru că, indiferent ce dubii poate 
avea în acest moment preşedintele, dacă Zerimski câştigă 
alegerile, el n-o să mai vrea niciodată să se refere la acest 
subiect. 

Gutenburg a dat din cap în semn de aprobare. Helen 
Dexter a privit peste masă la adjunctul ei. 

— Dar dacă asta ajută ca Zerimski să fie ales, vom prinde 
doi iepuri dintr-o singură lovitură. Legea lui Lawrence 

pentru Reducerea Armelor va fi respinsă de Congres şi 
Casa Albă se va amesteca tot mai puţin în treburile C.I.A. 


Connor s-a ridicat în capul oaselor, şi-a pus picioarele 
goale pe dalele de piatră şi şi-a privit drept în faţă 
vizitatorul. Şeful Poliţiei a tras adânc din ţigară şi a trimis 
fumul rotocoale în aer. 

— Tâmpit obicei, a spus el într-o engleză fără cusur. Soţia 
mea tot timpul mă bate la cap ca să mă las de fumat. 

Pe chipul lui Connor nu se putea citi nicio emoție. 

— Numele meu este Vladimir Bolcenkov. Sunt şeful 
Poliţiei din acest oraş şi m-am gândit că am putea avea o 
mică discuţie înainte ca totul să fie înregistrat. 

— Numele meu este Piet de Villiers. Sunt cetăţean sud- 
african, lucrez la The Johannesburg Journal şi vreau să-mi 
văd ambasadorul. 

— Aceasta e prima problemă, a spus Bolcenkov cu ţigara 
bălăngănindu-i-se în colţul gurii. Vezi, eu nu cred că numele 
dumitale este Piet de Villiers, sunt aproape sigur că nu eşti 
sud-african şi ştiu cu certitudine că nu lucrezi la The 
Johannesburg Journal pentru că nu există un asemenea 
ziar. Şi ca să nu mai pierdem timp niciunul din noi, ştiu din 
cele mai autorizate surse că nu ai fost plătit de Mafya din 
Rusia. Recunosc că încă nu ştiu cine eşti şi nici măcar din 
ce ţară vii. Dar, indiferent cine te-a trimis, ca să folosesc o 
expresie colocvială modernă, te-a băgat adânc în rahat. ŞI, 
dacă mă pot exprima aşa, ai fost catapultat chiar de la cea 
mai mare înălţime. 

Connor nici măcar n-a clipit. 

— Dar te pot asigura că ei n-o să-mi facă şi mie acelaşi 
lucru. Aşa că, dacă crezi că nu-mi poţi răspunde la 
întrebări, nu-mi rămâne decât să te las să putrezeşti aici, în 
vreme ce eu o să mă desfăt în gloria ce s-a abătut în chip 
nemeritat asupra mea. 

Connor tot nu a reacţionat. 

— Văd că nu pot să ajung la tine, a spus şeful Poliţiei. 

Simt că este de datoria mea să subliniez că aici nu suntem 
în Columbia şi că eu nu-mi schimb părerile după cel cu care 
am vorbit cel mai recent sau după cel care-mi oferă cea 
mai mare sumă de dolari. 

A făcut o pauză şi a tras din nou din ţigară, după care a 
adăugat: 

— Am să te las să te mai gândeşti. Dar dacă eu aş fi în 
pielea ta n-aş aştepta prea mult. 

A bătut în uşă. 

— Dă-mi voie să te asigur, indiferent cine eşti, a adăugat 
el în timp ce uşa se deschidea, că aici nu vor fi smulgeri de 
unghii, scaune de tortură sau alte mijloace mai sofisticate 
de supliciu atâta vreme cât eu sunt şeful Poliţiei din St. 
Petersburg. Eu nu cred în tortură; nu este stilul meu. Dar 
nu-ţi pot promite că totul va fi la fel de civilizat dacă Victor 
Zerimski va fi ales noul nostru preşedinte. 

Şeful Poliţiei a ieşit trântind uşa celulei şi Connor a auzit 
cheia răsucindu-se în broască. 

CAPITOLUL 18 


Trei B.M.W.-uri albe au oprit în faţa hotelului. Bărbaţii 
care stăteau lângă şofer în fiecare maşină, dintr-un pas, au 
fost pe trotuar şi au verificat strada în sus şi în jos. Imediat 
ce au constatat că totul era în ordine, s-a deschis uşa din 
spate de la maşina din mijloc spre a-i permite lui Alexei 
Romanov să coboare. Tânărul înalt purta o haină neagră, 
lungă, de caşmir şi nu s-a uitat în nicio parte când a intrat 
în hotel. Ceilalţi trei bărbaţi l-au urmat formând un 
semicerc în jurul lui. 

Din descrierea ce i se dăduse la telefon, Romanov 
imediat l-a recunoscut pe americanul înalt care stătea în 
mijlocul holului şi care părea că aşteaptă pe cineva. 

— Domnul Jackson? a întrebat Romanov cu un accent 
gutural. 

— Da, a răspuns Jackson. 

l-ar fi strâns mâna dacă Romanov nu s-ar fi răsucit pe 
călcâie după care s-a îndreptat direct spre ieşire. 

Motoarele celor trei maşini mergeau şi portierele erau 
deschise când Jackson a păşit în stradă. A fost condus spre 
uşa din spate a vehiculului din centru şi s-a aşezat între 
bărbatul care nu voise să-i strângă mâna şi un altul la fel 
de tăcut dar mult mai solid construit. 

Cele trei maşini au trecut pe banda din centru şi parcă o 
baghetă magică le îndepărta pe celelalte vehicule din calea 
lor. Singure semafoarele nu păreau a le cunoaşte. 

În timp ce mica coloană străbătea oraşul, Jackson şi-a 
făcut iar reproşuri. Dacă el ar fi reuşit să vorbească cu 
Lloyd în urmă cu douăzeci şi patru de ore nimic din toate 
astea nu s-ar fi întâmplat. Dar asta era o lipsă de previziune 
— un dar cu care numai politicienii se nasc, şi-a zis în sinea 
lui. 


— Trebuie să te întâlneşti cu Nicolai Romanov, îi spusese 

Serghei. 

El formase numărul de telefon al mamei sale şi când, în 
cele din urmă, aceasta răspunsese, Serghei s-a comportat 
într-un mod pe care Jackson nu-l mai văzuse până atunci. 
Era respectuos, a ascultat cu atenţie şi n-a întrerupt-o 
niciodată. După douăzeci de minute el închisese telefonul. 

— Cred că ea o să dea un telefon, i-a spus el. Problema 
este că nu poţi deveni membru al „Hoţilor oblăduiţi de 


Justiţie” — sau Mafya, aşa cum îi numiţi voi — până nu ai 
paisprezece ani. A fost la fel chiar şi pentru Alexei, singurul 
fiu al ţarului. 


Serghei a continuat să-i explice că el ceruse să i se 
permită lui Jackson să aibă o întâlnire cu ţarul, şeful 
„Hoţilor oblăduiţi de Justiţie”. Organizaţia fusese fondată pe 
vremea când Rusia era condusă de un ţar adevărat şi 
supravieţuise de-a lungul anilor devenind cea mai temută şi 
respectată organizaţie criminală din lume. 

— Mama mea este una dintre puţinele femei cu care 
ţarul stă de vorbă. Ea o să-l roage să-ţi acorde o audienţă, 
i-a spus Serghei. ` 

Telefonul a sunat şi el l-a ridicat imediat. In timp ce 
asculta cu atenție ce avea mama lui de spus, Serghei s-a 
făcut alb la faţă ca varul şi a început să tremure. A şovăit o 
vreme, dar în cele din urmă a fost de acord cu ceea ce îi 
sugera ea. Mâna încă îi tremura când a pus receptorul jos. 

— A fost de acord să mă vadă? l-a întrebat Jackson. 

— Da, a spus Serghei încet. Mâine dimineață o să vină 
Romanov, fiul țarului, care va fi succesorul lui când o să 
moară, şi Ştefan lvaniţki, vărul lui Alexei, care este al 
treilea la comandă. 

— Atunci care e problema? 

— Pentru că ei nu te cunosc, au pus o condiţie. 

— Şi care e aia? 

— Dacă ţarul o să considere că i-ai irosit timpul de 
pomană, cei doi bărbaţi se vor întoarce şi-mi vor frânge un 
picior ca să ţin minte să nu-i mai deranjez altădată. 

— Atunci mai bine ai grijă să nu fii pe aici când mă voi 
întoarce. 

— Dacă nu voi fi aici ei se vor duce la mama şi-i vor 
frânge ei un picior. Şi când mă vor prinde pe mine, mi le 
vor rupe pe amândouă. Este codul nescris al Mafyei. 

Jackson a întrebat dacă n-ar trebui să contramandeze 
întâlnirea. El nu voia ca, din cauza lui, Serghei să 
sfârşească prin a merge în cârje. Dar băiatul i-a spus că era 
prea târziu. El deja acceptase condiţiile lor. 


O singură privire aruncată spre Ştefan lvaniţki, nepotul 
ţarului, care stătea în dreapta lui, a fost de-ajuns pentru 
Jackson spre a-l convinge că ruperea unui picior nu i-ar lua 
decât o clipă şi ar fi în stare să uite în chiar mai puţin. 

După ce B.M.W.-urile au ieşit din oraş au mărit viteza la 
şaizeci de mile pe oră. In timp ce urmau drumul în meandre 
de pe dealuri au întâlnit puţine alte vehicule. Au trecut în 
viteză pe lângă ţărani cu capetele plecate pe ale căror feţe 
se vedea că nu-i interesează nici trecutul, nici viitorul. 
Jackson a început să înţeleagă de ce cuvintele lui Zerimski 
făceau să pâlpâie ultima licărire de speranţă rămasă în 
sufletele lor. 

Fără nicio semnalizare maşina din faţă a virat-o brusc la 
stânga şi s-a oprit în faţa unei porţi masive din fier forjat 
dominată de un blazon cu un şoim cu aripile întinse. Doi 
bărbaţi care aveau în mână automate Kalaşnikov au 
înaintat câţiva paşi şi primul şofer a coborât geamul ca să-i 
lase să se uite înăuntru. Asta i-a reamintit lui Jackson de 
sosirile din afară la sediul C.I.A. — atâta doar că la Langley 
santinelele trebuiau să se mulţumească cu pistoale care 
rămâneau în tocurile lor prinse în cingătoare. 

După ce au fost inspectate toate cele trei maşini, una 
dintre santinele a dat din cap şi aripile şoimului s-au 
deschis. Cele trei maşini au înaintat lent de-a lungul unei 
alei prunduite care şerpuia printr-o pădure deasă. Au mai 
trecut cinci minute până când Jackson a zărit casa — deşi 


187 


- A UNSPREZECEA PORUNCĂ - 


nu era o casă. Cu un secol în urmă fusese palatul primului 
născut al împăratului. Acum era locuit de o rudă 
îndepărtată care, de asemenea, credea în drepturile sale 
ereditare. 

— Să nu-i vorbeşti ţarului până nu ţi se adresează el mai 
întâi, îl avertizase Serghei. Şi întotdeauna să-l tratezi ca pe 
străbunii săi de viţă împărătească. 

Jackson preferase să nu-i mai spună lui Serghei că habar 
nu avea cum trebuie să tratezi un membru al familiei 
imperiale ruse. 

Maşinile s-au oprit cu o frână bruscă în faţa uşii. Un 
bărbat înalt, elegant, îmbrăcat în frac negru, cămaşă albă 
cu papion îi aştepta pe treapta de sus a scării. S-a înclinat 
spre Jackson care a încercat să pară că ar fi obişnuit cu 
acest fel de tratament. În fond şi la urma urmelor, el se 
întâlnise odată cu Richard Nixon. 

— Fiţi binevenit la Palatul de larnă, domnule Jackson, a 
spus majordomul. Domnul Romanov vă aşteaptă în Galeria 
Albastră. 

Alexei Romanov şi Ştefan Ivaniţki l-au însoţit pe Jackson 
prin uşa deschisă. Jackson şi tânărul Romanov l-au urmat 
pe majordom de-a lungul unui coridor lung, placat cu 
marmură, în vreme ce lvaniţki a rămas în picioare lângă 
intrare. Lui Jackson i-ar fi plăcut să se oprească şi să admire 
picturile şi statuile care ar fi înnobilat orice muzeu din 
lume, dar mersul grăbit al majordomului nu i-a permis. 
Majordomul s-a oprit la capătul coridorului în faţa a două 
uşi albe, care se înălţau până aproape de tavan. El a 
ciocănit, a deschis una din uşi şi a făcut un pas lateral ca 
să-l lase pe Jackson să intre. 

— Domnul Jackson, a anunţat el şi a părăsit încăperea 
închizând încet uşa în urma lui. 

Jackson a păşit în salonul imens, somptuos mobilat. 
Parchetul era acoperit cu un singur covor pentru care un 
ture şi-ar fi negociat chiar viaţa. Dintr-un scaun cu braţe 
Louis XIV, tapiţat cu catifea roşie s-a sculat un bărbat în 

vârstă îmbrăcat într-un costum albastru, în dungi fine. Părul 
îi era argintiu şi paloarea pielii sugera că suferea de o boală 
îndelungată. Când a făcut un pas ca să-i strângă mâna 
oaspetelui său s-a văzut că trupu-i subţire era uşor adus de 
spate. 

— Aţi fost foarte amabil, domnule Jackson, că aţi făcut 
tot acest drum ca să veniţi să mă vedeţi, a spus el. Trebuie 
să mă iertaţi, dar eu aproape că am uitat engleza. Am fost 
forţat să părăsesc Oxford-ul în 1939, curând după ce a 
izbucnit războiul, deşi nu eram decât în anul doi. Vedeţi, 
britanicii niciodată nu au avut încredere cu adevărat în ruşi, 
chit că mai târziu am devenit aliaţi. A zâmbit blând. Sunt 
sigur că ei au cam aceeaşi atitudine chiar când tratează şi 
cu americanii. 

Jackson nu ştia cum să reacționeze. 

— Luaţi loc, domnule Jackson, a spus bătrânul, făcând un 
gest spre un scaun identic cu al lui. 

— Vă mulţumesc, a spus Jackson. 

Erau primele cuvinte pe care le rostea de când părăsise 
hotelul. 

— Acum, domnule Jackson, a spus bătrânul aşezându-se 
încet în scaunul lui, dacă vă pun o întrebare, vă rog să 
răspundeţi la ea exact. Dacă aveţi unele îndoieli, gândiţi-vă 
înainte de a răspunde. Pentru că dacă vă hotărâți să mă 
minţiţi — cum s-o spun eu mai clar? — o să descoperiţi că 
se va sfârşi nu numai această întâlnire. 

Jackson ar fi vrut să se ridice şi să plece, dar ştia că 
bătrânul era, probabil, singura persoană de pe suprafaţa 
pământului care ar fi putut să-l scoată viu pe Connor din 
închisoarea Crucifix. A dat scurt din cap spre a-i arăta că a 
înţeles. 

— Bun, a spus Romanov. Şi acum aş vrea să aflu ceva 
mai multe despre dumneata, domnule Jackson. Pot să-ţi 
spun dintr-o aruncătură de ochi că lucrezi pentru o agenţie 
care se ocupă de aplicarea legii şi, de vreme ce te afli în 
ţara mea — a accentuat cuvântul mea — presupun că 

aceasta trebuie să fie mai degrabă C.I.A. decât F.B.I. Am 
dreptate? 

— Am lucrat pentru C.I.A. douăzeci şi opt de ani, până 
destul de recent când am fost înlocuit. 

Jackson şi-a ales cu grijă cuvintele. 

— Este împotriva legilor naturii să ai o femeie ca şef, a 
comentat Romanov fără ca măcar să schiţeze un zâmbet. 
Organizaţia pe care o conduc eu niciodată n-ar face o 
asemenea prostie. 

Bătrânul s-a aplecat spre o masă din stânga lui şi a luat 
un pahar mic, plin cu un lichid incolor, pe care Jackson nu-l 
observase până în acea clipă. A luat o înghiţitură şi a 
aşezat paharul înapoi pe masă înainte de a pune 
următoarea întrebare. 

— Lucrezi în momentul de faţă pentru o altă agenţie care 
se ocupă de aplicarea legii? 

— Nu, a spus Jackson ferm. 

— Deci, ai ajuns mercenar? a sugerat bătrânul. 

Jackson n-a răspuns. 

— Înţeleg, a spus el. Din tăcerea dumitale sunt obligat să 
deduc că nu eşti singura persoană care nu are încredere în 
Helen Dexter. 

Din nou Jackson n-a spus nimic. Dar el învăţa repede de 
ce nu merită să-l minţi pe Romanov. 

— De ce ai vrut să mă vezi, domnule Jackson? 

Jackson bănuia că bătrânul ştia exact de ce, dar i-a intrat 
în joc. 

— Am venit pentru un prieten de-al meu, care din cauza 
prostiei mele a fost arestat şi în momentul de faţă este 
întemnițat în închisoarea Crucifix. 

— O instituţie cunoscută prin recordul său în lipsa de 
umanitarism, mai cu seamă când este vorba de cereri de 
grațiere, sau eliberarea în anumite condiţii. 

Jackson a dat din cap în semn de aprobare. 

— Sunt sigur că nu prietenul dumitale a informat presa 
că organizaţia mea i-a oferit un milion de dolari ca să-l 

scoată pe Zerimski din cursa prezidenţială. Dacă aşa ar fi 
stat lucrurile, el ar fi fost găsit demult spânzurat în celulă. 
Nu, eu bănui că persoana care a furnizat acea informaţie 
eronată, a continuat Romanov, este unul din subordonații 
lui Helen Dexter. Dacă ai fi venit la mine ceva mai 
devreme, domnule Jackson, te-aş fi prevenit în legătură cu 
Mitchell. A mai luat încă o înghiţitură din pahar şi a 
adăugat: Unul din puţinii dintre compatrioţii dumitale la 
care m-aş gândi să-i recrutez în organizaţia mea. Văd că 
eşti surprins de cât de vaste sunt informaţiile mele. 

Jackson nu şi-a mişcat nici măcar un muşchi. 

— Domnule Jackson, cu siguranţă că n-o să fii surprins 
dacă afli că oamenii mei sunt bine plasați în eşaloanele de 
vârf atât ale C.I.A. cât şi F.B.I. Zâmbetul abia schiţat i-a 
reapărut pe faţă. Şi dacă aş considera că mi-ar fi util, aş 
avea pe cineva care să lucreze pentru mine şi la Casa Albă. 
Dar cum preşedintele Lawrence dă la iveală tot ce i se cere 
la conferințele sale de presă săptămânale, nu este necesar. 
Ceea ce mă duce la următoarea întrebare: Prietenul 
dumitale lucrează pentru C.I.A.? 

Jackson n-a răspuns. 

— Da, văd. Exact cum am crezut. Ei bine, cred că poate fi 
sigur că Helen Dexter n-o să alerge ca să-l scape de data 
asta. 

Jackson tot n-a spus nimic. 

— Bun, a spus bătrânul. Deci, acum ştiu exact ce vrei de 
la mine. A făcut o pauză. Dar eu nu ştiu ce poţi dumneata 
să-mi oferi în schimb. 

— Nu am nici cea mai vagă idee care este rata de 
schimb, a spus Jackson. 

Bătrânul a început să râdă. 

— Nu cred că ţi-ai închipuit vreo clipă, domnule Jackson, 
că te-am adus până aici ca să discutăm despre bani, nu-i 
aşa? Priveşte în jurul dumitale şi ai să vezi că oricât de mult 
ai avea de oferit, tot n-ar fi destul. Time a fost aproape de 
adevăr când a făcut acele speculaţii în legătură cu puterea 

şi averea mea. Numai anul trecut organizaţia mea a avut o 
cifră de afaceri de 187 miliarde dolari, mai mult decât 
economia Belgiei sau Suediei. Acum avem filiale total 
operaţionale în 142 de ţări. In fiecare lună apare câte una, 
ca să parafrazez sloganul companiei McDonald. Nu, 
domnule Jackson, nu mai am destule zile de trăit pe acest 
pământ ca să-mi irosesc vreuna din ele discutând despre 
bani cu un lefter. 

— Atunci de ce aţi fost de acord din capul locului ca să 
mă vedeţi? a întrebat Jackson. 

— Dumneata nu pui întrebări, domnule Jackson, i-a 
retezat-o Romanov scurt. Dumneata doar răspunzi la ele. 
Sunt surprins să văd că n-ai fost instruit cum trebuie. 

Bătrânul a mai luat o înghiţitură din lichidul incolor 
înainte de a spune ce anume aşteaptă în schimb pentru a-l 
ajuta pe Connor să scape. Jackson ştia că nu avea dreptul 
de a accepta condiţiile lui Romanov în numele lui Connor, 
dar cum i se atrăsese atenţia să nu pună întrebări, a rămas 
tăcut. 

— Poate că ai nevoie de puţin timp ca să te gândeşti la 
propunerea mea, domnule Jackson, a continuat bătrânul. 
Dar dacă prietenul dumitale este de acord cu condiţiile 
mele şi apoi nu reuşeşte să-şi ţină partea sa de învoială, 
trebuie să-i fie făcute foarte clare consecinţele acţiunilor 
lui. A făcut o pauză ca să-şi tragă respiraţia. Sper, într- 
adevăr, domnule Jackson, că el nu este genul de om care, 
după ce a semnat un contract, îşi pune speranţele în vreun 
avocat deştept care să-i găsească vreo portiţă ca să nu şi-l 
mai onoreze. Vezi, în acest proces, eu am şi rolul 
judecătorului şi al juraţilor iar pe fiul meu Alexei îl voi numi 
procuror. li voi încredința puteri depline ca să urmărească 
îndeplinirea acestui acord literă cu literă. Deja am dat ordin 
ca să vă însoţească pe amândoi înapoi, în Statele Unite şi el 
nu se va întoarce până când înţelegerea n-a fost onorată. 
Sper că m-am făcut clar, domnule Jackson. 

Biroul lui Zerimski nu putea să fie într-un contrast mai 
mare faţă de palatul ţarului din afara oraşului. Liderul 
comunist ocupa etajul trei al unei clădiri dărăpănate dintr-o 
suburbie în nordul Moscovei — deşi oricine care era invitat 
să stea la vila sa de pe Volga devenea foarte repede 
conştient de faptul că lui Zerimski nu-i era deloc străin 
luxul. 

Ultimul vot fusese dat la ora zece în seara precedentă. 
Acum Zerimski nu putea face altceva decât să stea şi să 
aştepte ca oficialii de la Marea Baltică până la Pacific să 
numere buletinele de vot. El ştia foarte bine că în unele 
circumscripţii oamenii votaseră de mai multe ori. In altele 
urnele de vot, pur şi simplu, nu ajunseseră la primărie. Insă 
era sigur că, din moment ce stabilise o înţelegere cu 
Borodin şi generalul se retrăgea din cursă, el avea şanse 
reale să câştige. Dar era destul de realist să ştie că, dată 
fiind Mafya care-l sprijinea pe Cernopov, el avea nevoie de 
peste jumătate de voturi ca să fie declarat învingător. Din 
aceste motive el hotărâse să-şi facă un aliat în tabăra 
ţarului. 

Rezultatul alegerilor nu se va cunoaşte decât peste 
câteva zile, pentru că voturile se numărau manual în cea 
mai mare parte a ţării. Lui nu trebuia să i se reamintească 
remarca atât de des citată a lui Stalin că nu contează câţi 
oameni votează, ci doar cei care numără voturile. 

Cei mai apropiaţi de Zerimski erau grămadă pe telefoane 
încercând să urmărească ce se întâmpla pe tot cuprinsul 
vastei naţiuni. Dar toţi preşedinţii de comisii considerau 
întrecerea prea strânsă ca să poată face evaluări. In 
această zi conducătorul comunist a bătut darabana în masă 
de mai multe ori decât în tot timpul ultimei săptămâni şi a 
rămas în camera lui ceasuri în şir dând telefoane. 

— Asta-i o veste bună, Ştefan, spunea Zerimski. Atâta 
vreme cât tu te ocupi de problema vărului tău. Tocmai 
asculta răspunsul lui Ivaniţki când a bătut cineva la uşă. A 
pus telefonul jos când l-a văzut în cameră pe şeful său de 

cabinet. N-avea niciun chef ca Titov să afle cu cine stătea 
el de vorbă. 

— Ziariştii ar vrea să ştie dacă o să le vorbiţi, a spus 
Titov sperând să-şi ţină şeful ocupat câteva minute. Ultima 
oară când Zerimski îi văzuse pe vulturi — cum îi numea el 
— fusese în dimineaţa anterioară când toţi se duseseră să-l 
vadă votând în Koski, cartierul său natal din Moscova. Dacă 
el ar fi candidat ca preşedinte al Statelor Unite n-ar fi fost 
nicio diferenţă. 

Zerimski a dat din cap aprobându-l fără nicio tragere de 
inimă şi l-a urmat pe Titov pe scări în jos şi apoi în stradă. 
EI îşi instruise oamenii de pază să nu lase niciun jurnalist să 
între în clădire ca să nu descopere cât de ineficient şi puţin 
personal avea. Asta o să se schimbe imediat ce va pune 
mâna pe trezoreria statului. El nu-i spusese nici măcar 
şefului său de cabinet că, dacă va câştiga, acestea vor fi 
ultimele alegeri în care poporul rus va vota cât va fi el în 
viaţă. Şi el nu dădea nici două parale pe oricâte proteste 
aveau să fie în ziarele şi revistele străine. In scurtă vreme 
ele nu vor mai circula absolut deloc la răsărit de Germania. 

Când Zerimski a păşit pe trotuar a fost întâmpinat de cel 
mai mare număr de jurnalişti pe care-i văzuse de când 
începuse campania electorală. 

— Cât de încrezător sunteţi în victorie, domnule 
Zerimski? a întrebat cineva înainte ca el măcar să apuce să 
le spună bună ziua. 

— Dacă va ieşi învingător cel pe care l-a votat 
majoritatea poporului, eu voi fi viitorul preşedinte al Rusiei. 

— Dar preşedintele grupului de observatori internaţionali 
a spus că acestea au fost cele mai democratice alegeri pe 
care le-a avut Rusia în toată istoria ei. Nu sunteţi de acord 
cu această apreciere? 

— Voi fi dacă sunt declarat învingător, a răspuns 
Zerimski. 

Jurnaliştii au râs politicoşi la mica lui glumă. 

— Dacă sunteţi ales, când îl veţi vizita pe preşedintele 

Lawrence la Washington? 

— La scurtă vreme după ce el mă va vizita la Moscova, a 
venit prompt răspunsul. 

— Dacă sunteţi ales preşedinte, ce se va întâmpla cu 
omul care a fost arestat în Piaţa Libertăţii şi care este 
acuzat că a încercat să vă asasineze? 

— Aceea va fi o hotărâre a Justiţiei. Dar puteţi fi siguri că 
va avea o judecată dreaptă. 

Brusc Zerimski s-a plictisit. Fără niciun cuvânt, s-a răsucit 
pe călcâie şi a dispărut în clădire ignorând ploaia de 
întrebări ce se revărsa în urma lui: 

— l-aţi oferit lui Borodin un post în cabinetul 
dumneavoastră? 

— Ce veţi face cu Cecenia? 

— Va fi Mafya obiectiv prioritar pe agenda 
dumneavoastră? 

În timp ce urca scările de piatră tocite către etajul trei a 
hotărât că, indiferent dacă va câştiga sau va pierde, 
aceasta a fost ultima dată când a mai acceptat o discuţie 
cu presa. Nu-l invidia pe Lawrence care încerca să conducă 
o ţară unde jurnaliştii aşteptau să fie trataţi ca o putere 
egală în stat. Când a ajuns în biroul său s-a prăbuşit în 
singurul fotoliu confortabil din încăpere şi a dormit pentru 
prima oară după atâtea zile. 


Cheia s-a răsucit în broască şi uşa celulei s-a deschis 
larg. Bolcenkov a intrat purtând în mână o sacoşă mare şi o 
servietă de piele, plată. 

— După cum vezi, m-am întors, i-a spus şeful Poliţiei din 
St. Petersburg aşezându-se în faţa lui Connor. Din care poţi 
să deduci că vreau să stăm de vorbă fără ca discuţia 
noastră să fie consemnată. Totuşi, trebuie să-ţi spun că 
sper ca ea să fie ceva mai productivă decât la ultima 
noastră întâlnire. 

Şeful Poliţiei şi-a pironit privirile asupra bărbatului ce 
stătea pe pat. Connor părea să fi slăbit cu mai multe livre 

în cele cinci zile care se scurseseră. 

— Văd că nu te-ai obişnuit cu a noastră nouvelle cuisine, 
a spus Bolcenkov aprinzându-şi o ţigară. Trebuie să-ți 
mărturisesc că până şi pentru nivelul de viaţă scăzut din St. 
Petersburg şi tot ai nevoie de câteva zile bune ca să 
apreciezi cum se cuvine meniul din Crucifix. Dar deţinuţii 
ajung la această înţelepciune atunci când îşi dau seama că 
vor rămâne aici pentru tot restul vieţii şi că nu există nicio 
alternativă à /a carte. 

A tras adânc din ţigară şi a dat fumul afară pe nas. 

— De fapt, a continuat el, poate că ai citit în presă destul 
de recent că unul din deţinuţii noştri şi-a mâncat un tovarăş 
de celulă. Dar cu criza de mâncare şi cu problema 
supraaglomerării cu care ne confruntăm, ne-am gândit că 
nu merită să facem atâta caz în legătură cu asta. 

Connor a zâmbit. 

— A! Văd că până la urmă ai înviat, a spus Bolcenkov. 
Acum trebuie să-ţi spun că de la ultima noastră întâlnire s- 
au petrecut câteva lucruri pe care am sentimentul că ai 
vrea să le cunoşti. 

A pus sacoşa şi servieta de piele pe dalele de piatră. 

— Aceste două bagaje au fost raportate ca neridicate de 
către şeful recepţiei de la Hotel Naţional. 

Connor şi-a înălţat o sprânceană. 

— Exact cum m-am gândit, a spus şeful Poliţiei. Şi ca să 
fiu corect, când i-am arătat fotografia dumitale, 
recepţionerul a declarat că, deşi îşi amintea un bărbat care 
seamănă cu dumneata şi care i-a lăsat sacoşa, habar n-are 
cum a apărut servieta. În orice caz, presupun că nu va fi 
nevoie să-ţi descriu conţinutul ei. 

Şeful Poliţiei a apăsat pe închizătorile servietei şi, chiar 
când i-a ridicat capacul, înăuntru se afla o puşcă Remington 
700. Connor s-a uitat drept înainte mimând indiferența. 

— Deşi sunt sigur că ai mânuit acest tip de armă înainte, 
convingerea mea este că puşca aici de faţă n-ai văzut-o 
niciodată, chit că inițialele P.D.V. sunt imprimate atât de 

convingător pe capac. Chiar şi un agent proaspăt recrutat 
îşi poate da seama că ţi s-a făcut o înscenare. 

Bolcenkov a tras adânc din ţigară. 

— C.I.A. pesemne că îşi imaginează că noi avem cea mai 
imbecilă poliţie de pe glob. Chiar îşi închipuie ei că noi nu 
ştim care este adevărata slujbă a lui Mitchell? Ataşat 
cultural! a pufnit el pe nas. Probabil că el este convins că 
Ermitajul este un magazin universal. Înainte de a-mi 
răspunde ceva, mai am o veste care s-ar putea să te 
intereseze. A inhalat din nou profund, lăsând nicotina să-i 
ajungă până în plămâni. Victor Zerimski a câştigat alegerile 
şi va fi instalat ca preşedinte luni. 

Connor a schiţat un zâmbet. 

— Şi cum cred că nu-ți va oferi un loc în primul rând la 
inaugurare, a continuat şeful Poliţiei, probabil că a venit 
timpul să ne spui partea dumitale de poveste, domnule 
Fitzgerald. 


197 


- A UNSPREZECEA PORUNCĂ - 


CAPITOLUL 19 


Preşedintele Zerimski a intrat ţanţos în birou. Colegii lui 
de campanie electorală s-au ridicat imediat în picioare de 
pe locurile lor din jurul mesei lungi de stejar şi l-au aplaudat 
până când el s-a aşezat pe scaunul său de sub portretul lui 
Stalin, adus din subsolul Muzeului Puşkin, unde zăcea din 
1956. 

Zerimski era îmbrăcat într-un costum bleumarin, cămaşă 
albă şi cravată roşie. El arăta destul de diferit fată de 
ceilalţi bărbaţi din jurul mesei care purtau aceleaşi haine 
prost croite, din timpul campaniei electorale. Mesajul era 
clar — ei trebuiau cu toţii să viziteze un croitor cât de 
curând posibil. 

Zerimski i-a lăsat să mai aplaude o vreme înainte de a le 
face semn colegilor săi să se aşeze, de parcă s-ar fi aflat în 
faţa unei mulţimi electorale care-l adula. 

— Deşi, la modul oficial, nu-mi iau în primire funcţia 
decât luni, a început el, există unul sau două domenii în 
care intenţionez să fac imediat schimbări. 

Preşedintele şi-a plimbat privirile peste suporterii săi care 
i-au stat alături de-a lungul anilor de restrişte şi care urmau 
să fie răsplătiți pentru loialitatea lor. Mulţi dintre ei 
aşteptau această clipă de o jumătate de viaţă. 

El şi-a îndreptat atenţia spre un bărbat scund şi îndesat 
care rămăsese cu ochii căscaţi înaintea lui. losif Pleskov 
fusese promovat din bodyguard al lui Zerimski în membru 
plin al Biroului Politic imediat după ce împuşcase trei 
bărbaţi care încercaseră să-i asasineze şeful când se afla 
într-o vizită la Odesa. Pleskov avea o mare virtute pe care 
Zerimski o cerea de la orice ministru: odată ce îi înţelegea 
ordinele, el i le îndeplinea până la capăt, literă cu literă. 

— losif, vechiul meu prieten, a spus Zerimski. Tu îmi vei 
fi ministru de interne. 

Multe chipuri din jurul mesei au încercat să nu-şi arate 

surpriza sau dezamăgirea; cei mai mulţi dintre ei ştiau că 
erau mai potriviţi pentru această funcţie decât fostul 
docher din Ucraina şi unii chiar îl bănuiau că nici nu ştie să 
scrie corect „interne”. Bărbatul scund şi îndesat zâmbea 
radiind de fericire către şeful lui ca un copil căruia i se 
dăduse o jucărie neaşteptată. 

— Prima ta sarcină, losif, va fi să te ocupi de crima 
organizată. Şi nu cred că este un mod mai bun de a începe 
decât prin a-l aresta pe Nicolai Romanov, aşa-zisul ţar. 
Pentru că, atâta vreme cât eu sunt preşedinte, nu va mai fi 
loc pentru niciun ţar, împărat sau altceva. 

Una sau două feţe care doar cu o clipă în urmă arătaseră 
posomorâte, brusc s-au înveselit. Câţiva dintre ei ar fi vrut 
să se ocupe de Nicolai Romanov şi niciunul dintre ei nu 
credea că Pleskov era capabil s-o facă. 

— Ce acuzaţii să-i aduc? a întrebat Pleskov inocent. 

— Orice doreşti, de la fraudă până la crimă, a spus 
Zerimski. Atâta doar să fii sigur că ţine. 

Pleskov deja arăta puţin neliniştit. l-ar fi fost mai uşor 
dacă şeful i-ar fi ordonat, pur şi simplu, să-l omoare pe acel 
om. 

Ochii lui Zerimski s-au plimbat de la unul la celălalt. 

— Lev, a spus el întorcându-se spre un alt bărbat care-i 
rămăsese loial şi-l ascultase orbeşte. Îți voi încredința 
responsabilitatea asupra celeilalte jumătăţi din programul 
meu privind legea şi ordinea. 

Lev Şulov părea nervos, nefiind sigur dacă ar trebui să-şi 
arate recunoştinţa pentru ceea ce era pe punctul de a 
primi. 

— Vei fi noul meu ministru de justiţie. 

Şulov a zâmbit. 

— Dă-mi voie să-ţi fac limpede că mulţi se cred prea 
deştepţi prin tribunale în momentul de faţă. Numeşte vreo 
cinci-şase, sau cam aşa ceva, de noi judecători. Asigură-te 
ca toţi să fie membri de partid de multă vreme. Începe prin 
a le explica faptul că eu am doar două politici când este 


199 


- A UNSPREZECEA PORUNCĂ - 


vorba de lege şi ordine: procese cât mai scurte şi pedepse 
cu închisoarea cât mai lungi. Şi ţin neapărat să dau un 
exemplu elocvent chiar în primele zile ale preşedinţiei 
mele, ca să nu mai existe niciun dubiu asupra ceea ce Îi 
aşteaptă pe acei care mă înfurie. 

— Vă gândiţi la cineva anume, domnule preşedinte? 

S-a auzit un ciocănit uşor în uşă. Toţi s-au întors să vadă 
cine îndrăznea să întrerupă prima şedinţă de cabinet a 
noului preşedinte. Dmitri Titov a intrat tiptil, hazardându- 
se, pentru că bănuia că Zerimski ar fi fost chiar mai supărat 
dacă nu l-ar fi întrerupt. Preşedintele bătea darabana cu 
degetele pe masă în timp ce Titov a traversat încăperea şi 
apoi s-a aplecat spre a-i spune ceva la ureche. 

Zerimski imediat a izbucnit în râs. Ceilalţi voiau să i se 
alăture, dar nu puteau până nu auzeau gluma. El şi-a 
ridicat privirile spre colegii săi. 

— Preşedintele Statelor Unite aşteaptă la telefon. Se pare 
că doreşte să mă felicite. 

Acum toţi au simţit că pot să-i ţină isonul la hohotele de 
râs. 

— Următoarea mea decizie în calitate de lider al vostru 
va fi să aleg dacă să-l las să aştepte... încă trei ani... Toţi 
au râs şi mai tare, în afară de Titov... sau să accept să 
vorbesc acum cu el la telefon. 

Nimeni nu şi-a oferit părerea. 

— Să aflăm ce vrea omul? a întrebat Zerimski. 

Toţi au dat din cap. Titov a ridicat telefonul de lângă el şi 
i l-a dat şefului său. 

— Domnule preşedinte, a spus Zerimski. 

— Nu, domnule, a venit imediat răspunsul. Eu sunt Andy 
Lloyd, şeful de cabinet de la Casa Albă. Pot să vă fac 
legătura cu preşedintele Lawrence? 

— Nu, nu poţi, a răspuns Zerimski furios. Spune-i 
preşedintelui tău că data viitoare când sună să se afle 
personal la celălalt capăt al firului pentru că eu nu tratez cu 
purtătorii lui de mesaje. 

A trântit telefonul şi toţi au râs iar. 

— Deci, ce spuneam? 

Şulov i-a răspuns: 

— Eraţi pe punctul de a ne spune, domnule preşedinte, 
cine va trebui dat ca exemplu spre a demonstra noua 
disciplină din Ministerul de Justiţie. 

— A, da, a spus Zerimski, zâmbetul revenindu-i pe buze 
chiar când telefonul a sunat din nou. 

Zerimski i-a făcut semn şefului său de cabinet care l-a 
ridicat. 

— Ar fi posibil să vorbesc cu preşedintele Zerimski? a 
întrebat o voce. 

— Cine-l caută? a răspuns Titov. 

— Tom Lawrence. 

Titov i-a întins receptorul şefului său. „Preşedintele 
Statelor Unite”, a fost tot ce a spus el. Zerimski a dat din 
cap şi a luat telefonul. 

— Tu eşti, Victor? 

— Aici este preşedintele Zerimski. Cu cine vorbesc? 

— Tom Lawrence, a răspuns preşedintele înălţând o 
sprânceană spre secretarul de stat şi şeful de cabinet de la 
Casa Albă, care ascultau pe derivații. 

— Bună dimineaţa. Cu ce vă pot fi de folos? 

— Te-am sunat ca să-mi alătur felicitările la ale tuturor 
celorlalţi pe care, pesemne, că le primeşti după 
impresionanta ta — Lawrence voise să spună 
„neaşteptata”, dar consilierii îl sfătuiseră să renunţe — 
victorie. Ai avut o cursă foarte strânsă. Dar fiecare în 
politică trece prin asemenea probleme din când în când. 

— Este o problemă prin care eu nu voi mai trece, a spus 
Zerimski. 

Lawrence a râs presupunând că aceasta se voise a fio 
glumă. Dacă ar fi văzut chipurile împietrite ale celor din 
jurul mesei din Kremlin nu ar mai fi făcut o asemenea 
presupunere. 

Lloyd i-a şoptit: 


201 


- A UNSPREZECEA PORUNCĂ - 


— Ţineţi-l de vorbă. 

— Primul lucru pe care vreau să ţi-l spun este că mi-ar 
plăcea să te cunosc ceva mai bine, Victor. 

— Atunci va trebui să înţelegi că numai mama mea îmi 
spune pe numele mic. 

Lawrence şi-a coborât privirile pe hârtiile răspândite pe 
biroul său. Ochii i s-au oprit pe numele întreg al lui 
Zerimski, Victor  Leonidovici. A subliniat cu  stiloul 
„Leonidovici”, dar Larry Harrington şi-a clătinat capul 
dezaprobator. 

— lartă-mă, a spus Lawrence. Cum ai dori să-ţi spun? 

— Aşa cum te aştepţi să ţi se adreseze cineva care nu te 
cunoaşte. 

Deşi nu se auzeau decât replicile de la acest capăt al 
firului, cei aşezaţi în jurul mesei din Moscova erau încântați 
de prima întâlnire dintre cei doi conducători. Dar nu şi cel 
din Biroul Oval. 

— Încercaţi o altă cale, domnule preşedinte, i-a sugerat 
secretarul de stat acoperind cu mâna telefonul său. 

Tom Lawrence şi-a coborât privirile spre întrebările 
pregătite de Andy Lloyd citindu-le în diagonală. 

— Sper că n-o să treacă mult până o să avem ocazia ca 
să ne întâlnim. Este destul de surprinzător, a adăugat el, că 
nu ne-am ciocnit unul de altul până acum. 

— Nu este deloc surprinzător, a replicat Zerimski. Când ai 
fost ultima oară la Moscova, în iunie, ambasadorul tău a 
omis să-mi trimită, mie sau altcuiva din partidul meu, o 
invitaţie la dineul dat în cinstea ta. 

S-au auzit murmure de aprobare din jurul mesei. 

— Sunt sigur că ştii prea bine că în călătoriile peste 
hotare cei care îţi fac programul sunt, în special, 
oficialităţile locale... 

— AŞ fi interesat să aflu pe care din acei oficiali locali ai 
tăi vei simţi nevoia să-i înlocuieşti după o eroare atât de 
grosolană. Zerimski a făcut o pauză. Poate că începi chiar 
cu ambasadorul, a adăugat el. 

A urmat o altă tăcere prelungită în care cei trei bărbaţi 
din Biroul Oval parcurgeau în grabă întrebările atât de 
meticulos alcătuite. Ei nu anticipaseră că Zerimski va 
merge atât de departe cu răspunsurile. 

— Te pot asigura, a adăugat Zerimski, că eu n-o să las pe 
niciunul din oficialii mei, locali sau din altă parte, să treacă 
peste dorinţele mele personale. 

— Eşti un om norocos, a spus Lawrence, fără a-şi mai 
bate capul cu vreunul din răspunsurile dinainte pregătite. 

— Norocul nu este un factor pe care-l iau vreodată în 
consideraţie, a răspuns Zerimski. Mai cu seamă când am 
de-a face cu adversarii mei. 

Pe Larry Harrington începuse să-l apuce disperarea, dar 
Andy Lloyd a scris la repezeală o întrebare pe o hârtie şi a 
pus-o sub nasul preşedintelui. Lawrence a dat din cap. 

— Poate că ar trebui să aranjăm o întâlnire mai curând 
ca să ne cunoaştem unul pe celălalt mai bine. 

Cei trei de la Casa Albă se aşteptau ca oferta să fie 
refuzată cu vehemenţă. 

— Am să reflectez la propunerea ta cu toată seriozitatea, 
a răspuns Zerimski spre surprinderea tuturor din ambele 
birouri. De ce nu-i spui domnului Lloyd să ia legătura cu 
tovarăşul Titov care se ocupă de organizarea întâlnirilor 
mele cu conducătorii străini? 

— Cu siguranţă că am s-o fac, a spus Lawrence uşurat. 
Am să-i cer lui Andy Lloyd să-l sune pe domnul Titov în 
următoarele câteva zile. 

Lloyd a mai scris la repezeală ceva şi i-a întins hârtia 
preşedintelui. Pe ea se putea citi: „Bineînţeles şi eu voi fi 
fericit să vizitez Moscova”. 

— La revedere, domnule preşedinte, a spus Zerimski. 

— La revedere... domnule preşedinte, a răspuns 
Lawrence. 

După ce a închis telefonul, Zerimski a oprit inevitabilul 
ropot de aplauze întorcându-se rapid spre şeful său de 
cabinet şi spunându-i: 

— Când sună Lloyd, o să-ţi propună să vizitez 
Washington-ul. Acceptă oferta. 

Şeful lui de cabinet a părut surprins. 

— Sunt hotărât, a spus preşedintele adresându-se 
colegilor lui de partid, ca Lawrence să-şi dea seama cât de 
curând posibil cu cine are de-a face. Şi mai important, 
vreau ca publicul american să se convingă singur. Şi-a 
împreunat degetele. Am de gând să încep prin a mă 
asigura că Legea Reducerii Armelor a lui Lawrence să nu fie 
aprobată în Senat. Nu cred că am un cadou mai potrivit de 
Crăciun ca să i-l fac lui... Tom. 

De data aceasta i-a lăsat să-l aplaude scurt, după care i-a 
redus la tăcere fluturându-şi iar mâna. 

— Dar acum trebuie să ne întoarcem la problemele 
noastre interne, care sunt mult mai presante. Ştiţi, eu cred 
că este important să-i facem şi pe proprii noştri cetăţeni să 
fie conştienţi de dârzenia noului lor conducător. Vreau să le 
dau un exemplu care nu va mai lăsa nicio îndoială nimănui 
despre felul în care intenţionez să mă ocup de acei care au 
de gând să mi se opună. 

Toţi aşteptau să vadă pe cine va alege Zerimski pentru 
această onoare. El şi-a întors privirile spre nou numitul 
ministru de justiţie. 

— Unde este ucigaşul plătit de Mafya care a încercat să 
mă asasineze? 

— Este închis la Crucifix, a răspuns Şulov. Unde presupun 
că doriţi să rămână pentru tot restul vieţii. 

— Categoric, nu, a spus Zerimski. Inchisoarea pe viaţă 
este o pedeapsă mult prea uşoară pentru un criminal atât 
de feroce. El este persoana ideală care o să fie judecată. 
Vom face din el primul nostru exemplu public. 

— Mă tem că poliţia nu a găsit nimic care să dovedească 
faptul că el... 

— Atunci fabricaţi o dovadă, a spus Zerimski. La procesul 
lui n-o să participe decât membrii loiali ai partidului. 

— Inţeleg, domnule preşedinte, a spus noul ministru al 

justiţiei. Apoi a ezitat. Ce aveţi în gând? 

— Un proces rapid, prezidat de unul dintre noii judecători 
şi un juriu alcătuit în exclusivitate din oficiali ai partidului. 

— Şi sentinţa, domnule preşedinte? 

— Pedeapsa cu moartea, bineînţeles. Imediat după ce se 
va pronunţa sentinţa ai să informezi presa că eu voi asista 
la execuţie. 

— Şi când va fi? a întrebat ministrul de justiţie, notând 
fiecare cuvânt al lui Zerimski. 

Preşedintele şi-a răsfoit la repezeală agenda căutând o 
pauză de cincisprezece minute. 

— Vinerea viitoare, ora opt dimineaţă. Acum ceva cu 
mult mai important — planurile mele pentru viitorul forţelor 
armate. 

A zâmbit către generalul Borodin care era aşezat în 
dreapta lui şi care până acum nu deschisese deloc gura. 

— Pentru dumneata, domnule vicepreşedinte, cea mai 
mare recompensă din toate... 

CAPITOLUL 20 


Ca prizonier în lagărul Nan Dinh, Connor îşi făcuse un 
sistem personal de numărare a zilelor de când se afla în 
captivitate. 

La ora cinci în fiecare dimineaţă un gardian din Vietcong 
îşi făcea apariţia cu un bol cu orez înotând în apă — singura 
lui masă din cursul zilei. De fiecare dată Connor lua un 
singur bob de orez şi-l punea într-unul din cele şapte bețe 
de bambus din care era făcută salteaua. În fiecare 
săptămână transfera unul din cele şapte boabe pe grinda 
de deasupra patului iar pe celelalte şase le mânca. La 
fiecare patru săptămâni lua unul din boabele de pe grinda 
de deasupra patului şi-l punea între scândurile de sub pat. 
In ziua în care el şi Chris Jackson au scăpat din lagăr, 
Connor ştia că stătuse în captivitate un an, cinci luni şi 
două zile. 

Dar să zaci într-un prici dintr-o celulă fără ferestre, din 
închisoarea Crucifix nici măcar pentru Connor n-a fost 
posibil să inventeze un sistem de a cronometra timpul de 
când se afla acolo. Şeful Poliţiei îl vizitase de două ori şi 
plecase fără a afla nimic de la el. Connor începuse să se 
întrebe cât va mai dura până îşi va pierde răbdarea cu el, 
care, pur şi simplu, îşi repeta numele şi naționalitatea la 
nesfârşit şi cerea să-şi vadă ambasadorul. Dar nu va trebui 
să aştepte mult până o să afle. Doar la câteva clipe după ce 
Bolcenkov plecase din celulă a doua oară, cei trei bărbaţi 
care-l întâmpinaseră în după amiaza când intrase în 
închisoare au dat buzna în celula lui. 

Doi dintre ei l-au înşfăcat de pe prici şi l-au trântit în 
scaunul pe care stătuse nu demult şeful Poliţiei. l-au răsucit 
braţele la spate şi i-au pus cătuşe. 

Atunci a văzut pentru prima oară Connor briciul de tăiat 
beregata. În timp ce cei doi îl ţineau țintuit pe scaun, celui 
de al treilea i-au trebuit paisprezece mişcări razante ale 


206 


- JEFFREY ARCHER - 


lamei ruginite ca să-i radă tot părul de pe cap laolaltă cu o 
bună parte din piele. El nu-şi mai pierduse timpul ca să-l 
frece în prealabil cu săpun şi apă. Sângele a continuat să-i 
curgă pe faţă lui Connor prelingându-i-se pe cămaşă multă 
vreme după ce ei plecaseră lăsându-l aruncat pe scaun. 

El şi-a amintit cuvintele şefului Poliţiei când s-au întâlnit 
prima oară: „Eu nu cred în tortură; nu este stilul meu”. Dar 
asta fusese înainte ca Zerimski să fie preşedinte. 

În cele din urmă a adormit, dar pentru câtă vreme el n-ar 
putea să spună. Lucrul următor pe care şi l-a reamintit a 
fost că l-au ridicat de pe jos şi l-au trântit pe scaun ţinându- 
| imobilizat pentru a doua oară. 

Bărbatul care-l scalpase îşi înlocuise briciul cu un ac lung 
şi gros dând dovadă de aceeaşi delicateţe pe care o 
avusese ca frizer şi acum când a tatuat numărul 12995 pe 
încheietura mâinii stângi a puşcăriaşului. Era evident că 
pentru ei nu conta numele când îţi rezervai casă şi masă la 
Crucifix. 

Când ei au revenit pentru a treia oară l-au săltat de jos şi 
i-au dat un brânci afară din celulă pe coridorul lung şi 
întunecos. În momente ca acesta ar fi vrut să nu mai aibă 
niciun pic de imaginaţie. A încercat să nu se gândească la 
ce aveau ei în minte în ceea ce-l privea. 

În ordinul ce-i însoțea Medalia de Onoare scria cum 
locotenentul Fitzgerald îşi condusese fără teamă oamenii, 
îşi salvase un camarad ofiţer şi organizase o evadare 
uluitoare dintr-un lagăr de prizonieri din Vietnamul de Nord. 
Dar Connor ştia că el nu întâlnise niciodată un om căruia să 
nu-i fie frică. În Nan Dinh el rezistase un an, cinci luni şi 
două zile — dar pe atunci nu avea decât douăzeci şi doi de 
ani — şi la douăzeci şi doi de ani crezi că eşti nemuritor. 

Când l-au îmbrâncit de pe coridor în soarele dimineţii, 
primul lucru pe care l-a văzut Connor a fost un grup de 
puşcăriaşi care înălţau o spânzurătoare. El avea acum 
cincizeci şi unu de ani. La vârsta asta nimeni nu se mai 
crede nemuritor. 

Când Joan Benett a semnat condica de prezenţă la 
Langley în acea luni, ştia exact câte zile se scurseseră din 
„sentinţa” ei de opt luni pentru că în fiecare seară, chiar 
înainte de a pleca de acasă la slujbă, îşi hrănea pisica şi 
mai tăia încă o zi din calendarul de pe peretele bucătăriei. 

Ea şi-a lăsat maşina în parcarea din aripa de vest şi s-a 
îndreptat direct spre bibliotecă. După ce a semnat de 
prezenţă a coborât pe scara metalică în secţia de 
documentare. In următoarele nouă ore, doar cu o singură 
pauză de masă la miezul nopţii, ea va parcurge ultimele 
extrase de presă din Orientul Mijlociu transmise prin e-mail. 
Sarcina ei era să caute orice menționare a Statelor Unite şi, 
dacă era critică, s-o copieze electronic, s-o colaţioneze şi s- 
o transmită prin e-mail şefului ei la etajul trei, care va 
reflecta asupra consecinţelor ei mai târziu, la o oră mai 
civilizată în acea dimineaţă. De nenumărate ori se gândise 
să-şi depună demisia, dar era hotărâtă să nu-i dea 
satisfacţie lui Gutenburg. 

Chiar înaintea pauzei de la miezul nopţii, lui Joan i-a sărit 
în ochi un titlu din The Istanbul News: „Ucigaşul plătit de 
Mafya va fi judecat”. In mintea ei Mafia nu putea fi decât 
italiană, aşa că a fost surprinsă când a descoperit că acel 
articol se referea la un terorist sud-african care va fi 
judecat pentru un atentat ce l-a vizat pe noul preşedinte al 
Rusiei. Ea nu i-ar mai fi dat nicio atenţie dacă n-ar fi văzut 
desenul în creion al acuzatului. 

Inima lui Joan a început să bată cu putere pe măsură ce 
citea cu atenţie articolul lung al Fatimei Kusmann, 
corespondentul pentru Europa de Est de la The Istanbul 
News, care declara că stătuse lângă ucigaşul profesionist în 
timpul unei adunări din Moscova în faţa căreia vorbise 
Zerimski. 

Miezul nopţii trecuse demult, dar Joan a rămas tot la 
biroul ei. 

În timp ce Connor stătea în curtea închisorii şi se uita 
lung la spânzurătoarea pe jumătate înălţată, o maşină a 
poliţiei a oprit lângă el şi un zdrahon i-a făcut vânt pe 
bancheta din spate. A fost surprins când l-a văzut pe şeful 
Poliţiei. Bolcenkov cu greu l-a recunoscut pe bărbatul ras- 
chilug şi sfrijit. 

Niciunul din ei n-a scos nicio vorbă în timp ce maşina a 
ieşit pe porţile închisorii. Şoferul a virat-o apoi la dreapta şi 
a mers de-a lungul Nevei cu o viteză de exact cincizeci de 
kilometri pe oră. Au trecut peste trei poduri, după care au 
cotit-o la stânga şi au traversat al patrulea pod care i-a 
scos în centrul oraşului. În timp ce traversau râul privirile 
lui Connor s-au oprit asupra zidurilor de un verde pal al 
palatului Ermitaj. Un contrast mai mare cu închisoarea pe 
care abia o părăsise nu putea fi. Şi-a înălţat ochii spre 
albastrul limpede al cerului şi apoi i-a coborât spre 
trecătorii de pe stradă. Ce repede a fost făcut conştient de 
cât de mult preţuia libertatea! Când au ajuns pe malul 
sudic al râului, şoferul a virat-o la dreapta şi după câteva 
sute de iarzi a oprit în faţa Palatului de Justiţie. Uşa maşinii 
a fost deschisă de un poliţist care-i aştepta. Dacă Connor s- 
ar fi gândit să evadeze, pe trotuar mai erau alţi cincizeci de 
ofiţeri care l-ar fi făcut să se răzgândească pe loc. Ei s-au 
aliniat pregătindu-se pentru a da onorul, în timp ce el urca 
scările în clădirea imensă de piatră. 

Connor a fost condus către un birou de lângă intrare 
unde un ofiţer i-a pironit braţul stâng pe masă, i-a cercetat 
încheietura mâinii şi a bifat numărul 12995 pe lista 
acuzaților. Apoi a fost dus de-a lungul unui coridor de 
marmură către două uşi masive de stejar. Când a fost la 
câţiva paşi ele s-au deschis brusc şi el a intrat într-o sală de 
judecată plină-ochi. 

Şi-a plimbat privirile peste marea de chipuri şi i-a fost 
limpede că el era cel aşteptat. 


Joan a căutat informaţii în computer despre atentatul 

asupra lui Zerimski. Toate ştirile de presă păreau a fi de 
acord asupra unui lucru: că bărbatul care fusese arestat în 
Piaţa Libertăţii era Piet de Villiers, un ucigaş sud-african 
plătit de Mafya rusească spre a-l asasina pe Zerimski. Arma 
descoperită printre lucrurile lui era identică cu cea care 
fusese folosită în uciderea lui Ricardo Guzman, un candidat 
la alegerile prezidenţiale din Columbia, în urmă cu două 
luni. 

Joan a scanat în computerul ei portretul lui Villiers făcut 
în creion de ziarista turcă şi l-a mărit până când s-a umplut 
tot ecranul. Apoi i-a selectat ochii şi i-a adus la mărime 
naturală. Acum era sigură de adevărata identitate a 
bărbatului ce urma să fie judecat în St. Petersburg. 

Joan s-a uitat la ceas. Era două şi câteva minute. A ridicat 
telefonul de lângă ea şi a format un număr pe care-l ştia pe 
dinafară. L-a lăsat să sune până când o voce adormită a 
răspuns: „Cine este?” 

Joan n-a spus decât atât: „Este important şi trebuie să te 
văd. Voi fi la tine cam peste o oră şi ceva”. Apoi a pus 
telefonul în furcă. 

Câteva clipe mai târziu altcineva era trezit de un telefon. 
El a ascultat atent, după care a spus: „Va trebui doar să 
avansăm planul nostru iniţial cu câteva zile”. 


Connor stătea în picioare în boxa acuzaților şi-şi plimba 
privirile peste sala de judecată. Ochii i s-au oprit mai întâi 
asupra juriului. Doisprezece oameni buni şi oneşti? Puțin 
probabil. Niciunul dintre ei nici măcar n-a privit în direcţia 
lui. El bănuia că nu le trebuise mult ca să fie confirmaţi şi 
că nu fusese nicio cerere pentru vreo altă alternativă. 

Toţi din sală s-au ridicat în picioare când pe o uşă 
laterală a intrat un bărbat în robă neagră. El s-a aşezat pe 
un scaun mare de piele, plasat în centrul podiumului şi sub 
portretul în mărime naturală al preşedintelui Zerimski. 
Grefierul de şedinţă s-a ridicat de pe locul lui şi a citit 
acuzaţia în limba rusă. Connor cu greu putea urmări 

procedura juridică şi bineînţeles nu a fost întrebat cum 
dorea să pledeze: vinovat sau nevinovat. Grefierul şi-a 
reluat locul şi un bărbat de vârstă mijlocie, înalt şi încruntat 
s-a ridicat de pe o bancă plasată mai jos de judecător şi a 
început să se adreseze juriului. 

Ţinându-se de reverele hainei procurorul şi-a petrecut 
restul dimineţii descriind evenimentele care au dus la 
arestarea inculpatului. El a povestit juriului cum de Villiers 
fusese văzut urmărindu-l pas cu pas pe Zerimski cu mai 
multe zile înainte de a fi arestat în Piaţa Libertăţii. Şi cum 
arma cu care inculpatul voise să-l asasineze pe iubitul lor 
preşedinte fusese descoperită printre obiectele lui 
personale dintr-un hotel. 

— Vanitatea l-a dat de gol pe acuzat, a spus procurorul. 
Iniţialele lui erau clar imprimate pe servieta în care se afla 
arma. 

Judecătorul a permis juriului să examineze puşca şi 
servieta. 

— Şi o dovadă şi mai convingătoare a fost găsită ascunsă 
în trusa de toaletă a acuzatului, a continuat procurorul, 
care confirmă transferul a un milion de dolari americani 
într-un cont bancar din Geneva. 

Din nou i s-a dat juriului să cerceteze dovada. Apoi 
procurorul a lăudat priceperea Poliţiei din St. Petersburg 
care a prevenit acest act criminal şi profesionalismul cu 
care l-a prins pe acuzat când intenţiona să-şi pună planul în 
aplicare. A adăugat că națiunea datorează o mare 
recunoştinţă lui Vladimir Bolcenkov, şeful Poliţiei din St. 
Petersburg. Mulţi din membrii juriului dădeau din cap în 
semn de încuviinţare. 

Procurorul şi-a completat monologul informând juriul că 
ori de câte ori acuzatul a fost întrebat dacă fusese plătit de 
Mafya ca să ucidă, acesta a refuzat să răspundă. 

— Dumneavoastră puteţi să deduceţi ce doriţi din 
tăcerea lui, a spus el. Concluzia mea este că, date fiind 
probele, nu poate fi decât un singur verdict şi o singură 


211 


- A UNSPREZECEA PORUNCĂ - 


sentinţă. A schiţat un zâmbet către judecător şi şi-a reluat 
locul. 

Connor a privit în sală să vadă cine fusese numit ca să-l 
apere. S-a întrebat cum îşi va duce la capăt misiunea 
apărătorul lui de vreme ce nici măcar nu se văzuseră. 

Judecătorul a făcut semn cu capul către celălalt capăt al 
băncii şi un tânăr care nu părea a fi părăsit demult băncile 
facultăţii s-a ridicat în picioare pentru a se adresa instanţei. 
El nu şi-a agăţat mâinile de reverele hainei, nici nu i-a 
zâmbit judecătorului, nici nu s-a adresat juriului. El a spus 
doar atât: „Clientul meu nu are nimic de spus în apărarea 
sa” şi s-a aşezat la loc pe bancă. 

Judecătorul a aprobat din cap, apoi şi-a îndreptat atenţia 
spre preşedintele juriului, un bărbat cu o înfăţişare gravă, 
care ştia exact ce se aştepta de la el. S-a ridicat şi el la 
rândul lui în picioare. 

— Ţinând cont de dovezile prezentate în acest caz, 
domnule preşedinte, cum îl declaraţi pe inculpat? 

— Vinovat, şi-a spus preşedintele dintr-o răsuflare opinia 
fără a fi nevoie a se consulta cu vreun alt membru al 
juriului. 

Judecătorul a privit spre Connor pentru prima oară. 

— Din moment ce juriul a ajuns la un verdict unanim, mie 
nu-mi rămâne altceva de făcut decât să aprob hotărârea 
lor. Şi, după lege, nu există decât o singură pedeapsă 
pentru delictul său. A făcut o pauză, a privit impasibil spre 
Connor şi a spus: Te condamn la moarte prin 
spânzurătoare. Judecătorul s-a întors apoi spre avocatul 
apărării. Doriţi să faceţi apel împotriva sentinţei? a întrebat 
el retoric. 

— Nu, domnule preşedinte, a venit pe loc răspunsul. 

— Execuţia va avea loc vineri, la ora opt dimineaţa. 

Connor a fost surprins doar că trebuiau să aştepte până 
vineri ca să-l spânzure. 


Înainte de a pleca, Joan a verificat iar numeroasele 

articole. Datele se potriveau exact plecărilor lui Connor în 
străinătate. Mai întâi călătoria în Columbia, apoi cea în St. 
Petersburg. Erau, ca să citeze una din maximele favorite 
ale lui Connor, prea multe coincidente. 

Pe la ora trei Joan se simţea secătuită şi la capătul 
puterilor. Nu ardea de nerăbdare să-i spună lui Maggie 
rezultatele muncii ei de detectiv. Şi dacă, într-adevăr, 
Connor urma să fie judecat în St. Petersburg, nu mai era 
nicio clipă de pierdut pentru că ziarele turceşti apăruseră 
deja de câteva zile. 

Joan a închis computerul, şi-a încuiat biroul şi spera că 
şeful ei n-o să observe că era aproape goală cutia cu e- 
mail. A urcat scara metalică la parter, şi-a introdus cartela 
magnetică în aparatul de la punctul de control de la ieşire 
şi a trecut pe lângă câţiva lucrători răzleţi ce soseau pentru 
prima tură de dimineaţă. 

Joan a aprins farurile maşinii ei nou-nouţe şi a ieşit din 
parcare iar la poartă a virat-o spre est pe George 
Washington Parkway. Strada era încă acoperită cu porţiuni 
de gheaţă de la viscolul din seara trecută şi echipajele de 
deszăpezire lucrau ca s-o curețe înainte de orele 
aglomerate ale dimineţii. De obicei ei îi plăcea să şofeze pe 
străzile pustii ale Washingtonului când noaptea se îngâna 
cu ziua, să treacă pe lângă magnificele monumente care 
comemorau istoria naţiunii. La şcoală în St. Paul ea 
ascultase tăcută, în prima bancă, când profesoara le regala 
cu poveşti despre Washington, Jefferson, Lincoln şi 
Roosevelt. Admiraţia pentru aceste figuri ilustre îi 
alimentase ambiția de a lucra în serviciul public. 

După studii guvernamentale la University of Minnesota 
ea făcuse cerere de angajare la F.B.I. şi C.I.A. Ambele o 
chemaseră la interviuri, dar după ce fusese la Connor 
Fitzgerald, renunţase să se mai prezinte la F.B.I. Aici ea a 
lucrat pentru un bărbat care se întorsese dintr-un război 
inutil în Vietnam cu o medalie despre care el n-a pomenit 
niciodată nimic şi care continua să-şi servească ţara fără 

fanfaronadă sau dorinţa de a-i fi recunoscute meritele. 
Dacă ea îşi exprima vreodată aceste gânduri în faţa lui 
Connor, el doar râdea şi-i spunea că a devenit 
sentimentală. Dar Tom Lawrence avusese dreptate când îl 
descrisese pe Connor ca pe unul din eroii anonimi ai 
naţiunii pentru care nu s-au scris imnuri şi ode. Joan îi va 
sugera lui Maggie să ia legătura imediat cu Casa Albă, de 
vreme ce Lawrence fusese cel care-i ceruse lui Connor să 
ducă la îndeplinire această misiune. 

Joan încerca să-şi facă o oarecare ordine logică în 
gânduri când un camion mare şi verde care împrăştia nisip 
peste gheaţă a trecut pe lângă ea şi a început să intre pe 
banda ei înainte de a fi depăşit-o complet. Ea l-a semnalizat 
cu farurile, dar camionul nu s-a dat la o parte aşa cum se 
aşteptase. S-a uitat în oglinda retrovizoare şi a încetinit ca 
să intre pe banda din centru. Camionul imediat i-a tăiat 
calea, forţând-o să vireze în scurt pe banda din stânga. Din 
nou s-a uitat în oglinda retrovizoare, dar de data asta a fost 
îngrozită când a văzut un Mecedes mare şi negru care 
venea în viteză din spate. Ea a apăsat piciorul pe 
acceleraţie pentru că autostrada urca în pantă, cotind-o 
brusc spre stânga lângă Spout Run. Micul Passat a răspuns 
imediat la comandă, dar a accelerat şi camionul cu nisip şi 
ea n-a putut prinde suficientă viteză ca să-l depăşească. 

Joan n-avea altă posibilitate decât să se deplaseze mai 
departe spre stânga şi aproape că a intrat pe fâşia 
mediană. A privit în oglinda retrovizoare şi a văzut că 
Mercedes-ul o virase şi el şi acum era foarte aproape de 
bara ei de protecţie. Simţea cum inima îi bătea cu putere în 
piept. Camionul şi maşina lucrau laolaltă? Ea a încercat să 
încetinească dar Mercedes-ul se apropia din ce în ce mai 
mult. Joan a apăsat din nou pe acceleraţie şi maşina ei a 
țâşnit înainte. Transpiraţia îi curgea pe frunte şi îi intra în 
ochi în timp ce ajunsese la acelaşi nivel cu partea din faţă a 
camionului, dar n-a putut să-l depăşească, chit că apăsase 
până la fund acceleraţia. Işi pironise privirile pe cabina 

camionului şi încerca să-i atragă atenţia şoferului, dar el 
habar n-a avut de mâna ei care-i făcea semn şi a continuat 
implacabil să se deplaseze spre stânga forţând-o pe ea să 
încetinească şi să rămână în urma lui. Ea s-a uitat iar în 
oglinda retrovizoare: Mercedes-ul era şi mai aproape de 
bara ei de protecţie. 

In timp ce ea privea în spate, platforma basculantă a 
camionului s-a ridicat şi a început să împrăştie nisipul pe 
stradă. Instinctiv Joan a apăsat pe frână, dar mica maşină a 
ieşit de sub control, a derapat pe fâşia mediană acoperită 
de gheaţă şi a catapultat peste malul acoperit cu iarbă în 
direcţia râului. A lovit apa cu o izbitură surdă şi după ce a 
plutit o clipă s-a făcut nevăzută. Tot ce-a rămas au fost 
urmele derapajului pe mal şi câteva clipocituri de apă. 
Camionul cu nisip a revenit pe banda de centru şi şi-a 
continuat drumul spre Washington. O clipă mai târziu 
Mercedes-ul a semnalizat cu farurile, a depăşit camionul şi 
a accelerat mai departe. 

Două maşini care se îndreptau spre aeroportul Dulles s- 
au opri pe fâşia mediană. Unul din şoferi a sărit din maşină 
şi a alergat spre malul râului să vadă dacă poate da o mână 
de ajutor, dar când a ajuns la marginea apei maşina nu se 
mai vedea nicăieri. Tot ce mai rămăsese erau urmele 
derapajului pe malul acoperit cu zăpadă şi un clipocit de 
apă. Celălalt şofer a notat la repezeală numărul camionului 
cu nisip. | l-a dat primului poliţist care a sosit la locul 
accidentului şi care l-a căutat în computerul de la bord. 
După câteva secunde el s-a încruntat. 

— Sunteţi sigur că aţi notat corect numărul, domnule? l-a 
întrebat el. Departamentul care se ocupă de întreţinerea 
drumurilor din Washington nu are înregistrat niciun vehicul 
cu acest număr. 


Când Connor a fost împins pe bancheta din spate a 
maşinii, l-a găsit din nou pe şeful Poliţiei care-l aştepta. In 
timp ce maşina parcurgea înapoi drumul către închisoarea 

Crucifix, Connor nu s-a putut abţine ca să-i pună lui 
Bolcenkov o întrebare: 

— Nu pricep, de ce aşteaptă până vineri ca să mă 
spânzure? 

— Într-adevăr, un pic de noroc, a spus şeful Poliţiei. Se 
pare că iubitul nostru preşedinte a insistat să fie prezent la 
execuţie. Bolcenkov a tras adânc din ţigară. Şi el nu are 
cincisprezece minute libere înainte de vineri dimineaţă. 

Connor a zâmbit contorsionat. 

— Mă bucur că ţi s-a dezlegat, în sfârşit, limba, domnule 
Fitzgerald, a continuat şeful Poliţiei. Pentru că cred că a 
venit timpul să-ţi spun că mai există o alternativă. 

CAPITOLUL 21 


Mark Twain a spus odată despre un prieten: „Dacă n-a 
apărut la timp, vei afla despre el c-a murit”. 

După ce a venit ora patru şi a trecut, Maggie a început să 
se uite la ceas din minut în minut. Pe la patru şi jumătate a 
început să se întrebe dacă nu era prea adormită când a 
sunat Joan şi poate că n-a înţeles bine ce i-a spus. 

La ora cinci Maggie a hotărât că era timpul s-o sune pe 
Joan acasă. N-a răspuns nimeni. Apoi a încercat la telefonul 
din maşină şi de data asta a primit un mesaj: „Acest număr 
momentan este defect. Vă rog reveniţi mai târziu”. 

Maggie a început să măsoare în sus şi în jos bucătăria cu 
pasul, având sentimentul cert că Joan trebuie să fi primit 
ceva veşti despre Connor. Pesemne că era ceva important, 
altfel de ce ar fi trezit-o la două noaptea? Să fi luat el 
legătura cu ea? Ştia ea unde se află Connor? Va putea ea 
să-i spună când o să se întoarcă acasă? Pe la şase, Maggie 
a decis că era o urgenţă. A deschis televizorul ca să vadă 
ora exactă. Faţa lui Charlie Gibson a apărut pe ecran: „În 
următorul ceas vom discuta despre decoraţiunile de 
Crăciun la care chiar şi copiii vă pot ajuta. Dar mai întâi îi 
vom da legătura lui Kevin Newman pentru ştirile dimineţii”. 

Maggie continua să se învârtă în jurul mesei din 
bucătărie în timp ce reporterul prognoza că aproape sigur 
va fi respinsă în Senat Legea propusă de preşedinte pentru 
Reducerea Armelor Nucleare,  Biologice, Chimice şi 
Convenţionale, acum că Zerimski fusese ales preşedinte al 
Rusiei. 

Ea se întreba dacă să încalce o regulă de o viaţă şi să 
încerce s-o sune pe Joan la Langley când a apărut un anunţ 
cu litere îngroşate sub chipul lui Kevin Newman: „Accident 
pe G.W. Parkway în care au fost implicaţi un camion ce 
împrăştia nisip şi un Volkswagen. Şoferul maşinii se crede 
că s-ar fi înecat. Detalii la ştirile de la 6,30”. 


217 


- A UNSPREZECEA PORUNCĂ - 


Maggie a încercat să mănânce un bol cu fulgi de porumb 
în timp ce buletinul de ştiri de la prima oră a dimineţii 
continua. Andy Lloyd a apărut pe ecran anunțând că 
preşedintele Zerimski va face o vizită oficială la Washington 
chiar înainte de Crăciun. „Preşedintele a primit bucuros 
ştirea”, a spus reporterul, „şi speră că într-o oarecare 
măsură îi va convinge pe membrii Senatului că noul 
preşedinte al Rusiei doreşte să rămână în relaţii prieteneşti 
cu America. În orice caz, liderul majorităţii din Senat a spus 
că va aştepta până când Zerimski se va adresa...” 

Când Maggie a auzit micul zgomot făcut de 
corespondenţa căzută pe preş s-a dus în hol, a luat cele 
şapte plicuri ce zăceau pe duşumea şi le-a frunzărit în timp 
ce se întorcea în bucătărie. Patru erau pentru Connor; ea 
niciodată nu-i deschisese scrisorile când el era plecat; alta 
purta ştampila poştei din Chicago şi litera „e” din „Maggie” 
era înclinată într-un asemenea unghi că nu putea să fie 
decât anuala felicitare de Crăciun a lui Declan O'Casey. Pe 
ultima se vedea clar scrisul fiicei sale. Ea le-a lăsat pe 
celelalte şi a deschis-o pe cea de la Tara. 

Dragă mamă, 

fti scriu doar câteva rânduri spre a-ţi confirma că Stuart 
soseşte în Los Angeles vineri. Intenționăm să mergem 
câteva zile cu maşina la San Francisco înainte de a lua 
avionul către Washington pe cincisprezece. 

Maggie a zâmbit. 

Amândoi aşteptăm cu nerăbdare să ne petrecem 
Crăciunul cu tine şi tata. El încă nu m-a sunat, aşa că 
presupun că nu s-a întors. 

Maggie s-a încruntat. 

Am primit o scrisoare de la Joan. Se pare că nu prea-i 
place noua slujbă. Bănui că, la fel ca noi, ea în simte lipsa 
tatei. Mi-a scris că şi-a cumpărat un: Volkswagen nou şi 
foarte chic... 

Maggie a citit ultima propoziţie a doua oară şi mâna a 
început să-i tremure. „O, Dumnezeule, nu”, a spus ea cu 

voce tare. S-a uitat la ceas: şase şi douăzeci. Pe ecranul 
televizorului Lisa McRee expunea un lanţ confecţionat din 
hârtie multicoloră. „Decorații festive de Crăciun la care vă 
pot ajuta copiii”, declara ea cu un chip radios. „Acum să ne 
întoarcem la legenda pomului de Crăciun”. 

Maggie a comutat pe canalul 5. Un alt comentator făcea 
speculaţii dacă intenţionata vizită a lui Zerimski va 
influenţa conducerea Senatului în a-şi da sau nu votul în 
privinţa Legii Reducerii Armelor. 

— Haide, haide odată, spunea Maggie. 

In cele din urmă prezentatorul a spus: „Și acum vă 
putem da mai multe detalii în legătură cu accidentul 
petrecut pe George Washington Parkway. Vă facem 
legătura cu reporterul nostru de la fața locului, Liz 
Fullerton”. 

„Multumesc, Julie. Mă aflu pe fâşia mediană a autostrăzii 
George Washington Parkway, unde a avut loc tragicul 
accident la trei şi cincisprezece minute în această 
dimineață. Mai devreme am luat un interviu unui martor 
ocular care a relatat pentru canalul 5 ce a văzut”. 

Camera s-a oprit asupra unui bărbat care se vedea clar 
că nu se aştepta să apară la televizor în această dimineaţă. 

„Mă îndreptam spre Washington”, spunea el reporterului 
„când un camion a început să-şi descarce nisipul pe 
autostradă făcând ca maşina din spatele lui să fie obligată 
să vireze brusc şi să piardă controlul. Maşina a derapat de 
pe şosea pe malul râului şi apoi a dispărut în Potomac.” 
Camera s-a mutat asupra râului zăbovind pe un grup de 
scafandri ai poliţiei, după care s-a reîntors către reporter. 

„Se pare că nimeni nu ştie exact ce s-a întâmplat, a 
continuat ea. Este chiar posibil ca şoferul camionului cu 
nisip, care stătea sus în cabina lui, să-şi fi continuat drumul 
fără a avea habar că s-a petrecut un accident”. 

— Nu, nu, a ţipat Maggie. Doamne, să nu fie ea! 

„In spatele meu puteți vedea scafandrii poliției care deja 
au localizat vehiculul, se pare un Wolkswagen Passat. Ei 

speră să-l poată aduce la suprafață într-o oră. Identitatea 
şoferului este încă necunoscută.” 

— Nu, nu, nula repetat Maggie. Doamne, să nu fie Joan. 

„Poliția roagă ca şoferul Mercedes-ului care se pare că a 
fost martorul accidentului să-i ajute în efectuarea 
investigațiilor. Sperăm să vă aducem noi amănunte peste o 
oră, până atunci...” 

Maggie a alergat în hol, şi-a smuls haina din cuier şi a 
ţâşnit pe uşa din faţă. A sărit în maşină şi a fost uşurată 
când vechea Toyota a pornit la prima răsucire a cheii în 
contact. A încetinit uşor când a ieşit în Avon Place, apoi a 
accelerat pe Twenty-Ninth Street, către est în direcţia 
autostrăzii Parkway. 

Dacă ea s-ar fi uitat mai atent în oglinda retrovizoare 
când a plecat din faţa casei, ar fi văzut un mic Ford albastru 
care a pornit în urma ei. Pasagerul de lângă şofer a format 
un număr care nu figura în cartea de telefoane. 


— Domnule Jackson, este aşa drăguţ din partea dumitale 
că ai venit să mă vezi iar. 

Jackson era amuzat de curtoazia studiată a lui Nicolai 
Romanov, mai cu seamă că proceda de o asemenea 
manieră de parcă el ar mai fi avut şi altă şansă de alegere 
în problema care-l interesa. 

Prima întâlnire fusese la cererea lui Jackson şi evident n- 
a fost considerată „o pierdere de vreme” din moment ce 
Serghei era teafăr şi alerga pe ambele picioare. Fiecare 
întâlnire ulterioară fusese cerută de Romanov pentru a-l 
pune la curent pe Jackson cu ultimele amănunte ale 
planului său. 

Ţarul s-a aşezat mai bine în scaunul său cu braţe şi 
Jackson a observat nelipsitul pahar cu lichid incolor de pe 
măsuţa de alături. Şi-a reamintit reacţia bătrânului când îi 
pusese o întrebare, aşa că a aşteptat ca el să-i vorbească. 

— Vei fi bucuros, domnule Jackson, să afli că totul, cu o 
singură excepţie care va trebui rezolvată, a fost aranjat ca 

evadarea colegului dumitale să reuşească. Tot ce ne 
trebuie acum este ca domnul Fitzgerald să fie de acord cu 
condiţiile noastre. Dacă le va considera de neacceptat, eu 
nu pot face nimic ca să împiedic să fie spânzurat mâine 
dimineaţă la ora opt. Romanov vorbea fără niciun fel de 
emoție. Permite-mi să te pun la curent cu ceea ce am 
plănuit până acum, în cazul în care el se hotărăşte să 
meargă înainte. Sunt sigur că observaţiile dumitale, ca fost 
director adjunct al C.I.A., se vor dovedi utile. 

Bătrânul a apăsat pe un buton de pe braţul scaunului său 
şi uşa din celălalt capăt al salonului s-a deschis brusc. 
Alexei Romanov a intrat în cameră. 

— Cred că îl ştii pe fiul meu, a spus ţarul. 

Jackson a privit în direcţia bărbatului care întotdeauna îl 
însoţise în drumurile lui la Palatul de larnă, dar care rareori 
îi adresase vreun cuvânt. El a încuviinţat scurt din cap. 

Tânărul a dat la o parte o frumoasă tapiţerie din secolul 
al XIV-lea. În spatele ei se ascundea un televizor mare. 
Ecranul argintiu părea nepotrivit cu  somptuozitatea 
încăperii, dar nu mai mult decât proprietarul şi acoliţii săi, 
şi-a zis în sinea lui Jackson. 

Prima imagine care a apărut pe ecran a fost exteriorul 
închisorii Crucifix. 

Alexei Romanov a arătat spre poartă: 

— Zerimski este aşteptat să sosească la ora şapte şi 
cincizeci. El va fi în cea de a treia din cele şapte maşini şi 
va intra prin poarta laterală, situată aici. Degetul lui s-a 
mişcat pe suprafaţa ecranului. El va fi întâmpinat de 
Vladimir  Bolcenkov, care-l va însoţi până în curtea 
principală unde va avea loc execuţia. La şapte şi cincizeci şi 
două... 

Tânărul Romanov a continuat să-i descrie lui Jackson 
planul minut cu minut mergând până la cele mai mici 
amănunte când i-a explicat cum va avea loc evadarea lui 
Connor. Jackson a observat că el părea total nepreocupat 
de singura problemă rămasă nerezolvată, evident, fiind 

sigur că tatăl lui va găsi soluţia până a doua zi dimineaţă. 
Când a terminat, Alexei a închis televizorul, a pus la locul ei 
tapiţeria şi s-a înclinat uşor către tatăl său. Apoi a părăsit 
încăperea fără niciun cuvânt. 

Când uşa s-a închis, bătrânul a întrebat: 

— Aveţi vreo observaţie? y 

— Una sau două, a răspuns Jackson. În primul rând dați- 
mi voie să vă spun că sunt impresionat de plan şi că sunt 
convins că are toate şansele să reuşească. Este limpede că 
v-aţi gândit la aproape toate aspectele care ar putea să 
apară — asta presupunând că şi Connor va fi de acord cu 
condiţiile dumneavoastră. Şi în această privinţă, trebuie să 
repet, nu am nicio autoritate să vorbesc în numele lui. 

Romanov a încuviinţat din cap. 

— Dar, totuşi, mai rămâne încă o problemă nerezolvată. 

— Aveţi o soluţie? a întrebat bătrânul. 

— Da, a răspuns Jackson. Am. 


Bolcenkov şi-a petrecut aproape o oră relatându-i cu lux 
de amănunte planul lui Romanov, apoi l-a lăsat pe Connor 
să reflecteze asupra răspunsului. Nu era nevoie să-i 
reamintească faptul că avea în faţă un timp absolut limitat: 
Zerimski urma să ajungă la Crucifix în patruzeci şi cinci de 
minute. 

Connor zăcea pe patul lui. Condiţiile n-ar fi putut fi 
exprimate mai clar. Dar chiar dacă le accepta şi evadarea 
lui era organizată cu succes, el tot nu avea încredere că-şi 
va putea duce la îndeplinire partea care-i revenea lui. 

În cazul în care nu reuşea, ei îl vor omori. Şi asta era 
simplu — afară doar că Bolcenkov îi promisese că nu va fi o 
moarte atât de rapidă şi uşoară ca ştreangul călăului. Şi el 
îi făcuse la fel de limpede că în cazul în care Connor avea 
unele dubii — toate contractele încheiate cu Mafya 
rusească şi neonorate, automat se repercutau asupra 
rudelor celor mai apropiate. 

Connor şi acum avea în faţa ochilor expresia cinică de pe 

chipul şefului Poliţiei când scosese din buzunarul interior al 
hainei fotografiile şi i le întinsese spunându-i: „Două femei 
extraordinare. Trebuie să fii mândru de ele. Ar fi o tragedie 
ca vieţile lor să fie scurtate pentru ceva despre care nu ştiu 
nimic”. 

După cincisprezece minute uşa celulei s-a deschis din 
nou larg şi Bolcenkov a apărut cu ţigara neaprinsă 
atârnându-i în colţul gurii. De data aceasta nu s-a mai 
aşezat. Connor continua să-şi ţină privirile pironite în tavan 
de parcă Bolcenkov nici n-ar fi fost acolo. 

— Văd că mica noastră propunere îţi mai prezintă unele 
dileme, a spus şeful Poliţiei aprinzându-şi ţigara. Asta nu 
mă surprinde, chit că ne-am cunoscut foarte puţin. Dar 
poate că atunci când o să auzi ultima veste o să te 
răzgândeşti. 

Connor continua să se uite în tavan. 

— Se pare că fosta dumitale secretară, Joan Benett, a 
avut un nefericit accident de maşină. Ea era în drum de la 
Langley către soţia dumitale. 

Connor s-a ridicat brusc în picioare şi l-a privit drept în 
faţă pe Bolcenkov. 

— Dacă Joan este moartă cum puteţi şti că era în drum 
spre soţia mea? 

— C.I.A. nu este singura care interceptează convorbirile 
telefonice ale soţiei dumitale, i-a răspuns şeful Poliţiei. A 
tras ultimul fum din ţigară şi a lăsat chiştocul să-i cadă din 
gură, strivindu-l cu piciorul pe dala de piatră. 

— Noi bănuim că secretara dumitale descoperise cumva 
cine a fost arestat în Piaţa Libertăţii. Şi dacă soţia dumitale 
este tot atât de mândră şi încăpăţânată cum i-o sugerează 
profilul, cred că nu va trece mult până va ajunge şi ea la 
aceeaşi concluzie. Dacă aşa vor sta lucrurile, mă tem că 
doamna Fitzgerald va avea aceeaşi soartă ca fosta 
dumitale secretară. 

— Dacă sunt de acord cu condiţiile lui Romanov, a spus 
Connor, aş vrea să introduc o clauză a mea personală în 

contract. 
Bolcenkov l-a ascultat cu interes. 


— Domnul Gutenburg? 

— La telefon. 

— Aici este Maggie Fitzgerald. Sunt soţia lui Connor 
Fitzgerald, care cred că în momentul de faţă este în 
străinătate într-o misiune pentru dumneavoastră. 

— Nu-mi amintesc numele, a spus Gutenburg. 

— Aţi luat parte la petrecerea de rămas bun din casa 
noastră din Georgetown doar cu două săptămâni în urmă. 

— Cred că mă confundați cu altcineva, a răspuns 
Gutenburg calm. 

— Nu vă confund cu nimeni, domnule Gutenburg. De 
fapt, în 2 noiembrie, la ora opt şi douăzeci şi şapte aţi dat 
un telefon de la mine din casă la birou. 

— N-am dat niciun fel de telefon, doamnă Fitzgerald, şi 
vă asigur că soţul dumneavoastră n-a lucrat niciodată 
pentru mine. 

— Atunci spuneţi-mi, domnule Gutenburg, Joan Benett a 
lucrat vreodată la Agenţie? Ori şi ea vi s-a şters din 
memorie? 

— Ce vreţi să sugeraţi, doamnă Fitzgerald? 

— A, în sfârşit, v-am captat atenţia. Permiteţi-mi să repar 
pierderea dumneavoastră temporară de memorie. Joan 
Benett a fost secretara soţului meu aproape douăzeci de 
ani şi am sentimentul că vă va fi greu să negaţi că ea se 
afla în drum de la Langley spre mine când s-a petrecut 
accidentul în care ea şi-a găsit moartea. 

— Mi-a părut rău când am citit în presă despre tragicul 
accident al domnişoarei Benett, dar nu înţeleg ce legătură 
are cu mine. 

— Se pare că presa a fost indusă în eroare în privinţa a 
ceea ce s-a întâmplat ieri dimineaţă pe autostrada George 
Washington Parkway, dar ei ar putea să facă un pas spre 
adevăr dacă li se va spune că Joan Benett a lucrat pentru 

un om care a dispărut de pe faţa pământului în timp ce 
executa o misiune pentru dumneavoastră. Întotdeauna am 
constatat că ziariştii consideră că este de interes pentru 
cititorii lor o poveste în care este implicat un om care a 
primit Medalia de Onoare. 

— Doamnă Fitzgerald, nu vă puteţi aştepta să-mi 
amintesc toţi cei şaptesprezece mii de oameni angajaţi la 
C.I.A. şi categoric nu-mi aduc aminte s-o fi întâlnit vreodată 
pe domnişoara Benett, ca să nu mai vorbim de soţul 
dumitale. 

— Văd că trebuie să-ţi mai zgâlţâi puţin memoria aceea a 
dumitale care-ţi face feste, domnule Gutenburg. S-a 
întâmplat ca petrecerea la care dumneata n-ai participat şi 
de unde nici n-ai telefonat, din fericire sau nefericire, 
depinde din ce punct de vedere priveşti, să fie înregistrată 
pe casetă de fiica mea. Ea spera să-i facă o surpriză tatălui 
ei dându-i-o de Crăciun. Eu m-am mai uitat o dată la ea de 
curând, domnule Gutenburg, şi, deşi dumneata joci doar un 
rol minor, te pot asigurai că eşti tête-à-tête cu Joan Benett 
în văzul tuturor. Această conversaţie, de asemenea, este 
înregistrată şi am sentimentul că toate canalele de 
televiziune vor considera că aportul dumitale merită dat la 
ştirile din această seară. 

De data aceasta Gutenburg n-a mai răspuns o vreme. 

— Poate că ar fi o idee bună ca să ne întâlnim, a spus el 
în cele din urmă. 

— Nu văd de ce am face-o, domnule Gutenburg. Eu deja 
ştiu exact ce să-ţi cer. 

— Şi ce anume, doamnă Fitzgerald? 

— Vreau să ştiu unde este soţul meu în momentul de faţă 
şi când mă pot aştepta să-l revăd. In schimbul celor două 
mici informaţii îţi voi da caseta. 

— Am nevoie de puţin timp... 

— Bineînţeles că da, a spus Maggie. Să zicem patruzeci şi 
opt de ore? Şi, domnule Gutenburg, nu-ţi irosi timpul ca să- 
mi dai casa peste cap în căutarea casetei, pentru că n-ai s- 

o găseşti. A fost ascunsă undeva unde nici mintea 
dumitale, oricât de diabolică ar fi, n-o s-o dibuiască. 

— Dar... a început Gutenburg. 

— Trebuie, de asemenea, să adaug că, dacă te hotărăşti 
să procedezi cu mine la fel cum ai procedat cu Joan Benett, 
am lăsat instrucţiuni avocaţilor mei ca, în cazul în care mor 
în împrejurări suspecte, ei să dea copii ale casetei celor trei 
mari canale de televiziune, plus Fox şi C.N.N. Dacă, pe de 
altă parte, dispar pur şi simplu, caseta va fi dată peste 
şapte zile. La revedere, domnule Gutenburg. 

Maggie a pus telefonul jos şi a căzut epuizată pe pat, lac 
de transpiraţie. 

Gutenburg a trecut ca o săgeată prin uşa ce face 
legătura între biroul lui şi al directorului C.I.A. 

Helen Dexter şi-a ridicat privirile spre el neputând să-şi 
ascundă uimirea că adjunctul ei intrase fără să se 
deranjeze să bată la uşă. 

— Avem o problemă, a fost tot cea spus el. 

CAPITOLUL 22 


Condamnatul nu şi-a mâncat micul dejun. 

Personalul de la bucătărie întotdeauna făcea un efort ca 
să îndepărteze păduchii de pe pâinea de la cea din urmă 
masă a deţinutului, dar de data asta n-a izbutit. El a 
aruncat o privire spre ceea ce i se adusese şi a pus farfuria 
de aluminiu sub pat. 

După câteva minute a intrat în celulă un preot ortodox. l- 
a explicat că, deşi nu era de aceeaşi religie cu 
condamnatul, va fi fericit să-i dea ultima împărtăşanie. 

Sfânta împărtăşanie avea să fie singura hrană pe care el 
o va mânca în acea zi. După ce preotul a îndeplinit mica 
ceremonie, au îngenuncheat amândoi pe dalele reci de 
piatră. La sfârşitul unei scurte rugăciuni preotul l-a 
binecuvântat şi l-a lăsat în solitudinea lui. 

El s-a lungit pe pat cu ochii pironiţi în tavan, fără a 
regreta nicio clipă hotărârea luată. După ce-i explicase 
motivele sale, Bolcenkov le acceptase fără niciun 
comentariu şi chiar dăduse scurt din cap când părăsise 
celula. Era gestul suprem pe care-l făcuse vreodată şeful 
Poliţiei recunoscând că admira curajul moral al acestui om. 

Condamnatul mai înfruntase o dată, mai demult, 
perspectiva morţii. A doua oară nu-l mai îngrozea atât. 
Atunci se gândise la soţia sa şi la copilul pe care n-avea să-l 
vadă niciodată. Dar acum nu se putea gândi decât la 
părinţii lui, care muriseră la câteva zile unul după altul. Era 
bucuros că niciunul dintre ei nu va pleca în mormânt cu 
acesta ultimă amintire despre el. 

Pentru ei, întoarcerea lui din Vietnam fusese un triumf şi 
ei fuseseră încântați când le spusese că intenţiona să-şi 
slujească patria în continuare. El ar fi putut chiar să devină 
director dacă un preşedinte la ananghie n-ar fi hotărât să 
numească o femeie, în speranţa că-i va ajuta în campania 
electorală care dădea semne de oboseală. Dar nu-l ajutase. 

Deşi Gutenburg fusese cel care-i împlântase cu fermitate 
cuțitul între omoplaţi, n-avea niciun dubiu asupra celui ce i- 
| pusese în mână; ea o să se bucure pentru că jucase rolul 
lui Lady Macbeth. El se va duce în mormânt ştiind că puţini 
dintre prietenii şi concetăţenii lui vor afla vreodată despre 
sacrificiul său. Pentru el asta făcea ca totul să aibă şi mai 
puţină valoare. 

Nu va fi nicio ceremonie de luat rămas bun. Niciun 
coşciug acoperit cu drapelul american. Niciun prieten sau 
rudă care să stea lângă groapă ca să-l audă pe preot 
lăudându-i abnegaţia ce-i caracterizase întreaga carieră 
pusă în slujba societăţii. Nu vor fi nici soldaţi din Infanteria 
Marină care să-şi ridice cu mândrie puştile îi aer. Nu vor fi 
nici douăzeci şi una de salve în semn de onor. Nu va fi 
niciun steag împăturit, înmânat în numele preşedintelui 
rudei sale celei mai apropiate. 

Nu. Soarta lui era să fie doar unul din eroii anonimi ai lui 
Tom Lawrence. 

Pentru el, tot ce-i mai rămăsese nu era decât să fie 
spânzurat într-o ţară pe care n-o iubea şi care nu-l iubea. 
Un cap tuns-chilug, un număr pe încheietura mâinii şi un 
mormânt pe care nu figurează niciun nume. 

De ce luase el această hotărâre care-l mişcase atât de 
mult chiar şi pe impasibilul şef al Politiei? El n-a avut timp 
să-i explice ce se întâmplase în Vietnam, dar acolo moartea 
fusese irevocabilă. 

Poate că el ar fi trebuit să înfrunte plutonul de execuţie 
cu mulţi ani în urmă şi tot pe un alt pământ, la capătul 
lumii. Dar supravieţuise. De data asta nu mai era nimeni 
care să-l salveze în ultima clipă. Şi acum era prea târziu ca 
să se mai răzgândească. 


În acea dimineaţă preşedintele Rusiei s-a trezit într-o 
proastă dispoziţie. Prima persoană asupra căreia şi-a 
descărcat nervii a fost bucătarul său. Dintr-o singură 
mişcare a mâinii şi-a trimis micul dejun pe duşumea şi a 

tipat: „Asta-i ospitalitatea la care să mă aştept când vin la 
Leningrad?” 

A ieşit ca o furtună din cameră. La birou un funcţionar 
speriat i-a pus pe masă documentele spre a le semna şi 
care împuterniceau poliţia să aresteze pe oricine, fără a 
mai fi nevoie de a aduce şi vreo acuzaţie. Asta nu i-a ajutat 
cu nimic lui Zerimski să-i revină buna dispoziţie. El ştia că 
asemenea documente erau doar un pretext ca să prindă 
câţiva hoţi de buzunare, mici traficanţi de droguri şi borfaşi 
mărunți. Ceea ce voia el cu adevărat era să-i fie adus capul 
ţarului pe un platou. Dacă ministrul de interne va continua 
să-l tragă în piept, o să-l înlocuiască. 

Când a sosit şeful său de cabinet, Zerimski semnase să 
fie condamnaţi la moarte încă o sută de oameni a căror 
singură vină era că-l sprijiniseră pe Cernopov în timpul 
campaniei electorale. Deja circulau zvonuri prin Moscova că 
fostul prim ministru plănuia să emigreze. În ziua în care va 
părăsi ţara, Zerimski va semna o mie de asemenea 
documente şi va trimite la închisoare pe oricine îl slujise în 
vreun fel pe Cernopov. 

A aruncat stiloul pe birou. Toate acestea fuseseră 
realizate în mai puţin de o săptămână. Gândul la ravagiile 
pe care le va face într-o lună, un an... l-a mai înveselit 
puţin. 

— Limuzina vă aşteaptă, domnule preşedinte, i-a spus un 
demnitar înlemnit de frică. 

El a zâmbit reflectând la ceea ce va fi indubitabil punctul 
culminant al acestei zile. Aşteptase cu atâta nerăbdare 
această dimineaţă de la închisoarea Crucifix cum alţii 
aşteaptă o seară la baletul Kirov. 

A părăsit biroul şi a pornit cu paşi mari pe lungul coridor 
de marmură din noua clădire unde se mutase îndreptându- 
se către uşa pe care cei din anturajul său deja i-o 
deschiseseră. S-a oprit puţin în capul scărilor ca să arunce 
o privire spre coloana de limuzine strălucitoare ce-l aştepta. 
Îi instruise pe înalții demnitari din partid că el întotdeauna 

trebuia să aibă cu o maşină mai mult în coloana 
prezidenţială decât oricare din predecesorii săi. 

A urcat pe bancheta din spate a celei de a treia maşini şi 
s-a uitat la ceas: şapte şi patruzeci şi trei. Poliţia 
întrerupsese circulaţia în urmă cu o oră astfel încât coloana 
oficială să nu întâlnească niciun vehicul pe niciun sens de 
mers. Intreruperea circulaţiei îi făcea pe localnici să ştie că 
preşedintele se află în oraşul lor, îi explicase el şefului său 
de cabinet. 

Poliţia estimase că drumul care în mod normal se făcea 
în douăzeci de minute, acum va fi parcurs de coloana 
oficială în mai puţin de şapte. Cum Zerimski trecea ca o 
săgeată pe la semafoare, indiferent de culoarea lor, nici 
măcar n-a aruncat o privire în direcţia Ermitajului când au 
traversat râul. Când au ajuns pe celălalt mal al Nevei 
şoferul de la prima maşină a apăsat pe acceleraţie până a 
atins o sută de kilometri pe oră ca să fie sigur că 
preşedintele va sosi la timp la prima sa misiune oficială din 
acea dimineaţă. 


În timp ce zăcea pe patul lui, deţinutul a auzit paşii 
patrulei  răsunând pe coridorul de piatră, zgomotul 
bocancilor lor devenind din ce în ce mai puternic pe măsură 
ce se apropiau. El s-a întrebat câţi vor fi. In faţa celulei lui 
ei s-au oprit. O cheie s-a răsucit în broască şi uşa s-a 
deschis larg. Când nu mai ai decât câteva clipe de trăit 
observi fiecare detaliu. 

Bolcenkov era în fruntea lor. Deţinutul a fost impresionat 
că el se întorsese atât de repede. A aprins o ţigară şi a tras 
o dată din ea, după care i-a oferit-o deţinutului. El şi-a 
clătinat capul. Şeful Poliţiei a înălţat din umeri şi a aruncat- 
o pe dalele de piatră strivind-o cu piciorul, apoi a plecat să-l 
întâmpine pe preşedinte. 

Următoarea persoană care a intrat în celulă a fost 
preotul. Avea în mână o Biblie mare, deschisă, şi a încântat 
câteva cuvinte care pentru deţinut nu aveau niciun sens. 

Următorii au fost trei bărbaţi pe care el i-a recunoscut 
imediat. Dar de această dată nu era niciun brici, niciun ac, 
doar o pereche de cătuşe. Ei se holbau spre el, aproape că 
ar fi vrut să opună rezistenţă, dar spre dezamăgirea lor, el 
şi-a dus calm mâinile la spate şi a aşteptat. Ei i-au pus 
cătuşele şi l-au împins pe coridor. La capătul tunelului lung 
şi cenuşiu el a întrezărit o rază de soare de mărimea acului 
de pin. 

Preşedintele s-a dat jos din limuzină şi a fost întâmpinat 
de şeful Poliţiei. Era amuzat că-i acordase lui Bolcenkov 
Ordinul Lenin în aceeaşi zi în care semnase ordinul de 
arestare a fratelui său. 

Bolcenkov l-a condus pe Zerimski în curtea unde va avea 
loc execuţia. Nimeni n-a sugerat ca preşedintele să-şi 
scoată haina bordată cu blană şi căciula pe o zi atât de 
geroasă. In timp ce traversau curtea micul grup de oameni 
adunaţi lângă un zid a început să aplaude. Şeful Poliţiei a 
văzut cum Zerimski s-a încruntat. Preşedintele se aşteptase 
ca mult mai mulţi oameni să asiste la execuţia bărbatului 
care fusese trimis de Mafya ca să-l omoare. 

Bolcenkov anticipase că asta i-ar putea crea o problemă, 
aşa că s-a aplecat spre preşedinte şi i-a şoptit la ureche. 

— Am primit ordin să permit doar membrilor de partid să 
asiste. 

Zerimski a  încuviinţat din cap. Bolcenkov n-a mai 
adăugat cât de greu putuse să-i aducă cu arcanul chiar şi 
pe cei câţiva oameni care se aflau prezenţi în această 
dimineaţă în curtea închisorii Crucifix. Prea mulţi auziseră 
spunându-se că odată intrat înăuntru nu mai ieşi afară 
niciodată. 

Şeful Politiei a oprit maşina lângă un scaun din secolul al 
XVIII-lea, tapiţat cu catifea, pe care Ecaterina cea Mare îl 
cumpărase în 1779 din averea ce aparținuse primului 
ministru britanic Robert Walpole şi care fusese rechiziţionat 
cu o zi înainte de la Ermitaj. Preşedintele s-a aşezat în 
scaunul confortabil ce se afla în faţa recent construitei 

spânzurători. 

După doar câteva secunde, Zerimski a început să se 
foiască nerăbdător, aşteptând să apară condamnatul. A 
privit spre grupul de oameni şi ochii i s-au oprit asupra unui 
băiat care plângea. Asta nu i-a făcut plăcere. 

In clipa aceea deţinutul ieşea din coridorul întunecat la 
lumina soarelui. Capul ras chilug, cu urme de sânge 
închegat şi uniforma din pânză cenuşie de puşcăriaş îl 
făceau să arate ciudat de anonim. Părea de un calm 
remarcabil pentru cineva care nu mai avea decât câteva 
clipe de trăit. 

Condamnatul a rămas cu privirile aţintite în gol în soarele 
dimineţii şi a tresărit când un ofiţer din gardă a făcut câţiva 
paşi înainte, i-a înhăţat mâna stângă şi i-a verificat 
numărul: 12995. Ofiţerul s-a întors apoi cu faţa spre 
preşedinte şi a început să citească sentinţa tribunalului. 

In timp ce ofiţerul îşi depăna citirea, condamnatul şi-a 
aruncat privirile în jur. A văzut grupul de oameni zgribuliţi, 
majoritatea dintre ei neîndrăznind să-şi mişte nici măcar un 
muşchi de teamă să nu i se alăture. Ochii i-au zăbovit 
asupra băiatului care încă plângea. Dacă i s-ar fi permis să- 
şi facă un testament, ar fi lăsat tot ce avea acelui copil. S-a 
uitat scurt spre spânzurătoare, apoi şi-a oprit privirea 
asupra preşedintelui. Ochii li s-au întâlnit. Deşi era îngrozit, 
condamnatul n-a clipit, susţinând privirea lui Zerimski. Era 
hotărât să nu-i dea satisfacţie arătându-i cât îi era de frică. 
Dacă preşedintele va înceta să se mai uite la el şi-şi va 
cobori privirile în pământ, între propriile-i picioare, o să se 
convingă singur, în curând. 

Ofiţerul, terminându-şi misiunea de îndeplinit, a făcut sul 
foaia de hârtie şi a plecat. Acesta a fost semnul pentru doi 
dintre zdrahoni să păşească în faţă, să-l înhaţe fiecare pe 
condamnat de câte un braţ şi să-l ducă spre spânzurătoare. 

El a trecut calm pe lângă preşedinte şi mai departe spre 
spânzurătoare. Când a ajuns la prima treaptă a scării de 
lemn şi-a ridicat privirile spre turnul cu ceas. Mai erau trei 

minute până la ora opt. Puţini oameni, şi-a zis el în gând, 
au ştiut vreodată exact cât mai au de trăit. Aproape că voia 
ca ceasul să bată. El aşteptase douăzeci şi opt de ani ca să- 
şi plătească datoria. Acum, în aceste momente finale, totul 
i-a revenit în minte într-o fracțiune de secundă. 

Fusese o dimineaţă toridă de mai în Nan Dinh. Cineva 
trebuia dat ca exemplu şi, ca ofiţer superior, fusese el ales. 
Ajutorul său la comandă făcuse un pas înainte şi se oferise 
de bună voie să-i ia locul. Şi, ca un laş ce era, el n-a 
protestat. Ofiţerul Vietcong râsese şi-i acceptase oferta, dar 
a hotărât ca amândoi să înfrunte plutonul de execuţie în 
dimineaţa următoare. 

La miezul nopţii acelaşi locotenent venise lângă patul lui 
şi-i spusese că trebuie să încerce să evadeze. Altă şansă nu 
aveau. Lagărul nu era foarte bine păzit pentru că la nord 
erau o sută de mile de junglă ocupate de Vietcong iar la 
sud erau douăzeci şi cinci de mile de mlaştină de netrecut. 
Mulţi îşi încercaseră norocul pe acesta rută, dar niciunul nu 
reuşise. 

Locotenentul a spus că mai bine riscă să fie înghiţit de 
mlaştină decât o moarte certă în faţa plutonului de 
execuţie. Când s-au furişat în noapte căpitanul l-a urmat 
fără tragere de inimă. Când a apărut soarele deasupra 
orizontului câteva ore mai târziu, lagărul încă se mai vedea. 
În mlaştina puturoasă şi plină de țânțari ei auzeau râsetele 
santinelelor când trăgeau pe rând după ei, la întâmplare. Ei 
se scufundaseră sub apă, dar după câteva secunde 
trebuiseră să iasă la suprafaţă şi să-şi continue drumul. In 
cele din urmă, după cea mai lungă zi din viaţa lui, s-a lăsat 
întunericul. Îl rugase pe locotenent să-şi vadă de drum fără 
el, dar locotenentul refuzase. 

La sfârşitul celei de a doua zi el ajunsese să-şi dorească 
să fi rămas în faţa plutonului de execuţie decât să moară în 
mlaştina aceea mizerabilă, din acea ţară mizerabilă. Dar 
tânărul ofiţer nu s-a dat bătut. Unsprezece zile şi 
douăsprezece nopţi ei n-au mâncat nimic, supraviețuind cu 

apa pe care-o beau din torentele de ploaie ce cădea la 
nesfârşit. In cea de a douăsprezecea dimineaţă, când au 
scăpat de mlaştină şi au dat de uscat, el a leşinat din cauza 
epuizării şi malariei. Mai târziu a aflat că locotenentul îl 
cărase în spate prin junglă patru zile până au ajuns la loc 
sigur. 

Lucrul următor pe care şi l-a amintit a fost că s-a trezit 
într-un spital. 

— De când mă aflu aici? a întrebat-o pe sora care-l 
îngrijea. 

— De şase zile, i-a spus ea. Eşti norocos că ai rămas în 
viaţă. 

— Şi prietenul meu? 

— De câteva zile el s-a pus pe picioare. Deja ţi-a făcut o 
vizită în dimineaţa asta. 

El a adormit din nou şi când s-a trezit a rugat sora să-i 
dea un stilou şi o foaie de hârtie. Şi-a petrecut restul zilei în 
patul său de spital scriind şi rescriind recomandarea pentru 
decorare. Când a considerat că este aşa cum trebuie a 
cerut să fie trimisă comandantului. 

Şase luni mai târziu el se aflase pe pajiştea din faţa Casei 
Albe între Maggie şi tatăl ei şi ascultase dându-i-se citire 
ordinului de decorare. Locotenentul Connor Fitzgerald a 
păşit în faţă şi preşedintele i-a înmânat Medalia de Onoare. 

In timp ce urca treptele către spânzurătoare gândul lui s- 
a îndreptat spre singurul bărbat ce-l va plânge când va 
descoperi adevărul. El îi avertizase să nu-i spună pentru că, 
dacă ar afla, ar încălca contractul, s-ar preda şi s-ar 
reîntoarce la Crucifix. „Trebuie să înţelegeţi”, le explicase 
el, „că aveţi de-a face cu un bărbat pentru care onoarea 
înseamnă absolut totul. Aşa că aveţi grijă ca ceasul să bată 
de opt ori înainte ca el să afle că a fost înşelat”. 

Prima bătaie a ceasului i-a produs un fior în tot trupul şi 
gândurile i s-au întors spre clipa prezentă. 

La a doua bătaie a ceasului băieţelul care plânsese a 
alergat la picioarele spânzurătorii şi a căzut în genunchi. 

La a treia, şeful Politiei a întins mâna şi l-a oprit pe 
tânărul caporal care făcuse un pas înainte ca să-l ia de 
acolo pe băiat. 

La a patra, condamnatul i-a zâmbit lui Serghei de parcă i- 
ar fi fost unicul său fiu. 

La a cincea, cei doi zdrahoni l-au împins înainte ca să se 
afle exact sub funia care se bălăngănea. 

La a şasea, călăul i-a pus laţul în jurul gâtului. 

La a şaptea, el şi-a coborât ochii şi s-a uitat fix la 
preşedintele Republicii Ruse. 

La a opta, călăul a tras pârghia şi trapa s-a deschis. 

In timp ce trupul lui Christopher Andrew Jackson se 
balansa deasupra lui, Zerimski a început să aplaude. Câţiva 
din mulţime s-au alăturat fără tragere de inimă. 

Un minut mai târziu, cei doi zdrahoni au coborât trupul 
fără viaţă din spânzurătoare. Serghei a alergat spre ei ca 
să-i ajute să-l pună pe prietenul lui în coşciugul din 
scândură  nedată la rindea, care se afla lângă 
spânzurătoare. 

Şeful Poliţiei l-a însoţit pe preşedinte până la limuzină şi 
coloana prezidenţială a ieşit pe porţile închisorii chiar 
înainte de a fi bătute cuiele în capacul sicriului. Patru 
deţinuţi au ridicat sicriul greu pe umerii lor şi s-au îndreptat 
spre cimitir. Serghei a mers lângă ei, au traversat curtea şi 
s-au oprit pe un mic teren acoperit cu bălării din spatele 
închisorii. Nici chiar morţii nu puteau părăsi închisoarea 
Crucifix. 

Dacă Serghei s-ar fi uitat în urmă ar fi văzut micul grup 
ce asistase la spânzurătoare alergând mâncând pământul 
ca să treacă dincolo de porţile închisori înainte de a fi 
închise şi zăvorâte cu drugii mari de lemn. 

Cei patru care purtau coşciugul s-au oprit lângă un 
mormânt pe care alţi deţinuţi abia îl terminaseră de săpat. 
l-au dat drumul în groapa ce se căsca la picioarele lor şi 
fără nicio rugăciune sau măcar o clipă de răgaz au început 
să arunce cu lopata peste el bulgări de pământ din 

mormanul de alături. 

Băiatul nu s-a mişcat până ei nu şi-au terminat sarcina. 
Câteva minute mai târziu gardienii i-au dus pe deţinuţi în 
celulele lor. Serghei rămăsese în genunchi întrebându-se 
cât îl vor mai lăsa să stea lângă mormânt. 

O clipă mai târziu o mână s-a oprit pe umărul băiatului. 
El şi-a înălţat privirile şi l-a văzut pe şeful Poliţiei. Un bărbat 
cinstit, îi spusese el cândva lui Jackson. 

— L-ai cunoscut bine? l-a întrebat şeful Poliţiei. 

— Da, domnule, i-a răspuns Serghei. A fost partenerul 
meu. 

Şeful Poliţiei a dat din cap. 

— Eu l-am cunoscut pe bărbatul pentru care el şi-a dat 
viaţa. Aş vrea să am un asemenea prieten. 

CAPITOLUL 23 


— Doamna Fitzgerald nu este chiar atât de deşteaptă pe 
cât se crede, a spus Gutenburg. 

— Amatorii rareori sunt, a spus Helen Dexter. Asta 
înseamnă că ai pus mâna pe caseta video? 

— Nu, deşi am idee unde se află, a spus Gutenburg, apoi 
a făcut o pauză. Dar nu ştiu chiar exact unde anume. 

— Incetează să-ţi dai aere, i-a spus Dexter şi treci la 
subiect. Nu e nevoie să-mi dovedeşti mie cât eşti de 
deştept. 

Gutenburg ştia că era foarte aproape de a primi laude de 
la directorul său, cum nu se aflase nicicând. 

— Doamna Fitzgerald habar n-are că are microfoane şi în 
casă şi la birou de o lună de zile şi că avem agenţi care o 
urmăresc din ziua când soţul ei a plecat de pe aeroportul 
Dulles acum trei săptămâni. 

— Deci ce-ai aflat? 

— Nu mult, dacă fiecare mică informaţie este luată 
separat. Dar puse cap la cap, se leagă. El a pus un dosar şi 
un casetofon pe birou împingându-le spre ea. 

Helen Dexter le-a ignorat. 

— Povesteşte-mi pe scurt, a spus ea începând să dea 
semne de iritare. 

— Când doamna Fitzgerald a luat prânzul cu Joan Benett 
la Cafe Milano conversaţia a fost neimportantă până chiar 
înainte de a pleca spre a se întoarce la slujbă. Atunci i-a 
pus ea lui Benett o întrebare. 

— Şi care a fost acea întrebare? 

— Poate că aţi dori să auziţi cu propriile dumneavoastră 
urechi. 

Directorul adjunct a apăsat pe tasta de pornire a 
casetofonului şi s-a aşezat la loc. 

— ŞI mie la fel. Fără zahăr. S-au auzit paşi îndepărtându- 
se. Joan, niciodată nu te-am rugat să încalci normele 

confidențialității, dar este ceva ce trebuie să ştiu. 

— Sper să te pot ajuta, dar aşa cum deja ti-am explicat, 
dacă-l priveşte pe Connor, eu sunt probabil tot atât de în 
întuneric ca şi tine. 

— Atunci am nevoie de numele cuiva care nu este în 
întuneric. 

A urmat apoi o pauză lungă după care Joan a spus: 

— Îți sugerez să te uiţi la lista invitaţilor de la petrecerea 
de rămas bun a lui Connor. 

— Chris Jackson? 

— Nu. Din nefericire, el nu mai lucrează la companie. 

A urmat o altă tăcere prelungită. 

— Bărbatul acela mărunţel şi afabil care a plecat fără sã- 
şi ia rămas bun? Cel care zicea că lucrează la negocieri 
pentru răscumpărări? 

Gutenburg a oprit banda. 

— De ce te-ai dus la petrecerea aia? s-a răstit Dexter. 

— Pentru că mi-aţi cerut să aflu dacă Fitzgerald şi-a găsit 
o slujbă care să-l ţină în Washington. Nu uitaţi că fiica lui a 
fost cea care ne-a dat un fir şi aşa am putut să-l convingem 
pe Thompson că n-ar fi înţelept să-l angajeze. Sunt sigur că 
vă reamintiţi împrejurările. 

Directorul s-a încruntat. 

— Ce s-a întâmplat după ce doamna Fitzgerald a plecat 
de la Cafe Milano? 

— Nimic semnificativ până s-a reîntors acasă în acea 
seară, când a dat mai multe telefoane — ea niciodată nu 
sună în interes personal de la birou — inclusiv la numărul 
de pe celular al lui Chris Jackson. 

— De ce, de vreme ce ştia că el nu mai este la Agenţie? 

— Este o poveste veche. El şi Fitzgerald au luptat 
împreună în Vietnam. De fapt, Jackson l-a recomandat pe 
Fitzgerald pentru Medalia de Onoare şi tot el l-a recrutat ca 
N.O.C. 

— l-a vorbit Jackson ei despre tine? l-a întrebat Dexter 
neîncrezătoare. 

— Nu, n-a avut cum, i-a răspuns Gutenburg. Am dat ordin 
să-i fie blocat celularul din clipa în care am descoperit că el 
este în Rusia. A zâmbit. Noi putem totuşi să identificăm 
cine încearcă să-l sune şi cui încearcă el să-i dea telefon. 

— Asta înseamnă că ai aflat cui îi raportează el? 

— Jackson nu a format decât un singur număr pe acea 
linie de când a ajuns în Rusia şi bănui că a riscat doar 
pentru că era o urgenţă. 

— Pe cine a sunat? a întrebat Dexter nerăbdătoare. 

— Un număr neînregistrat de la Casa Albă. 

Dexter nici măcar n-a clipit. 

— Prietenul nostru, domnul Lloyd, fără îndoială. 

— Are idee doamna Fitzgerald că Jackson raportează 
direct la Casa Albă? 

— Nu cred, a spus Gutenburg. Altfel bănui că ar fi 
încercat să ia legătura cu el personal mai demult. 

Dexter a dat din cap. 

— Atunci trebuie să luăm toate măsurile ca ea să nu afle 
niciodată. 

Gutenburg n-a dat niciun semn că ar fi cât de puţin 
impresionat. 

— Am înţeles. Dar nu pot să fac nimic până nu pun mâna 
pe caseta video a familiei. 

— În ce stadiu te afli cu ea? l-a întrebat Dexter. 

— Noi n-am fi progresat nicio centimă dacă n-am fi 
descoperit un fir într-o convorbire telefonică interceptată. 
Când Joan Benett a sunat-o pe doamna Fitzgerald de la 
Langley, la două noaptea, ca să-i spună că va trece pe la ea 
peste o oră, unul din oamenii mei a verificat ce-a căutat ea 
în computerul bibliotecii. În curând a devenit clar că ea 
probabil a dat peste ceva care i-a trezit bănuiala că cel care 
se află în închisoarea din St. Petersburg este fostul ei şef. 
Dar, după cum ştiţi, ea nu şi-a mai onorat niciodată 
întâlnirea cu doamna Fitzgerald. 

— Este posibil şi nu. 

— De acord. Dar când ea nu şi-a mai făcut apariţia, 

doamna Fitzgerald s-a urcat la volan şi a plecat spre 
autostrada G.W. Parkway şi a aşteptat până când poliţia a 
scos din apă maşina. 

— Probabil că ea a văzut la televizor sau a auzit ştirile la 
radio. 

— Da, asta am presupus şi noi — posturile locale au 
prezentat ştirea în acea dimineaţă. Imediat ce a fost sigură 
că în maşină se afla Benett, a sunat-o pe fiica ei la 
Stanford. Dacă ea pare un pic somnoroasă este pentru că 
nu era decât ora cinci dimineaţa în California. 

El s-a aplecat din nou şi a apăsat pe tasta de pornire a 
casetofonului. 

— Bună, Tara. Sunt mama. 

— Bună, mamă. Cât e ceasul? 

— lartă-mă că te sun aşa de devreme, draga mea, dar 
am nişte veşti foarte proaste. 

— Nu despre tata? 

— Nu. Joan Benett — a fost omorâtă într-un accident de 
maşină. 

— Joan e moartă? Nu pot să cred. Spune-mi că nu este 
adevărat. 

— Din păcate, da. Şi am un sentiment îngrozitor că, într- 
un fel, este legat de motivul pentru care Connor nu s-a 
întors acasă. 

— Haide, mamă, încetează. N-ai devenit cumva un pic 
paranoică? În fond, tata este plecat doar de trei săptămâni. 

— S-ar putea să ai dreptate, dar eu totuşi m-am hotărât 
să mut caseta aceea video pe care ai făcut-o la petrecerea 
lui de adio într-un loc mai sigur. 

— De ce? 

— Pentru că este singura dovadă pe care o am că tatăl 
tău a întâlnit vreodată un bărbat cu numele de Nick 
Gutenburg, başca faptul că a lucrat pentru el. 

Directorul adjunct a apăsat pe tasta de oprire. 

— Conversaţia a mai continuat o vreme, dar n-aduce 
nimic în plus din punctul nostru de vedere. Când doamna 

Fitzgerald a plecat de acasă câteva minute mai târziu cu 
caseta video, ofiţerul care i-a ascultat convorbirea şi-a dat 
seama de semnificaţia ei şi a urmărit-o până la 
Universitate. Ea nu s-a dus la Biroul de Admiteri, ca de 
obicei, ci s-a oprit puţin la bibliotecă, la secţia de 
computere de la etajul întâi. A stat acolo douăzeci de 
minute căutând ceva într-unul din computere şi a plecat cu 
ceea ce listase, aproximativ douăzeci de pagini. Apoi a 
coborât cu liftul la parter, la centrul de cercetare audio- 
vizuală. Ofiţerul n-a vrut să rişte şi nu a luat liftul o dată cu 
ea, dar ştiind la ce etaj s-a oprit s-a dus la computerul pe 
care lucrase şi a încercat să afle ce conţinea ultima parolă 
pe care o introdusese. 

— Ea ştersese totul, bineînţeles, a spus Dexter. 

— Bineînţeles, a spus Gutenburg. 

— Dar imprimanta? 

— La fel, niciun indiciu cu ceea ce era pe ea. 

— Ea nu putea să stea sub acelaşi acoperiş cu Connor 
Fitzgerald douăzeci şi opt de ani fără a nu prinde ceva din 
felul în care lucrăm noi. 

— Ofiţerul a părăsit biblioteca şi a aşteptat în maşină. 
După câteva minute doamna Fitzgerald a ieşit din clădire. 
Nu mai avea caseta cu ea, dar... 

— Pesemne că o depozitase undeva în centrul adio- 
vizual. 

— La fel m-am gândit şi eu, a spus Gutenburg. 

— Câte casete sunt în biblioteca universităţii? 

— Peste douăzeci şi cinci de mii, a răspuns Gutenburg. 

— N-avem timp să trecem prin toate, a spus Dexter. 

— N-am fi avut, dacă doamna Fitzgerald n-ar fi făcut 
prima greşeală. 

Dexter nu l-a mai întrerupt de data asta. 

— Când a plecat nu mai avea caseta, dar avea materialul 
pe care-l listase. Ofiţerul nostru a urmărit-o până la Biroul 
de Admiteri, unde sunt fericit să spun că tocmai principiile 
el i-au jucat festa. 

Dexter şi-a înălţat sprâncenele. 

— Înainte de a se întoarce în biroul ei, doamna Fitzgerald 
a trecut pe la centrul de reciclare a materialului. Ea nu este 
vicepreşedintele G.U.L.P. din întâmplare. 

— G.U.L.P.? 

— Georgetown University Litter Patrol. Ea a aruncat ceea 
ce listase în depozitul de hârtie. 

— Bun. Şi ce-ai aflat de acolo? 

— O listă completă cu casetele care sunt împrumutate în 
momentul de faţă şi care este foarte puţin probabil să fie 
restituite înainte de începutul trimestrului următor. 

— Deci ea a considerat că este mai sigur să-şi lase 
caseta într-o cutie goală, pentru că nimeni nu va da peste 
ea săptămâni în şir. 

— Corect, a spus Gutenburg. 

— Câte casete sunt în această situaţie? 

— Patru sute şaptezeci şi două, a răspuns Gutenburg. 

— Presupun că le-ai rechiziţionat pe toate. 

— M-am gândit să fac asta, dar dacă un student mai 
iscoditor sau careva din personal află de prezenţa C.I.A. în 
campus atunci să te ţii drace ce balamuc! 

— Bine gândit, a spus Dexter. Deci cum intenţionezi să 
dai de acea casetă video? 

— Am instruit vreo şase ofiţeri aleşi pe sprânceană, toţi 
recent absolvenţi, să verifice fiecare titlu de pe lista aceea 
până va da peste o casetă înregistrată acasă într-o cutie 
care ar trebui să fie goală. Problema este că, deşi ei sunt 
îmbrăcaţi ca nişte studenţi, nu-mi pot permite să-l las pe 
fiecare în bibliotecă mai mult de douăzeci de minute sau să 
intre înăuntru de mai multe ori în aceeaşi zi, pentru că 
altfel trezesc suspiciuni, mai cu seamă că, în această 
perioadă a anului, cu greu găseşti vreun picior de student 
prin bibliotecă. Aşa că o să ne ia ceva timp. 

— Cât crezi că va trece până o vor găsi? 

— Am putea fi norocoşi şi să dăm peste ea aproape 
imediat, dar părerea mea este că probabil vom reuşi într-o 

zi sau două, cel mult trei. 

— Nu uita că trebuie să iei legătura cu doamna Fitzgerald 
în mai puţin de patruzeci şi opt de ore. 

— N-am uitat. Dar dacă găsim caseta până atunci, nu va 
mai fi necesar. 

— Numai dacă nu şi doamna Fitzgerald a înregistrat 
convorbirea telefonică pe care a avut-o cu tine. 

Gutenburg a zâmbit. 

— A înregistrat-o, dar a fost ştearsă în câteva secunde 
după ce a pus receptorul jos. Ar fi trebuit să-i vedeţi 
bucuria profesorului Ziegler când a făcut o demonstraţie cu 
ultima lui jucărie. 

— Excelent, a spus Dexter. Sună-mă în clipa în care ai 
pus mâna pe casetă. Apoi nu ne va mai sta nimic în cale 
pentru a elimina singura persoană care ar putea totuşi... 

Telefonul roşu de pe biroul ei a început să sune şi ea l-a 
înşfăcat fără a-şi mai termina fraza. 

— Directorul, a spus ea apăsând pe butonul care 
cronometra conversaţia şi o oprea automat după epuizarea 
timpului fixat. 

— Când s-a întâmplat?... Eşti absolut sigur?... Şi Jackson? 
Unde este? 

După ce a auzit răspunsul ea a pus imediat telefonul jos. 
Gutenburg a observat că acul cronometrului ajunsese la 
patruzeci şi trei de secunde. 

— Sper, într-adevăr, să găseşti acea casetă în 
următoarele patruzeci şi opt de ore, a spus ea privind peste 
masă la adjunctul ei. 

— De ce? a întrebat Gutenburg părând neliniştit. 

— Pentru că Mitchell mi-a spus că Fitzgerald a fost 
spânzurat în această dimineaţă la ora opt, ora St. 
Petersburgului şi Jackson a luat un avion United Airways din 
Frankfurt către Washington. 

Cartea a treia 
ASASIN PLATIT 


CAPITOLUL 24 


La ora 7 a.m. cei trei zdrahoni au intrat în celula lui şi l- 
au dus în biroul şefului Poliţiei. După ce ei au părăsit 
încăperea, Bolcenkov a încuiat uşa şi fără niciun cuvânt s-a 
îndreptat spre şifonierul din colţ. Înăuntru era o uniformă 
de poliţist şi i-a făcut semn lui Connor să se schimbe în ea. 
Pentru că slăbise mult în ultima săptămână hainele îi 
atârnau pe el şi a fost mulţumit că avea bretele la 
pantaloni. Dar cu ajutorul unei pălării cu boruri largi şi a 
unei haine albastre şi lungi el a reuşit să arate ca oricare 
din cei o mie de poliţişti care patrulau în acea dimineaţă în 
St. Petersburg. El a lăsat hainele de puşcăriaş jos în şifonier 
întrebându-se cum o să scape şeful Poliţiei de ele. Tot fără 
a rosti niciun cuvânt, Bolcenkov l-a scos din biroul lui într-o 
mică antecameră, apoi l-a încuiat înăuntru. 

După o tăcere îndelungată, Connor a auzit o uşă 
deschizându-se, apoi paşi, urmaţi de altă uşă care a 
scârţâit şi care ar fi putut fi a şifonierului din biroul şefului 
Poliţiei. Niciun muşchi nu s-a clintit de pe faţa lui în timp ce 
încerca să-şi dea seama ce se întâmplă. Prima uşă s-a 
deschis din nou şi doi, poate chiar trei oameni au dat buzna 
tropăind în birou. Ei au plecat după câteva secunde trăgând 
ceva sau pe cineva afară din cameră şi trântind uşa în 
urma lor. 

După câteva clipe uşa lui a fost descuiată şi Bolcenkov i- 
a făcut semn că trebuie să iasă afară. Ei au traversat biroul 
şi s-au reîntors pe coridor. Dacă şeful Poliţiei o făcea la 
stânga însemna că îl duce înapoi în celula lui; dar el a cotit- 
o la dreapta. Picioarele lul Connor s-au muiat, dar el l-a 

urmat cât a putut de repede. 

Primul lucru pe care l-a văzut când a ieşit în curte a fost 
spânzurătoarea şi pe cineva care aşeza la câţiva paşi în 
faţa ei un scaun superb, aurit şi cu tapiţerie de catifea 
roşie. Nu era nevoie să i se spună cine va sta în el. In timp 
ce el şi Bolcenkov au traversat curtea, Connor a observat 
un grup de poliţişti îmbrăcaţi în haine lungi, albastre ca a 
lui şi care aduceau cu forţa trecători de pe stradă probabil 
ca să asiste la execuţie. 

Şeful Poliţiei a parcurs rapid aleea cu pietriş îndreptându- 
se spre o maşină care aştepta în celălalt capăt al curţii. 
Connor a fost pe punctul de a deschide uşa din dreapta 
când Bolcenkov a clătinat din cap şi i-a făcut semn spre 
locul şoferului. Connor s-a aşezat la volan. 

— Dă-i drumul până la poartă şi acolo te opreşti, i-a spus 
şeful Poliţiei când s-a aşezat pe locul din dreapta lui. 

Connor a lăsat maşina în viteza întâi cât a traversat 
curtea şi s-a oprit în faţa celor două santinele de lângă 
poarta închisă. Unul dintre soldaţi l-a salutat pe şeful 
Poliţiei şi a început imediat să verifice sub maşină în timp 
ce celălalt s-a uitat prin parbrizul din spate şi a inspectat 
portbagajul. 

Bolcenkov s-a aplecat şi a tras în jos manşeta de la braţul 
stâng al lui Connor. După ce santinelele şi-au terminat 
verificările au luat poziţie de drepţi şi l-au salutat pe 
Bolcenkov încă o dată. Niciunul dintre ei n-dat nici cea mai 
mică atenţie şoferului. Zăvoarele imense de lemn au fost 
trase şi porţile masive ale închisori Crucifix s-au deschis. 

— Dă-i bice, i-a spus şeful Poliţiei printre dinţi, în timp ce 
un băieţel traversa în fugă curtea închisorii părând a şti 
exact încotro se îndreaptă. 

— În ce parte? a întrebat în şoaptă Connor. 

— Dreapta. 

Connor a virat-o dreapta şi au început să meargă de-a 
lungul Nevei spre centrul oraşului. Pe stradă nu se mai 
vedea nicio altă maşină. 

— Traversezi pe podul următor, i-a spus Bolcenkov şi 
apoi o iei pe prima la stânga. 

Când au trecut pe lângă închisoare pe celălalt mal al 
râului, Connor a zărit zidurile înalte. Poliţia încă încerca să 
aducă înăuntru oamenii cu arcanul spre a mări micul grup 
pe care deja reuşise să-l adune pentru a asista la 
spânzurarea lui. 

Connor a continuat să şofeze încă vreo câteva sute de 
metri, după care Bolcenkov i-a spus: 

— Opreşte aici. 

El a apăsat pe frână şi a oprit lângă un B.M.W. mare şi 
alb care avea una din portierele din spate deja deschisă. 

— Aici drumurile noastre se despart, domnule Fitzgerald, 
a spus Bolcenkov. Să sperăm că n-o să ne mai întâlnim 
niciodată. 

Connor a încuviinţat dând din cap. Când a păşit afară din 
maşină, şeful Poliţiei a adăugat: 

— Eşti norocos că ai un prieten atât de deosebit. 

Avea să mai treacă ceva timp până când Connor va 
înţelege adevărata semnificaţie a acestor cuvinte. 


— Avionul dumneavoastră pleacă de la Poarta 11, 
domnule Jackson. Îmbarcarea va fi peste douăzeci de 
minute. 

— Vă mulţumesc, a spus Connor luându-şi documentul 
de îmbarcare. 

A început să se îndrepte încet către sala de plecare 
sperând că paşaportul nu-i va fi controlat prea amănunţit. 
Deşi ei înlocuiseră fotografia lui Jackson cu a lui, totuşi 
Chris era cu trei ani mai mare decât el, cu doi țoli mai 
scund şi avea chelie. Dacă i se cerea să-şi scoată pălăria, el 
ar trebui să explice de ce capul său purta semne în stil 
Gorbaciov. In California ar fi presupus, pur şi simplu, că 
este membrul unei secte. 

El a întins paşaportul grănicerului cu mâna dreaptă — 
dacă-şi folosea stânga manşeta cămăşii s-ar fi putut ridica 

şi să dea la iveală numărul tatuat pe încheietura mâinii. 
Odată ajuns în America va trebui să-şi cumpere un ceas cu 
o curea mai lată. 

Grănicerul i-a restituit paşaportul aruncându-i doar o 
privire fugară după care l-a lăsat să treacă. Servieta lui nou 
cumpărată care nu conţinea decât un schimb de haine şi o 
trusă de toaletă a trecut prin aparatul de verificare fără 
nicio oprelişte. Şi-a luat-o şi a pornit spre Poarta 11 şi s-a 
aşezat în colţul cel mai îndepărtat al sălii de aşteptare, cu 
faţa către ieşirea spre avion. 

În cele douăzeci şi patru de ore câte se scurseseră de 
când părăsise Crucifixul, Connor s-a relaxat pentru o clipă. 

Acesta este primul anunț pentru cursa Finn Air 821 către 
Frankfurt, a spus o voce prin intercom. 

Connor nu s-a mişcat. Dacă ei i-ar fi spus adevărul, el nu 
l-ar fi lăsat niciodată pe Chris să-i ia locul. El a încercat să 
pună la un loc, bucată cu bucată, tot ce se întâmplase după 
ce se despărţise de Bolcenkov. 

El coborâse din maşina poliţiei şi intrase cât putuse de 
repede în B.M.W.-ul care aştepta. Şeful Poliţiei deja 
începuse calea întoarsă către Crucifix când Connor urca pe 
bancheta din spate a B.M.W.-ului aşezându-se lângă un 
tânăr subţire, palid şi îmbrăcat cu o haină lungă, neagră, 
din caşmir. Nici el, nici ceilalţi doi de pe locurile din faţă şi 
îmbrăcaţi similar n-au scos nicio vorbă şi nici măcar n-au 
dat vreun semn că ar fi conştienţi de prezenţa lui. 

B.M.W.-ul a demarat lin pe strada pustie şi apoi a prins 
viteză când a ieşit din oraş. Odată ajunşi pe autostradă 
şoferul n-a mai dat nicio atenţie limitei de viteză. Când 
ceasul de la bord arăta ora 8,00 Connor a văzut pe 
indicatorul de pe şosea că mai erau 150 kilometri până la 
graniţa finlandeză. 

Pe măsură ce distanţa de pe indicatoarele kilometrice se 
reducea la o sută, apoi la cincizeci, apoi la treizeci, apoi la 
zece kilometri, Connor a început să se întrebe cum vor 
explica ei prezenţa unui poliţist rus grănicerilor. Dar n-a 

fost necesară nicio explicaţie. Când B.M.W.-ul era cam la 
trei sute de metri de fâşia de pământ a nimănui, care 
despărţea cele două ţări, şoferul a semnalizat cu farurile de 
patru ori. Bariera de la frontieră s-a ridicat imediat 
permițându-le să treacă graniţa în Finlanda fără ca măcar 
să-şi reducă viteza. Connor începea să aprecieze cât de 
mare era influenţa Mafyei ruseşti. 

Nimeni din maşină nu scosese o vorbă de când începuse 
călătoria lor şi din nou indicatoarele de circulaţie au fost 
singurele care i-au permis lui Connor să afle încotro se 
îndreptau. El a început să creadă că următoarea lor 
destinaţie va fi Helsinki, dar cam la vreo zece kilometri 
înainte de a intra în oraş s-au abătut din autostradă 
apucând-o pe un drum în pantă. Maşina a încetinit, şoferul 
trebuind să ocolească gropile şi s-o cotească de 
nenumărate ori, afundându-se tot mai mult într-o zonă 
rurală. Privirile lui Connor s-au oprit pe peisajul pustiu, 
acoperit cu un strat gros de zăpadă. 

Acesta este al doilea anunț pentru cursa Finn Air 821 
către Frankfurt. Toţi pasagerii sunt rugați să se îmbarce. 

Connor tot nu s-a mişcat. 

La patruzeci de minute după ce ei părăsiseră autostrada 
maşina a intrat într-o curte ce părea a fi o fermă părăsită. O 
uşă s-a deschis chiar înainte ca ei să se oprească. Bărbatul 
tânăr şi înalt dintr-un salt a fost jos din maşină şi l-a condus 
pe Connor în casă. El n-a salutat-o pe femeia gârbovită pe 
lângă care a trecut. Connor l-a urmat pe scări până la etaj. 
Rusul a deschis o uşă şi Connor a intrat în cameră. Uşa s-a 
trântit în urma lui şi a auzit o altă cheie răsucindu-se într-o 
altă broască. 

A traversat încăperea şi a privit pe singura fereastră care 
exista. Unul dintre bodyguarzi stătea în curte şi se zgâia 
spre el. A plecat de lângă fereastră şi a observat un rând de 
haine şi o căciulă de iepure neagră pe patul mic şi deloc 
confortabil. 

Connor şi-a scos toate hainele şi le-a aruncat pe un 

scaun de lângă pat. Într-un colţ al încăperii era o perdea de 
plastic şi în spatele ei un duş ruginit. Cu ajutorul unui săpun 
ieftin şi al unui fir anemic de apă călâie Connor a încercat 
preţ de mai multe minute să îndepărteze mirosul închisorii 
Crucifix de pe trupul lui. S-a şters cu două ştergare de vase. 
Când s-a uitat în oglindă şi-a dat seama că o să mai treacă 
ceva timp până i se vor vindeca rănile de pe cap şi părul îi 
va creşte la lungimea lui normală. Dar numărul tatuat pe 
încheietura mâinii va rămâne acolo până la sfârşitul vieţii. 

S-a îmbrăcat în hainele de pe pat. Deşi pantalonii îi erau 
cu vreo doi țoli mai scurţi, cămaşa şi jacheta i se potriveau 
perfect, chit că el slăbise, probabil, vreo zece livre în 
închisoare. 

S-a auzit o bătaie uşoară în uşă şi cheia s-a răsucit în 
broască. Femeia care se aflase în hol când ei au sosit a 
intrat ţinând în mână o tavă. A aşezat-o pe masă şi a ieşit 
afară înainte ca să apuce Connor să-i mulţumească. Şi-a 
coborât privirile spre bolul cu supă caldă şi cele trei chifle 
lingându-se literalmente pe buze. S-a aşezat la masă şi s-a 
năpustit asupra mâncării, dar după câteva linguri de supă 
şi o chiflă pe care a devorat-o era deja sătul. Dintr-o dată a 
simţit că-l apucă somnul şi s-a trântit în pat. 

Acesta este al treilea anunț pentru cursa Finn Air 821 
către Frankfurt. Pasagerii care au mai rămas sunt rugați să 
se îmbarce. 

Connor a rămas tot pe locul lui. 

Pesemne că el adormise pentru că lucrul următor care şi 
l-a amintit a fost că s-a trezit şi l-a văzut pe tânărul palid la 
celălalt capăt al patului cu privirile coborâte spre el. 

— Plecăm la aeroport peste douăzeci de minute, îi 

spusese el şi-i aruncase un pachet învelit într-o hârtie 
maronie pe pat. 
__ Connor s-a ridicat în capul oaselor şi a desfăcut plicul. 
lnăuntru era un bilet clasa întâi cu destinaţia Dulles 
International, o mie de dolari U.S. şi un paşaport american. 

El a deschis paşaportul frunzărindu-l şi a citit numele 

„Christopher Andrew Jackson” iar deasupra se afla 
fotografia lui. Şi-a înălţat privirile spre tânărul rus. 

— Ce înseamnă asta? 

— Înseamnă că sunteţi încă în viaţă, i-a spus Alexei 
Romanov. 

Acesta este ultimul anunț pentru cursa Fin Air 821 către 
Frankfurt. Toti pasagerii sunt rugați să-şi ocupe locurile. 

Connor a pornit cu paşi mari către funcţionarul de la 
punctul de control, i-a întins documentul de îmbarcare şi s- 
a îndreptat spre avionul care aştepta. Steward-ul i-a 
verificat numărul locului şi i-a făcut semn să se îndrepte 
spre partea din faţă a avionului. Connor n-a mai trebuit să 
caute locul de lângă fereastră de pe rândul cinci pentru că 
tânărul rus se afla pe scaunul de alături cu centura de 
siguranţă deja pusă. Era limpede că misiunea lui a fost nu 
numai de a lua coletul ci şi de a-l preda şi a se asigura că a 
fost îndeplinit contractul. În timp ce Connor trecea peste 
picioarele însoţitorului său, stewardesă l-a întrebat: 

— Pot să vă iau căciula, domnule Jackson? 

— Nu, mulţumesc. 

El s-a lăsat pe spate în scaunul confortabil, dar nu s-a 
relaxat până când avionul n-a decolat. Atunci a început să 
se gândească pentru prima oară că, într-adevăr a reuşit să 
scape. Dar cu ce preţ? s-a întrebat el. S-a uitat în stânga lui 
— de acum încolo cineva va fi în coastele lui zi şi noapte 
până când îşi va îndeplini partea sa din înţelegere. 

În timpul zborului spre Germania, Romanov nu şi-a 
deschis gura decât să mănânce câteva îmbucături de pe 
tava ce i-a fost pusă în faţă. Connor n-a lăsat nimic în 
farfurie şi apoi şi-a petrecut timpul citind revista companiei 
Finn Air. Când avionul a aterizat la Frankfurt el ştia totul 
despre saune, aruncători cu sulița şi despre dependenţa 
Finlandei de economia rusească. 

Când au intrat în sala de tranzit Connor l-a reperă 
imediat pe agentul C.I.A., drept pentru care a dispăru rapid 
de lângă escorta lui întorcându-se peste douăzeci de 


250 


- JEFFREY ARCHER - 


minute spre uşurarea vădită a lui Romanov. 

Connor ştia că-i va fi uşor să scape de paznicul lui când 
se vor afla pe propriul teritoriu, dar mai ştia şi că dacă 
încerca să se facă nevăzut, ei vor pune în aplicare 
ameninţarea pe care Bolcenkov i-o descrisese atât de 
exact. A fost străbătut de un fior la gândul că vreunul din 
aceşti criminali se va atinge de Maggie şi Tara. 

Cursa United Airway 777 cu destinaţia Dulles a decolat la 
timp. Connor a reuşit să mănânce şi felul întâi şi felul doi la 
prânz. Când stewardesa i-a luat tava, el apăsat pe butonul 
din braţul scaunului ca să-i încline spătarul şi a început să 
se gândească la Maggie. Cât de mult o invidia că ea 
întotdeauna putea să... Peste câteva clipe el a adormit 
pentru prima oară în douăzeci de ani în avion. 

Când s-a trezit li se servea o gustare. El probabil că era 
singurul pasager care a mâncat tot ce i-au pus în faţă, 
inclusiv cele două cutiuţe cu gem. 

Cu o oră înainte de a ateriza în Washington gândurile lui 
s-au întors spre Chris Jackson şi la sacrificiul pe care-l 
făcuse. Connor ştia că nu va putea niciodată să se achite, 
dar era hotărât ca gestul lui să nu fi fost făcut în zadar. 

Mintea i s-a răsucit apoi spre Dexter şi Gutenburg care 
acum probabil credeau despre el că este mort. Mai întâi îl 
trimiseseră pe el în Rusia ca să-şi salveze propria piele. 
Apoi o omorâseră pe Joan pentru că ea ar fi putut să-i 
furnizeze unele informaţii lui Maggie. Cât va mai trece, 
oare, până când ei vor hotărî că şi Maggie devenise un risc 
prea mare şi că trebuia ca şi ea să dispară? 

— Vă vorbeşte căpitanul. În câteva momente vom ateriza 
pe aeroportul internaţional Dulles. vă rugăm legați-vă 
centurile de siguranță pentru aterizare. In numele 
companiei Delta Airways vă urez bun sosit în Statele Unite. 

Connor şi-a deschis paşaportul, frunzărindu-l. Christopher 
Andrew Jackson se întorcea pe pământul său natal. 

CAPITOLUL 25 


Maggie a sosit la aeroportul Dulles cu o oră mai devreme 
— obicei care pe Connor îl scotea din sărite. Ea a verificat 
pe ecranul televizorului sosirile şi a fost bucuroasă când a 
văzut că avionul de la San Francisco va ateriza la timp. 

A cumpărat un The Washington Post de la standul de 
ziare şi a intrat agale în cea mai apropiată cafenea, s-a 
cocoţat pe un scaun lângă tejghea şi a comandat o cafea 
fără zahăr şi un croissant. Nu i-a observat pe cei doi bărbaţi 
de la masa din colţul celălalt, unul dintre ei având şi el un 
The Washington Post pe care, chipurile, îl citea. Dar oricât 
de atentă s-ar fi uitat ea, tot nu l-ar fi văzut pe cel de al 
treilea care o urmărea cu o şi mai mare băgare de seamă, 
chit că privirile lui păreau înălțate spre televizorul pe care 
erau anunţate sosirile. El deja îi reperase pe ceilalţi doi 
bărbaţi din colţ. 

Maggie a citit ziarul de la prima până la ultima pagină 
uitându-se la ceas la fiecare câteva minute. Când a 
comandat cea de a doua cafea era cufundată în 
suplimentul despre Rusia publicat în anticiparea apropiatei 
vizite a preşedintelui Zerimski la Washington. Lui Maggie 
nu-i plăcea cum arăta liderul comunist, care părea a 
aparţine secolului trecut. 

Ea a dat pe gât cea de a treia cafea cu douăzeci de 
minute înainte de ora sosirii avionului aşa că a coborât de 
pe scaun şi s-a îndreptat spre cel mai apropiat telefon. Cei 
doi bărbaţi au ieşit şi ei afară din cafenea ţinându-se scai 
pe urmele ei, în vreme ce cel de al treilea se strecura prin 
cele mai ferite locuri ca să nu poată fi văzut. 

Ea a format un număr pe celular. 

— Bună dimineaţa, Jackie, i-a spus Maggie când adjuncta 
ei i-a răspuns. Am sunat doar ca să văd dacă totul este în 
ordine. 

— Maggie, a spus o voce care încerca să nu pară prea 

exasperată, este ora şapte dimineaţa şi eu sunt încă în pat. 
M-ai sunat şi ieri, îţi aminteşti? Universitatea este în 
vacanţă, nimeni nu se va întoarce înainte de paisprezece 
ianuarie şi, după trei ani de când sunt adjuncta ta, sunt 
capabilă să conduc biroul când tu eşti plecată. 

— lartă-mă, Jackie, a spus Maggie. N-am vrut să te 
trezesc. Nu mi-am dat seama cât este de devreme. 

— Sper ca să se întoarcă Connor în curând şi ca Tara şi 
Stuart să te ţină total ocupată în următoarele câteva 
săptămâni, a spus Jackie. lţi doresc un Crăciun fericit şi nu 
vreau să te mai aud înainte de sfârşitul lui ianuarie, a 
adăugat ea. 

Maggie a închis telefonul dându-şi seama că nu făcea 
altceva decât să-şi omoare timpul şi că n-ar fi trebuit s-o 
deranjeze pe Jackie. S-a autoînvinuit şi a hotărât să n-o mai 
sune până după Anul Nou. 

A plecat încet către poarta de sosiri alăturându-se 
numărului din ce în ce mai mare de oameni care se uitau 
pe fereastră spre pista unde decolau şi aterizau avioanele 
matinale. Trei bărbaţi, pe care nu-i interesau numele 
avioanelor care soseau, continuau s-o urmărească pe 
Maggie, în timp ce ea aştepta să fie confirmată aterizarea 
cursei United's 50 de la San Francisco. Când, în sfârşit, a 
apărut pe ecranul televizorului, ea a zâmbit. Unul din cei 
trei bărbaţi a apăsat pe celular unsprezece cifre şi a 
transmis informaţia superiorului său de la Langley. 

Maggie a zâmbit din nou când un bărbat purtând o şapcă 
aşezată caraghios pe cap a apărut în uşa avionului — 
primul pasager de la tourist class. Ea a trebuit să mai 
aştepte încă zece minute până i-a zărit pe Tara şi Stuart. N- 
o văzuse niciodată pe fiica ei atât de radioasă. În clipa în 
care Stuart a reperat-o pe Maggie, a zâmbit larg, zâmbet 
care-i devenise atât de familiar în timpul vacanței din 
Australia. 

Maggie i-a îmbrăţişat pe rând. 

— Mă bucur atât de mult că vă văd pe amândoi, a spus 

ea. 

A luat una din sacoşele Tarei şi i-a condus spre pasajul 
subteran care ducea la terminalul principal. 

Unul din bărbaţii care o urmăriseră deja o aştepta în 
parcare, pe locul de lângă şofer, într-un treiler aparţinând 
companiei Toyota care transporta unsprezece maşini noi. 

Maggie, Tara şi Stuart au ieşit afară în aerul rece al 
dimineţii şi s-au îndreptat spre maşina lui Maggie. 

— Nu este timpul să-ţi iei şi tu o maşină mai modernă în 
locul vechiturii ăsteia, mamă? a tachinat-o Tara. Eram în 
liceu când ai cumpărat-o şi atunci a fost la mâna a doua. 

— Toyota este cea mai sigură maşină pe şosea, lucru 
confirmat cu regularitate în Declaratiile consumatorului, i-a 
spus Maggie. 

— O maşină veche de treisprezece ani nu mai prezintă 
siguranţă pe şosea, i-a replicat Tara. 

— În orice caz, i-a spus Maggie, ignorând gluma fiicei 
sale, tatăl tău crede că încă o să ne folosim de ea până 
când îşi începe noua slujbă şi o să primească o maşină de 
la companie. 

Pomenirea lui Connor a adus o clipă de tăcere 
stânjenitoare. 

— Abia aştept să-l văd din nou pe soţul dumneavoastră, 
doamnă Fitzgerald, a spus Stuart după ce a urcat pe 
bancheta din spate. 

Maggie n-a spus „Şi eu la fel!” ci s-a mulţumit cu: 

— Deci asta este prima ta vizită în America? 

— Exact, i-a răspuns Stuart în timp ce Maggie a răsucit 
cheia în contact. Şi încă nu sunt sigur dacă o să vreau să 
mă mai întorc vreodată la Oz. 

— Avem deja destui avocaţi cu retribuţii mult peste 
medie în State fără a-i mai pune la socoteală pe unul sau 
doi cu onorarii sub barem, a spus Tara în timp ce aşteptau 
la coadă să plătească parcarea. 

Maggie i-a zâmbit simțindu-se fericită cum nu mai fusese 
de săptămâni. 

— Când trebuie să fii acasă, Stuart? 

— Mamă, dacă crezi că a stat deja prea mult, putem să 
ne întoarcem şi să luăm următorul avion înapoi. 

— Nu, n-am vrut să spun asta, atâta doar... 

— Ştiu — îţi place să planifici totul dinainte, a spus Tara 
râzând. Stuart, dacă ar putea, mama ar fi în stare să-i 
înregistreze ca studenţi la Georgetown nu la naştere, ci 
chiar din momentul conceperii fătului. 

— Chiar, de ce nu m-am gândit până acum la asta? a 
spus Maggie. 

— Nu sunt aşteptat la birou înainte de 5 ianuarie, a spus 
Stuart. Sper că o să mă puteţi suporta atâta timp. 

— N-are altă şansă, a spus Tara ciupindu-l de mână. 

Maggie a înmânat o bancnotă de zece dolari casierului 
înainte de a ieşi din parcare şi apoi în autostradă. S-a uitat 
în oglinda retrovizoare, dar n-a observat Ford-ul albastru 
cam la o sută de iarzi în urmă, care mergea cu aceeaşi 
viteză. Bărbatul de lângă şofer raporta superiorului său de 
la Langley că subiectul părăsise parcarea la şapte şi 
patruzeci şi trei şi se îndrepta în direcţia Washington cu 
cele două colete pe care le ridicase. 

— Ţi-a plăcut San Francisco, Stuart? 

— Foarte mult, a răspuns el. Avem de gând să mai stăm 
acolo câteva zile la întoarcere. 

Când Maggie s-a uitat din nou în oglinda retrovizoare a 
văzut o maşină a poliţiei din statul Virginia în urma ei 
semnalizând-o cu farurile. 

— Credeţi că mie-mi face semn? Cu siguranţă n-am 
depăşit viteza, a spus Maggie coborându-şi privirile spre 
vitezometru. 

— Mamă, maşina asta este practic o vechitură şi trebuia 
casată cu mulţi ani în urmă. S-ar putea să fie orice, 
începând cu luminile de la stopuri şi până la cauciucuri. 
Trage mai bine pe dreapta. Tara s-a uitat înapoi prin 
parbrizul din spate. Şi când îţi vorbeşte polițistul de la 
circulaţie, nu uita să-i arunci zâmbetul acela al tău irlandez. 

Maggie a tras pe dreapta în timp ce Ford-ul albastru a 
trecut pe lângă ea pe banda din centru. 

— La dracu', a spus şoferul în timp ce-i depăşea. 

Maggie a coborât geamul iar cei doi poliţişti s-au dat jos 
din maşină şi s-au îndreptat agale spre ei. Primul ofiţer i-a 
zâmbit şi i-a spus politicos: 

— Pot să vă văd permisul de conducere, doamnă? 

— Cu siguranţă, i-a spus Maggie întorcându-i zâmbetul. 

S-a aplecat, şi-a deschis geanta şi a început să-şi caute 
actele în timp ce al doilea poliţist i-a făcut semn lui Stuart 
să coboare geamul. Lui Stuart i s-a părut ciudată cererea 
lui, pentru că el nu se putea face vinovat de nicio încălcare 
a legilor de circulaţie, dar cum nu era în propria lui ţară, s-a 
gândit că este mai înţelept să se conformeze. El a coborât 
geamul exact când Maggie îşi găsise permisul de 
conducere. Când ea s-a întors să i-l înmâneze, cel de al 
doilea poliţist şi-a scos pistolul şi l-a descărcat de trei ori în 
interiorul Toyotei. 

Amândoi s-au întors grăbiţi în maşina de patrulă a 
poliţiei. În timp ce unul din ei a răsucit cheia în contact 
demarând uşor şi intrând în trafic celălalt l-a sunat pe 
bărbatul de lângă şoferul treilerului. 

— O Toyota a făcut o pană şi are nevoie imediat de 
ajutorul vostru. 

Curând după ce maşina poliţiei a accelerat, treilerul care 
transporta cele unsprezece Toyote nou-nouţe şi-a făcut 
apariţia şi a oprit în faţa vehiculului staționat. Bărbatul de 
lângă şofer care purta o şapcă cu inscripţia Toyota şi o 
salopetă albastră a sărit din cabină şi a alergat la maşina 
oprită. A deschis uşa de lângă şofer, a ridicat-o uşor pe 
Maggie punând-o pe scaunul de alături şi a tras de butonul 
de eliberare a capotei, apoi s-a aplecat spre scaunul în care 
zăcea Stuart, i-a scos portmoneul şi paşaportul din 
buzunarul de la haină înlocuindu-le cu un alt paşaport şi o 
cărţulie subţire. 

Şoferul treilerului a ridicat capota Toyotei şi a controlat-o 

pe dedesubt. A dezactivat rapid sistemul de urmărire şi a 
trântit la loc capota. Tovarăşul lui stătea deja la volanul 
Toyotei, aşa că a răsucit cheia în contact, a băgat în viteza 
întâi şi a urcat uşor rampa treilerului ocupând singurul 
spaţiu liber din interior. A oprit motorul, a tras frâna de 
mână, a fixat roţile maşinii de platforma treilerului şi a 
urcat în cabină lângă şofer. Întreaga operaţie durase mai 
puţin de trei minute. 

Treilerul şi-a reluat drumul spre Washington, dar după o 
jumătate de milă a virat-o pe ramificaţia pentru 
transporturi de mărfuri către aeroport şi a pornit-o înapoi în 
direcţia aeroportului. 

Ofițerii C.I.A. din Ford-ul albastru au ieşit din autostradă 
la următoarea bifurcaţie, apoi au refăcut traseul şi au intrat 
în traficul ce se îndrepta spre Washington. 

— Pesemne c-a făcut vreo greşeală minoră, i-a spus 
şoferul superiorului său de la Langley. Nici n-ar fi de mirare 
cu o maşină atât de veche. 

Ofiţerul din dreapta lui a fost surprins când a văzut că 
Toyota nu-i mai apare pe ecran. 

— Probabil că s-au întors în Georgetown, a sugerat el. O 
să sunăm din nou când refacem legătura. 

În timp ce cei doi agenţi se îndreptau cu viteză spre 
Washington treilerul cu cele douăsprezece Toyote a virat-o 
spre stânga din drumul de serviciu pentru aeroportul Dulles 
la un indicator pe care scria „Acces doar pentru transportul 
de mărfuri”. După câteva sute de iarzi a cotit-o la dreapta 
printr-o poartă mare de sârmă pe care o ţineau deschisă 
doi bărbaţi îmbrăcaţi în salopetele aeroportului şi şi-a 
continuat drumul către un hangar izolat. La intrare stătea 
un om ca să-i ghideze înaintarea de parcă treilerul ar fi fost 
un avion recent aterizat. 

Şoferul a oprit vehiculul lângă o dubă din care au coborât 
rapid şapte bărbaţi în salopete albe. Unul din ei a desfăcut 
lanţurile care asigurau maşina veche de treiler. Altul s-a 
aşezat la volan, a eliberat frâna de mână şi a coborât-o 

încet pe rampă, pe pământ. În clipa în care s-a oprit, 
portierele i-au fost deschise şi trupurile dinăuntru au fost 
ridicate cu grijă. 

Bărbatul cu şapcă Toyota a sărit din treiler şi s-a urcat la 
volanul maşinii vechi. A băgat-o în viteza întâi, a făcut un 
cerc ca să întoarcă şi a ţâşnit din hangar de parcă toată 
viaţa ar fi fost la volanul ei. Când el ieşea pe poarta ce 
rămăsese deschisă, trupurile au fost băgate cu grijă prin 
uşa din spate în dubiţă, unde le aşteptau trei coşciuge. 
Unul din bărbaţii în salopetă a spus: 

— Nu le puneţi capacele până nu ne apropiem de avion. 

— Bine, doctore, a venit răspunsul. 

— Şi imediat ce cala este închisă, mutaţi trupurile pe 
scaunele lor şi puneţi-le centurile de siguranţă. 

Când un alt bărbat a făcut semn cu capul, treilerul a ieşit 
cu spatele din hangar, apoi a mers din nou pe pista veche 
şi a ieşit pe poartă. Când a ajuns în autostradă, şoferul a 
virat-o stânga şi s-a îndreptat spre Leesburg unde trebuia 
să predea cele unsprezece Toyote noi negustorului local. 
Plata lui pentru cele şase ore de lucru în afara programului 
îi va permite să-şi cumpere una din ele. 

Poarta de sârmă era deja închisă şi zăvorâtă când dubita 
a ieşit din hangar şi s-a îndreptat imediat cu viteză mică 
spre zona de transporturi de marfă. Şoferul a trecut pe 
lângă un şir de avioane ce-şi aşteptau încărcătura şi, în cele 
din urmă, s-a oprit în partea din spate a unui avion 747 pe 
care scria „Air Transport International”. Cala era deschisă şi 
doi oficiali de la vamă aşteptau la capătul rampei. Ei au 
început să verifice documentele chiar când cei doi ofiţeri 
C.I.A. din Ford-ul albastru treceau pe lângă Avon Place N° 
1648. După ce au dat o roată în jurul cvartalului, agenţii au 
raportat la Langley că nu este nicio urmă de maşină şi nici 
cele trei colete. 

Vechea Toyota a intrat din şoseaua 66 în autostrada care 
mergea spre Washington. Şoferul a apăsat tare pe 
acceleraţie grăbindu-se spre oraş. A auzit în cască cum cei 

doi ofiţeri din Ford erau instruiți să meargă la biroul 
doamnei Fitzgerald să vadă dacă maşina ei nu este în locul 
obişnuit de parcare, din spatele clădirii de la Admiteri. 

După ce oficialii de la vamă au constatat că documentele 
procurorului erau în ordine, unul dintre ei a spus: 

— O.K. Scoateţi capacele. 

Au verificat cu atenţie prin haine, prin gură şi alte orificii 
ale celor trei corpuri, apoi au contrasemnat documentele. 
Capacele au fost puse la loc şi oamenii în salopete albe au 
cărat sicriele unul câte unul pe rampă şi le-au aşezat în 
cală unul lângă altul. 

Rampa avionului 747 era ridicată chiar în momentul în 
care vechea Toyota trecea pe lângă Chris Church. A urcat 
în viteză dealul şi după alte trei străzi a oprit cu o frână 
bruscă pe aleea din Avon Place, 1648. 

Şoferul deja ocolise casa şi intrase înăuntru prin uşa din 
spate când doctorul a început să verifice pulsul celor trei 
pacienţi. El a urcat în fugă scările spre dormitorul principal 
şi a deschis scrinul de lângă pat. A cotrobăit printre 
cămăşile sport, a luat un plic maroniu pe care era scris: „A 
nu se deschide înainte de 17 decembrie” şi l-a băgat într-un 
buzunar interior de la haină. A luat două valize de sus, de 
pe şifonier şi le-a umplut rapid cu haine. Apoi a scos un mic 
pachet învelit în celofan din salopeta lui şi l-a pus într-o 
trusă de cosmeticale pe care a aruncat-o într-una din 
valize. Înainte de a pleca din dormitor a aprins lumina în 
baie, apoi becul din capul scărilor şi în final, folosind 
telecomanda, a deschis televizorul din bucătărie, dând 
sonorul foarte puternic. 

A lăsat valizele lângă uşa din spate şi s-a întors la 
Toyota, i-a ridicat capota şi a reactivat dispozitivele de 
urmărire. 

Ofițerii C.I.A. începuseră să facă cel de al doilea tur în 
jurul parcării de la Universitate când pe ecranul lor a apărut 
un semnal scurt. Şoferul a întors rapid şi au pornit iar spre 
casa familiei Fitzgerald. 

Bărbatul cu şapcă Toyota a revenit la uşa unde lăsase 
valizele, le-a înşfăcat şi a ieşit pe poarta din spate, în 
stradă. A reperat taxiul parcat în Tudor Place şi a sărit pe 
bancheta din spate exact când cei doi agenţi se 
reîntorseseră în Avon Place. Un tânăr căruia i se luase o 
piatră de pe inimă a sunat la Langley să raporteze că 
Toyota era parcată în locul ei obişnuit şi că vedea şi auzea 
un televizor în bucătărie. Nu, nu putea explica de ce 
dispozitivul de urmărire nu funcţionase aproape o oră. 

Şoferul de la taxi nici măcar nu şi-a întors capul când 
bărbatul cu cele două valize a sărit pe bancheta din spate. 
Dar el ştia exact unde dorea domnul Fitzgerald să fie dus. 

CAPITOLUL 26 


— Şi ce vrei să-mi spui, că toţi trei au dispărut de pe faţa 
pământului? a întrebat directorul. 

— Aşa s-ar părea, a răspuns Gutenburg. A fost o 
operaţiune făcută cu atâta profesionalism, că, dacă n-aş şti 
că el este mort, aş zice că poartă toate însemnele lui 
Connor Fitzgerald. 

— După cum ştii este imposibil, cine crezi că a putut fi? 

— Aş înclina să cred că, totuşi, este Jackson, a răspuns 
directorul adjunct. 

— Ei bine, dacă el s-a reîntors în ţară, doamna Fitzgerald 
va afla că soţul ei este mort. Aşa că ne putem aştepta să-i 
vedem caseta dată oricând la ştirile de seară la o oră de 
maximă audienţă. 

Gutenburg a zâmbit plin de sine. 

— Nicio şansă, a spus el împingând peste masă spre 
şeful lui un pachet sigilat. Unul din agenţii mei a găsit, în 
cele din urmă, caseta aseară, cu câteva minute înainte de a 
se închide biblioteca. 

— Asta este una din problemele rezolvate, a spus 
directorul rupând ambalajul pachetului ca să-l desfacă. Dar 
ce-l va opri pe Jackson să-i spună lui Lloyd cine este, de 
fapt, îngropat în închisoarea Crucifix? 

Gutenburg a înălţat din umeri. 

— Chiar dacă-i spune, la ce-i foloseşte informaţia lui 
Lawrence? Este puţin probabil ca el să-l sune pe amicul lui, 
Zerimski, cu câteva zile înainte ca acesta să sosească în 
vizită de prietenie la Washington, ca să-i spună că bărbatul 
care a fost spânzurat pentru că a vrut să-l asasineze nu 
este câtuşi de puţin un terorist sud-african plătit de Mafya, 
ci un agent C.I.A. care a îndeplinit ordine ce au venit direct 
de la Casa Albă. 

— Poate că nu, a spus Dexter. Dar atâta vreme cât 
Jackson şi femeile Fitzgerald există, noi încă avem o 

problemă. Aşa că îţi sugerez să-ţi împrăştii cei mai buni 
agenţi pe care-i ai ca să-i găsească şi cât mai curând 
posibil — nu mă interesează în ce sector lucrează sau 
pentru ce altă acţiune au fost desemnaţi. Dacă Lawrence 
poate dovedi ce s-a întâmplat în realitate în St. Petersburg, 
el va avea mai mult decât îi este necesar ca să ceară 
demisia cuiva. 

Gutenburg a rămas neobişnuit de tăcut. 

— Şi cum semnătura ta este pe fiecare document 
relevant, a continuat Dexter, mie, vai Doamne, nu-mi va 
rămâne altceva decât să te las să pleci. 

Picături mici de transpiraţie au apărut pe fruntea lui 
Gutenburg. 


Stuart a crezut că se trezea dintr-un coşmar. A încercat 
să-şi amintească ce se întâmplase. Ei fuseseră luaţi de la 
aeroport de mama Tarei care i-a dus cu maşina spre 
Washington. Dar maşina a fost oprită de o patrulă a poliţiei 
şi el fusese rugat să coboare geamul de la portieră. Şi după 
aceea...? 

A privit în jur. Se afla într-un alt avion, dar unde mergea? 
Capul Tarei era rezemat de umărul lui, de cealaltă parte se 
afla mama ei care dormea dusă. Toate celelalte locuri erau 
goale. 

El a început să recapituleze faptele din nou, aşa cum 
făcea întotdeauna când îşi pregătea un caz. El şi Tara 
aterizaseră pe aeroportul Dulles. Maggie îi aşteptase la 
ieşire... 

Gândurile i-au fost întrerupte de un bărbat îmbrăcat 
elegant, de vârstă mijlocie, care a apărut lângă el şi a 
început să-i verifice pulsul. 

— Unde mergem? l-a întrebat Stuart încet, dar doctorul 
n-a răspuns. 

El şi-a văzut de treabă examinându-le tot atât de 
meticulos pe Tara şi Maggie, după care s-a făcut nevăzut în 
partea din faţă a avionului. 

Stuart şi-a desfăcut centura de siguranţă, dar n-a avut 
suficientă putere să se ridice în picioare. Tara a început să 
se mişte, în vreme ce Maggie a continuat să doarmă 
profund. El şi-a verificat buzunarele. Ei îi luaseră 
portmoneul şi paşaportul. A încercat cu disperare să 
înţeleagă ceva. De ce să fi mers cineva atât de departe 
pentru câteva sute de dolari, nişte cărţi de credit şi un 
paşaport australian? Chiar şi mai ciudat era că toate aceste 
lucruri păreau a i le fi înlocuit cu un volum subţire cu 
poemele lui Yeats. Înainte de a o întâlni pe Tara el nu citise 
niciun vers din Yeats, dar după ce ea se reîntorsese la 
Stanford lui începuseră să-i placă poeziile lui Yeats. A 
deschis cartea la primul poem: „Un dialog între trup şi 
suflet”. Cuvintele „Sunt mulțumit să trăiesc totul din nou şi 
iarăşi din nou” erau subliniate. A frunzărit cartea şi a văzut 
că şi alte versuri erau subliniate la fel. 

În timp ce reflecta la semnificaţia acestora, un zdrahon a 
apărut lângă el şi l-a privit de la înălţimea lui ameninţător. 
Fără niciun cuvânt i-a smuls cartea lui Stuart din mâini şi s- 
a întors în cabina avionului. 

Tara i-a atins mâna. El s-a întors repede spre ea şi i-a 
şoptit la ureche: „Să nu vorbeşti nimic”. Ea şi-a aruncat 
privirile în cealaltă parte, spre mama ei care încă dormea 
profund părând împăcată cu tot universul. 


După ce Connor a pus la cală cele două valize şi a 
constatat că toţi cei trei pasageri erau în viaţă şi teferi, a 
părăsit avionul şi a urcat pe bancheta din spate a unui 
B.M.W. al cărui motor era deja pornit. 

— Noi continuăm să ne ţinem partea noastră de învoială, 
a spus Alexei Romanov, care stătea lângă el. 

Connor a dat din cap în semn de încuviinţare în timp ce 
B.M.W.-ul ieşea pe porţile de sârmă şi şi-a început călătoria 
spre aeroportul pentru curse interne Ronald Reagan. 

După experienţa din Frankfurt unde agentul local C.I.A. 
aproape că-l reperase pentru că Romanov şi cele două 


263 


- A UNSPREZECEA PORUNCĂ - 


gorile care-l însoțeau au făcut practic orice ca să atragă 
atenţia asupra lor, afară doar că nu şi-au anunţat public 
sosirea, Connor şi-a dat seama că, dacă voia să-şi pună în 
aplicare planul de a le salva pe Maggie şi Tara, va trebui să 
conducă operaţiunea singur. În cele din urmă, Romanov a 
acceptat, mai cu seamă când i s-a amintit clauza cu care 
fusese de acord tatăl lui. Acum Connor spera ca Stuart să 
aibă aceeaşi minte ascuţită brici pe care o dovedise când îl 
chestionase despre slujba lui pe plaja din Australia. Se ruga 
în gând ca Stuart să observe versurile subliniate din cartea 
pe care i-o strecurase în buzunar. 

B.M.W.-ul s-a oprit în faţa intrării de la primul nivel de 
unde se făceau plecările de pe aeroportul naţional din 
Washington. Connor s-a dat jos, urmat de Romanov ce 
mergea la un pas după el. In timp ce Connor a intrat calm 
în aeroport şi s-a îndreptat spre ghişeul de prezentare a 
documentelor de călătorie li s-au mai alăturat doi zdrahoni. 
Avea nevoie ca toţi să fie relaxaţi înainte ca el să facă 
următoarea mişcare. 

Când Connor şi-a prezentat biletul, bărbatul de la ghişeul 
American Airlines i-a spus: 

— Imi pare rău, domnule Redford, dar cursa 383 către 
Dallas decolează cu o întârziere de câteva minute, însă 
sperăm s-o recuperăm en route. Vă veţi îmbarca la Poarta 
32. 

Connor a pornit agale spre sala de aşteptare, dar s-a 
oprit când a ajuns în dreptul cabinelor telefonice. A ales 
una ce se afla între două telefoane de la care se vorbea. 
Romanov şi cei doi bodyguarzi au făcut câţiva paşi mai 
departe, câtuşi de puţin încântați. Connor le-a zâmbit 
inocent, apoi a introdus cartela telefonică internaţională a 
lui Stuart în aparat şi a format un număr din Cape Town. 

Telefonul a sunat o vreme, după care, în sfârşit, s-a auzit 
O voce: 

— Da? 

— Sunt Connor. A urmat o tăcere prelungită. 

— Credeam că numai lisus a înviat din morţi, a spus în 
cele din urmă Carl. 

— Am petrecut un oarecare timp în purgatoriu înainte de 
a izbuti, i-a răspuns Connor. 

— Bun. Măcar eşti în viaţă, prietene. Ce pot să fac pentru 
tine? 

— Mai întâi, în ceea ce priveşte compania, nu va mai fi o 
a doua sosire. 

— Am înţeles, a spus Carl. 

Connor răspundea la ultima întrebare a lui Carl când a 
auzit cel de-al treilea anunţ pentru cursa 383 către Dallas. 
A pus telefonul în furcă, i-a zâmbit din nou lui Romanov şi 
s-a îndreptat grăbit spre Poarta 32. 


Când, în sfârşit, Maggie a deschis ochii, Stuart s-a 
aplecat spre ea şi i-a spus să nu vorbească nimic până nu 
este complet trează. După câteva clipe a apărut o 
stewardesă care le-a cerut să-şi coboare măsuţele pentru 
tăvile cu mâncare, care s-a dovedit a fi aproape 
necomestibilă. 

In timp ce contempla un peşte care mai bine ar fi fost 
lăsat în mare, Stuart le-a spus în şoaptă lui Maggie şi Tarei: 

— N-am niciun indiciu de ce ne aflăm aici sau încotro 
mergem, dar, într-un fel, cred că are legătură cu Connor. 

Maggie a dat din cap şi a început să le povestească în 
şoaptă tot ce aflase după moartea Joanei. 

— Dar nu cred că cei care ne-au răpit pe noi pot fi din 
C.I.A., a spus ea, pentru că l-am avertizat pe Gutenburg că, 
dacă dispar pentru mai mult de şapte zile, acea casetă 
video va fi dată pe principalele canale de televiziune. 

— Numai dacă n-au găsit-o deja, a spus Stuart. 

— Asta nu-i posibil, i-a replicat plină de convingere 
Maggie. 

— Atunci cine dracu’ sunt ăştia? a întrebat Tara. 

Niciunul nu şi-a spus părerea întrucât a apărut 
stewardesa care le-a luat tăcută tăvile. 

— Mai ai alte indicii? l-a întrebat Maggie după ce 
stewardesa a dispărut. 

— Doar că cineva mi-a pus în buzunar o carte cu poeziile 
lui Yeats, a spus Stuart. 

Tara a observat că Maggie a tresărit. 

— Ce importantă are? a întrebat ea privind-o neliniştită 
pe mama ei ai cărei ochi acum erau plini de lacrimi. 

— Nu înţelegi ce înseamnă asta? 

— Nu, a răspuns Tara nedumerită. 

— Tatăl tău este încă în viaţă. Dă-mi-o s-o văd, a spus 
Maggie. S-ar putea ca el să fi lăsat vreun mesaj în ea. 

— N-o mai am. Abia ce o deschisesem când a apărut un 
zdrahon din cabină şi mi-a smuls-o din mână, a spus Stuart. 
Am observat, într-adevăr, că erau ici şi colo cuvinte 
subliniate. 

— Ce cuvinte? a întrebat imediat Maggie. 

— Eu n-am putut pricepe nimic din ele. 

— Asta nu contează. Îţi poţi aminti vreunul? 

Stuart şi-a închis ochii şi a încercat să se concentreze. 

— „Mulţumit” a spus el dintr-o dată. 

Maggie a zâmbit. 

— „Sunt mulțumit să trăiesc totul din nou şi iarăşi din 

Cursa 383 a aterizat în Dallas la timp şi când Connor şi 
Romanov au ieşit din aeroport îi aştepta un alt B.M.W. alb. 
Oare Mafya le cumpărase în vrac? s-a întrebat Connor. 
Ultimele două gorile arătau de parcă ar fi fost angajate 
pentru distribuţia centrală a unui film, chit că tocurile de la 
pistoale le ieşeau prin haine. 

El spera doar ca ramura din Cape Town să fie o filială 
recent creată, deşi îi venea greu să creadă că prietenul său 
Carl Koeter, cu peste douăzeci de ani de experienţă ca 
ofiţer superior C.I.A. în Africa de Sud, n-ar fi putut să se 
descurce cu noua progenitură. 

Drumul până în centrul Dallasului a durat douăzeci de 

minute. Connor a stat tăcut pe bancheta din spate fiind 
conştient că s-ar putea să dea ochii cu cineva care lucrase 
de aproape treizeci de ani pentru C.I.A. Deşi ei nu se 
întâlniseră niciodată, el ştia că acesta era cel mai mare risc 
pe care şi-l asuma de când se întorsese în America. Dar 
dacă ruşii se aşteptau ca el să-şi onoreze clauza cea mai 
importantă din contract, el trebuia să folosească singura 
armă care era ideală pentru îndeplinirea unei asemenea 
misiuni. 

După un alt drum la fel de tăcut ei s-au oprit în faţa 
magazinului Harding's Big Game Emporium. Connor s-a 
strecurat rapid în magazin cu Romanov şi cu cele două noi 
gorile ţinându-se după el ca nişte umbre. El s-a dus direct 
la tejghea, în timp ce ceilalţi se prefăceau a fi foarte 
interesaţi de un rastel cu pistoale automate ce se afla în 
celălalt capăt al prăvăliei. 

Connor a privit în jur. Cercetarea lui trebuia să fie rapidă, 
să nu bată la ochi şi să fie completă. După câteva clipe ela 
fost convins că nu există camere de luat vederi în magazin. 

— Bună ziua, domnule, a spus tânărul vânzător îmbrăcat 
într-un halat lung, maro. Cu ce vă pot servi? 

— Am venit în aceste locuri pentru o partidă de 
vânătoare şi aş vrea să cumpăr o armă. 

— Aveţi în minte un anume model? 

— Da, un Remington 700. 

— Nu este nicio problemă, domnule. 

— Aş avea nevoie de câteva modificări, a spus Connor. 

Vânzătorul a şovăit. 

— lertaţi-mă o clipă, domnule, a spus el şi a dispărut 
după o perdea, în camera din spate. 

După câteva momente a apărut de după perdea un 
bărbat în vârstă, îmbrăcat şi el într-un halat maro, lung. 
Connor a fost neliniştit: el sperase să cumpere arma fără a 
trebui să se întâlnească cu legendarul Jim Harding. 

— Bună ziua, a spus bătrânul privindu-l atent pe clientul 
său. Înţeleg că vă interesează un Remington 700. A făcut o 

pauză. Cu modificări. 

— Da. Mi-aţi fost recomandat de un prieten, a spus 
Connor. 

— Prietenul dumneavoastră trebuie să fie un profesionist, 
a spus Harding. 

Imediat ce s-a pronunţat cuvântul „profesionist”, Connor 
a ştiut că fusese testat. Dacă Harding n-ar fi fost un 
Stradivarius al armurierilor, el ar fi părăsit magazinul fără 
niciun alt cuvânt. 

— Ce modificări doriţi, domnule? a întrebat Harding fără 
a-şi dezlipi ochii de pe clientul său. 

Connor i-a descris în detaliu arma pe care o lăsase în 
Bogota privindu-l atent să-i vadă orice reacţie. 

Chipul lui Harding a rămas impasibil. 

— S-ar putea să am ceva ce vă interesează, domnule, a 
spus el, apoi s-a răsucit pe călcâie şi a dispărut după 
perdea. 

Din nou Connor s-a gândit să plece, dar peste câteva 
secunde Harding a reapărut purtând o servietă de piele ce-i 
era familiară, pe care a aşezat-o pe tejghea. 

— Acest model a intrat în posesia noastră după moartea 
recentă a proprietarului, i-a explicat el. A apăsat pe 
închizători, a deschis capacul şi a răsucit servieta diplomat 
astfel încât Connor să poată examina arma. Fiecare parte 
este confecţionată manual şi mă îndoiesc că o să găsiţi 
ceva similar pe toată valea râului Mississippi. Harding a 
atins arma cu dragoste. Patul este din fibră de sticlă, ca să 
fie uşoară şi pentru un echilibru mai bun. Ţeava este 
importată din Germania — mă tem că firma Krauts încă le 
fabrică pe cele mai bune. Dispozitivul de ochire este un 
Leupold 10 Power aşa că nu mai trebuie s-o reglezi pentru 
vânt. Cu această puşcă poţi să omori un şoarece de la 
patru sute de paşi, ce să mai vorbim despre un elan. Dacă 
vă interesează din punct de vedere tehnic aţi putea avea 
un unghi de o jumătate de minut la o sută de iarzi. Şi-a 
înălţat privirile să vadă dacă clientul său înţelegea despre 

ce-i vorbea el, dar pe chipul lui Connor n-a putut citi nimic. 
Un Remington 700 cu asemenea modificări este căutat 
doar de cei mai pricepuţi clienţi. 

Connor n-a mişcat niciuna din cele cinci piese de la locul 
lor de teamă că domnul Harding o să descopere cât de 
priceput client era. 

— Cât costă? a întrebat el dându-şi seama pentru prima 
oară că habar nu avea de preţul unei puşti Remington 700 
confecţionată manual. 

— Douăzeci şi unu de mii de dolari, a spus Harding. Noi 
avem totuşi şi modelul standard dacă doriţi... 

— Nu, a spus Connor. Aceasta va fi foarte bună. 

— Şi cum plătiţi, domnule? 

— Bani gheaţă. 

— Atunci am să vă cer o carte de identitate, ceva, a spus 
Harding. Mă tem că este şi mai multă birocraţie de când s-a 
înlocuit Legea Brady cu Legea Înregistrării şi Prezentării 
Cărţii de Identitate. 

Connor a scos un permis de conducere al unui bărbat din 
statul Virginia pe care-l cumpărase cu o sută de dolari de la 
un hoţ de buzunare din Washington cu o zi mai înainte. 

Harding a studiat permisul de conducere şi a dat din cap. 

— Acum tot ce mai trebuie să facem, domnule Redford 
este ca dumneata să completezi aceste trei formulare. 

Connor a scris numele, adresa şi numărul carnetului de 
asistenţă socială al directorului adjunct de la un magazin 
de pantofi din Richmond. 

În timp ce Harding căuta numerele în computer, Connor 
a încercat să pară plictisit, dar în sinea lui se ruga ca 
domnul Redford să nu fi raportat pierderea permisului său 
de conducere în ultimele douăzeci şi patru de ore. 

Brusc, Harding şi-a ridicat privirile de pe ecran. 

— Este acesta un pseudonim? a întrebat el. 

— Nu, a răspuns Connor fără nicio tresărire. Gregory este 
numele meu de botez. Mama a fost îndrăgostită de Gregory 
Peck. 

Harding a zâmbit. 

— Şi a mea la fel. 

După câteva clipe Harding a spus: 

— Deci totul pare să fie în ordine, domnule Redford. 

Connor s-a întors şi a făcut semn cu capul către 
Romanov care a venit cu paşi mari şi a scos un teanc gros 
de bancnote din buzunarul de la haină. A petrecut un timp 
netezind în chip ostentativ bancnotele de o sută de dolari, 
a numărat 210 şi i le-a împins pe tejghea lui Harding. Ceea 
ce Connor sperase să apară ca o cumpărare obişnuită, 
rusul o transformase repede într-o reprezentaţie de 
pantomimă. Ceilalţi doi puteau foarte bine să stea pe 
stradă şi să vândă bilete pentru spectacol. 

Harding a scris o chitanţă pentru suma de bani primită şi 
i-a dat-o lui Connor, care a plecat fără a mai scoate niciun 
cuvânt. Unul dintre zdrahoni a înşfăcat puşca şi a ţâşnit din 
magazin pe o uşă laterală de parcă ar fi jefuit o bancă. 
Connor a urcat pe bancheta din spate a B.M.W.-ului şi s-a 
întrebat dacă era cu putinţă să atragă mai multă atenţie 
asupra lor decât o făcuseră ei. Maşina a demarat în trombă 
şi a intrat în traficul aglomerat într-o cacofonie de claxoane. 
Da, şi-a zis Connor în gând, era evident că ei puteau chiar 
mai mult. El n-a mai scos niciun cuvânt în timp ce şoferul a 
depăşit orice limită de viteză tot drumul către aeroport. 
Chiar şi Romanov a început să pară un pic neliniştit. Connor 
a descoperit curând că noua Mafie din State era încă la 
nivel de amatori în comparaţie cu verii lor din Italia. Dar n-o 
să treacă mult până o să-i prindă din urmă, iar când o vor 
face, Dumnezeu să-i ajute pe cei de la F.B.I. 

După cincisprezece minute B.M.W.-ul s-a oprit în faţa 
intrării de la aeroport. Connor a coborât şi s-a îndreptat 
spre uşa rotativă în timp ce Romanov le dădea instrucţiuni 
celor doi bărbaţi din maşină, ca în final să netezească şi 
mai multe bancnote de o sută de dolari pe care li le-a lăsat 
la despărţire. Când l-a prins din urmă pe Connor la ghişeul 
de prezentare a biletelor de călătorie i-a şoptit confidenţial 

la ureche. 

— Puşca va fi la Washington în patruzeci şi opt de ore. 

— Eu n-aş pune pariu, i-a spus Connor în timp ce se 
îndreptau spre sala de plecări. 


— Îi ştii toate poeziile lui Yeats pe dinafară? a întrebat-o 
Stuart fără a-i veni a crede. 

— Hm, multe dintre ele, a recunoscut Maggie. Dar pe 
atunci eu reciteam câteva din poemele lui aproape în 
fiecare seară înainte de a merge la culcare. 

— Dragă Stuart, tu mai ai încă atât de multe de învăţat 
despre irlandezi, i-a spus Tara. Acum încearcă să-ți 
aminteşti şi alte cuvinte. 

Stuart a reflectat o clipă. 

— „Văi”! a spus el triumfător. 

— „Peste dealuri şi peste văi”? a întrebat Maggie. 

— Asta este. 

— Deci nu poate fi Olanda ţara către care ne îndreptăm, 
a spus Tara. 

— Nu te mai ţine de glume, i-a spus Stuart. 

— Atunci încearcă să-ţi aduci aminte mai multe cuvinte, 
i-a spus Tara. 

Stuart a început să se concentreze din nou. 

— „Prieten“, a spus el în cele din urmă. 

— „Întotdeauna vom avea noi prieteni care să se 
întâlnească cu cei vechi”, a spus Maggie. 

— Deci suntem pe punctul de a ne întâlni cu un nou 
prieten, într-o nouă ţară, a spus Tara. 

— Dar cine? Şi unde? a întrebat Maggie în timp ce 
avionul îşi continua drumul prin noapte. 

CAPITOLUL 27 


După ce în câteva clipe a citit mesajul prioritar, 
Gutenburg a format numărul din Dallas. Când Harding a 
venit la telefon, directorul adjunct de la C.I.A. i-a spus doar 
atât: 

— Descrie-l. 

— Înalt de şase picioare, poate şase şi un ţol. Purta 
şapcă, aşa că n-am putut să văd culoarea părului. 

— Vârsta? 

— Cincizeci. Poate un an sau doi în plus sau în minus. 

— Ochii? 

— Albaştri. 

— Îmbrăcămintea? 

— Jachetă sport, pantaloni kaki, cămaşă albastră, fără 
cravată, pantofi ieftini. Elegant, dar nu bătător la ochi. Am 
presupus că este unul de-al nostru până am observat că 
era însoţit de doi criminali locali bine cunoscuţi, dar el 
încerca să se prefacă, vezi Doamne, că n-ar avea nicio 
legătură cu ei. Mai era încă un tânăr înalt care n-a deschis 
deloc gura, dar el a fost cel care a plătit pentru puşcă — cu 
bani peşin. 

— Şi primul bărbat ţi-a spus clar că voia acele modificări 
speciale? 

— Da. Sunt aproape sigur că el ştia exact ce căuta. 

— Bun, păstrează banii. S-ar putea să identific vreo 
amprentă pe vreuna din bancnote. 

— N-o să găsiţi nicio urmă de-a lui pe ele, a spus 
Harding. Tânărul a plătit şi una dintre gorile a luat arma cu 
el. 

— Indiferent cine a fost, este evident că n-a vrut să rişte 
să fie descoperită puşca la aeroport, a spus Gutenburg. Cei 
doi criminali trebuie să fie doar curieri. Cu ce nume a 
semnat formularele? 

— Gregory Peck Redford. 

— Cartea de identitate? 

— Permis de conducere din Virginia. Adresa şi data 
naşterii toate corespund cu datele de pe carnetul de 
asigurări sociale. 

— O să-ţi trimit un agent într-o oră. Pentru început el îmi 
poate transmite prin e-mail toate amănuntele pe care le ai 
în privinţa celor doi criminali şi am nevoie de un portret 
robot făcut de poliţie al principalului suspect. 

— N-o să fie nevoie, a spus Harding. 

— De ce? 

— Pentru că toată tranzacţia a fost înregistrată pe video. 
Gutenburg n-a putut vedea zâmbetul de satisfacţie de pe 
chipul lui Harding când a adăugat: Nici chiar dumneata n-ai 
fi putut să observi camera de luat vederi. 


Stuart a conţinut să se concentreze. 

— „Aflu“, a spus el brusc. 

— „Am să aflu unde a plecat”, a spus Maggie cu uni 
zâmbet. 

— O să întâlnim un prieten nou într-o ţară nouă şi el o să 
ne găsească, a spus Tara. li mai poţi aminti altceva, 
Stuart? 

— „Toate lucrurile se sfărâmă... ” 

— „Şİ se reconstruiesc din nou” a spus în şoaptă 
Maggie în timp ce bărbatul care-i smulsese lui Stuart cartea 
din mâini a reapărut lângă ei. 

— Acum ascultaţi-mă şi să mă ascultați cu atenţie, a 
spus el coborându-şi privirile spre ei. Dacă vreţi să 
supravieţuiţi — şi mie nu-mi pasă câtuşi de puţin de asta — 
îmi veţi urma instrucţiunile literă cu literă. S-a înţeles? 

Stuart şi-a pironit privirile în ochii bărbatului şi n-a avut 
niciun dubiu că spunea adevărul. A încuviinţat din cap. 

— Bun, a continuat omul. Când va ateriza avionul veţi 
merge direct să vă luaţi bagajele şi veţi trece prin vamă 
fără a atrage în niciun fel atenţia asupra voastră. Nu vă veţi 
opri, repet, nu vă veţi opri la toaletă. După ce veţi trece 

prin vamă veţi fi întâmpinați în holul de sosiri de doi din 
oamenii mei care vă vor însoţi până la casa unde veţi 
rămâne o vreme. Eu o să vă întâlnesc mai târziu în această 
seară. Vă este totul limpede? 

— Da, a spus hotărât Stuart în numele tuturor. 

— Dacă vreunul dintre voi va fi atât de stupid să fugă sau 
să încerce să ceară ajutor, doamna Fitzgerald va fi omorâtă 
pe loc. Şi dacă, din anume motive, ea nu este disponibilă, 
va trebui să aleg dintre voi doi. A privit spre Tara şi Stuart. 
Acestea sunt condiţiile cu care domnul Fitzgerald a fost de 
acord. 

— Asta este cu neputinţă, a început Maggie. Connor 
niciodată n-ar... 

— Cred că este mai înţelept, doamnă Fitzgerald, ca pe 
viitor să-l lăsaţi pe domnul Farnham să vorbească în 
numele vostru al tuturor, a spus bărbatul. Maggie l-ar fi 
contrazis dacă Tara nu i-ar fi făcut semn cu piciorul să tacă. 
O să aveţi nevoie de astea, a spus el dându-i lui Stuart trei 
paşapoarte. Stuart le-a deschis şi i-a dat unul lui Maggie şi 
altul Tarei în timp ce bărbatul s-a întors în cabina pilotului. 

Stuart şi-a coborât privirile asupra paşaportului din 
mâinile lui care, la fel cu celelalte două, purta pe copertă 
vulturul american. Când l-a răsfoit a dat peste propria lui 
fotografie deasupra numelui „Daniel Farnham”. Profesie: 
profesor universitar în ştiinţe juridice. Adresa: 75, Marina 
Boulevard, San Francisco, California. | l-a dat Tarei, care 
părea nedumerită. 

— Imi place la nebunie să am de-a face cu profesionişti, 
a spus Stuart. Şi încep să-mi dau seama că tatăl tău este 
unul dintre cei mai buni. 

— Eşti sigur că nu-ţi mai aminteşti alte cuvinte? l-a 
întrebat Maggie. 

— Mă tem că nu, a spus Stuart. Nu, aşteaptă o clipă... 
„anarhie”. 

Maggie a spus: 

— Acum ştiu unde mergem. 

De la Dallas la Washington este un drum lung de parcurs 
cu maşina. Cele două gorile care-i lăsaseră pe Connor şi 
Romanov la aeroport tot timpul au avut în minte să 
oprească undeva şi să pornească iar spre capitală a două zi 
dimineaţă. Chiar pe la ora nouă în acea seară, după ce 
străbătuseră cam patru sute de mile, ei au tras la un motel 
de la marginea Memphis-ului. 

Cei doi ofiţeri superiori C.I.A. care-i văzuseră parcând 
B.M.W.-ul, după patruzeci şi cinci de minute i-au raportat lui 
Gutenburg: 

— S-au cazat la Memphis Marriott, la 107 şi 108. Au 
comandat masa în cameră la ora nouă şi treizeci şi trei şi în 
momentul de faţă sunt la 107 şi privesc la televizor. 

— Unde este puşca? l-a întrebat Gutenburg. 

— Servieta este legată cu cătuşe de mâna celui de la 
camera 108. 

— Atunci ai nevoie de un ospătar şi de o cheie, i-a spus 
Gutenburg. 

Chiar după ora zece, un chelner şi-a făcut apariţia în 
camera 107 şi a aşezat masa pentru cină. A desfăcut o 
sticlă de vin roşu, a turnat în două pahare şi a pus 
mâncarea în farfurii. Le-a spus oaspeţilor că se va întoarce 
cam peste patruzeci de minute să debaraseze. Unul dintre 
ei l-a rugat să-i taie cotletul în bucățele pentru că nu-şi 
putea folosi decât o mână. Ospătarul a fost fericit să-l ajute. 

— Poftă bună, a adăugat el în timp ce părăsea încăperea. 

Chelnerul s-a dus direct în parcare şi i-a raportat 
ofițerului superior, care i-a mulţumit, apoi l-a mai rugat 
ceva. Ospătarul a încuviinţat din cap şi agentul i-a dat o 
bancnotă de cincizeci de dolari. 

— Este clar că nu vrea să şi-o scoată de la mână nici 
chiar când mănâncă, a spus celălalt agent când ospătarul 
nu-l mai putea auzi. 

Chelnerul s-a reîntors în parcare la câteva minute după 
miezul nopţii ca să raporteze că amândoi bărbaţii plecaseră 

la culcare, fiecare în camera lui. El le-a înmânat o cheie şi, 
în schimb, a primit o altă bancnotă de cincizeci de dolari. A 
plecat mulţumit pentru că avusese o seară cu un câştig 
bun. Ceea ce n-a ştiut el a fost că bărbatul din camera 107 
luase la el cheile de la cătuşe ca să fie sigur că nimeni nu 
va încerca să fure servieta de la partenerul lui în timp ce 
acesta dormea. 

Când oaspetele de la 107 s-a trezit a doua zi dimineaţa s- 
a simţit puţin mahmur. S-a uitat la ceas şi a fost surprins 
când a văzut că este atât de târziu. Şi-a tras jeanşii pe el şi 
s-a grăbit să-şi trezească partenerul folosind uşa dintre cele 
două camere. S-a oprit brusc, a căzut în genunchi şi a 
început să vomite. Pe covor într-un lac de sânge, zăcea o 
mână tăiată. 


Când au coborât din avion în Cape Town, Stuart a fost 
conştient de prezenţa a doi bărbaţi care le urmăreau 
fiecare mişcare. Un ofiţer de la imigrări le-a ştampilat 
paşapoartele şi ei s-au îndreptat spre zona de ridicare a 
bagajelor. După doar câteva minute au început să apară 
primele bagaje pe banda rulantă. Maggie a fost surprinsă 
când a văzut două din vechile ei valize venind pe carusel. 
Stuart începuse să se obişnuiască cu modul de operare al 
lui Connor Fitzgerald. 

După ce şi-au luat bagajele, Stuart le-a pus pe un 
cărucior şi s-au îndreptat spre vamă. Cei doi bărbaţi 
mergeau foarte aproape în urma lor. 

In timp ce Stuart trecea cu căruciorul prin vamă un ofiţer 
s-a îndreptat către el, a făcut semn spre valiza roşie şi a 
rugat pe posesorul ei s-o pună pe tejghea pentru control. 
Stuart a ajutat-o pe Maggie ca s-o ridice iar cei doi bărbaţi 
care se ţineau scai în urma lor n-au avut încotro decât să-şi 
vadă de drum. După ce au trecut prin uşile glisante ei s-au 
oprit la câţiva paşi de ieşire. De câte ori se deschideau 
uşile, ei erau zăriţi cum aruncau priviri iscoditoare înăuntru. 
După câteva clipe li s-au alăturat şi ceilalţi doi bărbaţi din 

avion. 

— Vă rog, vreţi să deschideţi valiza, doamnă, i-a cerut 
ofiţerul vamal. 

Maggie a apăsat pe închizători şi a zâmbit când a văzut 
harababura dinăuntru. Numai o singură persoană ar fi putut 
pune astfel lucrurile într-o valiză. Ofiţerul vamal i-a 
cotrobăit câteva clipe printre haine şi în cele din urmă s-a 
oprit la o trusă de cosmetice. l-a desfăcut fermoarul şi a 
scos din ea un pacheţel din celofan în care era o substanţă 
cu aspect de pudră albă. 

— Dar acesta nu este... a început Maggie. 

De data asta cel care a oprit-o a fost Stuart. 

— Mă tem că va trebui să vă facem un control corporal, 
doamnă, a spus ofiţerul. Poate că în aceste împrejurări, 
fiica ar dori să vă însoţească. 

Stuart s-a întrebat cum de-a ştiut ofiţerul că Tara era 
fiica lui Maggie fără a da semne că pe el l-ar lua drept fiul 
ei. 

— Vă rog să mă urmaţi toţi trei, a spus ofiţerul. Luaţi, vă 
rog, valiza şi restul bagajului. A ridicat o parte din tejghea 
şi apoi i-a condus printr-o uşă într-o cameră mică, 
întunecoasă, în care se aflau o masă şi două scaune. Unul 
din colegii mei o să vină aici imediat, le-a spus el, după 
care a plecat închizând uşa iar ei au auzit o chei răsucindu- 
se în broască. 

— Ce se întâmplă? a întrebat Maggie. Trusa aceea nu 
era... 

— Cred că suntem pe punctul de a afla, i-a răspuns 
Stuart. 

O uşă din celălalt capăt s-a deschis şi a intrat 
intempestiv un bărbat înalt, cu figură de atlet, care nu mai 
avea niciun fir de păr pe cap, deşi nu putea să fi trecut de 
cincizeci de ani nici măcar cu o zi. Era îmbrăcat în jeanşi 
albaştri şi pulover roşu şi cu siguranţă nu dădea impresia 
că ar fi ofiţer vamal. A mers direct spre Maggie, i-a luat 
mâna dreaptă şi i-a sărutat-o. 

— Numele meu este Carl Koeter, a spus el cu un 
pronunţat accent sud-african. Aceasta este o mare onoare 
pentru mine, doamnă Fitzgerald. De mulţi ani vreau să 
cunosc femeia care a fost atât de curajoasă ca să se 
căsătorească cu Connor Fitzgerald. El m-a sunat ieri după- 
amiază şi m-a rugat să vă asigur că este teafăr şi în viaţă. 

Maggie ar fi vrut să spună ceva, dar potopul care se 
revărsa din gura lui nu se mai oprea. 

— Bineînţeles că ştiu mult mai multe despre dumneata 
decât ştiţi dumneavoastră despre mine, dar, din nefericire, 
de data asta nu vom avea timp pentru a remedia ceva. l-a 
zâmbit lui Stuart şi Tarei şi s-a înclinat uşor. 

— V-aş ruga pe toţi să fiţi aşa de amabili şi să mă urmaţi. 

El s-a răsucit pe călcâie şi a început să împingă căruţul 
cu bagaje spre uşă. 

„Întotdeauna vom avea noi prieteni care să se 
întâlnească cu cei vechi”, a spus în şoaptă Maggie. Stuart a 
zâmbit. 

Sud-africanul i-a condus pe o rampă abruptă şi de-a 
lungul unui coridor întunecos şi gol. Maggie l-a prins repede 
din urmă şi a început să-l întrebe despre convorbirea 
telefonică avută cu Connor. La capătul tunelului au urcat o 
altă rampă şi au ieşit în cealaltă extremitate a aeroportului. 
Koeter i-a trecut rapid prin punctul de control al 
paşapoartelor, care le-au fost verificate foarte superficial. 
După alt drum lung au ajuns într-o sală de plecări goală, 
unde Koeter i-a dat funcţionarului de la poartă trei bilete şi 
a primit trei tichete de îmbarcare pentru cursa Qantas către 
Sydney, care fusese reţinută la sol în chip misterios 
unsprezece minute. 

— Cum să-ţi mulţumesc? l-a întrebat Maggie. 

Koeter i-a luat mâna şi i-a sărutat-o din nou. 

— Doamnă, i-a răspuns el, pretutindeni în lume veţi 
întâlni oameni care nu vor putea niciodată să-şi achite întru 
totul datoriile faţă de Connor Fitzgerald. 

Amândoi stăteau cu ochii pironiţi pe ecranul televizorului. 
Niciunul n-a scos nicio vorbă în cele douăsprezece minute 
cât a durat caseta video. 

— Ar putea fi posibil? a întrebat directorul încet. 

— Numai dacă ar fi schimbat locul cu el în închisoarea 
Crucifix, i-a răspuns Gutenburg. 

Dexter a tăcut o vreme după care a spus: 

— Jackson ar fi singurul care ar fi făcut asta, dacă voia 
să-şi sacrifice propria viaţă. 

Gutenburg a dat din cap. 

— Şi cine este omul care a plătit pentru puşcă? 

— Alexei Romanov, fiul ţarului şi numărul doi în Mafya 
rusă. Unul din agenţii noştri l-a reperat la aeroportul din 
Frankfurt şi noi bănuim că el şi Fitzgerald acum lucrează 
împreună. 

— Deci trebuie să fi fost Mafya care l-a scos din 
închisoarea Crucifix, a spus Dexter. Dar, dacă lui i-a trebuit 
un Remington 700, cine este ţinta? 

— Preşedintele, a spus Gutenburg. 

— S-ar putea să ai dreptate, i-a răspuns Dexter. Dar care 
din ei? 

CAPITOLUL 28 


Preşedintele Statelor Unite şi secretarul de stat se aflau 
printre cei şaptezeci şi doi de demnitari aliniaţi pe pistă 
când un lliuşin 62 a aterizat pe aeroportul militar Andrews 
de lângă Washington D.C. Covorul roşu deja fusese derulat, 
fusese amenajat un podium cu o duzină de microfoane şi o 
scară largă fusese înălţată exact pe locul de pe pistă unde 
avionul trebuia să se oprească. 

Când uşa avionului s-a deschis, Tom Lawrence şi-a dus 
mâna streaşină la ochi din cauza soarelui strălucitor al 
dimineţii. O stewardesă înaltă şi suplă stătea în cadrul uşii. 
O clipă mai târziu a apărut lângă ea un bărbat scund şi 
îndesat. Deşi Lawrence ştia că Zerimski nu avea decât cinci 
picioare şi patru țoli, stând lângă stewardesa înaltă, 
micimea lui era crunt scoasă în evidenţă. Lawrence se 
îndoia că un om de statura lui Zerimski ar fi putut deveni 
preşedintele Statelor Unite. 

În timp ce Zerimski cobora încet scările, mulţimea de 
ziarişti a început să fotografieze cu furie. Din spatele lor 
echipele de cameramani de la toate canalele de televiziune 
îşi centrau camerele de luat vederi asupra bărbatului ce va 
ţine capul de afiş al tuturor buletinelor de ştiri în 
următoarele patru zile. 

Şeful de protocol de la Casa Albă a păşit în fată spre a-i 
prezenta pe cei doi preşedinţi şi Lawrence i-a strâns mâna 
cu căldură oaspetelui său. 

— Fiţi binevenit în Statele Unite, domnule preşedinte. 

— Îţi mulţumesc, Tom, i-a răspuns Zerimski prinzându-l 
imediat pe picior greşit. 

Lawrence s-a întors ca să i-l prezinte pe secretarul de 
stat. 

— Sunt încântat să te cunosc, Larry, i-a spus Zerimski. 

Zerimski părea dezarmant de afabil şi prietenos pe 
măsură ce-i erau prezentaţi noi demnitari: ministru apărării, 

ministrul comerţului, consilierul pe probleme de securitate 
naţională. Când au ajuns la capătul şirului, Lawrence i-a 
atins uşor cotul şi l-a condus spre podium. In timp ce 
traversau pista, preşedintele american s-a aplecat şi i-a 
spus: 

— Eu nu voi spune decât câteva cuvinte de bun venit, 
domnule preşedinte, şi poate că doriţi să răspundeţi. 

— Victor, te rog, a insistat Zerimski. 

Lawrence a urcat pe podium, şi-a scos o singură foaie de 
hârtie din buzunarul interior de la haină şi a pus-o pe 
pupitru. 

— Domnule preşedinte, a spus el; apoi întorcându-se 
spre Zerimski, a zâmbit şi a adăugat: Victor. Am să încep 
prin a vă ura bun sosit în America. Ziua de astăzi înseamnă 
deschiderea unei noi ere în relaţiile dintre cele două mari 
ţări ale noastre. Vizita dumneavoastră în Statele Unite 
vesteşte... 


Connor stătea în faţa a trei televizoare urmărind 
transmiterea ceremoniei pe principalele canale de 
televiziune. În noaptea asta el va revedea casetele iar şi 
iar. Prezenţa serviciilor de pază şi securitate la faţa locului 
era chiar mai mare decât se aşteptase. Serviciul Secret 
părea a-şi fi scos în teren o întreagă divizie de protecţie a 
demnitarilor pentru fiecare preşedinte. Dar nici urmă de 
Gutenburg sau din ofiţerii operativi C.I.A. Connor bănuia că 
Serviciul Secret nu ştia că un posibil asasin ar putea să 
acţioneze. 

Connor n-a fost deloc surprins că arma pe care o 
cumpărase în Dallas n-a ajuns la destinaţie. Cei doi 
zdrahoni din Mafya făcuseră totul ca să atragă atenţia 
asupra lor, ar fi mai avut doar să sune la numărul gratuit de 
la C.I.A. şi să anunţe atentatul. Dacă ar fi fost în locul 
directorului adjunct, Connor i-ar fi lăsat să predea puşca la 
destinaţie în speranţa că ei îl vor duce la persoana care 
intenţiona s-o folosească. Era evident că Gutenburg 

considerase că era mult mai important să le ia arma. Poate 
că avea dreptate. Connor nu putea să mai treacă printr-o 
nouă catastrofă ca aceea din Dallas. Ei îl obligaseră să vină 
cu o nouă variantă la planul iniţial. 

După episodul din motelul Memphis Marriott devenise 
clar că Alexei Romanov nu voia să-şi ia vina asupra lui în 
cazul în care ceva mergea prost şi acum Connor avea 
puteri depline în privinţa pregătirii asasinatului. Cei care-l 
urmăreau ca nişte umbre păstrau o distanţă respectabilă, 
deşi niciodată nu-l lăsau nesupravegheat — altfel el ar fi 
fost la Baza Militară Aeriană Andrews în dimineaţa asta. 
Deşi el ar fi putut să scape de ei oricând dorea, Connor a 
devenit conştient de atitudinea lor în caz de eşec când a 
aflat că boss-ul Mafyei locale din Dallas îi retezase şi 
cealaltă mână a zdrahonului ca să nu mai facă aceeaşi 
greşeală a doua oară. 

Preşedintele a ajuns la sfârşitul discursului său de bun 
venit şi a primit un rând de aplauze care s-au făcut puţin 
auzite într-un spaţiu atât de larg şi în câmp deschis. El s-a 
dat un pas alături ca să-i facă loc lui Zerimski să înainteze, 
dar când preşedintele rus i-a luat locul, el nu se putea zări 
din cauza microfoanelor. Connor şi-a dat seama că presa o 
să-i reamintească preşedintelui american înalt de şase 
picioare de această gafă de nenumărate ori pe parcursul 
următoarelor patru zile şi că Zerimski o s-o ia ca fiind 
făcută cu intenţia de a-l umili. El s-a întrebat al cui cap 
dintre consilierii de la Casa Albă va cădea mai târziu în 
acea zi. 

Ca să împuşti un bărbat înalt de şase picioare era mult 
mai uşor decât unul de cinci picioare şi patru țoli, a 
reflectat Connor. El i-a studiat pe agenţii de la Divizia de 
Protecţie a Demnitarilor care fuseseră desemnaţi să-l apere 
pe Zerimski în cursul vizitei. Pe patru dintre ei i-a 
recunoscut, toţi foarte buni în profesia lor. Oricare dintre ei 
ar fi putut să doboare un om dintr-o singură împuşcătură 
de la trei sute de paşi şi să dezarmeze un atacant dintr-o 

singură lovitură. Connor ştia că ochii lor, în dosul ochelarilor 
fumurii, cercetează în toate direcţiile. 

Deşi Zerimski nu putea fi văzut de cei care stăteau pe 
pistă, cuvintele lui erau auzite foarte clar. Connor a fost 
surprins când a constatat că atitudinea belicoasă şi 
fanfaronada de la Moscova şi St. Petersburg fuseseră 
înlocuite cu un ton mult mai conciliant. El i-a mulţumit lui 
„Tom” pentru primirea călduroasă şi a spus că este 
încrezător că această vizită va fi fructuoasă pentru ambele 
naţiuni. 

Connor era sigur că Lawrence nu va fi indus în eroare de 
această ostentativă manifestare de prietenie. Evident, 
acesta nu era nici timpul, nici locul ca preşedintele rus să 
permită americanilor să-şi dea seama de adevăratele sale 
intenţii. 

În vreme ce Zerimski a continuat să-şi citească discursul, 
Connor a parcurs cu privirea programul pentru cele patru 
zile pregătit de Casa Albă şi atât de la îndemâna oricui, 
publicat în detaliu, minut cu minut, de The Washington 
Post. El ştia dintr-o experienţă de ani de zile că până şi cele 
mai bine întocmite programe de acest fel rareori reuşeau 
să respecte timpii stabiliţi iniţial. El trebuia să ia în calcul că 
se putea întâmpla ceva neprevăzut într-un anume moment 
al vizitei; şi trebuia să fie sigur că asta nu va fi când el va 
lua linia de ochire cu puşca. 

Cei doi preşedinţi vor fi duşi cu elicopterul de la Baza 
Militară Aeriană la Casa Albă, unde vor avea imediat o 
convorbire particulară, care va fi continuată în timpul mesei 
de prânz. După dejun Zerimski va merge la Ambasada Rusă 
să se odihnească şi seara se va reîntoarce la Casa Albă 
pentru dineul dat în cinstea lui. 

În dimineaţa următoare se va duce la New York unde se 
va adresa Naţiunilor Unite şi va lua prânzul cu secretarul 
general O.N.U., iar după-amiază va face o vizită la Muzeul 
Metropolitan. Connor râsese cu voce tare când citise în 
această dimineaţă în The Post că Tom Lawrence era la 

curent cu marea pasiune pentru arte a oaspetelui său din 
timpul recentei sale campanii electorale în cursul căreia 
Zerimski îşi găsise timp în programul său atât de încărcat 
încât vizitase nu numai Teatrul Bolşoi ci şi Muzeele Puşkin 
şi Ermitaj. 

După ce preşedintele rus se va întoarce la Washington joi 
seara el va avea doar atâta timp cât să se repeadă la 
ambasadă ca să se schimbe în smoching pentru a asista la 
spectacolul Lacul Lebedelor de la Kennedy Center în 
interpretarea Baletului din Washington. Fără niciun pic de 
tact The Post amintea cititorilor că peste jumătate din corps 
de ballet erau imigranţi ruşi. 

Vineri dimineaţa vor fi discuţii ample la Casa Albă urmate 
de un prânz luat la Departamentul de Stat. După-amiază 
Zerimski se va adresa unei sesiuni reunite a Congresului, 
care va fi punctul culminant al vizitei sale de patru zile. 
Lawrence spera că legislatorii aveau să fie convinşi că 
liderul rus este un om al păcii şi vor fi de acord să sprijine 
Legea de Reducere a Armelor propusă de el. Un editorial 
din The New York Times avertiza că aceasta s-ar putea să 
fie ocazia în care Zerimski va contura strategia de apărare 
a Rusiei pentru următoarea decadă. Corespondentul 
diplomatic al ziarului contactase purtătorul de cuvânt al 
Ambasadei Ruse în relaţiile cu presa, dar fusese informat 
scurt că nu vor fi difuzate în avans copii ale acelui discurs. 

Seara, Zerimski va fi oaspete de onoare la dineul dat de 
Consiliul Ruso-American de Cooperare Economică. Copii ale 
acelui discurs fuseseră deja răspândite cu largheţe şi cu o 
indiferenţă totală faţă de orice embargou. Connor 
parcursese fiecare propoziţie a acelui speech şi ştia că 
niciun jurnalist care se respectă nu va tipări niciun cuvânt 
din el. 

Sâmbătă Zerimski şi Tom Lawrence vor merge la 
Stadionul Cooke din Maryland să urmărească un meci de 
fotbal dintre Washington Redskins şi Green Bay Packers, 
echipă pe care Lawrence, care fusese senator de 

Wisconsin, o susţinuse toată viaţa. 

Seara, Zerimski va da un dineu la Ambasada Rusă spre a 
întoarce ospitalitatea tuturor acelora al căror oaspete 
fusese în timpul vizitei sale. 

În dimineaţa următoare va lua avionul spre Moscova — 
dar numai dacă Connor nu va reuşi să-şi ducă la îndeplinire 
contractul încheiat. 

Pentru Connor erau nouă locuri pe care le putea lua în 
consideraţie. Dar şapte din ele deja le înlăturase înainte ca 
avionul lui Zerimski să aterizeze. Din cele două rămase, 
dineul de sâmbătă seara părea cel mai promiţător, mai cu 
seamă după ce Romanov îi spusese că Mafya reuşise să se 
ocupe de aprovizionarea şi deservirea de la Ambasada 
Rusă pentru acea ocazie. 

Un ropot de aplauze l-a făcut pe Connor să-şi îndrepte iar 
atenţia asupra ceremoniei de bun venit. Unii din cei care 
stăteau pe pistă nu şi-au dat seama că Zerimski îşi 
terminase discursul decât atunci când a coborât de pe 
podium, aşa că aplauzele n-au fost chiar atât de entuziaste 
cum sperase Lawrence. 

Cei doi conducători au traversat pista îndreptându-se 
spre un elicopter care-i aştepta. In mod normal niciun 
preşedinte rus n-ar zbura cu un avion militar american, dar 
Zerimski  îndepărtase orice  obiecţie spunându-le 
consilierilor săi că voia să profite de orice ocazie pentru a-l 
prinde pe picior greşit pe Lawrence. Ei au urcat la bord şi 
au făcut semn cu mâna mulţimii. Peste câteva clipe 
elicopterul Marine One a decolat plutind câteva secunde în 
aer, după care şi-a văzut de drum. Acele femei care nu 
participaseră niciodată până atunci la o ceremonie de 
primire, nu ştiau ce să facă mai întâi, să-şi ţină pălăriile sau 
rochiile. 

Peste şapte minute Marine One va ateriza pe South Lawn 
din faţa Casei Albe, unde va fi întâmpinat de Andy Lloyd şi 
funcţionarii superiori de la Casa Albă. 

Connor a închis cele trei televizoare, a derulat benzile şi 

a început să se gândească la alternative. El deja hotărâse 
să nu meargă la New York. Naţiunile Unite şi Muzeul 
Metropolitan, practic, nu ofereau nicio posibilitate de fugă. 
Şi el ştia prea bine că Serviciul Secret era instruit să 
repereze pe oricine îşi făcea apariţia de mai mult de o 
singură ocazie în cursul unei vizite ca aceasta, inclusiv 
ziariştii şi echipele televiziunii. În plus faţă de aceasta, cel 
puţin trei mii de oameni din tot ce avea Poliţia din New York 
mai bun îl vor păzi pe Zerimski secundă cu secundă în 
timpul vizitei sale. 

El se va folosi de timpul cât Zerimski va fi plecat spre a 
verifica cele două locuri care i se păreau cele mai 
promițătoare. Mafya deja aranjase ca el să facă parte din 
echipa de aprovizionare şi deservire care va vizita 
Ambasada Rusă în acea după-amiază, astfel ca el să poată 
lua în considerare fiecare detaliu pentru dineul de sâmbătă 
seara. Ambasadorul spusese clar că dorea ca acea ocazie 
niciunul dintre cei doi preşedinţi să n-o poată uita 
niciodată. 

Connor s-a uitat la ceas, şi-a pus haina şi a coborât. 
B.M.W.-ul îl aştepta. A urcat pe bancheta din spate. 

— La stadionul Cooke, a fost tot ce a spus. 

Nimeni din maşină n-a făcut niciun comentariu în timp ce 
B.M.W.-ul a demarat şi apoi s-a înscris pe banda din centru. 

Un treiler încărcat cu maşini noi a trecut pe lângă ei, pe 
cealaltă direcţie de mers, iar Connor s-a gândit la Maggie şi 
a zâmbit. El vorbise cu Carl Koeter mai devreme în această 
dimineaţă şi fusese asigurat că toţi cei trei canguri erau în 
siguranţă în pungile lor. 

— Apropo, Mafya crede că au fost trimişi înapoi în 
America, îi spusese Koeter. 

— Cum ai reuşit s-o faci? l-a întrebat Connor. 

— Unul dintre bodyguarzii lor a încercat să mituiască un 
ofiţer vamal. El i-a luat banii şi i-a spus că fuseseră prinşi cu 
droguri, drept pentru care au fost „returnaţi la punctul de 
îmbarcare”. 

— Crezi că au înghiţit-o? 

— O, da, a spus Koeter. Ei au trebuit să plătească o 
grămadă de bani pentru acea informaţie. 

Connor a râs. 

— ţi voi rămâne dator pentru totdeauna, Carl. Numai să- 
mi spui cum mă pot revanşa. 

— N-o să fie necesar, prietene, îi răspunsese Koeter. Pur 
şi simplu voi aştepta cu nerăbdare s-o întâlnesc din nou pe 
soţia ta în împrejurări mai agreabile. 

Câinii de pază ai lui Connor nu-i menţionaseră nimic 
despre dispariţia lui Maggie, aşa că el nu putea fi sigur 
dacă erau prea mândri ca să recunoască faptul că-i 
pierduseră, pe ea, Stuart şi Tara, sau dacă încă sperau să-i 
găsească înainte ca el să afle adevărul. Pesemne că lor le 
era teamă că el nu-şi va mai ţine partea lui de învoială dacă 
ştia că soţia şi fiica lui nu se mai aflau în mâinile lor. Dar 
Connor nu s-a îndoit niciodată că, dacă el nu va reuşi să-şi 
onoreze contractul, Alexei Romanov, în cele din urmă, îi va 
da de urmă lui Maggie şi o va omori şi, dacă nu pe Maggie, 
pe Tara. Bolcenkov îl avertizase că până când contractul nu 
va fi îndeplinit — într-un fel sau altul — Romanov nu va fi 
lăsat să se întoarcă în patria lui. 

In timp ce şoferul ţâşnea de pe o bandă pe alta, 
gândurile lui Connor s-au întors spre Joan a cărei singură 
vină era că fusese secretara lui. El şi-a încleştat pumnul şi 
ar fi vrut ca acest contract al lui cu Mafya să-i fi vizat pe 
Dexter şi pe adjunctul ei ce-i tăinuia faptele. Acela ar fi fost 
un contract pe care l-ar fi dus la îndeplinire cu inima 
uşoară. 

B.M.W.-ul a depăşit hotarele Washingtonului şi Connor s- 
a lăsat pe spate pe banchetă gândindu-se la pregătirile 
care mai erau de făcut. El trebuia să înconjoare stadionul 
de mai multe ori ca să verifice fiecare ieşire, înainte de a 
hotărî dacă va intra în el. 


Marine One a aterizat lin pe South Lawn. Cei doi 

preşedinţi au coborât din elicopter şi au fost întâmpinați cu 
aplauze călduroase din partea celor şase sute de 
funcţionari superiori de la Casa Albă. 

Când Lawrence l-a prezentat pe Zerimski şefului său de 
cabinet, n-a putut să nu observe că Andy părea preocupat. 
Cei doi conducători au petrecut un timp neobişnuit de lung 
făcând poze înainte de a se retrage în Biroul Oval împreună 
cu consilierii lor spre a fi confirmate subiectele ce vor fi 
acoperite în cursul întâlnirilor ulterioare. Zerimski n-a 
ridicat nicio obiecţie la programul pe care îl pregătise Andy 
Lloyd şi părea relaxat în privinţa problemelor ce urmau a fi 
discutate. 

Când întâlnirea s-a întrerupt pentru masa de prânz, 
Lawrence avea sentimentul că discuţiile preliminare 
merseseră bine. Au trecut în sufragerie şi Lawrence a 
povestit episodul cu preşedintele Kennedy care avusese ca 
invitaţi la masă opt laureați ai Premiului Nobel şi făcuse 
remarca devenită celebră că în acea încăpere se afla atâta 
materie cenuşie adunată la un loc cât nu mai fusese 
niciodată de când Jefferson luase prânzul singur. Larry 
Harrington a râs politicos, deşi îl auzise pe preşedinte 
spunând această poveste de nenumărate ori. Andy Lloyd 
nici măcar nu încercase să zâmbească. 

După prânz, Lawrence l-a însoţit pe Zerimski până la 
limuzina lui care-l aştepta la intrarea pentru corpul 
diplomatic. Imediat ce ultima maşină din coloană nu s-a 


mai văzut — din nou Zerimski insistase să aibă cu un 
vehicul mai mult decât orice alt preşedinte rus de până 
atunci — Lawrence s-a întors grăbit în Biroul Oval. Andy 


Lloyd stătea posomorât la biroul său. 

— Am crezut că totul a mers cât se poate de bine, a spus 
preşedintele. 

— Probabil, a spus Lloyd. Deşi eu unul n-aş avea 
încredere că omul ăsta spune adevărul nici măcar atunci 
când stă de vorbă cu sine însuşi. A fost mult prea 
cooperant ca să-mi placă. Pur şi simplu, am sentimentul că 

suntem duşi de nas. 

— Din cauza asta ai fost atât de necomunicativ în timpul 
dejunului? 

— Nu. Cred că ne confruntăm cu o problemă chiar mai 
gravă, a spus Lloyd. Aţi văzut ultimul raport al lui Dexter? 
Vi l-am lăsat pe birou ieri după-amiază. 

— Nu, nu l-am citit, a răspuns preşedintele. Mai toată 
ziua de ieri mi-am petrecut-o cu Larry Harrington la 
Departamentul de Stat. A răsfoit dosarul care purta antetul 
C.I.A. şi a început să-l citească. 

A înjurat cu voce tare de trei ori înainte de a termina 
prima pagină. Când a ajuns la paragraful final era livid la 
chip. Şi-a ridicat privirile spre vechiul său prieten. Am 
crezut că Jackson este de partea noastră. 

— Este, domnule preşedinte. 

— Atunci cum afirmă Dexter că poate dovedi că el este 
responsabil pentru asasinatul din Columbia şi că apoi s-a 
dus la St. Petersburg cu intenţia de a-l omori pe Zerimski? 

— Pentru că în felul ăsta ea scapă de orice implicare şi 
ne lasă pe noi să explicăm de ce l-am plătit pe Jackson din 
capul locului. Până acum ea pesemne că are un dulap plin 
cu dosare prin care să dovedească faptul că acel care l-a 
omorât pe Guzman a fost Jackson şi tot ceea ce va mai dori 
ca lumea să creadă despre el. Uitaţi-vă doar la pozele pe 
care le-a ataşat, cu Jackson în barul din Bogota dând bani 
şefului Poliţiei. De ce nu spun ei că această întâlnire a avut 
loc la două săptămâni după asasinat? Să nu uitaţi 
niciodată, domnule preşedinte, că C.I.A. nu are rival când 
trebuie să-şi acopere fundurile. 

— Nu de fundurile lor îmi fac eu griji, a spus preşedintele. 
Ce este cu povestea lui Dexter că Jackson s-a întors în 
America şi că acum lucrează cu Mafya rusă? 

— Nu este convenabil? a spus Lloyd. Dacă ceva iese 
prost în timpul vizitei lui Zerimski ea deja are un ţap 
ispăşitor. 

— Atunci cum îţi explici faptul că Jackson a fost 


289 


- A UNSPREZECEA PORUNCĂ - 


înregistrat de o cameră video secretă în Dallas cu câteva 
zile în urmă cumpărând o puşcă de mare precizie, cu 
aproape aceleaşi modificări ca la cea folosită pentru a fi 
omorât Guzman? 

— Simplu, a răspuns Lloyd. Din moment ce îţi dai seama 
că, de fapt, nu este Jackson, totul devine de înţeles. 

— Dacă n-a fost Jackson, atunci cine dracu’ a fost? 

— A fost Connor Fitzgerald, a spus Lloyd încet. 

— Dar tu mi-ai spus că Fitzgerald a fost arestat în St. 
Petersburg şi apoi spânzurat. Chiar discutasem cum am 
putea să-l scoatem de acolo. 

— Ştiu, domnule preşedinte, dar asta nu mai era 
niciodată posibil după ce Zerimski a fost ales. Numai 
dacă... 

— Numai dacă? 

— Numai dacă Jackson nu i-a luat locul. 

— Pentru Dumnezeu, de ce să facă ăsta? 

— Vă aduceţi aminte că Fitzgerald i-a salvat viaţa lui 
Jackson în Vietnam şi ca dovadă a primit Medalia de 
Onoare. Când Fitzgerald s-a întors din război Jackson a fost 
cel care l-a recrutat ca N.O.C. In următorii douăzeci de ani a 
lucrat pentru C.I.A. şi şi-a câştigat reputaţia ca fiind cel mai 
respectat ofiţer al lor. Apoi, peste noapte, dispare şi în 
evidenţele lor nu i se găseşte nicio urmă. Secretara lui, Joan 
Benett, care a lucrat pentru el nouăsprezece ani, moare 
subit într-un misterios accident de maşină în timp ce se 
ducea la soţia lui Fitzgerald. Apoi soţia şi fiica lui dispar şi 
ele de pe faţa pământului. Intre timp, bărbatul pe care noi 
l-am numit să afle ce se petrece este acuzat că ar fi asasin 
şi că şi-a trădat cel mai bun prieten. Dar oricât ai căuta prin 
numeroasele rapoarte ale lui Helen Dexter n-ai să găseşti 
niciodată nicio referire la Connor Fitzgerald. 

— Cum de ştii toate astea, Andy? l-a întrebat Lawrence. 

— Pentru că Jackson m-a sunat din St. Petersburg chiar 
după ce Fitzgerald fusese arestat. 

— Ai o înregistrare a acelei conversații? 

— Da, domnule preşedinte, am. 

— Drace, a spus Lawrence. Dexter face ca J. Edgar 
Hoover să pară un adevărat mieluşel. 

— Dacă acceptăm că cel spânzurat în Rusia a fost 
Jackson, trebuie să tragem concluzia că Fitzgerald a fost cel 
care a zburat cu avionul la Dallas cu intenţia de a cumpăra 
acea armă ca să-şi poată duce la îndeplinire misiunea 
actuală. 

— Şi de data asta eu sunt ţinta? a întrebat Lawrence 
încet. 

— Nu cred, domnule preşedinte. Acesta este singurul 
lucru despre care cred că Dexter are dreptate — eu totuşi 
zic că ţinta este Zerimski. 

— O, Dumnezeule, a spus Lawrence prăbuşindu-se în 
scaunul său. Dar de ce un om atât de onorabil, cu un trecut 
şi o reputaţie ca a lui Fitzgerald se lasă implicat într-o 
misiune ca asta? Pur şi simplu nu se leagă. 

— Se leagă dacă acel om onorabil crede că ordinul iniţial 
de a-l asasina pe Zerimski a venit de la dumneavoastră. 


Zerimski era în întârziere faţă de programul său când 
avionul a decolat din New York spre a-l duce înapoi la 
Washington, dar el părea într-o foarte bună dispoziţie. 
Discursul său de la Naţiunile Unite fusese bine primit iar 
prânzul pe care-l luase cu secretarul general fusese descris 
într-un comunicat dat de Secretariat ca „productiv şi 
atingând o gamă foarte largă de probleme”. 

In timpul vizitei la Muzeul Metropolitan din acea după- 
amiază, Zerimski nu numai că nu fusese în stare să spună 
numele pictorului rus care avea o expoziţie la una din 
galeriile de la etaj, dar când plecase de la muzeu îşi 
abandonase itinerarul şi, spre consternarea celor din 
Serviciul Secret, mersese pe jos pe Fifth Avenue spre a da 
mâna cu cei care făceau cumpărături de Crăciun. 

Când avionul a aterizat în Washington, Zerimski avea o 
întârziere de o oră faţă de program şi se schimbase în 

smoching în limuzină ca să nu întârzie începerea 
spectacolului „Lacul Lebedelor” de la Kennedy Center cu 
mai mult de cincisprezece minute. După ce balerinele 
făcuseră plecăciunile finale de mulţumire în faţa publicului, 
el se reîntorsese pentru a petrece cea de a doua noapte la 
Ambasada Rusiei. 

În timp ce Zerimski dormea, Connor rămăsese treaz. El 
rareori aţipea mai mult de câteva minute când îşi pregătea 
o misiune. Înjurase cu voce tare când aflase la ştirile de 
seară despre plimbarea pe jos pe Fifth Avenue. Asta îi 
reamintise că, întotdeauna trebuia să fie pregătit pentru 
neprevăzut: dintr-un apartament de pe Fifth Avenue 
Zerimski ar fi fost o ţintă uşoară şi mulţimea ar fi fost atât 
de numeroasă şi scăpată de sub control că ar fi putut să 
dispară în câteva clipe. 

Şi-a înlăturat din minte New York-ul. În ceea ce-l privea, 
erau două locuri care puteau fi luate în considerare. 

În cazul primei alternative exista o problemă pentru că 
nu avea arma cea mai potrivită, deşi în marea aceea de 
oameni i-ar fi fost mult mai uşor să se facă nevăzut. 

Cât priveşte cea de a doua variantă, dacă Romanov 
putea face rost de un Remington cu modificări până în 
dimineaţa dineului şi-i garanta ieşirea, părea a fi cu 
certitudine cea mai bună şansă. Sau era certitudinea un pic 
prea din cale afară ca să nu-ţi trezească bănuieli? 

A început să întocmească liste pe hârtie cu argumentele 
pro şi contra pentru fiecare din cele două locuri. Pe la ora 
două noaptea, epuizat, şi-a dat seama că mai trebuia să 
facă neapărat o vizită la fiecare din ele înainte de a lua 
hotărârea finală. 

Dar chiar şi atunci, nici măcar nu-i trecea prin gând de a-i 
spune dinainte lui Romanov ce variantă alesese. 

CAPITOLUL 29 


„Pug” Washer — nimeni nu-i ştia numele adevărat — era 
genul de om expert într-un singur subiect. În cazul lui era 
echipa Washington Redskins. 

Pug lucrase pentru Redskins, ca băieţandru şi om în 
toată firea, timp de cincizeci de ani. Se numărase printre 
personalul de deservire la vârsta de cincisprezece ani, pe 
când echipa încă mai juca pe stadionul Griffith. Îşi începuse 
cariera la furtunele de apă şi mai târziu avansase ca 
maseur al echipei, devenind prietenul de încredere şi 
confidentul a numeroase generaţii de jucători Redskins. 

Pug petrecuse un an înainte de a se pensiona în 1997 
muncind alături de antreprenorul care construise noul 
stadion Jack Kent Cooke. Sarcina lui a fost simplă: să 
vegheze ca jucătorii şi suporterii Redskins să aibă toate 
facilităţile la care se aşteptau de la cea mai bună echipă a 
ţării. 

La festivitatea de inaugurare arhitectul şef spusese 
participanţilor că va fi îndatorat pe viaţă lui Pug pentru rolul 
pe care-l avusese în construirea noului stadion. În discursul 
de închidere John Kent Cooke, preşedintele echipei 
Redskins, anunţase că Pug a fost ales ca membru în Hall of 
Fame“ al echipei, onoare ce, de fapt, este rezervată numai 
pentru cei mai buni jucători. Pug le spusese jurnaliştilor: „O 
preţuire mai mare nu se poate”. In ciuda faptului că se 
pensionase, el a continuat să fie prezent la toate meciurile 
echipei Redskins — acasă sau în deplasare. 

Connor a trebuit să dea două telefoane până a reuşit să-l 
găsească pe Pug în micul său apartament din Arlington, 
statul Virginia. Când i-a explicat bătrânului că i se ceruse să 
scrie un articol pentru Sports Illustrated despre semnificaţia 


+ Cădire în care se află busturi, obiecte care au aparţinut unor 
americani celebri. 

noului stadion pentru suporterii Redskins, a fost ca şi cum 
ai porni banda de magnetofon. 

— Poate că aveţi o oră sau două disponibile ca să facem 
o tură în jurul „Marelui Jack”, i-a sugerat Connor. 

Pentru prima oară monologul lui Pug s-a oprit şi ela 
rămas tăcut până când Connor a propus un onorariu de 
100$. Connor deja ştia că plata obişnuită pentru Pug ca 
ghid pentru un tur al stadionului era de cincizeci de dolari. 

Ei au căzut de acord să se întâlnească la ora unsprezece, 
a doua zi dimineaţa. 

Când Connor a sosit la ora unsprezece fără un minut Pug 
l-a invitat în stadion de parcă el ar fi fost preşedintele 
clubului. În următoarele trei ore şi-a regalat oaspetele cu 
un istoric complet al echipei Redskins şi a răspuns la orice 
întrebare a lui Connor — de la „De ce stadionul nu fusese 
terminat la timp pentru ceremonia de inaugurare?” până la 
„Cum proceda conducerea cu folosirea mâinii de lucru 
temporare într-o zi de meci?” Connor a aflat că Sony Jumbo 
Tron-urile din spatele zonelor zero asigurau cel mai larg 
sistem de ecran video din lume şi că rândurile din faţă 
fuseseră ridicate cu nouă picioare deasupra terenului de joc 
astfel ca publicul să poată vedea peste camerele de 
televiziune. 

Connor era un suporter al echipei Redskins de aproape 
treizeci de ani, aşa că el ştia că toate biletele de 
abonament fuseseră vândute din 1966 şi că în mod curent 
era o listă de aşteptare de cincizeci de mii de persoane. 
Ştia asta pentru că şi el figura pe ea. Mai ştia că The 
Washington Post vindea cu douăzeci şi cinci de mii de 
exemplare mai mult de fiecare dată când Skins câştiga un 
meci. Dar el nu ştia că era un sistem de conducte cu apă 
fierbinte de treizeci şi cinci de mile pe sub terenul de joc, 
că exista un spaţiu de parcare pentru douăzeci şi trei de 
mii de vechicule şi că o fanfară locală va cânta imnurile 
Rusiei şi Statelor Unite mâine înainte de începerea 
meciului. Majoritatea informaţiilor furnizate de Pug nu vor fi 

de niciun folos practic pentru Connor, totuşi Pug la fiecare 
câteva minute îi oferea câte o nestemată. 

În timp ce dădeau roată stadionului, Connor a putut să 
vadă sistemul de securitate pe care personalul specializat 
de la Casa Albă îl instala pentru meciul de a doua zi. 
Magnetometrele prin care va trece fiecare persoană care 
va intra pe stadion şi care vor detecta orice obiect ce putea 
fi folosit ca armă fuseseră deja instalate. Pe măsură ce se 
apropiau de loja proprietarului — de unde cei doi preşedinţi 
vor urmări meciul — controalele au devenit mai drastice. 

Pug s-a enervat când a fost oprit de un agent din 
Serviciul Secret care păzea intrarea în tribunele rezervate 
executivului. El i-a explicat cu aplomb că este un membru 
al Redskins Hall of Fame şi că va fi printre invitaţii care îi 
vor întâmpina a doua zi pe cei doi preşedinţi, dar agentul, 
totuşi, a refuzat să-l lase să treacă fără permis eliberat de 
serviciul de pază. Connor a încercat să-l asigure pe furiosul 
Pug că nu era atât de important să meargă acolo. 

În timp ce se îndepărtau, Pug a murmurat în surdină: 

— Arăt eu ca un om care ar dori să-l asasineze pe 
preşedinte? 

Când cei doi s-au despărţit la ora două, Connor i-a dat 
ghidului său 120$. Bătrânul îi spusese în trei ceasuri mai 
mult decât un întreg Serviciu Secret i-ar fi divulgat într-o 
viaţă. l-ar fi dat chiar 200$, dar asta ar fi putut să-i 
trezească suspiciuni lui Pug. 

Connor s-a uitat la ceas şi a constatat că întârziase la 
întâlnirea cu Alexei Romanov, de la Ambasada Rusă. In 
timp ce era dus cu maşina de la stadion către ambasadă el 
a dat drumul la radio intrând pe C-SPAN, un post pe care 
rareori îl asculta. 

Un comentator descria atmosfera din Cameră, deputaţii 
aşteptându-l pe preşedintele rus să sosească. Nimeni nu 
ştia ce avea de gând Zerimski să spună pentru că presei nu 
i se dăduseră în avans copii ale discursului. 

Cu cinci minute înainte de ora la care trebuia să-şi ţină 


295 


- A UNSPREZECEA PORUNCĂ - 


speech-ul, Zerimski şi-a făcut intrarea în Cameră însoţit de 
grupul său de escortă. 

„Toţi cei prezenţi”, spunea comentatorul, „s-au ridicat în 
picioare şi îl aplaudă pe oaspetele din Rusia. Preşedintele 
Zerimski zâmbeşte şi strânge mâinile ce i se întind în timp 
ce-şi croieşte drum spre podium într-o sală arhiplină”. 
Comentatorul a continuat să descrie aplauzele ca „mai 
degrabă calde decât furtunoase”. 

Când Zerimski a ajuns pe podium şi-a aşezat cu grijă 
hârtiile pe pupitru, şi-a scos ochelarii din toc şi i-a pus pe 
nas. Cei din Kremlin care urmăreau transmisia la televizor 
au ştiut imediat că discursul va fi un text dinainte pregătit, 
citit cuvânt cu cuvânt şi că nu va fi nicio improvizație 
pentru care Zerimski devenise notoriu în timpul campaniei 
sale electorale. 

Membrii Congresului, Curtea Supremă şi Corpul 
Diplomatic şi-au reluat locurile fără a avea nici cea mai 
mică bănuială în legătură cu bomba pe cale de a fi lansată. 

„Domnule Speaker, domnule vicepreşedinte şi domnule 
preşedinte al Curţii Supreme de Justiţie, a început Zerimski. 
Daţi-mi voie să vă mulţumesc, dumneavoastră şi 
concetăţenilor dumneavoastră, pentru primirea caldă şi 
ospitalitatea generoasă cu care am fost primit în această 
primă vizită a mea în Statele Unite. Daţi-mi voie să vă 
asigur că aştept cu nerăbdare să revin iar şi iar”. Aici Titov 
scrisese pe margine „PAUZA” — exact la fix pentru că a 
urmat un rând de aplauze. 

Zerimski apoi s-a întrecut în laude privind realizările 
istorice ale Americii, amintindu-le ascultătorilor săi că de 
trei ori în ultimul secol naţiunile lor luptaseră alături 
împotriva unui duşman comun. După aceea a continuat să 
descrie  „excelentele relații dintre ţările noastre în 
momentul prezent”. Tom Lawrence, care urmărea cu Andy 
Lloyd discursul pe C-SPAN în Biroul Oval, a început să se 
relaxeze puţin. După alte câteva minute chiar şi-a permis 
să schiţeze un uşor zâmbet. 

Acel zâmbet i s-a şters de pe faţă când Zerimski a rostit 
următoarele şaptezeci şi unu de cuvinte din discursul său: 

„Eu sunt ultima persoană de pe acest pământ care să 
dorească vreodată ca cele două mari naţiuni ale noastre să 
fie implicate într-un alt război fără sens”. Zerimski a făcut o 
pauză. „Mai cu seamă, dacă n-am fi de aceeaşi parte a 
baricadei”. Şi-a înălţat privirile radiind spre auditoriu, deşi 
nimeni dintre cei prezenţi nu a găsit comentariul său 
amuzant în vreun fel. „Ca să fim siguri că o asemenea 
calamitate nu se va mai abate niciodată asupra noastră din 
nou, va fi necesar ca Rusia să rămână la fel de puternică pe 
câmpul de luptă ca şi Statele Unite, încât să aibă un cuvânt 
la fel de greu la masa tratativelor”. 

În Biroul Oval, Lawrence a privit cum camerele de luat 
vederi se opreau pe chipurile posomorâte ale membrilor 
Congresului şi a ştiut că lui Zerimski i-au trebuit doar 
patruzeci de secunde ca să distrugă orice şansă ca 
proiectul său privind reducerea armelor să devină lege. 

Restul discursului lui Zerimski a fost primit în tăcere. 
Când a coborât de pe podium, n-au mai fost mâini întinse şi 
aplauzele au fost reci. 


În timp ce B.M.W.-ul alb intra pe Wisconsin Avenue, 
Connor a închis radioul. Când au ajuns la poarta Ambasadei 
Ruse unul din oamenii lui Romanov i-a lăsat să intre. 

Connor a fost condus în ambasadă pentru a doua oară în 
decurs de trei zile. El şi-a dat seama imediat ce a vrut să 
spună Romanov când a afirmat că măsurile de securitate în 
interiorul ambasadei sunt superficiale. „La urma urmelor, 
cine ar dori să-l omoare pe preaiubitul preşedinte al Rusiei 
în propria lui ambasadă?” spusese el cu un zâmbet pe chip. 

În timp ce mergeau de-a lungul unui coridor lung, Connor 
i-a spus lui Romanov: 

— Tu pari ca şi cum ai fi cel care conduce această 
clădire. 

— La fel ai fi şi tu dacă ai plăti în contul ambasadorului 

din Elveţia suficient ca să nu mai trebuiască să se întoarcă 
niciodată în ţara natală. 

Romanov a continuat să trateze ambasada de parcă ar fi 
fost propria lui casă, chiar a descuiat uşa de la biroul 
ambasadorului şi au intrat amândoi înăuntru. Când şi-a 
aruncat privirile în camera frumos mobilată, Connor a fost 
surprins să vadă un Remington 700 făcut de comandă 
stând pe biroul ambasadorului. L-a luat în mână şi l-a 
studiat cu atenţie. L-ar fi întrebat pe Romanov cum a izbutit 
să facă rost de el, dacă ar fi crezut că este vreo şansă săi 
se spună adevărul. 

Connor a ţinut strâns cu o mână patul armei şi cu 
cealaltă a verificat încărcătorul. Nu era decât un singur 
glonţ de formă aerodinamică în el. Şi-a înălţat sprâncenele 
şi a privit spre Romanov. 

— Presupun că de la o asemenea distanţă nu-ţi trebuie 
decât un glonţ, a spus rusul. 

L-a condus pe Connor în cealaltă extremitate a încăperii 
şi a dat la o parte o draperie spre a-i arăta liftul personal al 
ambasadorului. Au intrat înăuntru, au tras grilajul şi au 
urcat la galeria de la etajul doi de deasupra sălii de dineuri. 

Connor a cercetat bucăţică cu bucăţică galeria de mai 
multe ori, apoi s-a strecurat în spatele imensei statui a lui 
Lenin. A privit prin deschizătura creată de braţu-i ridicat ca 
să verifice linia de ochire faţă de locul de unde Zerimski îşi 
va ţine discursul de rămas bun, ca să se asigure că are o 
vizibilitate perfectă fără însă ca el să fie văzut. Tocmai se 
gândea cât de uşor pare totul, când Romanov l-a atins pe 
braţ şi l-a condus înapoi spre lift. 

— Va trebui să vii aici cu mai multe ore mai devreme şi 
să lucrezi cu cei care se ocupă de pregătirile pentru dineu, 
i-a spus Romanov. 

— De ce? 

— Nu vrem ca cineva să devină suspicios când ai să 
dispari înainte ca Zerimski să-şi înceapă discursul. 

Romanov s-a uitat la ceas. 

— Trebuie să plecăm acum. Zerimski urmează să se 
întoarcă în câteva minute. 

Connor a dat din cap şi ei s-au îndreptat spre intrarea din 
spatele ambasadei. În timp ce urca pe bancheta B.M.W.- 
ului i-a spus: 

— Am să te anunţ când mă voi decide asupra locului pe 
care îl aleg. 

Romanov a părut surprins, dar n-a spus nimic. 

Connor a ieşit pe porţile ambasadei cu câteva minute 
înainte ca Zerimski să se întoarcă de la Capitoliu. A deschis 
radioul exact la ţanc ca să prindă ştirile de seară: „Senatorii 
şi deputaţii s-au înghesuit la microfoane spre a-şi asigura 
alegătorii că, după ce au ascultat speech-ul lui Zerimski, ei 
nu vor mai vota Legea Reducerii Armelor Nucleare, 
Biologice, Chimice şi Convenţionale”. 

În Biroul Oval Tom Lawrence îl urmărea pe reporterul 
C.N.N. care vorbea din galeria presei din Senat: „Până 
acum nu a fost făcută nicio declaraţie de la Casa Albă”, 
spunea el „şi preşedintele...” 

— Şi nici să nu vă aşteptaţi la vreuna, a spus Lawrence 
furios în timp ce închidea televizorul. S-a întors spre şeful 
său de cabinet. Andy, nu sunt sigur că voi putea să stau 
lângă omul ăsta încă patru ceasuri mâine după-amiază, ba 
să-i mai şi răspund la discursul de rămas bun de seara. 

Lloyd n-a comentat. 


— Abia aştept să stau lângă dragul meu prieten Tom şi 
să-l privesc cum crapă de ruşine în faţa unui auditoriu de 
milioane, a spus Zerimski în timp ce limuzina sa intra în 
curtea Ambasadei Ruse. 

Dmitri Titov a rămas impasibil. 

— Cred că am să ovaţionez pentru Redskins. Asta ar fi 
încă o bonificaţie pentru Lawrence dacă echipa lui pierde, a 
spus Zerimski cu un surâs infatuat. Un preludiu pe măsură 
pentru umilinţa pe care i-am pregătit-o pentru seară. Ai 
grijă să faci un discurs atât de flatant încât să apară şi mai 

tragic privit retrospectiv. A zâmbit din nou. Am ordonat ca 
friptura de vacă să se servească rece. Chiar până şi tu vei fi 
surprins de ce i-am pregătit pentru desert. 


Connor a petrecut multe ore în acea seară întrebându-se 
dacă poate să rişte şi să încalce regula de o viaţă. L-a sunat 
pe Romanov la câteva minute după miezul nopţii. 

Rusul a părut încântat că amândoi ajunseseră la aceeaşi 
concluzie. 

— Am să aranjez ca şoferul să vină să te ia la trei şi 
treizeci ca să poţi să fii la ambasadă în jur de patru. 

Connor a pus telefonul în furcă. Dacă totul va merge 
conform planului, preşedintele va fi mort până la patru. 


— Trezeşte-l. 

— Dar este patru dimineaţa, a spus secretarul unu al 
ambasadei. 

— Dacă ţii la viaţa ta, trezeşte.-l. 

Secretarul unu şi-a pus un halat şi a plecat din dormitor 
străbătând cu paşi repezi coridorul. A bătut la uşă. N-a 
răspuns nimeni, aşa că a ciocănit din nou. După câteva 
clipe o dâră de lumină a apărut sub prag. 

— Intră, a spus o voce somnoroasă. 

Secretarul unu a apăsat pe clanţă şi a intrat în dormitorul 
ambasadorului. 

— Îmi pare rău că vă deranjez, Excelenţă, dar este un 
domn Ştefan lvaniţki din St. Petersburg care aşteaptă la 
telefon. Insistă să-l sculăm pe preşedinte. Zice că are un 
mesaj urgent pentru el. 

— Am să vorbesc din biroul meu, a spus Pietrovski. A 
aruncat pledul de pe el, ignorând mormăielile soţiei, a 
coborât în grabă scările şi i-a spus paznicului de noapte să-i 
facă legătura în biroul său. 

Telefonul a sunat de mai multe ori până când, în cele din 
urmă, a fost ridicat de ambasadorul care abia îşi mai trăgea 
sufletul. 

— Pietrovski la telefon. 

— Bună dimineaţa, Excelenţă, a spus lvaniţki. Am cerut 
să mi se facă legătura cu preşedintele, nu cu dumneata. 

— Dar este patru dimineaţa! Nu se poate mai târziu? 

— Ambasadorule, eu nu te plătesc ca să-mi spui cât e 
ceasul. Vocea următoare pe care vreau să o aud este a 
preşedintelui. M-am făcut clar înţeles? 

Ambasadorul a pus receptorul pe biroul său şi a început 
să urce încet scara largă către etajul întâi, încercând să 
hotărască de cine îi era cel mai mult teamă dintre cei doi. A 
rămas în faţa uşii apartamentului preşedintelui o vreme, 
dar când l-a văzut pe secretarul unu în capul scărilor 
zgâindu-se la el, şi-a luat inima în dinţi. A bătut uşor la uşă, 
dar n-a primit niciun răspuns. A bătut ceva mai tare şi a 
întredeschis-o puţin. 

În lumina strecurată de pe hol ambasadorul şi secretarul 
unu l-au putut vedea pe Zerimski mişcându-se în pat. Dar 
ceea ce n-au văzut ei a fost mâna preşedintelui 
strecurându-se sub pernă, unde era ascuns un pistol. 

— Domnule preşedinte, a spus în şoaptă Pietrovski, în 
timp ce preşedintele a aprins veioza de pe noptiera de 
lângă pat. 

— Sper că este important, a spus Zerimski, dacă nu vrei 
să-ţi petreci restul zilelor ca inspector de frigidere în 
Siberia. 

— Ne-a sunat din St. Petersburg, a spus ambasadorul 
aproape în şoaptă, un domn Ştefan lvaniţki. Zice că e 
urgent. 

— Plecaţi din camera mea, a spus Zerimski ridicând 
telefonul de lângă pat. 

Cei doi bărbaţi s-au retras pe coridor şi ambasadorul a 
închis încet uşa. 

— Ştefan, a spus Zerimski. De ce mă suni la ora asta? A 
pregătit Borodin o lovitură de stat în lipsa mea? 

— Nu, domnule preşedinte. Ţarul a murit, a spus lvaniţki 
fără nicio emotie în glas. 

— Când? Unde? Cum? 

— Cam acum o oră, la Palatul de larnă. Lichidul incolor, 
în cele din urmă, l-a dat gata. lvaniţki a făcut o pauză. 
Valetul era pe lista mea de plăţi de aproape un an. 

Preşedintele a rămas tăcut câteva clipe după care a 
spus: 

— Bun. Mai bine de atât pentru noi nici că se putea. 

— Şi eu aş zice la fel, domnule preşedinte, dacă fiul lui n- 
ar fi acum în Washington. De aici eu pot să fac foarte 
puţine până se întoarce el. 

— Problema aceea este posibil să se rezolve de la sine în 
seara asta, a spus Zerimski. 

— De ce? Au picat în mica noastră capcană? 

— Da, a spus Zerimski. Până diseară voi scăpa de 
amândoi. 

— De amândoi? 

— Da, a răspuns preşedintele. De când sunt aici am aflat 
o nouă expresie, foarte potrivită — să împuşti doi iepuri 
dintr-o singură lovitură. La urma urmelor, de câte ori ţi se 
întâmplă să vezi murind acelaşi om de două ori? 

— Aş vrea să mă aflu şi eu acolo ca să fiu de faţă. 

— Acum o să mă bucur mai abitir decât atunci când l-am 
văzut pe prietenul lui atârnând în ştreang. Dacă ţii cont de 
toate lucrurile, Ştefan, acest voiaj ar fi fost foarte plin de 
succes mai cu seamă dacă... 

— Am avut grijă de toate, domnule preşedinte, a spus 
Ivaniţki. leri am aranjat ca veniturile din contractele cu 
petrol şi uraniu ale lui Elțîn şi Cernopov să fie dirijate în 
contul dumneavoastră din Zurich. Asta numai dacă Alexei 
nu contramandează ordinele mele când se va întoarce. 

— Dacă n-o să se întoarcă, n-o să poată, nu? 

Zerimski a pus telefonul în furcă, a stins veioza şi a 
adormit din nou în câteva clipe. 


La ora cinci în acea dimineaţă Connor zăcea nemişcat pe 
patul său, complet îmbrăcat. El recapitula ruta de scăpare 

când a sunat apelul de trezire de la ora şase. S-a ridicat în 
picioare, a dat puţin la o parte un colţ al draperiei şi a văzut 
că ei se aflau încă acolo. Ei, adică două B.M.W.-uri parcate 
pe cealaltă parte a străzii, aşa cum fuseseră de la miezul 
nopţii, cu ocupanţii lor care acum, probabil, picoteau de 
somn. El ştia că schimbul următor venea la ora opt, aşa că 
a plănuit să plece exact cu zece minute înainte de opt. A 
petrecut următoarele treizeci de minute făcând câteva 
exerciţii uşoare ca să-şi dezmorţească oasele, apoi şi-a 
scos hainele. A lăsat duşul rece să-i biciuiască trupul o 
vreme, după care l-a închis şi s-a frecat cu prosopul. Apoi s- 
a îmbrăcat într-o cămaşă albastră, o pereche de jeanşi, un 
pulover gros, cravată albastră, şosete negre şi pantofi sport 
negri cu marca firmei pictată în relief. 

S-a dus în mica chicinetă, şi-a turnat un pahar de juice de 
grapefruit şi şi-a umplut un bol cu fulgi de porumb şi lapte. 
Intotdeauna mânca aceleaşi lucruri în ziua unei acţiuni. Îi 
plăcea rutina. || ajuta să creadă că totul va decurge fără 
impedimente. In timp ce a mâncat a mai parcurs o dată 
cele şapte pagini de însemnări făcute după întâlnirea cu 
Pug şi din nou a studiat cu atenţie planul stadionului. A 
măsurat cu o riglă grinda şi a apreciat că erau patruzeci şi 
două de picioare până la chepeng. Nu trebuia să privească 
în jos. A simţit cum calmul pune stăpânire pe el, aşa cum 
se întâmplă cu un atlet în formă când este la linia de 
plecare. 

S-a uitat la ceas şi a revenit în dormitor. Ei trebuiau să se 
afle la intersecţia Twenty First Street şi Du Pont Circle chiar 
atunci când traficul se aglomera. A mai aşteptat câteva 
minute, apoi şi-a pus în buzunarul de la spate al jeanşilor 
trei bancnote de o sută de dolari, o monedă de douăzeci şi 
cinci de cenți şi o casetă audio de treizeci de minute. Apoi a 
părăsit apartamentul anonim pentru ultima oară. Nota lui 
de plată deja fusese achitată. 

CAPITOLUL 30 


Zerimski stătea singur în sufrageria ambasadei răsfoind 
The Washington Post în vreme ce un valet îi servea micul 
dejun. A zâmbit când a citit titlul cu litere mari: 


REVENIREA LA RĂZBOIUL RECE? 


În timp ce-şi sorbea cafeaua a reflectat o clipă la 
manşeta care probabil va fi în The Posta doua zi dimineaţă. 


ÎNCERCAREA DE ASASINAT ASUPRA 
PREŞEDINTELUI RUS EŞUEAZA 
Fostul agent C.I.A. împuşcat în incinta ambasadei 


A zâmbit din nou şi s-a întors la editorial, care confirma 
că Legea Reducerii Armelor Nucleare, Chimice, Biologice şi 
Convenţionale a lui Lawrence era considerată acum de toţi 
comentatorii politici ca „moartă în faşă”. O altă expresie 
folositoare pe care şi-o însuşise Zerimski în acest voiaj. 

La şapte şi câteva minute el a sunat clopoţelul de argint 
şi i-a cerut valetului să-i cheme pe ambasador şi pe 
secretarul unu. Valetul a plecat grăbit. Zerimski ştia că cei 
doi deja aşteptau neliniştiţi în faţa uşii. 

Ambasadorul şi secretarul unu au considerat că trebuie 
să mai zăbovească un minut sau două înainte de a intra la 
preşedinte. Ei încă nu ştiau dacă era mulţumit că a fost 
sculat la patru dimineaţa, dar cum niciunul dintre ei nu 
fusese concediat, presupuneau că luaseră o decizie bună. 

— Bună dimineața, domnule preşedinte, a spus 
Pietrovski când a intrat în sufragerie. 

Zerimski a dat din cap, a împăturit ziarul şi l-a pus pe 
masă în faţa lui. 

— A sosit Romanov? a întrebat el. 

— Da, domnule preşedinte, a răspuns secretarul unu. Se 

află în bucătărie de la ora şase dimineaţa, verificând 
personal tot ce s-a adus pentru dineul de diseară. 

— Bun. Spune-i să vină în biroul dumitale, domnule 
ambasador. Voi fi şi eu acolo imediat. 

— Da, domnule preşedinte, i-a spus Pietrovski în timp ce 
se retrăgea spre uşă mergând de-a-ndărătelea. 

Zerimski s-a şters la gură cu un şerveţel. A hotărât să-i 
lase pe cei trei să mai aştepte câteva minute. Asta o să-i 
facă şi mai nervoşi. 

S-a reîntors la The Washington Post zâmbind în timp ce 
citea concluzia editorialului pentru a doua oară: „Zerimski 
este succesorul lui Stalin şi Brejnev, mai degrabă decât al 
lui Gorbaciov sau Elţin”. El n-avea de ce să se supere 
pentru asta; de fapt, spera ca înainte ca ziua să se fi sfârşit 
să întărească această imagine. S-a ridicat de pe scaun şi a 
ieşit cu paşi mari din cameră. In timp ce mergea pe coridor 
către biroul ambasadorul un tânăr care venea din cealaltă 
direcţie s-a oprit din drum şi s-a grăbit să-i deschidă uşa. 
Un pendul de pe vremea bunicului a bătut când el a intrat 
în birou. Instinctiv, s-a uitat la ceasul său. Era exact şapte 
şi patruzeci şi cinci de minute. 


La opt fără zece minute Connor a ieşit din clădire şi a 
traversat cu pas agale strada către primul dintre cele două 
B.M.W.-uri. A urcat în spatele şoferului care a fost puţin 
surprins să-l vadă atât de devreme — lui i se spusese că 
Fitzgerald nu era aşteptat la ambasadă înainte de ora patru 
după-amiază. 

— Trebuie să merg în centru ca să iau câteva lucruri, i-a 
spus Connor. 

Bărbatul de pe bancheta din spate a încwviinţat din cap, 
aşa că şoferul a băgat în viteza întâi şi a intrat în traficul de 
pe Wisconsin Avenue. Cea de a doua maşină se afla foarte 
aproape în urma lor când au virat-o la stânga pe P Street, 
care era foarte aglomerată din cauza lucrărilor de 
construcţie care năpădiseră Georgetown-ul. 

Pe măsură ce treceau zilele, Connor observase că 
păzitorii lui deveniseră din ce în ce mai relaxaţi. Aproape 
exact la aceeaşi oră în fiecare dimineaţă el sărea din 
B.M.W. la intersecţia dintre Twenty First Street şi Du Pont 
Circle, cumpăra un The Post de la vânzătorul de ziare şi se 
reîntorcea la maşină. leri bărbatul de pe bancheta din spate 
nici măcar nu s-a mai deranjat să-l însoţească. 

Ei au traversat Twenty-Third Street şi Connor a văzut la 
distanţă Du Pont Circle. Maşinile mergeau acum bară la 
bară şi ei aproape că s-au oprit. Vehiculele care veneau din 
cealaltă direcţie se deplasau ceva mai lejer. El va trebui să 
judece exact când anume să acţioneze. 

Connor ştia că stopurile de la P Street, care se afla 
aproape de Circle se schimbau la fiecare treizeci de 
secunde şi în medie cam douăsprezece maşini reuşeau să 
treacă în acest interval. Cele mai multe pe care le 
numărase în cursul săptămânii nu depăşiseră cifra de 
şaisprezece. 

Când s-a făcut roşu, Connor a văzut că erau 
şaptesprezece maşini în faţa lor. Niciun muşchi de pe chipul 
lui nu s-a clintit. Lumina s-a făcut verde şi şoferul, a băgat 
în viteza întâi, dar traficul era atât de aglomerat că abia 
înaintau. N-au apucat să treacă decât opt maşini. 

El avea la dispoziţie treizeci de secunde. 

S-a întors, i-a zâmbit paznicului său de pe bancheta din 
spate şi a arătat spre vânzătorul de ziare. Bărbatul a dat 
din cap. Connor a coborât din maşină pe trotuar şi s-a 
îndreptat agale spre bătrânul cu vestă oranj fluorescentă. 
Nu s-a uitat deloc în spate, aşa că habar nu avea dacă 
cineva din cea de a doua maşină îl urmărea. S-a concentrat 
asupra traficului din cealaltă direcţie încercând să estimeze 
cât de lung va fi şirul de maşini când va fi din nou roşu. 
Când a ajuns la vânzător el deja avea moneda de douăzeci 
şi cinci de cenți în mână. l-a dat-o bătrânului care i-a întins 
un exemplar din The Post. Când s-a întors şi a început să 
meargă spre primul B.M.W., s-a făcut din nou roşu şi 

maşinile s-au oprit. 

Connor a reperat vehiculul care-i trebuia. Brusc s-a 
răsucit pe călcâie şi a început să sprinteze printre maşinile 
care staţionau până a ajuns la un taxi gol în faţa căruia mai 
erau şase maşini până la stop. Cei doi bărbaţi din al doilea 
B.M.W au ţâşnit din maşină şi au început să alerge după el 
exact când lumina de la semaforul din Du Pont Circle s-a 
făcut verde. 

Connor a deschis portiera şi s-a aruncat pe bancheta din 
spate a taxiului. 

— Drept înainte, i-a strigat el şoferului. Ai 100$ dacă 
reuşeşti să treci acum stopul. 

Şoferul şi-a pus palma pe claxon şi a lăsat-o acolo până a 
traversat intersecţia. Cele două B.M.W.-uri în scrâşnet de 
frâne au întors la sens giratoriu, dar stopul deja se 
schimbase şi drumul le era blocat de trei maşini ce se aflau 
înaintea lor. 

Până aici totul mersese conform planului. 

Taxiul a virat-o brusc pe Twenty-Third Street şi Connor i- 
a spus şoferului să tragă pe dreapta. Când maşina s-a oprit 
i-a dat o bancnotă de o sută de dolari şi i-a spus: 

— Mergi direct către aeroportul Dulles. Dacă vezi un 
B.M.W. alb în urma ta nu-l lăsa să te depăşească. Când 
ajungi la aeroport opreşti treizeci de secunde în faţă la 
Plecări, apoi te întorci încet în oraş. 

— E-n ordine, amice, voi face exact cum spui, i-a zis 
şoferul băgându-şi în buzunar bancnota de o sută de dolari. 

Connor a coborât din taxi, a traversat Twenty-Third 
Street şi a reperat un alt taxi ce mergea în direcţie opusă. 

Când cele două B.M.W.-uri au trecut în goană în 
urmărirea primului taxi el tocmai închidea uşa celui de al 
doilea. 

— Şi unde ai vrea mata să mergi în dimineaţa asta 
frumoasă? 

— La stadionul Cooke. 

— Sper că ai bilet, omule, altfel ai să faci cale întoarsă tot 

Trei bărbaţi s-au ridicat în picioare când Zerimski a intrat 
în încăpere. Le-a făcut semn cu mâna să se aşeze de parcă 
s-ar fi adresat unei mari mulţimi şi el a luat loc pe scaunul 
de la biroul ambasadorului. A fost surprins când a văzut o 
armă pe locul unde în mod normal ar trebui să stea 
instrumentele de scris, dar a ignorat-o şi s-a întors spre 
Alexei Romanov care părea mai degrabă destul de încântat 
de el însuşi. 

— Am veşti proaste pentru tine, Alexei, a spus 
preşedintele. 

În timpul tăcerii pe care Zerimski a lăsat-o să se aştearnă 
expresia de pe chipul lui Romanov s-a schimbat de la 
teamă la nelinişte. 

— În dimineaţa asta, în zori, m-a sunat vărul tău Ştefan. 
Se pare că tatăl tău a avut un atac de cord în cursul nopţii 
şi a murit în drum spre spital. 

Romanov şi-a plecat capul. Ambasadorul şi secretarul 
numărul unu au tras cu coada ochiului spre preşedinte să 
vadă cum trebuie să reacționeze. 

Zerimski s-a ridicat în picioare, a pornit cu paşi rari spre 
Romanov şi i-a pus o mână consolatoare pe umăr. 

Ambasadorul şi secretarul au părut brusc cuprinşi de 
tristeţe. 

— Voi ţine doliu pentru el, a spus Zerimski. A fost un om 
mare. 

Cei doi diplomaţi au dat din cap în semn de încuviinţare, 
în vreme ce Romanov şi l-a plecat pe al său şi mai mult 
spre a-şi exprima recunoştinţa pentru cuvintele amabile ale 
preşedintelui. 

— Acum mantia lui trece pe umerii tăi, Alexei; un 
succesor demn de toată lauda. 

Ambasadorul şi secretarul unu au continuat să dea din 
cap. 

— Şi în curând, a spus Zerimski, vei avea prilejul să-ţi 

demonstrezi autoritatea într-un mod care va face ca nimeni 
din Rusia să nu mai aibă niciun dubiu cine este noul ţar. 

Romanov şi-a înălţat capul şi a zâmbit, scurta lui 
perioadă de doliu luând sfârşit. 

— Asta, a adăugat Zerimski, presupunând că nimic nu va 
ieşi prost în această seară. 

— Nimic nu poate ieşi prost, a spus Romanov, cu emfază. 
Am vorbit cu Fitzgerald chiar după miezul nopţii. A fost de 
acord cu planul meu. Va veni la ambasadă în după-amiaza 
asta la ora patru, în timp ce veţi fi la meciul de fotbal 
împreună cu Lawrence. 

— De ce atât de devreme? a întrebat Zerimski. 

— Trebuie ca toată lumea să creadă că el este din echipa 
ce se ocupă de deservire, astfel ca atunci când după şase 
ceasuri o să dispară din bucătărie nimeni să nu-i dea nicio 
atenţie. In bucătărie va fi sub supravegherea mea până 
aproape de clipa când vă veţi ridica să rostiţi discursul de 
despărţire. 

— Excelent, a spus Zerimski. Şi apoi ce-o să se întâmple? 

— Eu o să-l însoțesc până în această cameră de unde el o 
să ia arma. Apoi el o să urce cu liftul până la galeria ce dă 
deasupra sălii de dineuri. 

Zerimski a încuviinţat din cap. 

— Odată ajuns aici, el o să se posteze în spatele imensei 
statui a lui Lenin unde o să rămână până când veţi ajunge 
cu discursul la paragraful în care mulţumiţi poporului 
american pentru primirea călduroasă făcută pretutindeni 
etcetera, etcetera şi în mod deosebit pentru ospitalitatea 
preşedintelui Lawrence. La acest punct am aranjat să fie 
aplauze prelungite. In timpul lor trebuie să rămâneţi 
absolut nemişcat. 

— De ce? l-a întrebat Zerimski. 

— Pentru că Fitzgerald n-o să apese pe trăgaci dacă 
crede că o să faceţi o mişcare bruscă. 

— Inţeleg. 

— După ce a tras, el o să coboare pe scara de lângă 

cedrul din grădina din spate. leri după-amiază ne-a pus să 
repetăm exerciţiul de nenumărate ori, dar în seara asta o 
să descopere că există o mică diferenţă. 

— Care anume? l-a întrebat Zerimski. 

— Sub copac îl vor aştepta şase din bodyguarzii mei 
personali, a spus Romanov. Ei îl vor ciurui cu mult înainte 
ca picioarele lui să atingă pământul. 

Zerimski a rămas tăcut o vreme, după care a spus: 

— Dar cu siguranţă planul tău are o mică fisură. 

Romanov a părut nedumerit. 

— Cum să mă aştept eu să supraviețuiesc unei 
împuşcături de la un trăgător cu reputaţia lui Fitzgerald şi 
trasă de la o distanţă atât de mică? 

Romanov s-a sculat de pe scaun şi a luat arma. A scos o 
mică piesă metalică din ea şi i-a dat-o preşedintelui. 

— Ce e asta? l-a întrebat Zerimski. 

— Cuiul percutor, i-a răspuns Romanov. 

CAPITOLUL 31 


Cele două B.M.W.-uri goneau pe şoseaua 66 în urmărirea 
unui taxi gol care tot drumul până la aeroportul Dulles a 
depăşit viteza legală. Un al doilea taxi îşi vedea de drum 
într-un tempo mult mai relaxat spre stadionul Cooke din 
Maryland. 

Connor s-a mai gândit încă o dată la hotărârea pe care o 
luase alegând stadionul cu toate riscurile lui şi nu 
ambasada. El fusese lăsat să intre şi să iasă din acea 
clădire cu prea multă uşurinţă: nimeni nu era atât de 
nepăsător în privinţa securităţii ambasadei, mai cu seamă 
când preşedintele ţării se afla în oraş. 

Când Connor a coborât din taxi la stadion, ştia exact 
unde să se ducă. A pornit-o pe aleea largă, acoperită cu 
pietriş către intrarea de nord unde la fiecare meci jucat 
acasă se formau două cozi cu oameni care căutau de lucru. 
Unii chiar aveau nevoie de bani, în vreme ce alţii, după cum 
îi explicase Pug, erau suporteri fanatici ai echipei Skins, 
care ar fi recurs la orice, inclusiv mita, ca să intre pe 
stadion. 

— Mită? îl întrebase Connor inocent. 

— O, da. Cineva trebuie să-i servească pe cei din 
tribunele executivului, îi spusese Pug făcându-i sem cu 
ochiul. Şi ei sfârşesc prin a avea cel mai bun loc de unde să 
vadă meciul. 

— Fascinant material pentru articolul meu, îl asigurase 
Connor. 

Prima coadă era pentru acei care doreau să lucreze în 
afara stadionului, să se ocupe de parcarea celor douăzeci şi 
trei de mii de maşini şi autobuze sau să vândă programe, 
perne şi suveniruri pentru cei şaptezeci şi opt de mii de 
spectatori. Cealaltă coadă era pentru acei care sperau să 
lucreze pe stadion. Connor s-a aşezat la această coadă, 
care era formată mai cu seamă din tineri, şomeri şi, ceea 

ce numise Pug, toxicomani pensionaţi înainte de vreme 
cărora, pur şi simplu, le făcea plăcere ca să iasă din când în 
când în lume. Pug chiar îi descrisese cum erau îmbrăcaţi, 
aşa că nimeni nu-i putea confunda cu şomerii. 

In această zi specială câţiva oameni din Serviciul Secret îi 
cercetau cu atenţie din priviri pe cei care aşteptau 
încrezători la cele două cozi. Connor a continuat să citească 
The Washington Post în timp ce coada înainta anevoie. 
Prima pagină mai toată se referea la discursul lui Zerimski 
în faţa sesiunii reunite a Congresului. Reacţia tuturor 
membrilor fusese ostilă. Când a parcurs editorialul, Connor 
a bănuit că Zerimski era încântat de el. 

A întors pagina la Decese şi a făcut o grimasă când a citit 
despre moartea prematură a unui distins academician din 
oraşul său natal. 

— Bună, a spus o voce. 

Connor şi-a întors capul şi a văzut un tânăr îmbrăcat 
elegant care se aşezase la coadă în urma lui. 

— Bună, i-a răspuns el scurt, după care şi-a coborât iar 
privirile pe ziar. Nu voia să se implice în nicio conversaţie 
inutilă cu cineva care mai târziu ar putea fi chemat ca 
martor. 

— Mă numesc Brad, a spus tânărul întinzându-i mâna. 

Connor i-a strâns-o, dar n-a zis nimic. 

— Sper să obţin o slujbă la unul din turnurile de Iluminat, 
a adăugat el. Dar dumneata? 

— De ce la turnurile de iluminat? l-a întrebat Connor 
evitând să-i dea un răspuns. 

— Pentru că acolo se va afla agentul de la Serviciul 
Secret care coordonează întreaga pază şi eu vreau să aflu 
la faţa locului cum se desfăşoară, de fapt, munca lui 

— De ce? l-a întrebat Connor împăturindu-şi ziarul. 

Era limpede că această conversaţie n-o putea reduc la 
tăcere cu uşurinţă. 

— După ce termin colegiul am de gând să mă angajez şi 
eu acolo. Am făcut deja un curs de pregătire dar vreau să-i 

văd îndeaproape cum lucrează. Un agent mi-a spus că 
nimeni nu doreşte să ducă de mâncare tipilor de pe 
platformele din turnurile de iluminat din extremităţile 
terenului. Toate acele trepte îi sperie. 

Toate cele 172, şi-a zis în gând Connor, care deja 
înlăturase ideea turnurilor de iluminat, nu din cauza 
treptelor, ci pentru că nu ofereau nicio posibilitate de 
scăpare. Brad a început să-i spună povestea vieţii lui şi 
când lui Connor i-a venit rândul ştia totul despre el: la ce 
şcoală învățase, acum studia Criminologia la Georgetown — 
ceea ce l-a făcut pe Connor să se gândească la Maggie — şi 
de ce încă nu se putea decide dacă să intre în Serviciul 
Secret sau să se apuce de avocatură. 

— Următorul, a spus o voce. 

Connor s-a întors spre bărbatul care stătea la o masă 
montată pe căpriori. 

— Ce v-a rămas? l-a întrebat Connor. 

— Nu prea multe, i-a răspuns omul coborându-şi privirile 
pe lista plină de bifări. 

— Ceva pe la aprovizionare? l-a întrebat Connor. 

La fel ca Brad şi el ştia exact unde voia să meargă. 

— Spălatul vaselor sau de dus mâncare pe stadion 
angajaţilor, asta-i tot ce-a mai rămas. 

— Perfect. 

— Numele? 

— Dave Krinkle, a spus Connor. 

— Cartea de identitate? 

Connor i-a întins un permis de conducere. Omul a 
completat o legitimaţie şi un fotograf a păşit în faţă şi i-a 
făcut o poză la Polaroid lui Connor, care în câteva secunde 
a fost imprimată pe permisul de liberă trecere. 

— O.K., Dave, a spus omul dându-i legitimaţia. Cu asta 
poţi să mergi peste tot în stadion, în afară de zona cu cel 
mai înalt grad de securitate care include tribunele 
rezervate conducerii, membrilor clubului şi V.I.P-urilor. În 
orice caz, acolo n-ai de ce să te duci. Connor a dat din cap 

şi şi-a prins ecusonul pe pulover. Te prezinţi la camera 47, 
direct sub blocul H. 

Connor a pornit-o spre stânga. El ştia exact unde este 
camera 47. 

— Următorul. 

l-a trebuit mult mai mult decât în ziua precedentă ca să 
treacă peste cele trei puncte de control, inclusiv 
magnetometrul, la care acum se afla personal din cadrul 
Serviciului Secret şi nu obişnuiţii poliţişti pensionari 
angajaţi cu ora. După ce Connor a pătruns în incinta 
stadionului a pornit-o agale pe o alee, a trecut pe lângă 
muzeu şi pe sub o pancartă roşie pe care scria VICTORIE şi 
apoi a ajuns la o scară pe care era o săgeată cu vârful în 
jos ce te trimitea „Spre camera 47”. În cămăruţa de la 
picioarele scării se aflau vreo doisprezece oameni. Toţi 
păreau obişnuiţi ai locului. A recunoscut unul sau doi care 
fuseseră înaintea lui la coadă. Niciunul nu arăta a nu avea 
nevoie de bani. 

S-a aşezat pe un scaun într-un colţ şi şi-a reluat lectura 
ziarului citind încă o dată prognozele în legătură cu meciul 
din această după-amiază. Tony Kornheiser era de părere că 
numai un miracol ar fi făcut ca Redskins să-i bată pe 
Packers — care era cea mai bună echipă a ţării. De fapt, el 
prezicea o diferenţă de douăzeci de puncte. Connor spera 
într-un rezultat diametral opus. 

— O.K., a spus o voce. Vă rog, puţină atenţie. 

Connor şi-a ridicat privirile şi a văzut un bărbat 
mătăhălos, în jur de cincizeci de ani, cu o enormă bărbie 
dublă şi care probabil cântărea peste 250 livre. 

— Eu sunt şeful serviciului de aprovizionare, a spus el şi, 
după cum vedeţi, reprezint latura atractivă a afacerii. 

Unul sau doi dintre cei care mai trecuseră pe aici au râs 
politicoşi. 

— Eu vă pot oferi două alternative. Fie că spălaţi vasele, 
fie că duceţi mâncare angajaţilor stadionului şi tipilor de la 
Serviciul de Pază şi Securitate care sunt plasați peste tot în 

stadion. Cine vrea să spele vasele? 

Majoritatea bărbaţilor din cameră şi-au ridicat mâinile. 
Spălatul vaselor, îi explicase Pug, era foarte căutat nu 
numai pentru că primeai integral 10 dolari pe oră, dar ceea 
ce rămânea nemâncat de la cei din conducere pentru unii 
dintre ei însemna cea mai bună masă pe care o avuseseră 
în toată săptămâna. 

— Bun, a spus el alegând cinci dintre ei şi scriindu-le 
numele pe un blocnotes. După ce a terminat lista a spus: 
Acum, ceilalţi care aţi rămas. Puteţi să serviţi fie personalul 
de conducere, fie cel de securitate şi pază. Cine vrea să 
meargă la personalul de conducere? a întrebat el ridicându- 
şi privirile de pe carnet. Aproape toţi dintre cei rămaşi au 
ridicat mâinile. Din nou şeful serviciului de deservire a 
notat cinci nume. După ce a terminat, a spus: O.K. Cei de 
pe listă pot acum să se prezinte la treabă. 

S-au ridicat cu toţii de pe scaune şi s-au îndreptat spre 
uşa despre care Connor ştia că duce la bucătărie. Numai el 
şi Brad mai erau în cameră. 

— Mai am doar două posturi la Securitate şi Pază, a spus 
şeful. Unul grozav, altul mizerabil. Care dintre voi o să fie 
norocosul? 

S-a uitat plin de speranţă spre Connor, care şi-a băgat 
mâna în buzunarul de la spate. 

Şeful deservirii s-a îndreptat spre el, fără ca nici măcar 
să arunce o privire spre Brad, şi a spus: 

— Am sentimentul că ai prefera confortul de la Jumbo 
Tron. 

— Ai ghicit din capul locului, i-a spus Connor 
strecurându-i bancnota de o sută de dolari. 

— Aşa cum m-am gândit şi eu, a spus boss-ul întorcându- 
i zâmbetul. 

Connor n-a zis nimic, iar grăsanul şi-a băgat banii în 
buzunar, exact cum prezisese Pug că va face. 

Omul acela îşi meritase fiecare cent din banii pe care-i 
primise. 

— N-ar fi trebuit să-l invit deloc, mârâia Tom Lawrence în 
timp ce urca la bordul elicopterului Marine One care-l va 
duce de la Casa Albă la stadionul echipei Redskins. 

— Şi am sentimentul că problemele noastre încă nu s-au 
terminat, a spus Andy Lloyd, punându-şi centura de 
siguranţă. 

— De ce? Ce altceva poate să iasă prost? l-a întrebat 
Lawrence când elicea elicopterului a început să se învârtă 
încet. 

— Mai sunt încă două întâlniri publice înainte ca Zerimski 
să se întoarcă în Rusia şi pun pariu că Fitzgerald ne va 
aştepta la una din ele. 

— In seara asta n-ar trebui să apară nicio problemă, a 
spus Lawrence. Ambasadorul Pietrovski a asigurat Serviciul 
Secret de nenumărate ori că oamenii săi sunt capabili să 
apere viaţa propriului lor preşedinte. In orice caz, cine şi-ar 
asuma un asemenea risc cu atâtea forţe de securitate în 
preajmă? 

— Regulile normale nu sunt valabile în cazul lui 
Fitzgerald, a spus Lloyd. El nu lucrează după tipic. 

Preşedintele şi-a coborât privirile spre Ambasada Rusă. 

— Este destul de greu chiar numai să intri în clădirea 
aceea, a spus el, încât nu mai e cazul să-ţi faci griji cum o 
să ieşi din ea. 

— Fitzgerald n-ar avea asemenea probleme în după- 
amiaza asta pe un stadion cu aproape optzeci de mii de 
spectatori, i-a răspuns Lloyd. Acesta este locul în care lui o 
să-i fie uşor să se strecoare înăuntru şi afară. 

— Andy, nu uita că nu sunt decât treisprezece minute 
când s-ar putea ivi vreo problemă. Chiar şi atunci, toţi care 
au intrat pe stadion au trecut prin magnetometre, aşa că 
nu s-a putut introduce nici măcar un briceag, dară-mi-te o 
puşcă! 

— Credeţi că Fitzgerald nu ştie asta? a spus Lloyd în timp 
ce elicopterul a virat-o spre est. Nu este prea târziu ca să 

contramandaţi acea parte a programului. 

— Nu, a spus hotărât Lawrence. Dacă Clinton a putut sta 
drept şi fără frică în mijlocul Stadionului Olimpic din Atlanta 
la ceremonia de deschidere, pot să fac şi eu la fel în 
Washington la un meci de fotbal. La naiba, Andy, trăim într- 
o ţară în care există democraţie şi n-am de gând să las ca 
vieţile noastre să fie la cheremul nimănui. Şi nu uita că voi 
fi şi eu acolo, asumându-mi exact acelaşi risc ca Zerimski. 

— Sunt de acord cu asta, domnule preşedinte, a spus 
Lloyd. Dar, dacă Zerimski ar fi asasinat, nimeni nu vă va 
lăuda că aţi stat lângă el şi, cel mai puţin dintre toţi, Helen 
Dexter. Ea va fi prima care va arăta că... 

— Cine crezi că va câştiga în după-amiaza asta, Andy? a 
întrebat preşedintele. 

Lloyd a zâmbit la subterfugiul la care deseori recurgea 
şeful său dacă nu mai voia să continue o discuţie ce nu-i 
făcea plăcere. 

— Nu ştiu, domnule preşedinte, i-a răspuns el. Dar până 
în momentul în care am văzut cât de mulţi din cei pe care îi 
am în subordine încercau să se înghesuie în maşinile care 
plecau devreme, habar n-am avut cât de mulţi suporteri ai 
echipei Skins lucrează la Casa Albă. 

— Unii dintre ei poate că sunt suporteri ai echipei 
Packers, a spus Lawrence, după care a deschis dosarul ce-l 
avea în poală şi a început să studieze scurtele prezentări 
despre invitaţii cu care se va întâlni la stadion. 


— O.K., vă rog, atenţie, a spus şeful de la deservire. 

Connor dădea impresia că ascultă cu deosebită luare 
aminte. 

— Primul lucru pe care trebuie să-l faci este să-ţi iei un 
halat alb şi o şapcă Redskins ca să se ştie că faci parte din 
personal. Apoi, urci cu liftul la etajul şapte şi aştepţi ca eu 
să pun mâncarea în liftul de serviciu. Agenţii din Serviciul 
Secret iau o gustare la zece şi prânzul — coca-cola, 
sandvişuri şi orice mai doresc — la începutul meciului. 

Apeşi pe butonul din stânga, a continuat el, de parcă s-ar fi 
adresat unui copil de zece ani, şi cam într-un minut ar 
trebui să fie la tine. 

Connor i-ar fi putut spune că liftul de serviciu în exact 
patruzeci şi şapte de secunde ajunge de la parter la etajul 
şapte. Dar cum mai erau încă două nivele — doi (unde se 
găseau tribunele membrilor clubului) şi cinci (rezervat 
comitetului de conducere) — şi ambele aveau acces la liftul 
de serviciu, s-ar putea ca el să aştepte ca să fie onorate 
mai întâi comenzile acestora, ceea ce însemna că liftul va 
ajunge la el în trei minute. 

— Imediat ce-ţi soseşte comanda, iei tava şi o duci 
ofițerului ce se află în Jumbo Tron, în extremitatea estică a 
terenului. Pe coridorul din stânga ta ai să găseşti o uşă pe 
care scrie „Intrarea interzisă”. La treizeci şi şapte de paşi, 
şi-a amintit Connor. Poftim cheia. Intri şi mergi pe o 
pasarelă acoperită până dai de uşa din spate de la Jumbo 
Tron. Şaptezeci de iarzi, şi-a zis în gând Connor. Pe vremea 
când juca fotbal, el putea parcurge această distanţă cam în 
şapte secunde. 

In timp ce boss-ul continua să-i spună lucruri pe care el 
deja le ştia, Connor a cercetat cu atenţie liftul de serviciu. 
Avea o latură de două picioare şi trei țoli şi cealaltă de două 
picioare şi şapte țoli şi înăuntru se vedeau clar cuvintele: 
„Greutatea maximă 150 livre”. Connor cântărea 210 livre, 
dar spera că lăsase constructorul o marjă de siguranţă. Mai 
erau încă două probleme: el nu putea testa liftul, iar atunci 
când va cobori n-avea cum să-i împiedice să oprească la 
etajul doi sau cinci, dacă fusese chemat. 

— Când ajungi la uşa din spate de la Jumbo Tron, 
continua să-i spună şeful deservirii, baţi şi agentul de 
serviciu îţi va deschide şi-ţi va da drumul înăuntru. După 
ce-i dai tava poţi să pleci în partea din spate a stadionului 
şi să urmăreşti primul sfert de repriză. La pauză te duci şi 
iei tava şi o pui iar în liftul de serviciu. Apeşi pe butonul 
verde şi ea se va duce jos, la parter. Apoi poţi să urmăreşti 

restul partidei. Ai înţeles totul, Dave? 

Connor era tentat să spună: „Nu, domnule. Sunteţi 
amabil să mai repetaţi o dată, dar ceva mai rar?” 

— Da, domnule. 

— Ai vreo întrebare? 

— Nu, domnule. 

— O.K. Dacă ofiţerul te tratează bine am să-i trimit o 
friptură la sfârşitul meciului. Când a terminat-o, îmi 
raportezi şi te duci să-ţi iei banii. Cincizeci de dolari. 

Connor i-a făcut cu ochiul. 

Pug îi explicase că microbiştii pasionaţi nu se deranjau 
să-şi ia banii dacă voiau să li se mai ofere slujba şi altă 
dată. „la aminte”, îi spusese el, „când şeful pronunţă 
cuvântul bani, doar îi faci cu ochiul”. 

Connor nu avea nicio intenţie de a-şi lua cei cincizeci de 
dolari şi nici de a mai reveni la stadion. Aşa că i-a făcut 
semn cu ochiul. 

CAPITOLUL 32 


— De ce Lawrence merge la meci cu elicopterul iar eu 
stau înţepenit pe bancheta acestei maşini? a întrebat 
Zerimski în timp ce coloana de nouă limuzine ieşea pe 
porţile ambasadei. 

— El trebuie să fie acolo înaintea dumneavoastră, i-a 
explicat Titov. Vrea să fie prezentat tuturor oaspeţilor astfel 
că atunci când o să sosiți să poată da impresia că-i ştie pe 
toţi de o viaţă. 

— Ce mod de a conduce o ţară! a spus Zerimski. Măcar 
de-ar fi importantă această după-amiază. A rămas tăcut o 
bucată de vreme. Ştii că eu chiar am văzut arma cu care 
Fitzgerald plănuieşte să mă omoare? a spus el în cele din 
urmă. Titov a părut surprins. El foloseşte acelaşi model pe 
care C.I.A. i l-a pus la dispoziţie în St. Petersburg. Dar cu o 
îmbunătăţire. Şi-a băgat mâna în buzunarul de la haină. Ce 
crezi că e ăsta? a întrebat el ridicând un obiect ce semăna 
cu un cui îndoit. 

Titov şi-a clătinat capul. 

— Habar n-am. 

— Este cuiul percutor de la un Remington 700, i-a 
răspuns Zerimski. Aşa că putem chiar să-l lăsăm să apese 
pe trăgaci înainte ca bodyguarzii să-i ciuruiască trupul cu 
gloanţe. L-a cercetat mai atent. Cred c-am să cer să-i facă 
o montură şi-am să-l ţin pe biroul meu în Kremlin. L-a pus 
înapoi în buzunar. A fost trimis presei discursul pe care îl ţin 
diseară? 

— Da, domnule preşedinte, i-a răspuns Titov. Este plin de 
obişnuitele platitudini. Puteţi fi sigur că niciun cuvânt din el 
nu va fi tipărit. 

— Dar reacţia mea spontană, după ce Fitzgerald a fost 
omorât? 

— O am aici, domnule preşedinte. 

— Bine. Dă-mi o mostră din ea, a spus Zerimski lăsându- 


320 


- JEFFREY ARCHER - 


se relaxat pe spatele banchetei. 

Titov a scos un dosar din servieta de lângă el şi a început 
să citească de pe o foaie scrisă de mână: „In ziua alegerii 
mele preşedintele Lawrence m-a sunat la Kremlin şi mi-a 
făcut o invitaţie personală ca să-i vizitez ţara. l-am acceptat 
oferta de bună credinţă. Şi ce se întâmplă când eu îi 
răspund la invitaţie? Mâna pe care i-am întins-o n-a fost 
întâmpinată cu o ramură de măslin, ci cu o armă direct 
aţintită asupra mea. Şi unde? Chiar în propria mea 
ambasadă! Şi cine a apăsat pe trăgaci? Un ofiţer C.I.A. 
Dacă n-aş fi avut noroc...” 

— Un fost ofiţer, l-a întrerupt Zerimski. 

— M-am gândit că este mai prudent, a spus Titov 
ridicându-şi privirile de pe notițe, să faceţi câte o eroare 
ocazională, ba chiar să vă repetaţi. In acest mod nimeni nu 
va putea spune că ştiţi întotdeauna ce se întâmplă. In 
America le place să creadă că totul este o conspirație. 

— Voi fi prea fericit ca să le alimentez paranoia, a spus 
Zerimski. Cu mult după ce Lawrence va fi schimbat, mă 
aştept ca americanii să scrie tomuri întregi despre cum eu 
am fost cel care a determinat ruperea definitivă a relaţiilor 
dintre cele două ţări. Administraţia Lawrence va sfârşi prin 
a fi doar o notă de subsol în istoria renaşterii Imperiului Rus 
sub preşedinţia mea. A zâmbit larg spre Titov. Şi după ce 
am realizat asta nu va mai fi nicio discuţie despre alegeri. 
Pentru că eu voi rămâne la cârmă până în ziua morţii. 


Connor s-a uitat la ceas. Era nouă şi cincizeci şi şase. A 
apăsat pe butonul de lângă liftul de serviciu şi imediat a 
auzit uruitul motorului când şi-a început urcuşul încet către 
etajul şapte. 

Mai erau încă treizeci şi patru de minute până când 
stadionul îşi va deschide porţile pentru public, deşi Connor 
ştia că va dura ceva până când mulţimea va trece prin cele 
treizeci de magnetometre şi prin verificările personalului de 
securitate. Dar el se ţinea de un program cu mult mai strict 

decât oricine de pe stadion. După patruzeci şi şapte de 
secunde el a luat tava şi a apăsat pe buton ca cel de la 
parter să ştie că a primit-o. 

A mers rapid de-a lungul coridorului de la etajul şapte, de 
lângă tribuna concesionată, până la uşa pe care scria 
„Intrarea interzisă”. Şi-a echilibrat tava într-o mână, cu 
cealaltă a răsucit cheia în broască şi s-a strecurat înăuntru. 
Apoi a aprins lumina şi a pornit cu paşi mari pe pasarela 
acoperită din spatele Jumbo Tron-ului. S-a uitat din nou la 
ceas — optzeci şi trei de secunde. Prea mult, dar cum fuga 
finală va fi fără tavă s-ar putea ca întreg exerciţiul, de pe 
acoperiş şi până la parter, să dureze sub două minute. 
Dacă totul mergea conform planului, el va fi afară din 
stadion şi pe drum către aeroport înainte ca ei să aibă timp 
să blocheze şoselele. 

Connor a ţinut tava într-o mână şi cu cealaltă a bătut la 
uşă. După câteva secunde i-a deschis un bărbat înalt şi 
solid a cărui siluetă a apărut în dreptunghiul de lumină. 

— V-am adus o gustare, a spus Connor cu un zâmbet 
prietenos. 

— Grozav, i-a spus trăgătorul de elită. De ce nu intri 
înăuntru şi să-mi ţii companie? 

A luat un sandviş cu pastrama de pe tavă şi Connor l-a 
urmat de-a lungul unei platforme de oţel galvanizat din 
spatele unui ecran uriaş format din 786 de ecrane de 
televizoare. 

Bărbatul din Serviciul Secret a stat jos şi şi-a înfipt dinţii 
în sandviş. Connor a căutat să nu-l lase să vadă cât de 
atent îi studia puşca. 

Jumbo Tron-ul se înălța pe două etaje, unul deasupra 
platformei şi altul dedesubt. Connor a pus tava jos lângă 
ofiţer, care se aşezase la mijlocul treptelor ce duceau spre 
rampa de jos. El era mult mai preocupat de cutia sa de 
coca-cola dietetică decât de ochii iscoditori ai lui Connor. 

— Apropo, a spus el printre înghiţituri, numele meu e 
Arnie Cooper. 

— Eu sunt Dave Krinkle, i-a răspuns Connor. 

— Deci, cât a trebuit să plăteşti pentru privilegiul de a-ţi 
petrece această după-amiază cu mine? l-a întrebat Arnie cu 
un zâmbet larg. 


Elicopterul Marine One a aterizat pe eliportul din nord- 
estul stadionului şi motorul unei limuzine a pornit chiar 
înainte ca scara elicopterului să atingă pământul. O clipă 
mai târziu şi-au făcut apariţia Lawrence şi Lloyd iar 
preşedintele s-a întors ca să facă cu mâna către mulţimea 
adunată să-l întâmpine, apoi a urcat pe bancheta din spate 
a maşinii care-l aştepta. Au făcut sfertul de milă până la 
stadion în mai puţin de un minut trecând prin punctele de 
control fără nicio oprelişte. John Kent Cooke, proprietarul 
echipei Redskins, îi aştepta la intrarea în stadion. 

— Aceasta este o mare onoare pentru mine, domnule 
preşedinte, a spus el când Lawrence a coborât din limuzină. 

— Este o plăcere să te întâlnesc, John, i-a răspuns 
preşedintele strângând mâna bărbatului subţire şi cu părul 
alb. 

Cooke şi-a condus oaspeţii spre un lift rezervat oficialilor. 

— Chiar crezi, într-adevăr, că echipa Skins o să câştige, 
John? a întrebat Lawrence cu un zâmbet. 

— Este o întrebare la care mă aşteptam de la un om 
politic, domnule preşedinte, i-a răspuns Cooke când au 
intrat în lift. Toată lumea ştie că sunteţi suporterul numărul 
unu al echipei Packers. Dar sunt obligat să vă răspund la 
întrebarea dumneavoastră: „Da, domnule preşedinte”. Ei 
luptă pentru vechiul D.C. Echipa Skins va câştiga. 

— The Washington Post nu este de acord cu tine, a spus 
preşedintele când uşa liftului s-a deschis la etajul rezervat 
presei. 

— Sunt sigur că sunteţi ultima persoană care crede tot ce 
citeşte în The Post, domnule preşedinte, i-a spus Cooke. 
Amândoi bărbaţii au râs în timp ce el l-a condus pe 
Lawrence în loja lui, o cameră mare, confortabilă, aşezată 

deasupra liniei de cincizeci de iarzi, cu o vedere perfectă 
asupra întregului teren. Domnule preşedinte, aş dori să vă 
prezint pe unul sau doi din oamenii care au făcut din 
Redskins cea mai mare echipă de fotbal a Americii. Daţi-mi 
voie să încep cu soţia mea, Rita. 

— Sunt încântat să te cunosc, Rita, a spus Lawrence 
strângându-i mâna. Şi felicitări pentru succesul de la Balul 
Orchestrei  Simfonice Naţionale. Mi s-a spus că sub 
preşedinţia ta încasările au depăşit orice record. 

Doamna Cooke radia de fericire şi mândrie. 

Lawrence era capabil să-şi amintească o anecdotă sau o 
faptă recentă în legătură cu fiecare persoană care-i era 
prezentată, inclusiv bărbatul mărunţel care purta un blazer 
Redskins şi care, în mod cert, nu putea să fie un fost 
jucător din echipă. 

— Acesta este Pug Washer, a spus John Kent Cooke, 
punând o mână pe umărul bătrânului. Acum el... 

— ... este singurul bărbat care figurează în Redskins Hall 
of Fame fără a fi jucat nici măcar un meci cu echipa, a spus 
preşedintele. 

Un zâmbet imens a apărut pe chipul lui Pug. 

— Şi, de asemeni, mi s-a mai spus că ştii mai multe decât 
oricine despre istoria echipei. 

Pug şi-a promis în gând că n-o să-i mai voteze niciodată 
pe Republicani. 

— Deci, spune-mi Pug, în meciurile dintre Packers şi 
Skins, care a fost punctajul etapei când Vince Lombardi a 
fost antrenorul echipei Packers, în comparaţie cu anul când 
a antrenat echipa Skins? 

— Packers 459. Skins 435, a spus Pug cu un zâmbet plin 
de regret. 

— Exact cum am gândit şi eu — din capul locului, el n-ar 
fi trebuit să părăsească echipa Packers, a spus preşedintele 
bătându-l uşor cu palma pe spate pe Pug. 

— Ştiţi, domnule preşedinte, a zis Cooke, niciodată n-am 
reuşit să-i pun o întrebare despre echipa Redskins, la care 

Pug să nu poată să-mi răspundă. 

— Te-a încuiat vreodată cineva cu vreo întrebare, Pug? l- 
a întrebat preşedintele întorcându-se iar spre enciclopedia 
ambulantă. 

— Ei încearcă tot timpul, domnule preşedinte, a răspuns 
Pug. De ce, numai ieri un bărbat... 

Înainte ca Pug să-şi termine fraza, Andy Lloyd a atins 
cotul lui Lawrence. 

— Îmi cer scuze că vă întrerup, domnule preşedinte, dar 
am fost informaţi că preşedintele Zerimski se află doar la 
cinci minute de stadion. Dumneavoastră şi domnul Cooke 
trebuie să plecaţi acum spre intrarea din nord-est ca să fiţi 
la timp pentru a-l întâmpina. 

— Da, bineînţeles, i-a răspuns Lawrence. S-a întors, spre 
Pug şi i-a spus: Vom continua conversaţia imediat ce mă 
întorc. 

Pug a dat din cap în timp ce preşedintele şi cei care-l 
însoțeau au părăsit camera pentru a merge să-l întâmpine 
pe Zerimski. 


— Este un pic cam strâmt aici, a strigat Connor ca să 
acopere zgomotul ventilatorului din tavan. 

— Ai dreptate, a spus Arnie terminându-şi coca-cola 
dietetică. Dar cred că este tocmai bun pentru ceea ce am 
eu de făcut. 

— Vă aşteptaţi la ceva probleme azi? 

— Nu chiar. Bineînţeles toţi vom fi în plină alertă în clipa 
în care cei doi preşedinţi intră în teren, dar asta durează 
doar opt minute. Totuşi, dacă ar fi fost după agentul special 
Braithwaite, nici unuia dintre ei nu i s-ar fi permis să 
părăsească loja proprietarului înainte de a sosi timpul ca să 
se ducă acasă. 

Connor a dat din cap şi a pus mai multe întrebări 
inofensive ascultând cu atenţie accentul din Brooklyn al lui 
Arnie şi concentrându-se, în special, asupra expresiilor pe 
care le folosea cu regularitate. 

În timp ce Arnie îşi înfigea dinţii în prăjitura de ciocolată, 
Connor a privit prin spaţiul liber dintre panourile electronice 
cu reclame care se schimbau mereu. Majoritatea ofiţerilor 
din Serviciul Secret de pe stadion îşi luau gustarea. Şi-a 
concentrat privirile spre turnul de iluminat de pe latura de 
vest a terenului. Brad era acolo sus ascultând cu atenţie 
ceea ce îi spunea un ofiţer care arăta cu mâna spre loja 
proprietarului. Era exact genul de tânăr de care Serviciul 
Secret avea nevoie ca să-l recruteze, şi-a zis în gând 
Connor. S-a întors iar spre Arnie. 

— Am să trec din nou la începutul partidei. O casoletă cu 
sandvişuri, încă o prăjitură şi coca-cola este bine? 

— Da, pare grozav. Dar ia-o mai încet cu prăjitura. Nu-mi 
pasă că nevasta-mi spune că m-am îngrăşat cu câteva 
livre, dar recent şeful meu a început să-mi facă observaţii. 

A sunat o sirenă spre a anunţa tot personalul de pe 
stadion că era zece şi treizeci şi că porţile urmau a fi 
deschise. Suporterii au început să se reverse în tribune, 
majoritatea dintre ei îndreptându-se spre locurile lor 
obişnuite. Connor a luat cutia de coca-cola goală şi casoleta 
de plastic şi le-a pus pe tavă. 

— Am să mă întorc cu prânzul după lovitura de 
deschidere. 

— Da, i-a răspuns Arnie care-şi plimba binoclul peste 
mulţimea de dedesubt. Dar să nu vii înainte ca cei doi 
preşedinţi să se întoarcă în loja proprietarului. Nimeni nu 
are voie în Jumbo Tron când ei se află pe teren. 

— O.K., înţeleg, a spus Connor aruncând o ultimă privire 
spre puşca lui Arnie. Când a dat să plece a auzit o voce pe 
radio emiţător. 

— Hercule 3. 

Arnie şi-a desprins radio-emiţătorul de la spate, de pe 
centură, a apăsat un buton şi a spus: 

— Hercule 3, recepționat. 

Connor a şovăit la uşă. 

— N-am nimic de raportat. Eram pe punctul să-mi arunc 

ochii spre tribuna din vest. 

— Bun. Raportează dacă vezi ceva suspect. 

— Am înţeles, a spus Arnie şi şi-a agăţat iar radio- 
emițătorul de centură. 

Connor a ieşit încet pe pasarela acoperită, a închis uşa şi 
a pus cutia goală de coca-cola pe treaptă. 

S-a uitat la ceas, apoi a pornit-o cu paşi repezi pe 
pasarela acoperită, a deschis uşa şi a stins lumina. 
Coridorul era plin de suporterii care se îndreptau spre 
locurile lor. Când a ajuns la lift s-a uitat din nou la ceas. 
Cincizeci şi patru de secunde. Ruta finală trebuia s-o 
parcurgă în mai puţin de treizeci şi cinci. A apăsat pe 
buton. După patruzeci şi şapte de secunde liftul de serviciu 
a reapărut. Era clar că nimeni de la etajul doi sau cinci nu-l 
chemase. A pus tava înăuntru şi a apăsat din nou pe buton. 
Liftul şi-a reluat imediat cursa lentă spre parter. 

Aşa cum era îmbrăcat în halat alb şi cu şapcă Redskins, 
nimeni nu i-a dat nicio atenţie lui Connor când a trecut cu 
paşi mari pe coridorul de lângă tribuna concesionată 
îndreptându-se spre uşa pe care scria „Intrarea interzisă”. 
S-a strecurat înăuntru şi a încuiat uşa după el. A mers pe 
întuneric şi fără zgomot pe pasarela îngustă până a ajuns la 
câţiva iarzi de intrarea de la Jumbo Tron. S-a oprit pe loc şi 
şi-a coborât privirile spre grinda mare de oţel care susţinea 
ecranul imens. 

Connor s-a agăţat de balustradă pentru o clipă, apoi s-a 
lăsat în genunchi. S-a aplecat în faţă, a prins grinda cu 
ambele mâini părăsind pasarela. Se uita fix la ecranul din 
faţa lui care, conform planurilor arhitecturale, era lung de 
patruzeci şi două de picioare. Lui i se părea că este deo 
milă. 

De unde se afla zărea un mic mâner, dar încă nu avea 
idee dacă chepengul marcat clar în planurile de construcţie 
exista într-adevăr. A început să se târască încet, centimetru 
cu centimetru, de-a lungul grinzii fără a privi deloc în jos, la 
hăul de 170 de picioare de sub el. | se părea că are de 

parcurs două mile. 

Când, în cele din urmă, a ajuns la capătul grinzii, şi-a 
coborât picioarele de o parte şi alta a ei şi s-a prins strâns 
cu mâinile de parcă ar fi fost călare pe un cal. Pe ecran 
reluarea unei secvenţe dintr-un meci anterior al echipei 
Skins a fost înlocuită cu o reclamă de articole sportive din 
magazinul Modell's. Connor a respirat adânc, a prins 
mânerul şi a tras. Chepengul s-a desprins dând la iveală 
mult sperata ascunzătoare — o gaură cu latura de douăzeci 
şi doi de țoli şi jumătate. Connor s-a strecurat încet 
înăuntru şi a tras chepengul la loc. 

Presat din toate părţile de oţel, el a început să-şi 
dorească să fi avut o pereche de mănuşi groase. Parcă s-ar 
fi aflat într-un frigider. În orice caz, cu fiecare minut care 
trecea, el devenea tot mai încrezător că, în cazul în care va 
fi necesar să recurgă la planul de rezervă, nimeni nu va 
reuşi să descopere unde era ascuns. 

A rămas suspendat în interiorul grinzii de oţel la 170 
picioare deasupra terenului peste o oră şi jumătate, abia 
reuşind să-şi ridice mâna să vadă cât este ceasul. Dar 
atunci, în Vietnam, el stătuse într-o cuşcă de bambus, în 
picioare şi cu apa până la bărbie timp de zece zile. 

Ceva ce bănuia că Arnie nu experimentase niciodată în 
viaţa lui. 

CAPITOLUL 33 


Zerimski a strâns mâinile călduros la toţi care i-au fost 
prezentaţi şi chiar a râs la glumele lul John Kent Cooke. El 
şi-a amintit numele tuturor oaspeţilor şi a răspuns zâmbind 
la fiecare întrebare ce i s-a pus. „Ceea ce americanii 
numesc şarm ofensiv”, îi explicase Titov şi asta nu va face 
decât să amplifice oroarea pe care le-o plănuise pentru 
seară. 

El deja îi şi auzea pe oaspeţi mărturisind presei: 
„Zerimski fusese foarte relaxat şi la largul lui, mai cu 
seamă cu preşedintele căruia i se adresase cu dragul şi 
apropiatul meu prieten, Tom”. Invitaţii îşi vor aminti că 
Lawrence nu arătase aceeaşi căldură, ba chiar fusese 
destul de rece faţă de oaspetele său rus. 

După ce prezentările au fost făcute, John Kent Cooke a 
bătut în masă cu o lingură. 

— Îmi pare rău că întrerup o ocazie atât de plăcută, a 
început el, dar timpul zboară şi aceasta este probabil 
singura şansă din întreaga mea viaţă de a da instrucţiuni la 
doi preşedinţi deodată. S-au auzit câteva râsete. Deci, 
acum la treabă. 

Şi-a pus ochelarii şi a început să citească de pe o foaie ce 
l-a fost înmânată de asistentul său, responsabil cu relaţiile 
cu publicul. 

— La unsprezece şi douăzeci îi voi însoţi pe cei doi 
preşedinţi la intrarea din sud a stadionului şi la unsprezece 
şi treizeci şi şase îi voi conduce pe teren. Şi-a înălţat 
privirile de pe hârtie. Am aranjat ca primirea să fie 
asurzitoare, a adăugat el cu un zâmbet. Rita a râs un pic 
chiar prea tare. Când vom ajunge în mijlocul terenului îi voi 
prezenta pe preşedinţi căpitanilor celor două echipe, iar ei, 
la rândul lor, îi vor prezenta antrenorilor şi căpitanilor 
adjuncţi. Apoi preşedinţii vor fi prezentaţi oficialilor 
meciului. La unsprezece patruzeci toţi se vor întoarce cu 

faţa spre tribuna de vest unde fanfara Redskins va cânta 
imnul naţional al Rusiei urmat, după o scurtă pauză, de 
„Drapelul înstelat”. La unsprezece patruzeci şi opt, fix, 
onoratul nostru oaspete, preşedintele Zerimski, va arunca 
dolarul de argint. Apoi îi voi conduce pe cei doi gentlemeni 
afară din teren şi-i voi aduce înapoi aici, unde sper că vor 
urmări cu plăcere cum echipa Redskins o va învinge pe 
Packers. 

Amândoi preşedinţii au râs. 

Cooke şi-a înălţat privirile spre oaspeţii săi, zâmbind 
uşurat că prima parte a misiunii lui luase sfârşit şi a 
întrebat: 

— Există vreo întrebare? 

— Da, John, eu am una, a spus Zerimski. Nu mi-ai 
explicat de ce trebuie să dau cu banul. 

— Pentru că astfel căpitanul care a ghicit corect, dacă 
este cap sau pajură, să poată alege care echipă dă lovitura 
de deschidere. 

— Ce idee amuzantă, a spus Zerimski. 


Pe măsură ce minutele treceau, Connor se uita tot mai 
des la ceas. Nu voia să se afle în Jumbo Tron mai mult 
decât era necesar, dar avea nevoie de timp ca el însuşi să 
se familiarizeze cu arma pe care n-o mai folosise de câţiva 
ani. 

S-a uitat din nou la ceas. Unsprezece şi zece. O să mai 
aştepte încă şapte minute. Oricât de nerăbdător ai deveni, 
niciodată să nu pleci prea devreme — asta nu face decât să 
crească riscurile. 

Unsprezece şi douăsprezece minute. El s-a gândit la 
Chris Jackson şi la sacrificiul pe care l-a făcut doar pentru a- 
i da lui această unică şansă. 

Unsprezece şi paisprezece. El s-a gândit la Joan şi la 
moartea crudă şi ne-necesară pe care Gutenburg a 
ordonat-o pentru singurul motiv că ea îi fusese secretară. 

Unsprezece şi cincisprezece. El s-a gândit la Maggie şi 


330 


- JEFFREY ARCHER - 


Tara. Dacă el reuşea să ducă această treabă la bun sfârşit, 
s-ar putea ca să le ofere şansa să trăiască în pace. Dacă nu 
izbutea, el se îndoia că avea să le mai vadă vreodată. 

Unsprezece şi  şaptesprezece. Connor a deschis 
chepengul şi s-a strecurat încet afară din spaţiul strâmt în 
care se aflase. Şi-a adunat forţele înainte de a încăleca 
grinda şi a o strânge puternic cu pulpele. Din nou n-a privit 
în jos şi a început înaintarea anevoioasă pe grinda lungă de 
patruzeci şi două de picioare înapoi, spre pasarelă. 

Odată ajuns la balustrada ce-i oferea siguranţă, s-a 
ridicat în picioare şi a păşit pe pasarelă. S-a ţinut de 
balustradă câteva clipe să-şi recapete forţele şi a făcut 
câteva exerciţii ca să-şi dezmorţească oasele. 

Unsprezece şi douăzeci şi şapte. El a tras adânc aer în 
piept în timp ce şi-a reexaminat planul pentru ultima oară, 
apoi a plecat grăbit spre Jumbo Tron oprindu-se doar ca să 
ridice cutia goală de coca-cola pe care o lăsase pe trepte. 

A bătut tare la uşă. Fără să mai aştepte răspuns, a 
deschis-o, a păşit înăuntru şi a strigat ca să acopere 
zgomotul ventilatorului. 

— Eu sunt. 

Arnie s-a chiorât în jos de pe platforma unde se afla, 
mâna dreaptă oprindu-i-se pe trăgaciul armei. 

— La naiba! a spus el. Ţi-am zis să nu te întorci până 
preşedinţii nu pleacă din teren. Ai avut noroc că n-am 
băgat, un glonţ în tine. 

— lartă-mă, a spus Connor. Atâta doar că am văzut cât 
de cald este aici, aşa că ţi-am adus încă o coca-cola. 

l-a întins cutia goală şi Arnie s-a aplecat ca s-o ia cu 
mâna pe care o avea liberă. Când degetele i-au atins 
marginea cutiei, Connor a lăsat-o să-i cadă, l-a înhăţat de 
încheietura mâinii şi cu toată forţa de care era în stare l-a 
tras în jos de pe platformă. 

Arnie a scos un țipăt teribil venind de-a rostogolul pe 
trepte şi aterizând întâi cu capul pe pasarela galvanizată. 

Connor s-a răsucit şi s-a aruncat asupra adversarului său 

înainte ca el să se poată ridica. Când Arnie şi-a înălţat 
capul, Connor i-a aplicat o lovitură cu stânga sub bărbie, 
care l-a făcut stană de piatră pentru moment, apoi i-a luat 
cătuşele pe care le avea la cingătoare. Cu coada ochiului a 
zărit genunchiul ce-i venea exact între picioare, dar s-a 
mişcat cu agilitate spre stânga evitând impactul în plin. 
Cum Arnie a încercat să se ridice în picioare, Connor i-a mai 
aplicat încă o lovitură, de data asta în nas. Connor a auzit 
osul troznind în timp ce sângele i-a acoperit faţa lui Arnie, 
picioarele i s-au împleticit şi a căzut la pământ. Connor s-a 
aruncat din nou asupra lui şi când Arnie a încercat să se 
ridice i-a aplicat o lovitură în umărul drept care l-a făcut să 
fie cuprins de spasme. De data asta, când a căzut, a rămas, 
în sfârşit, nemişcat pe pasarelă. 

Connor şi-a scos halatul, cămaşa, cravata, pantalonii, 
şosetele şi şapca. Le-a aruncat pe toate grămadă într-un 
colţ, apoi i-a desfăcut cătuşele lui Arnie şi l-a dezbrăcat 
rapid de uniformă. Când s-a îmbrăcat cu ea a constatat că 
pantofii îi erau cu două numere mai mici şi pantalonii cu 
câţiva țoli mai scurţi. N-a avut încotro decât să-şi pună la 
loc şosetele sale şi pantofii sport, care măcar erau negri. 
Nu s-a mai gândit că în vacarmul pe care îl va crea cineva 
îşi va aminti că a văzut un agent din Serviciul Secret care 
nu purta pantofii regulamentari. 

Connor şi-a luat cravata din mormanul de haine din colţ 
şi l-a legat strâns pe Arnie de glezne. Apoi l-a ridicat pe 
bărbatul care-şi pierduse cunoştinţa, l-a rezemat de perete, 
i-a încolăcit braţele în jurul unei bare de oţel, care traversa 
pe lat Jumbo Tron-ul şi i-a pus cătuşele la mâini. In cele din 
urmă, a scos batista din buzunar, a rulat-o şi i-a pus-o căluş 
în gură lui Arnie. Bietul nenorocit o să aibă dureri, nu glumă 
câteva zile. În schimb, probabil că o să piardă din livrele în 
plus pentru care îl mustrase şeful său. 

— N-am nimic personal cu tine, a spus Connor. A pus 
cascheta şi ochelarii fumurii ai lui Arnie lângă uşă şi i-a luat 
arma: aşa cum crezuse, un M-16. N-ar fi fost cea pe care ar 

fi ales-o el în primul rând, dar oricum îşi putea face treaba 
cu ea. A urcat rapid treptele până la platforma de la etajul 
doi unde stătuse Arnie, i-a luat binoclul şi prin golul dintre 
panoul de reclamă şi ecranul video a privit mulţimea de 
dedesubt. 

Unsprezece şi treizeci şi două de minute. Trecuseră trei 
minute şi treizeci şi opt de secunde de când Connor intrase 
în Jumbo Tron. În planul lui îşi acordase patru minute 
pentru această secvenţă. A început să respire adânc şi 
regulat. 

Brusc a auzit o voce în spatele lui. 

— Hercule 3. 

La început nu şi-a dat seama de unde venea, dar apoi şi- 
a amintit de micul radio-emiţător ataşat de centura lui 
Arnie. L-a înhăţat rapid. 

— Hercule 3, recepționat. 

— Pentru o clipă am crezut că te-am pierdut, Arnie, a 
spus comandantul. Totul este în ordine? 

— Da, a spus Connor. A trebuit doar să mă uşurez şi m- 
am gândit să n-o fac în capul mulţimii. 

— De acord, a spus Braithwaite izbucnind în râs. 
Continuă să-ţi supraveghezi sectorul. N-o să mai fie mult 
până când Lumina Roşie şi Cascada vor ieşi din teren. 

— Am înţeles, a spus Connor cu un accent pentru care 
mama lui l-ar fi bătut măr. Radio-emiţătorul a amuţit. 

Unsprezece şi treizeci şi patru. A privit roată peste 
stadion. Doar câteva din locurile roşii şi galbene, 
rămăseseră neocupate. A încercat să nu fie distras de 
Redskinette-ele sumar îmbrăcate, care-şi trimiteau 
picioarele în aer, exact sub el. 

Un urlet s-a înălţat din tribune când echipele şi-au făcut 
apariţia prin tunelul din capătul de sud al stadionului. 
Jucătorii alergau încet spre centrul terenului în timp ce 
mulţimea a început să scandeze: „Victorie pentru 
Redskins”. 

Connor şi-a pus binoclul lui Arnie la ochi şi l-a îndreptat 

spre turnurile de lumini de sus, deasupra stadionului. 
Aproape toţi agenţii Serviciului Secret cercetau cu atenţie 
mulţimea de jos încercând să depisteze orice ar fi putut 
crea probleme. Niciunul nu era interesat de locul de unde, 
într-adevăr, aveau să se ivească. Privirea lui Connor s-a 
oprit asupra tânărului Brad care scruta tribuna din partea 
de nord, verificând rând cu rând. Băiatul arăta de parcă era 
în al nouălea cer. 

Connor s-a răsucit şi şi-a oprit binoclul asupra liniei de 
cincizeci de iarzi. Cei doi căpitani stăteau acum faţă în faţă. 

Unsprezece şi treizeci şi şase. Un alt urlet a izbucnit când 
John Kent Cooke şi-a făcut apariţia conducându-i plin de 
mândrie pe cei doi preşedinţi pe teren, însoţiţi de 
doisprezece agenţi care erau aproape tot atât de uriaşi ca 
şi jucătorii. Dintr-o singură privire Connor şi-a dat seama că 
atât Lawrence cât şi Zerimski purtau veste antiglonţ. 

l-ar fi plăcut să-şi aţintească arma asupra lui Zerimski şi 
să ia ca punct de ochire capul, acum şi acolo unde se afla, 
dar nu putea să rişte să fie reperat de vreunul din trăgătorii 
de elită din turnurile de iluminat, toţi avându-şi armele gata 
doar să apese pe trăgaci. El ştia că ei fuseseră instruiți ca 
să ochească şi să tragă în mai puţin de trei secunde. 

In timp ce preşedinţii erau prezentaţi jucătorilor, Connor 
şi-a îndreptat atenţia spre steagul echipei Redskins care 
flutura în briza uşoară în extremitatea vestică a stadionului. 
A deschis arma şi a văzut, după cum se aştepta, că era în 
condiţii de tragere — încărcătorul plin şi siguranţa pusă. A 
băgat un glonţ pe ţeava şi a armat. Pocnetul închizătorului 
a acţionat asupra lui asemeni pistolului care dă startul într- 
o competiţie şi a simţit brusc că inima începe să-i bată de 
două ori mai repede. 

Unsprezece şi patruzeci şi unu. Preşedinţii discutau acum 
cu oficialii meciului. Prin binoclu, Connor l-a văzut pe John 
Kent Cooke cum se uita nervos la ceas. S-a aplecat şi i-a 
spus ceva la ureche lui Lawrence. Preşedintele american a 
dat din cap, i-a atins cotul lui Zerimski şi l-a condus spre 

spaţiul dintre cele două echipe. Pe iarbă erau două mici 
cercuri albe, cu un urs pictat în interiorul unuia şi cu un 
vultur în interiorul celuilalt, astfel ca cei doi şefi de stat să 
ştie unde să stea. 

— Doamnelor şi domnilor, a spus o voce într-un megafon. 
Vă rog să vă ridicaţi pentru imnul naţional al Republicii 
Ruse. 

A urmat un zgomot de scaune în timp ce mulţimea se 
scula în picioare, mulţi dintre ei scoţându-şi şepcile cu 
inscripţia Redskins şi întorcându-se cu faţa spre fanfara şi 
corul ce se aflau în capătul de vest al terenului. Dirijorul 
fanfarei şi-a ridicat bagheta, s-a oprit, apoi a coborât-o 
brusc cu frenezie. Mulțimea a ascultat nemişcată melodia 
pe care puţini o auziseră vreodată până atunci. 

Deşi Connor ascultase în trecut de mai multe ori imnul 
naţional rus, el observase că foarte puţine fanfare din afara 
Rusiei ştiau fie tempo-ul în care trebuiau să cânte, fie câte 
versuri trebuiau incluse. Aşa că s-a hotărât să aştepte 
pentru „Drapelul înstelat” spre a-şi încercă unica sa şansă. 

Când imnul rus s-a terminat, jucătorii au început să-şi 
dezmorţească oasele şi să facă sărituri pe loc în încercarea 
de a-şi calma nervii. Connor a aşteptat ca dirijorul fanfarei 
să-şi ridice din nou bagheta, ceea ce pentru el însemna să-l 
ia pe Zerimski în vizor. S-a uitat spre steagul din capătul 
stadionului: drapelul echipei Redskins atârna acum flasc, 
ceea ce însemna că nu era nicio adiere de vânt. 

Capelmaistrul şi-a ridicat bagheta pentru a doua oară. 
Connor şi-a aşezat puşca în spaţiul dintre panoul 
triunghiular cu reclame şi ecranul video, folosind ca suport 
rama de lemn. A plimbat luneta telescopică peste teren, 
apoi a centrat-o pe ceafa lui Zerimski ridicând înălţătorul 
până când capul lui a umplut complet centrul vizorului. 

S-au auzit primele note din imnul american şi cei doi 
preşedinţi au înţepenit în poziţia de drepţi. Connor a dat 
afară aerul din piept. Trei... doi... unu. El a apăsat uşor pe 
trăgaci, chiar în clipa în care Tom Lawrence şi-a dus brusc 

mâna dreaptă pe piept, palma odihnindu-i-se deasupra 
inimii. Distras de mişcarea bruscă, Zerimski şi-a întors 
capul spre stânga şi glonţul a trecut pe lângă urechea lui 
dreaptă lăsându-l teafăr şi nevătămat. Şaptezeci şi opt de 
mii de voci discordante au făcut ca nimeni să nu audă 
dupăitul slab al glonţului nu mai mare de un ţol, când s-a 
înfipt în iarba de dincolo de linia de cincizeci de iarzi. 

Brad care zăcea pe burtă sus, pe platforma turnului de 
iluminat cerceta printr-un binoclu mulţimea. Ochii i s-au 
oprit pe Jumbo Tron. Ecranul imens era dominat de figura 
preşedintelui Lawrence, mult mai mare decât în realitate, 
cu mâna pe inimă şi cântând cu elan imnul naţional. 

Binoclul lui Brad se plimba dintr-o parte în alta. Brusc a 
tresărit. | s-a părut că văzuse ceva în spaţiul dintre panoul 
triunghiular cu reclame şi ecran. A mai verificat o dată... 
era ţeava unei arme îndreptată spre centrul terenului, 
exact în golul unde ceva mai înainte îl zărise pe Arnie cum 
se uita cu binoclul. A potrivit mai bine binoclul şi a privit fix 
chipul pe care îl văzuse mai devreme în acea zi. N-a mai 
ezitat. 

— Acoperă şi evacuează. Puşcă. 

Brad a vorbit atât de imperativ şi autoritar că Braithwaite 
şi doi dintre subordonații săi şi-au întors imediat binoclurile 
spre Jumbo Tron. În câteva secunde l-au avut în vizor pe 
Connor care lua linia de ochire pentru cea de a doua 
împuşcătură. 

— Relaxează-te, murmura Connor pentru sine însuşi. Nu 
te grăbi. Ai suficient timp. Din nou capul lui Zerimski a 
umplut luneta. Connor a potrivit înălţătorul şi a dat din nou 
aerul afară din piept. Trei... doi... 

Glonţul lui Braithwaite i-a intrat în umărul stâng 
aruncându-l spre spate. Al doilea glonţ a fluierat prin 
spaţiul gol în care cu o clipă mai înainte se aflase capul lui. 

Imnul naţional s-a sfârşit. 

Douăzeci şi opt de ani de instruire îl pregătiseră pe 
Connor pentru acest moment. Fiecare fibră din corpul lui 

tipa să-şi caute rapid scăparea. A pus imediat în acţiune 
planul A, încercând să ignore durerile sfredelitoare din 
umăr. S-a îndreptat anevoie spre uşă, a stins lumina şi s-a 
căţărat pe pasarelă. A încercat să ajungă la uşa din celălalt 
capăt, care ducea în coridorul de la etajul şapte, dar şi-a 
dat seama că avea nevoie de fiecare uncie de energie doar 
ca să se poată mişca. După patruzeci de secunde, exact 
când cei doi preşedinţi erau conduşi afară din teren, el a 
ajuns la uşă. A auzit un urlet ţâşnit din piepturile miilor de 
spectatori când echipa Redskins se pregătea pentru 
lovitura de deschidere. 

Connor a descuiat uşa, a pornit clătinându-se pe picioare 
spre liftul de serviciu şi a apăsat de mai multe ori pe buton. 
A auzit uruitul micului motor când liftul şi-a pornit cursa 
lentă către etajul şapte. Ochii i se roteau în stânga şi în 
dreapta căutând cel mai mic semn care să-i indice 
pericolul. Durerea din umăr devenea din ce în ce mai 
puternică, dar ştia că nu poate face nimic în privinţa ei. 
Primele locuri unde vor căuta împuterniciţii legii vor fi 
spitalele locale. Şi-a proptit capul de puţul liftului şi a văzut 
partea de sus a ascensorului venind spre el. Trecuseră cam 
cincisprezece secunde. Dar apoi s-a oprit brusc. Probabil că 
cineva încărca sau descărca la etajul unde era comitetul de 
conducere. 

Reacţia instinctivă a lui Connor a fost să recurgă la planul 
de rezervă, ceva ce nu i se întâmplase niciodată în trecut. 
Ştia că nu putea să mai stea prin preajmă — dacă rămânea 
mai mult de câteva secunde cineva îl va repera. 

S-a mişcat cât a putut de repede înapoi spre uşa care 
ducea spre Jumbo Tron. Liftul de serviciu şi-a reluat drumul. 
O tavă cu sandvişuri, o prăjitură de ciocolată şi coca-cola 
pe care Arnie le aşteptase să apară câteva secunde mai 
târziu. 

Connor s-a strecurat înapoi pe uşa pe care scria „Intrarea 
interzisă” şi a lăsat-o  descuiată. Trebuia să-şi 
economisească toată puterea care-i rămăsese în trup ca să 

parcurgă cei şaptezeci de iarzi pe pasarelă, dar el ştia că 
agenţii din echipa mobilă de pază şi protecţie din Serviciul 
Secret vor da năvală prin acea uşă peste câteva clipe. 

După douăzeci şi patru de secunde Connor a ajuns la 
grinda masivă care susţinea ecranul video. S-a prins cu 
mâna dreaptă de balustradă, s-a ridicat peste ea şi s-a 
ghemuit pe grindă, exact în clipa când uşa de la coridor s-a 
deschis larg. S-a strecurat sub pasarelă şi a auzit două 
perechi de picioare alergând spre el, au trecut pe deasupra 
lui şi s-au oprit în faţa uşii de la Jumbo Tron. Printr-o 
crăpătură în pasarelă a văzut un ofiţer care ţinea în mână 
un pistol cum a împins uşa cu piciorul. Fără să intre 
înăuntru, a bâjbâit după comutatorul electric. 

Connor a aşteptat până s-a aprins lumina şi cei doi ofiţeri 
au dispărut în interiorul Jumbo Tronului, după care el a 
început să se târască de-a lungul grinzii de patruzeci şi 
două de picioare pentru a treia oară în acea zi. Dar acum el 
nu se putea ţine decât cu mâna dreaptă, ceea ce făcea ca 
înaintarea lui să fie mult mai anevoioasă. În acelaşi timp 
trebuia să aibă grijă ca sângele ce-l picura din umărul stâng 
să cadă pe terenul ce se afla la 170 de picioare sub el şi nu 
pe grindă, ca să fie în văzul tuturor. 

Când agentul din Serviciul Secret a intrat în Jumbo Tron, 
primul lucru pe care l-a văzut a fost Arnie cu mâinile legate 
cu cătuşele de bara de oţel. A înaintat încet spre el 
verificând în permanenţă în toate direcţiile până a ajuns 
lângă el. Camaradul lui l-a acoperit tot timpul cât el i-a 
desfăcut cătuşele lui Arnie, l-a aşezat încet pe podea, apoi 
i-a scos batista din gură şi i-a verificat pulsul. Trăia. 

Arnie şi-a deschis ochii privind în tavan, dar n-a vorbit. 
Primul agent din Serviciul Secret a început imediat să urce 
scările spre etajul al doilea în vreme ce celălalt ofiţer îl 
acoperea. Primul agent a mers cu grijă de-a lungul 
pervazului din spatele marelui ecran. Un urlet asurzitor a 
acoperit stadionul când echipa Redskins a marcat un punct, 
dar el l-a ignorat. După ce a ajuns la celălalt perete s-a 

întors şi a dat din cap. Al doilea ofiţer a început să urce la 
ultimul nivel, unde a făcut o recunoaştere similară. 

Amândoi ofiţerii s-au întors unde se afla Arnie verificând 
încă o dată orice loc posibil de ascundere, când s-a auzit un 
mesaj în radio-emiţătorul primului ofiţer. 

— Hercule 7. 

— Hercule 7, recepționat. 

— Aţi găsit ceva? a întrebat Braithwaite. 

— Aici nu este nimeni în afară de Arnie care a fost legat 
cu cătuşele de o bară şi i s-a luat uniforma. Amândouă uşile 
erau descuiate şi este o urmă de sânge peste tot până la 
coridorul de la etajul şapte, aşa că în mod cert l-ai nimerit. 
El trebuie să fie undeva pe aici. Poartă uniforma lui Arnie, 
deci n-ar trebui să fie prea greu de reperat. 

— Nu conta pe asta, i-a spus Braithwaite. Dacă este cine 
cred eu, s-ar putea să fie chiar sub nasul tău. 

CAPITOLUL 34 


Trei bărbaţi stăteau în Biroul Oval ascultând caseta. Doi 
erau îmbrăcaţi în ţinută de seară, al treilea în uniformă. 

— Cum ai găsit-o? a întrebat Lawrence. 

— Era în grămada de haine pe care Fitzgerald le-a lăsat 
în Jumbo Tron, a spus agentul special aflat la comandă, 
Braithwaite. În buzunarul de la spate, în jeanş.ii lui. 

— Câţi oameni au ascultat-o? a întrebat Lloyd încercând 
să nu pară neliniştit. 

— Doar noi trei din această încăpere, a spus Braithwaite. 
Am luat legătura cu dumneavoastră imediat ce am 
ascultat-o. N-am raportat nici măcar şefului meu. 

— Îți sunt recunoscător pentru asta, Bill, a spus 
preşedintele. Dar ce este cu acei care au fost martorii 
incidentului de pe stadion? 

— În afară de mine, doar cinci oameni ştiu că s-a 
întâmplat ceva şi puteţi fi sigur de discreţia lor, a spus 
Braithwaite. Patru dintre ei sunt în subordinea mea de zece 
ani sau chiar mai mult şi ei cunosc destule secrete care 
puteau să-i dea la fund pe ultimii patru preşedinţi, ca să nu 
mai pomenesc de jumătate din Congres. 

— L-a văzut cineva pe Fitzgerald? a întrebat Lloyd. 

— Nu, domnule. Cei doi agenţi care au cercetat în Jumbo 
Tron imediat după incident n-au găsit decât grămada lui de 
haine, dâre de sânge şi pe unul din oamenii mei legat cu 
cătuşele de o bară. După ce am ascultat banda am ordonat 
să nu fie niciun raport scris sau verbal în legătură cu 
incidentul. 

— Ce este cu omul legat de bară? a întrebat 
preşedintele. 

— Chipurile s-a dezechilibrat şi a alunecat de pe pervaz. 
L-am trecut în concediu medical pentru o lună. 

— Ai vorbit despre cinci persoane, a spus Lloyd. 

— Da, domnule. Un tânăr care a făcut cursul special de 

pregătire şi care era în turnul de iluminat împreună cu noi. 

— Cum poţi fi sigur că el n-o să vorbească? a întrebat 
Lloyd. 

— Cererea lui de a intra în Serviciul Secret se află pe 
biroul meu, a spus Braithwaite. Şi cred că speră să intre în 
divizia mea imediat ce-şi va termina studiile. 

Preşedintele a zâmbit. 

— Şi glonţul? 

— După ce stadionul s-a golit am făcut o adevărată 
harababură din teren cu săpatul, a spus Braithwaite 
punând glontul consumat pe masă, în faţa preşedintelui. 

Lawrence s-a ridicat de la birou, s-a răsucit pe călcâie şi 
s-a îndreptat spre fereastră. Întunericul se lăsase peste 
Capitoliu. A rămas cu privirea pironită pe pajişte reflectând 
ce să spună. 

— Este important să înţelegi un lucru, Bill, a spus el, în 
cele din urmă. Categoric pe bandă pare a fi vocea mea, dar 
eu n-am sugerat nimănui, niciodată, ca Zerimski sau o altă 
persoană să fie ţinta unui asasin. 

— Nici vorbă ca să mă îndoiesc de asta, domnule 
preşedinte, altfel nu m-aş afla acum aici. Dar şi eu trebuie 
să fiu la fel de sincer cu dumneavoastră. Dacă cineva din 
Serviciul Secret şi-ar fi dat seama că Fitzgerald este în 
Jumbo Tron, ei probabil că l-ar fi ajutat să scape. 

— Ce fel de om poate să inspire o asemenea loialitate? a 
întrebat Lawrence. 

— În lumea dumneavoastră cred că Abraham Lincoln, a 
spus Braithwaite. În a noastră, Connor Fitzgerald. 

— Mi-ar fi plăcut să-l cunosc. 

— Asta o să fie dificil, domnule preşedinte. Chiar dacă 
încă mai trăieşte, el pare a fi dispărut de pe faţa 
pământului. N-aş vrea ca propria-mi carieră să depindă de 
găsirea lui. 

— Domnule preşedinte, i-a întrerupt Lloyd, deja aţi 
întârziat şapte minute la dineul de la Ambasada Rusă. 

Lawrence a zâmbit şi i-a strâns mâna lui Braithwaite. 

— Un alt bărbat bun despre care nu pot spune nimic 
poporului american, a rostit el cu o grimasă. Presupun că 
eşti de serviciu din nou în seara asta. 

— Da, domnule preşedinte, am fost numit la comandă 
pentru întreaga vizită a lui Zerimski. 

— Atunci, te pot vedea mai târziu, Bill. Dacă ai vreo nouă 
informaţie despre Fitzgerald, vreau s-o aud imediat. 

— Bineînţeles, domnule preşedinte, a spus Braithwaite, 
după care a plecat. 

Peste câteva minute Lawrence şi Lloyd s-au îndreptat în 
tăcere spre porticul din sud unde aştepta o coloană de 
nouă limuzine cu motoarele pornite. Imediat ce 
preşedintele s-a aşezat pe bancheta celei de a şasea 
maşini, s-a întors spre şeful său de cabinet şi l-a întrebat: 

— Unde crezi că poate fi, Andy? 

— Habar n-am, domnule preşedinte. Dar dacă aş şti, 
probabil că m-aş înrola în echipa lui Braithwaite şi l-aş ajuta 
să scape. 

— De ce nu putem să avem pe cineva ca el director la 
C.L.A.? 

— L-am fi putut avea, dacă ar fi trăit Jackson. 

Lawrence s-a întors şi a privit pe geam. Ceva îl frământa 
de când părăsise stadionul, dar când coloana de maşini a 
pătruns pe poarta Ambasadei Ruse el tot nu reuşise să-şi 
dea seama ce anume. 

— De ce pare atât de furios? a spus Lawrence când l-a 
zărit pe Zerimski mergând în sus şi în jos în faţa 
ambasadei. 

Lloyd s-a uitat la ceas. 

— Aţi întârziat  şaptesprezece minute, domnule 
preşedinte. 

— Mare nenorocire, după tot prin ceea ce am trecut. 
Sincer vorbind, afurisitul ăsta are noroc să fie încă în viaţă. 

Coloana de maşini s-a oprit la picioarele preşedintelui 
rus. Lawrence a coborât din limuzină şi a spus: 

— Bună, Victor! Îmi pare rău că am întârziat câteva 

minute. 

Zerimski n-a făcut nicio încercare de a-şi ascunde 
nemulţumirea. După o glacială strângere de mână, şi-a 
condus oaspetele de onoare în tăcere în ambasadă şi apoi 
pe scări în sus până în Salonul Verde, plin de lume, tot fără 
a rosti vreun cuvânt. Apoi şi-a cerut scuze de mântuială şi |- 
a lăsat pe preşedintele Statelor Unite în grija 
ambasadorului egiptean. 

Lawrence îşi rotea privirile prin încăpere în timp ce 
ambasadorul egiptean încerca să-i trezească interesul în 
privinţa unei expoziţii de artă veche egipteană ce fusese 
recent deschisă la Smithsonian. 

— Da, am încercat să-mi găsesc puţin timp liber în 
programul meu ca s-o văd, a spus preşedintele. Toţi care 
au vizitat-o mi-au spus că este de-a dreptul magnifică. 

Ambasadorul egiptean radia de fericire, timp în care 
Lawrence a reuşit să repereze bărbatul pe care-l căuta. A 
trebuit să mai stea de vorba cu trei ambasadori, două 
neveste şi un corespondent de presă de la Pravaa până a 
ajuns la Harry Nourse fără a crea vreo suspiciune. 

— Bună seara, domnule preşedinte, a spus ministrul de 
justiţie. Trebuie să fiţi încântat de rezultatul meciului din 
această după-amiază. 

— Bineînţeles că sunt, Harry, a sus Lawrence expansiv, 
întotdeauna am zis că Packers poate s-o bată pe Redskins 
oricând şi oriunde. Şi-a coborât vocea. Vreau să te văd la 
miezul nopţii, la mine în birou. Am nevoie de sfatul tău într- 
o chestiune juridică. 

— Bineînţeles, domnule preşedinte, a spus ministrul de 
justiţie încet. 

— Rita, a spus preşedintele întorcându-se spre dreapta, 
mi-a făcut deosebită plăcere că te-am văzut în această 
după-amiază. 

Doamna Cooke i-a întors zâmbetul tocmai când s-a auzit 
un gong în fundal şi un valet a anunţat că masa este 
servită. Discuţiile au încetat şi oaspeţii s-au îndreptat spre 

sala de dineu. 

Lawrence a fost aşezat între doamna Pietrovski, soţia 
ambasadorului, şi luri Olgivic, şeful Delegației Ruse de 
Comerţ, recent numit în funcţie. Curând preşedintele a 
descoperit că Olgivic nu vorbea o boabă în engleză — încă 
o aluzie subtilă a lui Zerimski în legătură cu atitudinea sa 
faţă de lărgirea comerţului între cele două ţări. 

— Pesemne că sunteţi încântat de rezultatul meciului din 
această după-amiază, a spus soţia ambasadorului în timp 
ce un bol cu borş era pus în faţa preşedintelui. 

— Cu siguranţă că da, a spus Lawrence. Dar nu cred că 
majoritatea celor din stadion i-am avut de partea mea în 
această privinţă, Olga. 

Doamna Pietrovski a râs. 

— Aţi putut urmări ce se întâmplă în teren? a întrebat-o 
Lawrence ridicându-şi lingura de pe masă. 

— Nu chiar, i-a răspuns ea. Dar am fost destul de 
norocoasă pentru că am stat lângă un domn Pug Washer pe 
care, se pare, că nu l-a deranjat să-mi răspundă la cele mai 
simple întrebări pe care i le-am pus. 

Preşedintele şi-a lăsat lingura jos înainte de a apuca să ia 
măcar o înghiţitură din borş. Şi-a aruncat privirile spre Andy 
Lloyd şi şi-a pus pumnul sub bărbie — semnalul pe care-l 
folosea întotdeauna când trebuia să vorbească urgent cu 
şeful său de cabinet. 

Lloyd a murmurat câteva cuvinte de scuză către femeia 
din dreapta lui, apoi şi-a împăturit şervetul, l-a pus pe masă 
şi s-a îndreptat spre preşedinte. 

— Trebuie să-l văd pe Braithwaite imediat, i-a spus în 
şoaptă Lawrence. Cred că ştiu cum putem să-l găsim pe 
Fitzgerald. 

Lloyd s-a strecurat afară din încăpere în vreme ce bolul 
cu borş al preşedintelui era luat din faţa lui. 

Lawrence a încercat să se concentreze asupra a ceea ce 
îi povestea soţia ambasadorului, dar nu şi-l putea scoate pe 
Fitzgerald din minte. Aceasta îi spunea cât de mult îi vor 

lipsi Statele Unite când soţul ei se va pensiona. 

— Şi când va fi asta? a întrebat-o preşedintele fără a fi 
câtuşi de puţin interesat de răspunsul ei. 

— Peste optsprezece luni, i-a răspuns doamna Pietrovski, 
în timp ce o farfurie cu friptură rece de vacă era pusă în 
faţa preşedintelui. 

El a continuat conversaţia, vreme în care un ospătar i-a 
pus câteva legume şi o clipă mai târziu un altul i-a adus 
nişte cartofi. El şi-a ridicat cuțitul şi furculita exact în 
momentul în care Lloyd se întorcea în încăpere. 

— Braithwaite vă aşteaptă în „diligenţă”. 

— Sper că nu sunt probleme, a spus doamna Pietrovski 
când Lawrence a început să-şi împăturească şervetul. 

— Nimic important, Olga, a asigurat-o Lawrence. Ei nu-mi 
găsesc discursul. Dar nu-ţi face griji, eu ştiu exact unde 
este. 

S-a ridicat de la locul său şi Zerimski i-a urmărit fiecare 
pas până a ieşit din cameră. 

Lawrence a părăsit sala de dineu, a coborât scara de 
lemn şi a ieşit pe uşa din faţă a ambasadei după care, în 
pas alert, a urcat în cea de a şasea maşină. 

Lloyd şi şoferul, stăteau lângă limuzină, în preajma căreia 
se afla o duzină de agenţi din Serviciul Secret ce cercetau 
cu privirile în toate părţile. 

— Bill, dacă Fitzgerald este încă pe stadion, există un 
bărbat care cu siguranţă ştie unde poate fi. Găseşte-l pe 
Pug Washer şi pun pariu că ai să dai şi de Fitzgerald. 

După câteva clipe preşedintele a deschis portiera 
maşinii. 

— O.K., Andy, a spus el, hai să ne întoarcem înainte ca ei 
să prindă de veste ce punem noi la cale. 

— Ce punem noi la cale? a întrebat Lloyd în timp ce urca 
scările în urma preşedintelui. 

— Am să-ţi spun mai târziu, i-a răspuns Lawrence intrând 
cu paşi mari în sala de dineu. 

— Dar, domnule preşedinte, încă mai aveţi nevoie de... 

— Nu acum, a spus Lawrence pe când se aşeza lângă 
soţia ambasadorului zâmbind apologetic. 

— Aţi reuşit să-l găsiţi? l-a întrebat ea. 

— Ce? 

— Discursul dumneavoastră, a spus ea exact în clipa în 
care Lloyd punea un dosar pe masă între ei. 

— Bineînţeles, a spus Lawrence bătând uşor în dosar. 
Apropo, Olga, ce mai face fiica voastră? Nataşa o cheamă, 
nu-i aşa? Incă îl mai studiază pe Fra Angelico la Florenţa? 

Apoi a ridicat cuțitul şi furculiţa. 

Preşedintele se uita în direcţia lui Zerimski când ospătarii 
au reapărut ca să ia farfuriile. El şi-a pus furculiţa şi cuțitul 
înapoi pe masă oprindu-se asupra unei chifle tari şi 
ascultând ce făcea Nataşa Pietrovski în primul ei an de 
studenţie la Florenţa. N-a putut să nu observe că 
preşedintele rus părea nervos, aproape abia mai 
stăpânindu-se pe măsură ce se apropia timpul să-şi ţină 
discursul. El imediat a presupus că Zerimski era pe punctul 
de a lansa o nouă bombă. Gândul l-a făcut să nu se atingă 
de sufleul de zmeură. 

Când Zerimski, în cele din urmă, s-a ridicat spre a se 
adresa oaspeţilor, chiar şi cei mai înflăcăraţi admiratori ai 
lui ar fi fost nevoiţi să descrie eforturile lui ca nimic altceva 
decât plictisitoare. Unii dintre cei care l-au urmărit 
îndeaproape s-au întrebat de ce părea a-şi adresa cele mai 
multe dintre comentarii masivei statui a lui Lenin ce se afla 
în galeria de deasupra sălii de dineu. Lawrence şi-a zis în 
gând că probabil fusese pusă acolo recent pentru că nu-şi 
amintea s-o fi văzut la dineul de rămas bun dat de Boris. 

Se aştepta ca Zerimski să-şi reitereze cu mai multă tărie 
mesajul adresat Congresului în ziua anterioară, dar el n-a 
spus nimic care să stârnească dispute. Spre uşurarea lui 
Lawrence el nu s-a abătut cu nimic de la materialul amabil 
ce fusese trimis în cursul după-amiezii la Casa Albă. Şi-a 
coborât privirile spre propriul lui discurs pe care ar fi trebuit 
să-l revadă cu Andy în maşină. Şeful său de cabinet notase 

câteva sugestii pe margine, dar nu era nicio frază 
amuzantă şi niciun paragraf memorabil în cele şapte pagini. 
Dar şi Andy avusese o zi supraîncărcată. 

— Daţi-mi voie să mulţumesc poporului american pentru 
generoasa sa ospitalitate şi pentru primirea călduroasă pe 
care am avut-o pretutindeni în cursul vizitei mele în 
măreaţa dumneavoastră ţară şi în mod special din partea 
preşedintelui dumneavoastră, Tom Lawrence. 

Aplauzele care au întâmpinat această afirmaţie au fost 
atât de puternice şi prelungite că Lawrence şi-a ridicat 
privirile de pe notele sale. Din nou Zerimski a stat nemişcat 
privind fix spre statuia lui Lenin. A aşteptat până când 
aplauzele au încetat după care s-a aşezat pe locul său. Nu 
părea deloc încântat, ceea ce l-a surprins pe Lawrence, în a 
cărui opinie discursul lui fusese întâmpinat cu mai multă 
generozitate decât cea meritată. 

Lawrence s-a ridicat ca să răspundă. Discursul lui a fost 
primit cu un interes curtenitor, dar cu greu s-ar putea 
spune că şi cu entuziasm. El a încheiat cu cuvintele: 

— Să sperăm, Victor, că aceasta va fi prima din multele 
vizite pe care le vei face în Statele Unite. În numele tuturor 
oaspeţilor tăi îţi urez drum bun pentru ziua de mâine şi să 
ajungi cu bine acasă. 

Lawrence şi-a zis în gând că două minciuni într-o frază 
era un pic cam mult, chiar şi pentru un politician şi ar fi 
dorit să fi avut timp să recitească acest paragraf înainte de 
a-l rosti. S-a aşezat pe locul său în aplauzele respectuoase, 
dar acestea nu puteau fi comparate cu cele pe care le 
primise Zerimski pentru un discurs la fel de banal. 

După ce s-a servit cafeaua, Zerimski s-a ridicat de la 
masă şi s-a îndreptat spre uşile duble din celălalt capăt al 
sălii. A început să spună „noapte bună” cu o voce cea 
răsunat în toată încăperea arătând clar că dorea ca oaspeţii 
să plece cât mai curând posibil. 

La câteva minute după ce numeroasele ceasuri din jurul 
ambasadei au bătut ora zece, Lawrence s-a ridicat şi a 

început să-şi croiască drum spre gazda lui. Dar, la fel ca 
Caesar în Capitoliu, s-a trezit oprit încontinuu de diverşi 
cetăţeni care voiau să atingă poalele mantiei împăratului. 
Când, în cele din urmă, a ajuns la uşă, Zerimski a dat scurt 
din cap, după care l-a însoţit pe scări în jos până la parter. 
Cum Zerimski n-a scos o vorbă, Lawrence s-a uitat lung la 
statuia lui Christos pe cruce făcută de Nzizvestni, care încă 
se mai afla pe locul unde o ştia la parter. Acum că Lenin 
revenise, el era surprins că lisus supravieţuise. La 
picioarele scărilor el s-a întors ca să-şi fluture mâna spre 
gazda sa, dar Zerimski deja dispăruse în interiorul 
ambasadei. Dacă el s-ar fi deranjat să-l însoţească pe 
Lawrence dincolo de uşa din faţă l-ar fi văzut pe agentul 
special Braithwaite aşteptându-l pe bancheta din spate a 
limuzinei sale. 

Braithwaite n-a vorbit până nu s-a închis portiera. 

— Aţi avut dreptate, domnule preşedinte, a spus el când 
ieşeau pe porţile ambasadei. 

Prima persoană pe care Zerimski a văzut-o când s-a 
întors în ambasadă a fost ambasadorul. Excelenţa sa 
zâmbea plin de speranţe. 

— Romanov se mai află în clădire? a urlat Zerimski 
neputând să-şi mai stăpânească furia. 

— Da, domnule preşedinte, a spus ambasadorul alergând 
după şeful său. El a fost... 

— Adu-l la mine imediat. 

— Unde puteţi fi găsit? 

— Acolo unde a fost biroul tău. 

Pietrovski a plecat grăbit în direcţie opusă. 

Zerimski a mărşăluit de-a lungul coridorului lung, cu 
pereţii îmbrăcaţi în marmură, cu greu domolindu-şi paşii în 
faţa uşii de la biroul ambasadorului, pe care a deschis-o de 
parcă ar fi lovit într-un sac de box. Primul lucru pe care l-a 
văzut a fost arma, care încă zăcea pe masă. S-a aşezat în 
fotoliul larg de piele care în mod normal era ocupat de 
ambasador. 

În timp ce aştepta nerăbdător sosirea celor doi, el a 
ridicat puşca şi a început s-o studieze mai amănunţit. A 
privit pe ţeava şi a văzut că singurul glonţ era încă la locul 
lui. Când a ridicat-o şi şi-a sprijinit-o în scobitura umărului i- 
a simţit echilibrul perfect şi a înţeles pentru prima oară de 
ce Fitzgerald a traversat jumătate din America spre a-i găsi 
perechea geamănă. 

Atunci a văzut că, totuşi, cuiul percutor fusese înlocuit. 

Zerimski deja îi auzea pe cei doi cum veneau grăbiţi pe 
coridorul de marmură. Chiar înainte ca ei să intre în birou 
şi-a pus arma în poală. 

Ei aproape că au dat buzna în încăpere. Zerimski a făcut 
semn cu capul spre cele două scaune din faţa lui. 

— Unde este Fitzgerald? a întrebat el înainte chiar ca 
Romanov să se fi aşezat. M-ai asigurat în această încăpere 
că el va fi aici la ora patru astăzi după-amiază. „Nimic nu 
poate ieşi prost”, mi te-ai lăudat. „El a fost de acord cu 
planul meu”. Sunt exact vorbele tale. 

— Aşa a fost înţelegerea noastră atunci când am vorbit 
chiar după miezul nopţii, domnule preşedinte, a spus 
Romanov. 

— Deci, ce s-a întâmplat între miezul nopţii şi ora patru? 

— Când oamenii mei l-au dus în oraş în această 
dimineaţă, şoferul a trebuit să oprească la semafor. 
Fitzgerald a ţâşnit din maşină, a alergat pe cealaltă parte a 
străzii şi a sărit într-un taxi care trecea. Noi am urmărit 
taxiul tot drumul până la aeroportul Dulles ca, atunci când 
l-am ajuns din urmă la terminal, să ne dăm seama că 
Fitzgerald nu era înăuntru. 

— Adevărul este că l-ai lăsat să scape, a spus Zerimski. 
Nu-i aşa că asta s-a întâmplat? 

Romanov şi-a plecat capul şi n-a spus nimic. Vocea 
preşedintelui a coborât devenind o şoaptă. 

— Din câte ştiu, aveţi reguli precise în Mafya pentru cei 
care nu-şi duc la bun sfârşit misiunile, a spus el pocnind 
închizătorul armei. 

Romanov şi-a înălţat privirile îngrozit în timp ce Zerimski 
a ridicat puşca până când capătul ţevii a ajuns în centrul 
pieptului lui Romanov. 

— Da sau nu? a spus Zerimski încet. 

Romanov a dat din cap. Zerimski a zâmbit spre bărbatul 
care acceptase să fie judecat după propriul său cod de legi 
şi a apăsat încet pe trăgaci. Glonţul de formă aerodinamică 
a pătruns în pieptul lui Romanov la un ţol mai jos de inimă. 
Puterea impactului i-a aruncat trupul suplu lipindu-l de 
perete, unde a rămas pentru o secundă sau două, după 
care s-a prăbuşit pe covor. Fragmente de muşchi şi oase s- 
au împrăştiat în toate direcţiile. Pereţii, covorul, costumul şi 
cămaşa albă, de gală, a ambasadorului erau pline de 
sânge. 

Zerimski s-a întors încet până a ajuns faţă în faţă cu 
fostul său reprezentant la Washington. 

— Nu, nu! a strigat Pietrovski căzând în genunchi, îmi voi 
da demisia, îmi voi da demisia. 

Zerimski a apăsat pentru a doua oară pe trăgaci. Când a 
auzit clicul şi-a adus aminte că nu fusese decât un singur 
glonţ pe ţeava. S-a sculat în picioare cu o expresie de 
dezamăgire pe chip. 

— Va trebui să trimiţi costumul acela la curăţat, a spus 
el, de parcă ambasadorul n-ar fi făcut altceva decât să-şi fi 
murdărit manşeta cu gălbenuş de ou. Preşedintele a pus 
înapoi armă pe masă. Îți accept demisia. Dar înainte de a 
părăsi acest birou, ai grijă ca rămăşiţele trupului lui 
Romanov să fie adunate laolaltă şi trimise înapoi la St. 
Petersburg. A început să se îndrepte spre uşă. Fă-o rapid — 
aş vrea să ajungă acolo ca să fie înmormântat odată cu 
tatăl său. 

Pietrovski, încă în genunchi, n-a răspuns. Îl lua cu leşin 
de la stomac şi era prea înspăimântat ca să deschidă gura. 

Când Zerimski a ajuns la uşă, s-a răsucit pe călcâie ca să- 
| privească pe diplomatul chircit la pământ. 

— Date fiind circumstanţele, s-ar putea să fie mai 

înţelept să aranjezi ca trupul să fie trimis înapoi în valiza 
diplomatică. 

CAPITOLUL 35 


Când Zerimski urca scara avionului lliuşin 62 care-l 
aştepta, zăpada cădea abundent, formând un covor gros şi 
alb în jurul roţilor. 

Tom Lawrence stătea pe pistă îmbrăcat într-un pardesiu 
lung şi negru. Un aghiotant îi ţinea deasupra capului o 
umbrelă mare. 

Zerimski a dispărut pe uşa avionului fără măcar a se 
deranja să se întoarcă şi să-şi fluture mâna spre camerele 
de luat vederi, aşa cum se obişnuia. Că aceasta era 
perioada din an când toţi oamenii îşi făceau urări de bine 
părea pentru Zerimski total inexistentă. 

Departamentul de Stat deja publicase un comunicat de 
presă. Acesta vorbea în termeni generali despre succesul 
vizitei de patru zile a noului preşedinte rus, despre paşii 
semnificativi făcuţi înainte de ambele ţări şi despre 
speranţa într-o cooperare cândva, în viitor. „Folositoare şi 
constructive”, fuseseră cuvintele pe care le hotărâse Lloyd 
Harrington înainte de conferinţa de presă de dimineaţă şi 
apoi, ca un gând întârziat, adăugase „un pas înainte”. 
Ziariştii care abia ce asistaseră la plecarea lui Zerimski 
aveau să interpreteze sentimentele lui Harrington ca 
„nefolositoare şi distructive şi, fără îndoială, vizita 
însemnase un pas înapoi”. 

La câteva clipe după ce uşa cenuşie s-a închis, lliuşin a 
pornit împleticit de parcă, asemeni stăpânului, n-ar mai fi 
avut răbdare, abia aşteptând să plece. 

Lawrence a fost primul care a întors spatele avionului ce 
înainta greoi pe pistă. S-a îndreptat cu paşi repezi spre 
elicopterul său care-l aştepta şi unde l-a găsit pe Andy 
Lloyd cu telefonul deja lipit de ureche. Când elicele au 
început să se învârtească, Lloyd şi-a încheiat rapid 
convorbirea telefonică. În timp ce Marine One decola, el s-a 
aplecat spre preşedinte şi i-a spus în câteva cuvinte 

rezultatul operaţiei de urgenţă ce avusese loc dis-de- 
dimineaţă la spitalul Walter Reed. Lawrence a încuwviinţat 
din cap când şeful său de cabinet i-a prezentat modul de 
acţiune pe care îl propunea agentul Braithwaite. 

— Am s-o sun pe doamna Fitzgerald personal, a spus el. 

Cei doi bărbaţi au petrecut restul scurtei călătorii 
pregătindu-se pentru întâlnirea ce urma să aibă loc în 
Biroul Oval. Elicopterul prezidenţial a aterizat pe South 
Lawn şi niciunul dintre ei n-a vorbit în timp ce se îndreptau 
spre Casa Albă. Secretara lui Lawrence îl aştepta neliniştită 
la uşă. 

— Bună dimineaţa, Ruth, a spus preşedintele pentru a 
treia oară în acea zi. 

Amândoi fuseseră treji mai toată noaptea. 

La miezul nopţii ministrul de justiţie sosise neanunţat şi-i 
spusese lui Ruth Preston că avea o întâlnire cu 
preşedintele. Aceasta nu figura pe agenda sa de lucru. La 
două noaptea preşedintele, domnul Lloyd şi ministrul de 
justiţie plecaseră la spitalul Walter Reed — dar, din nou, 
acesta vizită nu era menţionată pe agenda de lucru şi nici 
numele pacientului pe care-l vizitau. Ei s-au întors după o 
oră şi şi-au petrecut următoarele nouăzeci de minute în 
Biroul Oval, preşedintele dând instrucţiuni ca să nu fie 
deranjaţi. Când Ruth se întorsese la Casa Albă la ora opt şi 
zece dimineaţa, preşedintele deja era în drum spre Baza 
Aeriană Andrews ca să-şi ia rămas bun de la Zerimski. 

Deşi el purta alt costum, altă cămaşă şi cravată decât 
cele cu care îl văzuse ultima oară, Ruth s-a întrebat dacă 
şeful ei dormise vreun pic în noaptea asta. 

— Ce avem în continuare, Ruth? a întrebat el, deşi ştia 
prea bine. 

— Cei cu care aveaţi întâlnire la ora zece vă aşteaptă 
deja în antecameră de peste patruzeci de minute. 

— Chiar aşa? Atunci mai bine trimite-i înăuntru. 

Preşedintele a intrat în Biroul Oval, a deschis un sertar de 
la biroul său şi a scos din el două foi de hârtie şi o casetă. A 

pus hârtiile în mapa ce o avea în faţă şi a introdus caseta în 
casetofonul ce se afla pe birou. Andy Lloyd a venit din 
biroul său cu două dosare sub braţ. S-a aşezat pe locul lui 
obişnuit de lângă preşedinte. 

— Ai declaraţiile sub prestare de jurământ? l-a întrebat 
Lawrence. 

— Da, domnule preşedinte, a răspuns Lloyd. 

S-a auzit un ciocănit în uşă. Ruth a deschis-o şi a 
anunţat: 

— Directorul şi directorul adjunct C.I.A. 

— Bună dimineaţa, domnule preşedinte, a spus Helen 
Dexter radioasă de cum a intrat în Biroul Oval, cu directorul 
adjunct la un pas în urma ei. Şi ea avea un dosar sub braţ. 

Lawrence nu i-a răspuns la salut. 

— Veţi fi mulţumit să aflaţi, a continuat Dexter în timp ce 
se aşeza pe unul din cele două scaune libere din faţa 
preşedintelui, că am reuşit să dau de cap problemei care 
ne temeam că s-ar putea ivi în timpul vizitei preşedintelui 
rus. De fapt, avem toate motivele să credem că acea 
persoană nu mai reprezintă o ameninţare pentru această 
ţară. 

— Ar putea să fie aceeaşi persoană cu care am avut o 
convorbire telefonică în urmă cu câteva săptămâni? a 
întrebat-o Lawrence rezemându-se de spătarul scaunului. 

— Nu cred că vă înţeleg, domnule preşedinte, a spus 
Dexter. 

— Atunci dă-mi voie să te lămuresc, a spus Lawrence. S- 
a aplecat în faţă şi a apăsat tasta de pornire a 
casetofonului de pe biroul său. 

— Mi-am dat seama că trebuie să te sun şi să-ți spun cât 
de importantă consider că este această misiune. Pentru că 
nu am nicio îndoială că dumneata eşti persoana cea mai 
potrivită ca s-o ducă la capăt. Aşa că sper că ai să fii de 
acord să-ți asumi responsabilitatea. 

— Mă bucură încrederea pe care o aveţi în mine, 
domnule preşedinte şi vă sunt recunoscător că v-aţi luat 

din timpul dumneavoastră pentru a-mi telefona personal... 

Lawrence a apăsat tasta de oprire. 

— Fără nicio îndoială, ai o explicaţie pentru această 
conversaţie, de ce şi împrejurările în care a avut loc, a spus 
el. 

— Nu sunt sigură că vă înţeleg prea bine, domnule 
preşedinte. Agenţia nu are cunoştinţă de conversațiile 
telefonice personale pe care le aveţi. 

— Poate fi sau nu poate fi adevărat, a spus preşedintele. 
Dar această conversaţie, în speţă, după cum bine ştii, nu a 
emanat din acest birou. 

— Acuzaţi Agenţia de... 

— Eu nu acuz Agenţia de nimic. Acuzaţia îţi este adresată 
dumitale personal. 

— Domnule preşedinte, dacă aşa înţelegeţi să glumiţi... 

—Arăt eu că mi-ar arde de glume? a întrebat 
preşedintele înainte de a apăsa iar pe tasta de pornire a 
casetofonului. 

— Am considerat că cel puțin asta aş putea face ținând 
cont de împrejurări. 

— Vă mulțumesc, domnule preşedinte. Deşi domnul 
Gutenburg m-a asigurat de implicarea dumneavoastră şi 
doamna directoare însăşi m-a sunat mai târziu, în aceeaşi 
după-amiază spre a confirma, după cum ştiţi, eu, totuşi, am 
considerat că nu pot să-mi asum această misiune dacă nu 
sunt sigur că ordinul vine direct de la dumneavoastră. 

Preşedintele s-a aplecat în faţă şi din nou a apăsat pe 
tasta de oprire. 

— Şi banda încă nu s-a terminat, dacă mai vrei să asculti. 

— Vă pot asigura, a spus Dexter, că operaţia la care se 
referă agentul nu este nimic altceva decât un exerciţiu de 
rutină. 

— Imi ceri să cred că asasinarea preşedintelui rus este 
considerată acum de C.I.A. nimic altceva decât un exerciţiu 
de rutină? a spus Lawrence consternat. 

— N-a fost niciodată intenţia noastră ca Zerimski să fie 

omorât, a spus Dexter tăios. 

— Numai că un om nevinovat a fost spânzurat pentru 
asta, i-a retezat-o preşedintele. A urmat o lungă tăcere, 
după care el a adăugat: Şi în acest fel s-a îndepărtat orice 
dovadă că tot tu ai fost cea care ai ordonat asasinarea lui 
Ricardo Guzman în Columbia. 

— Domnule preşedinte, vă pot asigura că C.I.A. Nu are 
nicio legătură cu... 

— Nu asta ne-a spus în această dimineaţă, mai devreme, 
Connor Fitzgerald, a întrerupt-o preşedintele. 

Dexter a amuţit. 

— Poate că ai să te deranjezi să citeşti declaraţia sub 
jurământ pe care el a semnat-o în prezenţa ministrului de 
justiţie. 

Andy Lloyd a deschis primul dintre cele două dosare şi le- 
a dat lui Dexter şi Gutenburg copii după declaraţia sub 
jurământ semnată de Connor Fitzgerald, la care a fost 
martor ministrul de justiţie. Cum amândoi au început s-o 
citească, preşedintele n-a putut să nu observe că 
Gutenburg transpira deja. 

— Ţinând cont de sfatul ministrului de justiţie, l-am 
autorizat pe agentul special care este la comandă să vă 
aresteze pe amândoi sub acuzaţia de trădare. Dacă sunteţi 
găsiţi vinovaţi, mi s-a spus că nu există decât o singură 
sentinţă. 

Dexter a rămas cu buzele strânse. Adjunctul ei se vedea 
cum începuse să tremure. Lawrence s-a întors spre el. 

— Bineînţeles, este posibil, Nick, ca tu să nu fi ştiut că 
directorul tău n-a fost învestit cu nicio autoritate din partea 
executivului ca să dea un asemenea ordin. 

— Asta este absolut corect, domnule preşedinte, i-a luat- 
o gura pe dinainte lui Gutenburg. De fapt, ea m-a făcut să 
cred că ordinul de asasinare a lui Guzman a plecat direct 
de la Casa Albă. 

— M-am gândit că ai să spui asta, i-a zis preşedintele. Şi 
dacă simţi că poţi să semnezi acest document — a împins o 

foaie de hârtie peste masă — ministrul de justiţie m-a 
asigurat că pedeapsa cu moartea va fi comutată în 
închisoare pe viaţă. 

— Orice ar fi, să nu semnezi, i-a poruncit Dexter. 

Gutenburg a şovăit o clipă, apoi şi-a scos stiloul din 
buzunar şi şi-a semnat numele între cele două cruciuliţe 
făcute cu creionul sub singura frază existentă prin care îşi 
dădea demisia din postul de director adjunct al C.I.A. 
începând cu ora nouă a.m. din acea zi. 

Dexter s-a uitat la el cu un dispreţ vădit. 

— Dacă refuzai să-ţi dai demisia, ei n-ar fi avut curajul să 
meargă mai departe. Bărbaţii sunt atât de lipsiţi de coloană 
vertebrală. S-a întors iar cu faţa spre preşedinte care 
împingea a doua coală de hârtie pe birou spre ea. Şi-a 
coborât privirile şi a citit propria sa demisie din postul de 
director al C.I.A., formulată într-o singură frază, care, de 
asemenea, intra în vigoare la ora nouă a.m. din acea zi. Şi- 
a ridicat ochii spre Lawrence şi a spus pe un ton categoric: 
Eu n-am să semnez nimic, domnule preşedinte. Până acum 
probabil că ai aflat că eu nu mă înspăimânt atât de uşor. 

— Ei bine, Helen, dacă tu simţi că nu poţi să iei aceeaşi 
hotărâre onorabilă ca Nick, a spus Lawrence, când vei 
părăsi această încăpere vei găsi la uşă doi agenţi ai 
Serviciului Secret care au instrucţiuni să te aresteze. 

— Nu mă duci tu pe mine cu una, cu două, Lawrence, a 
spus Dexter ridicându-se de pe scaun. 

— Domnule Gutenburg, a intervenit Lloyd, când ea se 
îndrepta spre uşă lăsând foaia de hârtie nesemnată pe 
masă, eu cred că închisoarea pe viaţă este un preţ prea 
mare în condiţiile date. Mai cu seamă când dumneata ai 
fost indus în eroare şi nici măcar n-ai ştiut ce se petrece. 

Gutenburg a încuviinţat din cap când Dexter ajunsese la 
uşă. 

— Dar asta, bineînţeles, înseamnă că ai fi de acord... 

— Voi fi de acord cu orice. Absolut orice, a bolborosit 
Gutenburg, 

— ... să depui mărturie în folosul acuzării. 

Gutenburg a dat din nou din cap şi Lloyd a scos o 
declaraţie sub jurământ de două pagini din celălalt dosar 
ce-i zăcea în poală. Fostului director adjunct nu i-au trebuit 
decât câteva minute ca să citească documentul, după care, 
şi-a scris în grabă semnătura în partea de jos a celei de a 
doua pagini. 

Directorul a rămas cu mâna pe clanţă şovăind o vreme, 
după care s-a răsucit pe călcâie şi a pornit încet înapoi spre 
birou. l-a aruncat fostului ei adjunct o ultimă privire de 
dezgust, după care a luat stiloul şi a semnat între 
cruciuliţele făcute cu creionul. 

— Eşti un prost, Gutenburg, i-a spus ea. Ei n-ar fi riscat 
niciodată să-l aducă pe Fitzgerald ca martor. Orice avocat 
decent l-ar fi făcut pulbere. Şi fără Fitzgerald ei nu au un 
caz. Şi sunt sigură că ministrul de justiţie le-a explicat deja. 
A dat din nou să plece spre uşă. 

— Helen are perfectă dreptate, a spus Lawrence luând 
cele trei documente şi dându-i-le lui Lloyd. Dacă, într- 
adevăr, cazul ar fi ajuns vreodată în justiţie, noi nu l-am fi 
putut aduce niciodată pe Fitzgerald să depună mărturie. 

Dexter s-a oprit pentru a doua oară din drum, cerneala 
încă nu se uscase pe demisia ei. 

— Din păcate, a spus preşedintele, trebuie să te informez 
că Fitzgerald a murit în această dimineaţă la ora şapte şi 
patruzeci şi trei. 

Cartea a patra 
VII ŞI MORŢI 


CAPITOLUL 36 


Cortegiul înainta încet pe botul dealului. 

Cimitirul Naţional Arlington era plin-ochi cu cei veniţi 
pentru bărbatul care nu căutase niciodată recunoaşterea 
publică. Preşedintele Statelor Unite stătea pe o latură a 
gropii flancat de şeful personalului Casei Albe şi de 
ministrul de justiţie. În faţa lor se afla o femeie care nu-şi 
ridicase capul din pământ în ultimele patruzeci de minute. 
In dreapta stătea fiica ei; în stânga viitorul ei ginere. 

Cei trei veniseră cu avionul de la Sydney a doua zi după 
ce primiseră telefonul de la preşedinte personal. Mulțimea 
adunată la cimitir nu-i putea lăsa nicio urmă de îndoială lui 
Maggie Fitzgerald în privinţa numărului mare de prieteni şi 
admiratori pe care Connor îi lăsa în urma lui. 

La întâlnirea de la Casa Albă din ziua precedentă Tom 
Lawrence îi spusese văduvei că ultimele cuvinte ale lui 
Connor fuseseră despre iubirea pe care i-o purta ei şi fiicei 
lor. Preşedintele îi mai spusese că, deşi nu-l întâlnise pe 
soţul ei decât o singură dată, îşi va aminti de el tot restul 
vieţii. „Aceasta v-o declară un om care stă de vorbă cu o 
sută de persoane într-o zi”, scrisese Tara în jurnalul ei în 
acea seară. 

La câţiva paşi în spatele preşedintelui stătea nou numitul 
director al C.I.A. şi un grup de bărbaţi şi femei care nu 
aveau nicio intenţie de a se întoarce la slujbă în acea zi. Ei 
veniseră din cele patru colţuri ale lumii ca să-şi conducă 
prietenul pe ultimul drum. 

Un bărbat înalt, solid, fără niciun fir de păr pe cap 
plângea, fără a se putea stăpâni. Nimeni din cei prezenţi n- 

ar fi crezut că cei mai temuţi gangsteri din Africa de Sud ar 
fi fost încântați să ştie despre Carl Koeter că era plecat din 
ţară, chit că numai pentru câteva zile. 

F.B.I.-ul şi Serviciul Secret, de asemenea, erau prezenţi 
într-un număr mare. Agentul special William Braithwaite 
stătea în fruntea unui grup de doisprezece trăgători de elită 
şi fiecare dintre ei ar fi fost mulţumit să-şi termine cariera 
ca succesor al lui Connor Fitzgerald. 

Sus pe deal, umplând cimitirul cât puteai cuprinde cu 
ochii, se aflau rudele lui din Chicago, profesori de la 
Georgetown University, jucători de bridge, dansatori 
irlandezi, poeţi şi oameni din diverse domenii de activitate. 
Ei stăteau cu capetele plecate în memoria unui bărbat pe 
care-l iubiseră şi-l respectaseră. 

Cortegiul s-a oprit pe aleea Sheridan la câţiva iarzi de 
mormânt. Opt bărbaţi din garda de onoare au ridicat sicriul 
de pe afetul de tun, l-au pus pe umerii lor şi au început să 
meargă încet spre groapă. Coşciugul era acoperit cu 
steagul american şi deasupra decoraţiile de luptă ale lui 
Connor. În mijloc se afla Medalia de Onoare. Când cei care 
purtau sicriul pe umeri au ajuns lângă mormânt, l-au 
coborât uşor pe pământ şi s-au alăturat celorlalţi. 

Graham, care era preotul familiei Fitzgerald de peste 
treizeci de ani, şi-a ridicat braţele în aer. 

— Dragi prieteni, a început el. Preoţii adeseori sunt 
chemaţi să-şi omagieze enoriaşii care au plecat dintre cei 
vii, pe care abia dacă-i cunosc şi despre ale căror realizări 
nu se ştiu prea multe. Dar asta nu se poate spune despre 
Connor Fitzgerald. Ca student, el va fi ţinut minte ca unul 
dintre cei mai buni atacanţi pe care i-a avut echipa de 
fotbal a Universităţii Notre Dame vreodată. Ca soldat, 
bietele mele cuvinte nu pot egala recomandarea scrisă de 
căpitanul Christopher Jackson, comandantul lui de pluton, 
când l-a propus pentru a fi decorat: „Un ofiţer care nu se 
teme de primejdii, care întotdeauna a pus viaţa camarazilor 
săi mai presus de a sa proprie”. In profesie, a slujit ţării sale 

aproape trei decenii; nu trebuie decât să priviţi în jur că să 
vă daţi seama de înalta stimă de care s-a bucurat printre 
colegii săi. Dar mai presus de toate, ne vom aminti de el ca 
soţul lui Maggie şi tatăl Tarei. Inimile noastre se îndreaptă 
spre ele amândouă. 

Părintele Graham şi-a coborât vocea: 

— Eu am fost destul de norocos ca să mă număr printre 
prietenii lui. Aşteptam cu nerăbdare să joc din nou bridge 
cu el în vacanţa de Crăciun — de fapt, eu speram mai 
degrabă să-mi recâştig cei 10$ pe care-i pierdusem la un 
rober cu el, chiar înainte de a pleca în ultima sa misiune. 
Dumnezeule mare, aş fi fericit să renunţ la toate bunurile 
pe care le am, numai ca să mai pot pierde o partidă de 
bridge cu el. Sportiv, soldat, bun profesionist, iubit, tată, 
prieten şi pentru mine — deşi niciodată n-aş fi avut curajul 
s-o spun în faţa lui, pur şi simplu, pentru că ar fi râs de 
mine — erou. Înmormântat nu departe de tine, Connor, 
este un alt erou american. Bătrânul preot şi-a înălţat capul. 
Dacă eu aş fi John Fitzgerald Kennedy aş fi mândru să fiu 
îngropat în acelaşi cimitir cu Connor Fitzgerald. 

Cei opt bărbaţi din garda de onoare au păşit în faţă şi au 
coborât sicriul în mormânt. Părintele Graham a făcut 
semnul crucii, s-a aplecat, a luat o mână de pământ şi a 
aruncat-o peste coşciug. 

— Te prefac în cenuşă pe pământ, înaintea tuturor celor 
ce te privesc, căci ţărână eşti şi în ţărână te vei întoarce, a 
intonat preotul în timp ce un gornist din Infanteria Marină a 
cântat marşul de adio. Garda de onoare a împăturit steagul 
de pe sicriu până a ajuns de forma unui triunghi perfect în 
mâinile celui mai tânăr subofițer, un băiat de optsprezece 
ani, care, asemeni lui Connor, era născut la Chicago. In 
mod normal, el trebuia să i-l prezinte văduvei însoţit de 
cuvintele: „Doamnă, în numele preşedintelui Statelor 
Unite”. Dar nu şi de data asta. Acum el s-a îndreptat într-o 
altă direcţie. Şapte soldaţi din Infanteria Marină şi-au ridicat 
puştile în aer şi au tras douăzeci şi unu de salve în timp ce 

tânărul subofiter stătea în poziţie de drepţi în faţa 
preşedintelui Statelor Unite şi i-a predat drapelul. 

Tom Lawrence l-a primit, s-a îndreptat cu paşi rari spre 
cealaltă latură a gropii şi s-a oprit în faţa văduvei. Maggie 
şi-a înălţat capul şi a încercat să zâmbească, în timp ce 
preşedintele i-a prezentat stindardul naţiunii. 

— În numele unei patrii veşnic recunoscătoare, vă 
înmânez steagul republicii. Sunteţi înconjurată de prieteni 
care l-au cunoscut pe soţul dumneavoastră bine. Eu nu-mi 
doresc decât să fi avut acest privilegiu. 

Preşedintele şi-a plecat capul şi s-a întors de cealaltă 
parte a gropii. Cât timp fanfara Infanteriei Marine a cântat 
imnul naţional, el şi-a ţinut mâna dreaptă deasupra inimii. 

Nimeni nu s-a mişcat până când Maggie n-a fost condusă 
de Stuart şi Tara la intrarea cimitirului. Ea a rămas acolo 
mai bine de o oră strângând mâinile fiecăruia care 
participase la ceremonia funerară. 

Doi bărbaţi, care în tot acest timp au rămas pe vârful 
dealului, veniseră în ziua precedentă cu avionul din Rusia. 
Ei nu se aflau aici ca să-l plângă pe cel dus. Ei se vor 
întoarce în St. Petersburg cu avionul de seară şi vor raporta 
că misiunea lor se încheiase. 

CAPITOLUL 37 


AIR FORCE ONE a fost înconjurat de tancuri când 
preşedintele Statelor Unite a aterizat pe aeroportul din 
Moscova. 

Preşedintele Zerimski n-a lăsat niciun dubiu în privința 
faptului că nu era câtuşi de puțin interesat în a-i oferi lui 
Tom Lawrence şansa de a se fotografia pentru concetățenii 
săi. N-au fost nici obişnuitele discursuri de „Bun venit în 
Rusia” ținute de pe podiumul înălțat pe pistă. 

In timp ce Lawrence cobora treptele avionului cu un chip 
posomorât, ochii i s-au oprit asupra mareşalului Borodin 
care-l întâmpina din turela unui tanc. 

Când, în cele din urmă, cei doi preşedinţi s-au întâlnit 
mai târziu în cursul dimineţii la Kremlin, primul subiect pe 
agenda de lucru a fost cererea preşedintelui Zerimski ca 
forțele N.A.T.0O care patrulau la hotarele de vest ale Rusiei 
să fie imediat retrase. În urma grelei înfrângeri din Senat a 
Legii Reducerii Armelor Nucleare, Chimice şi Convenţționale 
precum şi a reîntoarcerii de bună voie a Ucrainei la Uniunea 
Sovietică, preşedintele Lawrence ştia că nu se află în 
poziția de a ceda o centimă în privința roiului N.A.T.0O. în 
Europa, mai cu seamă de când nou aleasa senator Helen 
Dexter il descrie peste tot ca „agentul roşu”. 

De la demisia senatorului Helen Dexter din funcţia de 
director C.I.A. de anul trecut făcută anume „pentru a se 
opune cât mai fătiş politicii externe prost orientată a 
preşedintelui” deja se vorbeşte pe Dealul Capitoliului că ea 
va fi prima femeie preşedinte a Statelor Unite. 

La discuțiile preliminare din această dimineață de la 
Kremlin, preşedintele Zerimski nu a emis nicio pretenție 
la... 

Stuart şi-a ridicat privirile de pe prima pagină a ziarului 
The Sydney Morning Herald când Maggie a intrat în 
bucătărie în jeanşi şi pulover. Ei locuiau în aceeaşi casă de 

peste şase luni de zile şi el n-o văzuse niciodată ca măcar o 
şuviţă de păr să nu fie la locul ei. 

— Bună dimineaţa, Stuart, a spus ea. Este ceva 
interesant în ziar? 

— Zerimski încă îşi arată bicepşii la cel mai mic prilej 
care i se iveşte, a răspuns Stuart. Şi preşedintele tău se 
străduie să-i facă faţă. Cel puţin acesta este punctul de 
vedere al corespondentului de presă din Rusia de la Herald. 

— Zerimski ar arunca o bombă nucleară asupra Casei 
Albe dacă ajunge la concluzia că în acest fel poate scăpa de 
ea, a spus Maggie. Alte ştiri mai bune nu ai să-mi spui în 
această dimineaţă de sâmbătă? 

— Şeful guvernului a anunţat data alegerilor pentru 
primul nostru preşedinte. 

— Voi vă mişcaţi atât de încet în această ţară, a spus 
Maggie, umplându-şi un bol cu fulgi de porumb. Noi am 
scăpat de britanici de peste două sute de ani. 

— Nouă n-o să ne ia mult mai mult, a spus Stuart râzând, 
în timp ce soţia lui intra în cameră îmbrăcată în halat de 
casă. 

— Bună dimineaţa, a spus ea somnoroasă. 

Maggie s-a ridicat de pe scaun şi a sărutat-o pe obraz. 

— Voi staţi aici şi mâncaţi fulgi de porumb iar eu am să 
fac o omletă. Tu, într-adevăr, nu trebuie... 

— Mamă, sunt doar gravidă, nu mor de tuberculoză, i-a 
spus Tara. Un bol cu fulgi de porumb pentru mine este 
perfect. 

— Ştiu, atâta doar că... 

— ... tu niciodată n-o să încetezi să-ţi faci griji, a spus 
Tara îmbrăţişându-şi mama. Am să-ţi spun un secret. Nu 
există nicio dovadă medicală că pierderile de sarcină s-ar 
transmite ereditar; doar pisălogeala mamelor. Ce mai zice 
la gazetă? a întrebat ea privind spre Stuart. 

— Cazul meu din penal apare cu un titlu de o şchioapă — 
pe pagina 16 a spus el arătând spre trei scurte paragrafe 
din colţul de jos, din stânga. 

Tara a parcurs articolul de două ori, după care a spus: 

— Dar numele tău nici măcar nu este menţionat. 

— Nu. Ei par a fi mai interesaţi de clientul meu în 
momentul de faţă, a recunoscut Stuart. Dar, dacă reuşesc 
să-l scot, atunci treaba se poate schimba! 

— Eu sper că n-ai să-l scoţi, a spus Maggie, în timp ce 
spărgea al doilea ou. Eu cred că clientul tău este vinovat şi 
ar trebui să-şi petreacă restul vieţii în puşcărie. 

— Pentru că a furat 73$? a întrebat Stuart fără a-i veni să 
creadă. 

— De la o bătrână lipsită de apărare. 

— Dar a fost pentru prima oară. 

— Prima oară când a fost prins, cred că vrei să spui, i-a 
replicat Maggie. 

— Ştii, Maggie, tu ai fi fost un avocat al acuzării de primă 
clasă, a spus Stuart. N-ar fi trebuit să accepţi să-ţi iei un an 
liber — ar fi trebuit să te înscrii, în schimb, la o şcoală de 
drept. Ştii, eu bănui că închisoarea pe viaţă pentru furtul a 
73$ n-o să fie bine primită de toată lumea. 

— S-ar putea să ai surprize, tinere, i-a replicat Maggie. 

S-a auzit ceva dupăind pe covoraşul de la uşă. 

— Mă duc eu, a spus Stuart ridicându-se de la masă. 

— Stuart are dreptate, a spus Tara în timp ce mama îi 
punea omleta în farfurie. N-ar trebui să-ţi pierzi timpul ca 
menajeră neplătită. Eşti prea bună pentru aşa ceva. 

— Îţi mulţumesc, draga mea, i-a răspuns Maggie. S-a 
întors la maşina de gătit şi a mai spart un ou. Dar îmi place 
să fiu cu voi. Sper numai să nu vă stau pe cap. 

— Bineînţeles că nu, i-a spus Tara. Dar sunt peste şase 
luni de când... 

— Ştiu, draga mea, dar încă mai am nevoie de ceva timp 
ca să pot să mă întorc la Washington. Până începe 
semestrul la toamnă o să fiu bine. 

— Dar nici măcar nu accepţi invitaţii la lucruri care-ţi 
plăceau. 

— De pildă? 

— Săptămâna trecută domnul Moore te-a invitat la 
Fidelio la Operă şi i-ai spus că deja ai alt program pentru 
acea seară. 

— Ca să fiu corectă, nu-mi amintesc ce-am făcut atunci, 
a spus Maggie. 

— Eu ştiu. Ai stat în camera ta şi ai citit U/ise. 

— Tara, Ronnie Moore este un bărbat drăguţ şi nu am 
nicio îndoială că tot ceea ce face el la bancă face foarte 
bine. Dar el nu are nevoie să-şi petreacă seara cu mine şi 
să-mi amintească de cât de mult simt lipsa tatălui tău. Şi, 
categoric, eu nu am nevoie să-mi petrec o seară cu el ca 
să-mi spună cât de mult îşi adora răposata lui soţie, pe care 
habar n-am cum o chema. 

— Elizabeth, a spus Stuart, care se întorcea cu 
corespondenţa în braţe. Ronnie, de fapt, este destul de 
drăguţ. 

— Nu începe şi tu, a spus Maggie. Este timpul ca 
amândoi să încetaţi să vă faceţi griji în privinţa vieţii mele 
sociale, a spus ea punând o omletă şi mai mare în faţa lui 
Stuart. 

— Eu ar fi trebuit să mă însor cu tine, Maggie, i-a spus 
Stuart cu un zâmbet larg. 

— Ai fi fost mult mai potrivit decât majoritatea bărbaţilor 
cu care încercaţi voi să mă aranjaţi, a spus ea mângâindu- 
şi ginerele pe cap. 

Stuart a râs şi a început să trieze scrisorile, teancul cel 
mai mare fiind pentru el. l-a dat două Tarei şi trei lui 
Maggie, iar pe ale lui le-a pus de o parte în favoarea paginii 
sportive din The Herald. 

Maggie şi-a turnat a doua ceaşcă de cafea înainte de a se 
ocupa de corespondenţă. Ca de obicei, a cercetat mai întâi 
timbrele ca să vadă în ce ordine le va deschide. Două 
aveau acelaşi portret al lui George Washington. Al treilea 
înfăţişa un pescăruş albastru australian. A deschis mai întâi 
scrisoarea din Australia. Când a terminat-o de citit a 
împins-o peste masă Tarei, al cărei zâmbet devenea tot 

mai larg cu fiecare paragraf pe care-l citea. 

— Foarte flatantă, a spus Tara dându-i scrisoarea lui 
Stuart. 

Stuart a citit-o rapid. 

— Da, foarte. Ce-ai să răspunzi? 

— Am să le explic că nu sunt pe piaţa căutătorilor de 
slujbe, a spus Maggie. Dar n-o să scriu până nu aflu căruia 
dintre voi trebuie să-i mulţumesc, a adăugat ea fluturând 
scrisoarea în aer. 

— Eu nu sunt vinovată, a spus Tara. 

— Mea culpa, a recunoscut Stuart. 

El deja ştia că n-avea rost să încerce s-o păcălească pe 
Maggie. Ea întotdeauna până la urmă tot afla. 

— Am văzut postul anunţat în The Herald şi m-am gândit 
că ai calificarea ideală pentru el. Mai bine zis, 
supercalificarea. 

— Se vorbeşte că decanul de la Admiteri se va pensiona 
la sfârşitul acestui an universitar, a spus Tara. Aşa că ei în 
curând vor căuta un înlocuitor. Oricine primeşte acest 
post... 

— Voi doi, acum ascultaţi-mă, a spus Maggie începând să 
strângă farfuriile. Am un an vacanţă şi în august viitor 
intenţionez să mă întorc la Washington şi să-mi continui 
slujba ca decan la Admiteri la Universitatea Georgetown. 
Sydney University va trebui să-şi găsească pe altcineva. 

S-a aşezat pe scaun ca să deschidă cea de a doua 
scrisoare. 

Nici Tara, nici Stuart nu au făcut niciun comentariu când 
ea a scos din plic un cec de 277.000$ semnat de secretarul 
Trezoreriei. „Asigurare plătită integral urmaşilor”, pentru 
pierderea soţului ei în misiune ca ofiţer C.I.A., explica 
scrisoarea care-l însoțea. Când vor începe ele să înţeleagă 
ce însemnau de fapt cuvintele, „asigurare plătită integral 
urmaşilor”? 

Ea a deschis repede cea de a treia scrisoare. O lăsase 
ultima pentru că recunoscuse vechea maşină de scris şi 

ştia exact cine i-o trimitea. 

Tara l-a înghiontit pe Stuart. 

— Scrisoarea anuală de amor de la Dr. O'Casey, dacă nu 
mă înşel, a spus ea, chipurile, în şoaptă. Trebuie să 
recunosc că sunt impresionată de modul în care a reuşit să- 
ţi dea de urmă. 

— Şi eu, a spus Maggie cu un zâmbet. Cel puţin cu el nu 
trebuie să mă prefac, a adăugat ea deschizând plicul. 

— Vă aştept pe amândouă afară, îmbrăcate ca să ieşim 
în oraş peste o oră, a spus Stuart uitându-se la ceas. 
Maggie i-a aruncat o privire pe deasupra ochelarilor şi i-a 
zâmbit. Am rezervat o masă la cafeneaua de pe plajă 
pentru ora unu. 

— O, eşti un tip formidabil, i-a spus Tara cu un suspin de 
adorare. 

Stuart era pe punctul s-o atingă cu ziarul pe cap când 
Maggie a exclamat: 

— Drace! 

Amândoi au privit spre ea uimiţi. Era aproape cea mai 
mare blasfemie pe care o auziseră vreodată în gura ei. 

— Ce este, mamă? a întrebat-o Tara. Incă te cere de 
nevastă sau, după atâta amar de ani, el, până la urmă, s-a 
însurat cu altcineva? 

— Niciuna, nici alta. | s-a oferit o slujbă ca şef al 
Departamentului de Matematică la University of New South 
Wales şi vine ca să se întâlnească cu prorectorul înainte de 
a lua o decizie finală. 

— Cum nu se putea mai bine, a spus Tara. La urma 
urmelor, el este irlandez, este bărbat bine şi întotdeauna 
te-a adorat. Şi, după cum ne-ai amintit cu regularitate, tata 
a reuşit să-l scoată de pe ring chiar de prima dată. Ce 
altceva mai mult ai putea cere? 

A urmat o tăcere prelungită, după care Maggie a spus: 

— Mă tern că nu este chiar atât de exact. 

— Ce vrei să spui? a întrebat-o Tara. 

— Ei bine, adevărul este că, deşi el era chipeş şi un 

dansator minunat, era un pic şi cam plicticos. 

— Dar întotdeauna mi-ai spus... 

— Ştiu ce ţi-am spus, a zis Maggie. Şi nu trebuie să te uiţi 
la mine aşa, tânără doamnă. Sunt sigură că şi tu îl tachinezi 
din când în când pe Stuart cu acel tânăr ospătar din Dublin 
care... 

— Mamă! În orice caz el acum este... 

— Ce? a întrebat Stuart. 

— ... lector la Trinity College din Dublin, a spus Tara. Şi, 
în plus, este însurat, fericit şi are trei copii. Ceea ce 
înseamnă cu mult mai mult decât se poate spune despre 
majoritatea fostelor tale prietene. 

— Adevărat, a recunoscut Stuart. Aşa că spune-mi, a zis 
el întorcându-şi atenţia spre Maggie, când soseşte Dr. 
O'Casey în Oz? 

Maggie a deschis scrisoarea din nou şi a citit cu voce 
tare: 

„lau avionul din Chicago pe paisprezece şi sosesc în 
cincisprezece”. 

— Dar asta-i azi, a spus Stuart. 

Maggie a dat din cap, după care a continuat: „Vo; sta în 
Sydney peste noapte şi apoi mă întâlnesc cu prorectorul 
ziua următoare, după care mă întorc la Chicago.” 

Maggie şi-a înălţat privirile. 

— El va fi înapoi în drum spre casă înainte ca noi să 
venim din weekend. 

— Păcat, a spus Tara. După toţi aceşti ani mi-ar fi plăcut 
să-l întâlnesc pe credinciosul Dr. Declan O'Casey. 

— Şi încă ai mai putea, a spus Stuart uitându-se la ceas. 
La cât aterizează avionul lui? 

— La unsprezece şi douăzeci în dimineaţa asta, a spus 
Maggie. Mă tem că n-o să-l vedem. Şi nici măcar nu spune 
unde va sta, aşa că n-avem cum să luăm legătura cu el 
înainte de a se întoarce acasă. 

— Nu da atât de repede înapoi, a spus Stuart. Dacă 
plecăm în zece minute am reuşi, totuşi, să ajungem la 

aeroport la timp pentru avionul lui. Ai putea să-l inviţi să ia 
prânzul cu noi. 

Tara a privit spre mama sa care nu părea deloc 
entuziasmată de idee. 

— Chiar dacă o să-l invităm, el probabil o să spună nu, a 
zis Maggie. O să fie obosit după atâtea ceasuri de zbor şi va 
vrea să se pregătească pentru întâlnirea de mâine. 

— Dar cel puţin faci efortul, a spus Tara. 

Maggie a împăturit scrisoarea, şi-a scos şorţul şi a spus: 

— Ai dreptate, Tara. După toţi aceşti ani, măcar atâta pot 
face. 

A zâmbit către fiica ei şi a plecat repede din bucătărie 
apucând-o pe scări în sus. 

Ajunsă în camera ei, a deschis şifonierul şi şi-a scos 
rochia favorită. Nu voia ca Declan să se gândească la ea ca 
la o femeie între două vârste — deşi asta era mai degrabă 
o prostie, pentru că şi ea şi el erau între două vârste. Şi-a 
privit imaginea în oglindă. Pentru cincizeci şi unu de ani, 
arăta acceptabil, a hotărât ea. Nu se îngrăşase, dar îi mai 
apăruseră una sau două cute pe frunte în ultimele şase 
luni. 

Maggie a coborât la parter şi l-a găsit pe Stuart mergând 
în sus şi în jos pe hol. Ea ştia că maşina era pregătită şi 
probabil motorul deja pornit. 

— Haide, Tara, a strigat el pentru a treia oară. 

Tara a apărut peste câteva clipe şi nerăbdarea lui s-a 
evaporat în momentul în care ea i-a zâmbit. 

În timp ce urca în maşină, Tara a spus:. 

— Abia aştept să-l cunosc pe Declan. Până şi numele lui 
are ceva romantic în el. 

— La fel am simţit şi eu pe vremuri, a spus Maggie. 

— Ce este într-un nume? a spus Stuart, în timp ce scotea 
maşina pe alee şi de acolo în stradă. 

— Destul de mult când te-ai născut Margaret Deirdre 
Burke, i-a răspuns Maggie. Stuart a izbucnit în râs. Când 
eram la şcoală, odată mi-am scris o scrisoare adresată mie 

sub numele DI şi d-na Declan O'Casey. Dar asta nu l-a făcut 
ca el să pară mai interesant, a spus ea atingându-şi părul 
nervoasă. 

— N-ar fi posibil, a spus Tara, ca după toţi aceşti ani, Dr. 
O'Casey să fi devenit amuzant, rafinat şi un om de lume? 

— Mă îndoiesc, a spus Maggie. Mai degrabă cred că este 
pompos, ridat şi încă virgin. 

— Cum de-ai ştiut că este virgin? a întrebat-o Stuart. 

— Pentru că o spunea oricui, i-a răspuns Maggie. Pentru 
Declan un weekend romantic însemna să ţină o comunicare 
de trigonometrie la un simpozion de matematică. 

Tara a izbucnit în râs. 

— Deşi, ca să fiu sinceră, tatăl tău nu era cu mult mai 
experimentat decât el. Prima noapte petrecută împreună a 
fost pe o bancă în parc şi singurul lucru pe care l-am 
pierdut au fost papucii. 

Stuart a râs atât de mult că aproape a atins bordura. 

— Eu chiar am aflat cum şi-a pierdut Connor virginitatea, 
a continuat Maggie. A fost cu o fată poreclită „Nu spune 
niciodată nu lui Nancy”, a spus ea în şoaptă, pe un ton de 
prefăcută confidenţialitate. 

— Nu se poate ca el să-ţi fi povestit asta, a spus Stuart 
neîncrezător. 

— Nu, nu mi-a povestit. N-aş fi aflat-o niciodată dacă el 
n-ar fi întârziat într-o seară la un antrenament de fotbal. 
Am hotărât să-i las un bilet în dulapul lui din vestiar şi am 
găsit scrijelit numele lui Nancy pe partea interioară a uşii. 
Dar, de fapt, nu mă puteam plânge. Când am verificat 
dulapurile colegilor lui de echipă, Connor, de departe, 
deţinea cel mai scăzut scor. 

Tara râdea acum ţinându-se cu mâinile de burtă şi a 
rugat-o pe mama ei să se oprească. 

— Când tatăl tău, în cele din urmă... 

Când au ajuns la aeroport Maggie epuizase toate 
poveştile despre rivalitatea dintre Declan şi Connor şi 
începuse să se simtă destul de neliniştită în legătură cu 

întâlnirea cu fostul ei partener de dans după atât de mulţi 
ani. 

Stuart a oprit în faţa intrării, a sărit din maşină şi a 
deschis portiera din spate pentru Maggie. 

— Ar fi bine să te grăbeşti, i-a spus el uitându-se la ceas. 

— Vrei să vin cu tine, mamă? a întrebat-o Tara. 

— Nu, mulţumesc, i-a răspuns Maggie şi a plecat grăbită 
spre uşa automată înainte de a avea timp să se 
răzgândească. 

A verificat ecranul cu sosirile. United Flight 815 de la 
Chicago aterizase la timp, la unsprezece şi douăzeci. Acum 
era aproape unsprezece şi patruzeci. Ea niciodată în viaţa 
ei nu sosise atât de târziu ca să aştepte pe cineva ia 
aeroport. 

Cu cât se apropia de zona sosirilor cu atât mergea mai 
încet în speranţa că Declan a avut timp să fi părăsit deja 
aeroportul. A hotărât să aştepte cincisprezece minute şi 
apoi să se întoarcă la maşină. A început să studieze 
pasagerii care soseau. Tineri veseli şi entuziaşti, purtând 
surfboard-uri sub braţ; cei de vârstă mijlocie, preocupaţi şi 
grijulii, ţinându-şi strâns copiii de mână; bătrâni mişcându- 
se încet şi căzuţi pe gânduri, formând ariergarda. Ea a 
început să se întrebe dacă îl va recunoaşte pe Declan. Să fi 
trecut el deja pe lângă ea? La urma urmelor, erau peste 
treizeci de ani de când nu se văzuseră şi el nu se aştepta 
ca cineva să vină să-l întâmpine. 

Ea s-a uitat din nou la ceas — cele cincisprezece minute 
aproape că trecuseră. Gândurile i s-au îndreptat către o 
farfurie cu crochete şi un pahar de Chardonnay când vor 
lua prânzul la Cronulla. Apoi, ea o să moţăie în soarele 
după-amiezii în timp ce Tara şi Stuart vor face surf. Dintr-o 
dată ochii i s-au oprit pe un bărbat cu un singur braţ care 
ieşea cu paşi mari prin uşa de la sosiri. 

Maggie a simţit că i se înmoaie picioarele. Se uita fix spre 
bărbatul pe care nu încetase niciodată să-l iubească şi i-a 
fost teamă că s-ar putea să-şi piardă cunoştinţa. Lacrimile i- 

au umplut ochii. Ea nu cerea nici o explicaţie. Asta putea 
veni mai târziu, mult mai târziu. A alergat spre el fără a mai 
ţine cont de nimeni din jur. 

În clipa în care el a văzut-o i-a zâmbit cu acel zâmbet 
atât de cunoscut prin care-i spunea că o reperase în 
mulţime. 

— O, Dumnezeule Mare, Connor, a spus ea aruncându-şi 
braţele de gâtul lui. Spune-mi că este adevărat. 
Dumnezeule Mare, spune-mi că este adevărat! 

Connor a ţinut-o strâns cu braţul drept, manşeta de la 
stângul fluturând pe lângă el. 

— Este cum nu se poate mai adevărat, scumpa mea 
Maggie, i-a spus el cu un pronunţat accent irlandez. Din 
păcate, deşi preşedinţii pot să aranjeze aproape orice, din 
clipa în care te-au omorât, tu nu ai altă soluţie decât să 
dispari pentru o vreme şi să-ţi iei altă identitate. Şi-a 
desprins braţul din jurul ei şi şi-a coborât privirile spre 
femeia pe care dorise s-o ţină la pieptul său ceas de ceas în 
ultimele şase luni. M-am hotărât asupra lui Declan O'Casey, 
un universitar ce s-a gândit la o nouă catedră în Australia, 
pentru că mi-am amintit ce mi-ai spus odată că nu-ţi doreai 
altceva de la viaţă decât să fii Dna Declan O'Casey. De 
asemenea, am fost convins că n-o să fiu deranjat de prea 
mulţi australieni care să-mi testeze cunoştinţele de 
matematică. 

Maggie şi-a ridicat privirile spre el, cu lacrimile şiroindu-i 
pe obraji, nefiind sigură dacă să râdă sau să plângă. 

— Dar scrisoarea, dragul meu, a spus ea. „E-ul” 
încovoiat. Cum ai reuşit... 

— Da, m-am gândit că asta are să-ţi placă, a spus 
Connor. Ideea mi-a venit după ce ţi-am văzut poza în The 
Washington Post stând lângă groapă, faţă în faţă cu 
preşedintele şi apoi am citit omagiile aduse fostului tău soţ 
şi atunci mi-am zis: „Declan, băiatule, asta ar putea fi 
ultima ta şansă să te căsătoreşti cu tânăra Margaret Burke 
din East Side”. A zâmbit. Ce zici despre asta, Maggie? a 

întrebat-o el. Vrei să te măriţi cu mine? 

— Connor Fitzgerald, ai o mulţime de explicaţii de dat, a 
spus Maggie. 

— Am, într-adevăr, doamnă O'Casey. Şi tot restul vieţii 
noastre ca să pot s-o fac. 

